Michel Tournier 


XX AMŽIAUS AUKSO FONDAS 


Michel Tournier 


Penktadienis, 
arba 
Ramiojo vandenyno 


limbai 


ROMANAS 


Iš prancūzų kalbos vertė | 
GALINA BAUŽYTĖ-ČEPINSKIENĖ 


E 


VILNIUS 1995 


UDK 840-3 Michel Tournier 
Tu 117 VENDREDI OU LES LIMBES 
DU PACIFIOUE 
O Editions Gallimard, 1972 


Knygos leidimą remia 
Prancūzijos Respublikos Ambasada Lietuvoje 
Programa O. MILOSZ 


Iš prancūzų kalbos vertė 
GALINA BAUŽYTĖ-ČEPINSKIENĖ 


ISBN 9986-02-088-3 O Ėditions Gallimard, 1967 
O Vertimas į lietuvių kalbą, 
straipsnis, Galina Baužy- 

tė-Čepinskienė, 1995 


Kajutės palubėje kybantis ir tiksliai it svambalas švytuo- 
jantis žibintas matavo „Virginijos“ pasvirimo apimtį kylant 
vis didesnėms ir didesnėms bangoms. Kapitonas Piteris van 
Deiselis palinko virš savo pilvo ir padėjo taro kortų malką 
priešais“Robinzoną. 

— Perkelkite ir atverskite pirmąją kortą, — tarė jam. 

Paskui vėl atsilošė fotelyje ir patraukė dūmą iš porcelia- 
ninės pypkės. 

— Tai demiurgas, — pasakė. — Vienas iš didžiausių tri- 
jų pagrindinių slėpinių. Paveikslėlyje matyti fokusininkas, 
stovintis priešais keistais daiktais apkrautą varstotą. Tai 
reiškia, kad jumyse slypi organizatorius. Jis kovoja su cha- 
otiška visata, kurią stengiasi sutramdyti atsitiktinėmis prie- 
monėmis. Rodos, jam tai pavyksta, bet nepamirškime, kad 
šis demiurgas taip pat yra ir fokusininkas: jo kūrinys — tai 
iliuzija, iliuzinė ir jo tvarka. Nelaimei, jis to nežino. Skep- 
ticizmas jo silpna vieta. 

Duslus smūgis sukrėtė laivą, ir žibintas pasviro keturias- 
dešimties laipsnių kampu ties lubomis. Staigus gūsis pasuko 
„Virginiją“ beveik skersai vėją, ir didžiulė banga užgriuvo 
denį gausdama tarsi kanonada. Robinzonas atvertė antrą 
kortą. Joje buvo pavaizduotas riebalų dėmėmis ištepliotas 
personažas, stovintis su karūna ir skeptru poros žirgų trau- 
kiamame vežime. 


— Marsas, — pratarė kapitonas. — Mažasis demiurgas 
laimėjo akivaizdžią pergalę prieš gamtą. Jis pasiekė triumfą 
jėga ir dabar įveda aplinkui tvarką pagal savo atvaizdą. 

It Buda susmukęs krėsle, van Deiselis pažvelgė į Robin- 
zoną klasta žaižaruojančiomis akimis. 

— Tvarka pagal jūsų atvaizdą, — pakartojo susimąstęs. 
— Niekas taip nepaglosto žmogaus sielos kaip įsivaizdavi- 
mas, jog jis yra apdovanotas absoliučia galia netrukdomas 
primesti savo valią. Robinzonas Karalius... Jums dvidešimt 
dveji metai. Jus pametėte.. hm... palikote Jorke jauną žmoną 
ir du vaikus, kad išbandytumėte laimę Naujajame Pasauly- 
je kaip daugelis jūsų tėvynainių. Vėliau pas jus atvyks jū- 
siškiai. Pagaliau, jeigu panorės Dievas... Jūsų trumpai kirpti 
plaukai, ruda kvadratinė barzda, aiškus, labai tiesus, bet 
kažkoks įkyrus ir ribotas žvilgsnis, jūsų apranga, kurios 
griežtumui nedaug trūksta iki dirbtinumo — rodo jus pri- 
klausant laimingai niekada niekuo neabejojančių žmonių ka- 
tegorijai. Jūs esate pamaldus, šykštus ir tyras. Karalystė, 
kurią valdysite, bus panaši į didžiules spintas, kur mūsų 
moterys tvarkingai krūvomis sudeda levanda iškvepintas 
švarias paklodes ir staltieses. Nepykite. Neraudonuokite. Tai, 
ką jums sakau, įžeistų jus tik tada, jei būtumėte dvidešim- 
čia metų vyresnis. Iš tiesų, privalote visko išmokti. Neberau- 
donuokite, išsirinkite kortą... Štai, o ką sakiau? Jūs duoda- 
te man Atsiskyrėlį. Karys suvokė savąją vienatvę. Jis 
pasitraukė į grotos gilumą, kad atrastų savo pirmapradį šal- 
tinį. Bet šitaip įsirausdamas į žemės įsčias, atlikdamas šią 
kelionę į savo paties gelmes, jis tapo kitu žmogumi. Jeigu jis 
niekada neišsivaduos iš savo vienatvės, pamatys, jog jo mo- 
nolitinėje sieloje atsirado nematomų vidinių įtrūkimų. Pra- 
šyčiau atversti kitą kortą. 

Robinzonas dvejojo. Šio stambaus, savo materializmu be- 
simėgaujančio nyderlandų pusdievio žodžiai kėlė nerimą. Įli- 
pęs Limoje į „Virginiją“, Robinzonas gebėjo nesusidurti akis 

į akį su šiuo velnio išpera ir dabar jį šokiravo jo demonst- 
ratyviai rodomas amoralus protas ir ciniškas epikūrizmas. 
Reikėjo šitos audros, kad jis atsidurtų kaip savotiškas kali- 
nys jo kajutėje — vienintelėje laivo vietoje, kur panašiomis 
aplinkybėmis galima rasti šiokių tokių patogumų. Atrodė, 
jog olandas buvo tvirtai pasiryžęs visiškai išnaudoti progą 
pasišaipyti iš savo naivaus keleivio. Kadangi Robinzonas at- 
sisakė gerti, iš stalo stalčiaus buvo ištrauktos taro kortos, ir, 
kai van Deiselis davė valią savo nevaržomai aiškiaregystei, 
Robinzono ausys aidėjo nuo audros gausmo, panašaus į ra- 
ganų puotą, lydinčią pragaištingą žaidimą, į kurį prievarta 
jis buvo įtrauktas. 

— Štai kas privers Atsiskyrėlį išlįsti iš savo skylės! Iš 
vandenų iškyla pati Venera ir žengia pirmuosius žingsnius 
jūsų teritorija. Prašau kitą kortą. Ačiū. Šeštasis slėpinys: 
Šaulys. Sparnuotu angelu virtusi Venera siunčia strėles į 
saulę. Dar vieną kortą. Štai! Nelaimė! Atvertėte dvidešimt 
pirmąjį slėpinį — Chaosą! Žemės žvėris kovoja su liepsnų 
baidykle. Vyras, kurį matote tarp dviejų priešiškų jėgų — 
tai kvailys, kurį atpažinsite iš juokdario barškučio. Ar bent 
jau taps kvailiu. Duokite man dar vieną kortą. Labai gerai. 
To reikėjo tikėtis. Tai dvyliktojo slėpinio Saturnas, vaizduo- 
jantis pakaruoklį. Bet, matote, svarbiausia, kad šis persona- 
žas pakartas už kojų. Štai jūs žemyn galva, mano vargše 
Kruzai! Paskubėkite duoti man kitą kortą. Štai. Penkiolikta- 
sis slėpinys: Dvyniai. Aš klausiu savęs, kokia gi bus nauja 
mūsų šauliu iš lanko virtusios Veneros metamorfozė. Dvy- 
niai vaizduojami kaklais pririšti prie dvilyčio angelo kojų. 
Tai gerai įsidėmėkite! 

Robinzonas buvo išsiblaškęs. Tačiau jį ne itin jaudino 
bangų daužomo korpuso dejonės. Ne daugiau nei virš ka- 
pitono galvos apvaliame langelyje šokinėjančios žvaigždės. 
„Virginija“ — vidutiniškas burlaivis gražiu oru — atlaiky- 
davo pačius stipriausius ir netikėčiausius smūgius. Žemais 

nebenaujais stiebais, trumpu ir apkūniu dviejų šimtų pen- 
kiasdešimt tonų talpos korpusu ji daugiau panėšėjo į katilą 
arba kubilą nei į jūrų žirgą, o jos lėtumas tapo pajuokos ob- 
jektu visuose uostuose, kur tiktai ji sustodavo. Bet jos ko- 
manda galėjo kiečiausiai miegoti paties niūriausio uragano 
metu, jei tik jai nekeldavo pavojaus arčiausias krantas. Šį 
saugumo jausmą didino ir jos vado būdas — jis nebuvo 
žmogus, linkęs kovoti su vėjais ir bangomis arba rizikuoti, 
todėl visada būdavo pasiruošęs keisti kursą. 

Tą 1759 metų rugsėjo 29 dienos popietę, kai „Virginija“ 
privalėjo būti pietų platumos trisdešimtoje paralelėje, stai- 
ga nukrito barometras, ir stiebų, ir skersinių galuose spin- 
dinčiais kuokštais įsižiebė Sent Elmo ugnys, pranešdamos 
apie reto stiprumo audrą. Pietų horizontas, į kurį tingiai 
plaukė laivas, buvo toks juodas, kad kai pirmieji lašai užtiš- 
ko ant denio, Robinzonas nustebo, jog jie bespalviai. Virš 
laivo vėrėsi sieros naktis, kai su šėlsmu pakilo nepastovus ir 
permainingas šiaurės vakarų vėjas, svyruojantis tarp penk- 
tos ar šeštos kompaso padalos. Romioji „Virginija“ narsiai, 
kiek tik leido jėgos, kovėsi su ilgomis ir aukštomis bangomis, 
kurios smūgiu panardindavo iškilusį pirmagalį į putas, ta- 
čiau ji skynėsi sau kelią kaip užsispyrėlė, priversdama iš 
graudulio ašaroti pašaipias van Deiselio akis. Ir vis dėlto, 
kai po dviejų valandų šaižus trenksmas išmetė jį ant denio 
pasižiūrėti it balionas sprogusios priekinės burės, kurios 
skutai pleveno vėjyje, jis nusprendė, kad garbei jau atiduo- 
ta pakankama duoklė ir todėl nebūtų išmintinga toliau at- 
kakliai priešintis. Jis liepė visiems imtis apsaugos priemo- 
nių, o vairininkui — plaukti pavėjui. Tad galėjai tarti, jog 
audra buvo dėkinga „Virginijai“ už paklusnumą. Netrik- 
domas smūgių, laivas plaukė kunkuliuojančia jūra, kurios 
įniršis, regis, staiga nuslopo. Privertęs rūpestingai užtaisyti 
liukus, van Deiselis uždarė įgulą tarpudenyje, išskyrus vie- 


ną vyrą ir laivo šunį Teną, kurie liko budėti. Paskui pats 
užsidarė savo kajutėje, apsuptas visų olandų filosofijos 
džiaugsmų — butelio kadaginės, sūrio su kmynais, pikantiš- 
kų galetų, it grindinio akmuo sunkaus arbatinuko, tabako ir 
pypkės. Prieš dešimtį dienų žalias ruožas horizonte iš kairės 
perspėjo įgulą, kad, praplaukę Ožiaragio atogrąžą, jie suka 
pro Desventuradoso salas. Plaukdamas į pietus, laivas rytoj 
turėtų pasiekti Fernandeso salų vandenis, tačiau audra jį 
nešė į rytus Čilės pakrančių kryptimi, nuo kurių jis dar bu- 
vo nutolęs šimtą septyniasdešimt jūrmylių, bet — spren- 
džiant pagal žemėlapį, — be salų ir rifų. 

Kapitonas, kurio balsą buvo užgožęs triukšmas, vėl pra- 
bilo: 

— Dvynių porą mes vėl randame devynioliktajame, di- 
desniame Liūto slėpinyje. Du vaikai laikosi už rankų prie-. 
šais sieną, kuri simbolizuoja Saulės miestą. Dievas-saulė 
užima visą jam skirtos kortos viršų. Saulės mieste — kyban- 
čiame tarp laiko ir amžinybės, gyvenimo ir mirties — 9y- 
ventojai yra tarsi apgaubti vaikiška nekaltybe, pasiekę saulės 
seksualumą, kuris yra ne tik androgeniškas, bet ir cirkulia- 
rinis. Savo uodegą įsikandusi gyvatė simbolizuoja šią savyje 
užsidariusią erotiką, tyrą ir be ydų. Tai žmogaus tobulėjimo 
zenitas, be galo sunkiai pasiekiamas ir dar sunkiau išsaugo- 
mas. Regis, jūs būsite pašauktas iki jo pakilti — bent jau 
taip sako egiptiečių taro kortos. Sveikinu jus, jaunuoli! — Ir 
kapitonas, pasikeldamas virš pagalvėlių, nusilenkė prieš Ro- 
binzoną sykiu ironiškai ir rimtai. — Tačiau prašau jus duoti 
man dar vieną kortą. Ačiū. Ak! Ožiaragis! Tai vartai, pro 
kuriuos išeina sielos, kitaip tariant, mirtis. Ši giltinė, šie- 
naujanti rankomis, kojomis ir galvomis nuklotą pievą, pa- 
kankamai byloja apie pražūtingą šios kortos prasmę. Nu- 
stumtam nuo Saulės miesto aukštybių, jums gresia didžiulis 
mirties pavojus. Nekantrauju ir sykiu bijau išvysti dabar 

jums iškrisiančią kortą. Jeigu tai silpnumo ženklas, jūsų is- 
torija baigta... 

Robinzonas įtempė ausis. Ar jis neišgirdo su didžiuliu 
įsisiautėjusios jūros ir vėjo orkestru sumišusio žmogaus bal- 
so ir šuns lojimo? Sunku pasakyti, o gal jis buvo prikaus- 
tęs savo dėmesį prie jūreivio, įsitaisiusio ten aukštai nepa- 
tikimame iš lėto plaukiančio laivo prieglobstyje, pačiame šio 
nežmoniško pragaro viduryje? O gal vyras buvo taip priglu- 
dęs prie suktuvo, jog negalėjo atsiplėšti ir duoti pavojaus 
signalą? Bet ar būtų išgirsti jo šauksmai? Ir ar jis ką tik 
nešaukė? 

— Jupiteris! — suriko kapitonas. — Robinzonai, jūs iš- 
gelbėtas, po velnių, bet pačią paskutinę akimirką! Jūs grimz- 
dote į patį dugną, bet pačiu laiku jus išgelbsti gerasis die- 
vas. Štai jis, persikūnijęs į auksinį vaiką, iškylantį iš žemės 
gelmių tarsi iš kasyklų išplėštas aukso grynuolis ir įteikiantį 
jums Saulės miesto raktus. 

Jupiteris? Ar me šį žodį, perskrodusį audros kauksmą, 
girdėjo Robinzonas? Jupiteris? Betgi ne! Žemė! 

Budėtojas sušuko: Žemė! Ir iš tikrųjų, ką gi skubesnio 
buvo galima pranešti šiam laivui be šeimininko, jei ne artė- 
jant nežinomą krantą su smėlynais ir rifais? 

— Jums visa tai gali pasirodyti nesuprantama nesąmo- 
nė, — paaiškino van Deiselis. — Bet būtent tokia yra Taro 
išmintis, niekad aiškiai nekalbančio apie mūsų ateitį. Ar 
įsivaizduojate, kokią netvarką sukeltų aiškiai numatyta atei- 
tis? Ne, daugių daugiausia jis mums leidžia nujausti savo 
ateitį. Postringauju jums šiek tiek užšifruota kalba, jos šif- 
ro raktas — jūsų paties ateityje. Kiekvienas busimas jūsų 
gyvenimo įvykis atskleis vienokią ar kitokią mano išprana- 
šautą tiesą. Šitokia pranašystė nėra jau tokia apgaulinga 
kaip iš pradžių gali pasirodyti. 

Tyloje kapitonas čiulpė riestą savo ilgos elzasietiškos 
pypkės kandiklį. Pypkė buvo užgesusi. Jis išsitraukė iš kiše- 

nės peiliuką ir, jį atlenkęs, ėmė valyti porcelianinę pypkės 
galvutę, berdamas nešvarumus į kriauklę, kuri stovėjo ant 
stalo. Pro laukinį stichijos šauksmą Robinzonas neišgirdo 
daugiau nieko neįprasto. Kapitonas atidarė tabokinę pa- 
traukdamas odinį jos dangtelio liežuvėlį. Švelniai ir atsar- 
giai jis paguldė tokią trapią savo pypkę į minkštą tabokinę 
pripildžiusio tabako guolį. 

— Šitaip, — paaiškino jis, — ji bus apsaugota nuo smū- 
gių ir prisigers medum kvepiančio mano amsterdamietiško 
tabako aromato. 

Paskui, staiga sustingęs, griežtai pažvelgė į Robinzoną. 

— Kruzai, — tarė, — gerai įsidėmėkite, ką sakau: išsau- 
gokite tyrumą. Tai sielos sieros rūgštis. 

Kaip tik tada ant grandinės galo kabantis žibintas apsuko 
ketvirtį rato, trenkėsi į kajutės lubas ir sudužo, o kapitonas 
nėrė galva į priekį virš stalo. Apgaubtas traškančios tamsos, 
Robinzonas apgraibomis ieškojo durų rankenos. Jis nieko ne- 
rado, o tik patraukus stipriai oro srovei suvokė, jog durų ne- 
bėra, ir jis jau koridoriuje. Visą kūną persmelkė nerimas, 
pajutus po kojomis pasibaisėtiną ramybę, stojusią po laivo 
siūbavimų. Liūdnos pilnaties neaiškiai apšviestame denyje 
jis įžvelgė grupę jūreivių, stumiančių valtį ant stovų. Kai 
jis pasuko link jų, po juo staiga dingo grindys. Sakytum, 
tukstantis taranų būtų iš visų jėgų daužę kairįjį laivo šoną. 
Tuojau pat juodo vandens siena užgriuvo denį, nušluodama 
jį nuo vieno galo iki kito ir nusinešdama su savimi kūnus ir 
daiktus. 


PIRMAS SKYRIUS 


Dūžtanti banga plūstelėjo ant drėgno kranto, lyžte- 
lėdama veidu į smėlį gulinčio Robinzono kojas. Dar ne 
visai atgavęs sąmonę, jis sukaupė jėgas ir nušliaužė ke- 
letą metrų paplūdimio link. Paskui apsivertė ant nuga- 
ros. Juodos ir baltos žuvėdros klykdamos suko ratus 
melsvoje padangėje, kurioje į rytus kylantys balzgani 
ataudai tebuvo visa, kas liko iš vakarykštės audros. Ro- 
binzonas pabandė atsisėsti ir tučtuojau pajuto deginan- 
tį skausmą kairiajame petyje. Žvyruotas krantas buvo 
nuklotas Žuvų viduriais, sumaigytais vėžiagyviais ir 
rusvais dumblių kuokštais, augančiais tiktai tam tikra- 
me gylyje. Šiaurėje ir rytuose horizontas laisvai vėrėsi 
į atvirą jūrą, bet vakaruose jį užstojo uola, išsikišusi jū- 
ron ir, regis, besitęsianti tolyn rifų grandine. Būtent te- 
nai, maždaug už keturių šimtų metrų tarp povandeni- 
nių uolų, stūksojo tragiškas ir juokingas „Virginijos“ 
siluetas, kurios sužaloti stiebai ir vėjo plaikstomi lynai 
tyliai bylojo apie katastrofą. 

Kilus audrai, kapitono van Deiselio laivas turėjo bū- 
ti ne šiaurėje, kaip jis buvo manęs, o šiaurės rytuose 
nuo Chuano Fernandeso archipelago. Tad, genamas vė- 
jo, jis tikriausiai atsidūrė Mas a Tieros salos pakrantė- 
se, o ne laisvai plūduriavo šimto septyniasdešimties 
tūkstančių mylių jūros platybėse tarp šios salos ir Čilės 
kranto. Tokia bent jau buvo ne pati nepalankiausia Ro- 

binzonui prielaida, nes Mas a Tieroje, anot Viljamo 
Dampiero aprašymo, gyveno ispanų kilmės gyventojai, 
tiesa, porečiai išsisklaidę devyniasdešimties penkių 
kvadratinių kilometrų tropinių miškų ir prerijų plote. 
Bet, galimas daiktas, kapitonas nesuklydo apskaičiuo- 
damas kelią, ir tada „Virginija“ sudužo atsitrenkusi į 
kokią nežinomą salelę kažkur tarp Chuano Fernandeso 
ir Amerikos žemyno. Kad ir kaip ten buvo, reikėjo im- 
tis ieškoti atsitiktinai išsigelbėjusių nuo katastrofos 
žmonių ir šios salos gyventojų, jeigu tiktai ji iš tikrųjų 
buvo gyvenama. 

Robinzonas atsistojo ir žengė keletą žingsnių. Jis 
nebuvo nieko susilaužęs, tačiau kairysis petys buvo 
smarkiai sumuštas ir kraujavo. Bijodamas jau aukštai 
pakilusios saulės spindulių, jis pridengė galvą dūda su- 
sisukusiu paparčiu, kurių daugybė augo paplūdimio ir 
miško pakraščiuose. Paskui pasiėmė šaką, kad galėtų ja 
remtis it lazda, ir pasinėrė į erškėčių atvašyną, apaugu- 
sį vulkaninės kilmės aukštumų papėdę — jų viršūnėje 
jis manė susigaudysiąs, kur esąs. 

Miškas pamažu ėjo tankyn. Už erškėčių augo kvap- 
nieji laurai, raudonieji kedrai, pušys. Išdžiūvusių ir pū- 
vančių medžių kamienai gulėjo taip susipynę, jog Ro- 
binzonas čia ropodavo augalų tuneliais, čia kelis 
metrus paeidavo žeme, žengdamas tarytum natūraliais 
lieptais. It gigantiškas tinklas jį gaubė susiraizgiusios 
lianos ir šakos. Slegiančioje miško tyloje jo žingsnių ke- 
liamas garsas skambėjo bauginančiu aidu. Nesimatė ne 
tik mažiausio Žmogaus pėdsako, bet atrodė, kad netgi 
žvėrys buvo pasitraukę iš šių žaliųjų katedrų, kurios 
viena po kitos iškildavo priešais jį. Vienu tarpu artin- 
damasis prie kažkokio nejudančio tavaruojančio už 
šimto žingsnių panašaus į avį ar didelį stirniną pavida- 
lo, pamanė, jog ten būsiąs koks neįprastesnis šiekštas. 

Bet pamažu tas Žžalioje prieblandoje gumšantis daiktas 
virto laukiniu ožiu labai ilga vilna. Aukštai pakelta gal- 
va, į priekį atkištomis ausimis, sustingęs it juoda uola 
žvėris spoksojo į besiartinantį žmogų. Robinzonas su- 
virpėjo iš prietaringos baimės, sumetęs, jog reikės arba 
praeiti pro šį keistą Žvėrį arba bent jau padaryti lanks- 
tą. Nusviedęs savo pernelyg lengvą lazdą, jis pakėlė 
juodą gyslotą stuobrį, ganėtinai sunkų, kad atlaikytų 
ožio smūgį, jeigu tas pultų. 

Jis sustojo per du žingsnius nuo žvėries. Iš gaurų 
masės į jį buvo įsmeigtas apvalus ir tamsus didelės ža- 
lios akies vyzdys. Robinzonas prisiminė, kad dauguma 
keturkojų dėl savo akių padėties gali fiksuoti daiktą tik 
viena akimi ir kad puolantis bulius visai nemato savo 
priešininko. Užtvėrusi taką, didelė gauruota statula iš- 
leido pašaipų pilvinį garsą. Be galo išvargęs ir išsigan- 
dęs Robinzonas staiga įsiuto. Jis iškėlė savo kuoką ir iš 
visų jėgų tvojo ožiui į tarpuragį. Pasigirdo duslus 
trakštelėjimas, žvėris suklupo ant kelių, paskui pasviro 
ant šono. Tai buvo pirma gyva būtybė, Robinzono su- 
tikta saloje. Jis ją užmušė. 

Kelias valandas kopęs aukštyn, jis pasiekė uolingo 
masyvo papėdę, kurios apačioje žiojėjo juodi grotos 
nasrai. Įėjęs vidun, pamatė, kad grota nepaprastai di- 
delė ir tokia gili, jog tuo tarpu jos neišžvalgysi. Išėjęs 
laukan, ėmė kartis į susiraizgiusios tankmės viršūnę, 
kuri, regis, buvo aukščiausias šios žemės taškas. Ir tik- 
rai, iš ten galėjo žvilgsniu aprėpti visą horizonto ap- 
skritimą — visur tyvuliavo jūra. Taigi jis buvo daug 
mažesnėje nei Mas a Tiera salelėje, kurioje nesimatė jo- 
kios gyvatos. Dabar jis suvokė keistą tik ką nudobto 
ožio elgesį: šis žvėris niekad neregėjo Žmogaus, būtent 
smalsumas jį buvo prikaustęs prie žemės. Robinzonas 
buvo perdėm išsekęs, kad galėtų išmatuoti visą savo 

nelaimės gelmę... „Kadangi tai nėra Mas a Tiera, — pa- 
prasčiausiai pasakė jis, — tai yra Pamestoji sala“, ir 
šiuo netikėtu pavadinimu apibendrino savo padėtį. Ta- 
čiau diena ėjo vakarop. Alkis kėlė šleikštulį tuščiame 
skrandyje. Neviltis mums suteikia tik minimumą ato- 
kvėpio. Klaidžiodamas kalno viršūnėje, jis aptiko savo- 
tišką ananasų rūšį, mažesnių ir ne tokių saldžių kaip 
Kalifornijos, supjaustė vieną kišeniniu peiliuku kubi- 
niais gabalėliais ir šitaip papietavo. Paskui palindo po 
uolos luitu ir pasinėrė į besapnį miegą. 


It salos genijus-globėjas gan aukštai virš uolų chao- 
so kilo gigantiškas kedras, kurio šaknys siekė grotos 
prieigas. Robinzonui pabudus, silpnas šiaurės vakarų 
vėjelis raminančai siūbavo medžio šakas. Šis augmeni- 
jos buvimas jį guodė ir jis būtų pajutęs, ką gali jam 
duoti sala, jeigu viso jo dėmesio nebūtų žadinusi ir pri- 
kausčiusi jūra. Kadangi ši vieta nebuvo Mas a Tieros 
sala, ji turėjo būti viena žemėlapiuose neminimų sale- 
lių, kažkur tarp didžiosios salos ir Čilės pakrančių. 
Chuano Fernandeso salynas vakaruose ir Pietų Ameri- 
kos žemynas rytuose buvo neįmanomai toli, atstumo 
iki jų nebūtų galima apskaičiuoti, bet tikriausiai per to- 
li, kad vienas Žmogus įstengtų juos pasiekti plaustu 
arba atsitiktine valtimi. Be to, salelė turėjo būti šalia 
įprasto laivų kelio, nes ji buvo visai nežinoma. 

Šitaip liūdnai samprotaudamas, Robinzonas tyrinė- 
jo salos kontūrus. Visa jos vakarinė dalis, regis, buvo 
apaugusi tankiu tropiniu mišku ir baigėsi statmena uo- 
la virš jūros. Rytuose, priešingai, matei liūliuojant labai 
drėgną preriją, virstančią pelkėmis žemoje, lagūnomis 

iškarpytoje pakrantėje. Tiktai salelės šiaurė atrodė pri- 
einama. Tai buvo erdvus smėlingas užtakis, šiaurės va- 
karuose supamas balkšvų kopų, o šiaurės rytuose — 
rifų, kur matėsi ant savo stambaus pilvo pasimovęs 
„Virginijos“ korpusas. 

Kai Robinzonas vėl ėmė leistis į pakrantę, iš kur va- 
kar buvo atėjęs, patyrė savyje pirmąją permainą. Jis ta- 
po labiau prislėgtas, kitaip tariant, jam buvo sunkiau ir 
liūdniau, nes iki galo suvokė ir išmatavo vienatvės, ku- 
ri galbūt ilgam bus jo dalia, mastą. 

Jis buvo pamiršęs užmuštą ožį, kai išvydo jį gulintį 
vidury tako, kuriuo praėjo išvakarėse. Buvo laimingas, 
kad po ranka beveik atsitiktinai pasitaikė numestas už 
kelių žingsnių šiekštas, nes jam besiartinant, įtraukę 
galvas tarp pečių, rausvomis akutėmis į jį stebeilijosi 
koks pustuzinis vanagų. Ožys išleistais viduriais gulė- 
jo išsitiesęs ant akmenų, o iš plunksnų kyšantys ryškiai 
raudoni apnuoginti maitvanagių gurkliai aiškiai bylojo, 
jog puota prasidėjo. 

Robinzonas žengė į priekį, sukdamas sunkų vėzdą. 
Vilkdami šleivas kojas, paukščiai pasklido į šalis ir vie- 
nas po kito vangiai pakilo į orą. Vienas jų apsisuko ore 
ir skrisdamas atgal paleido žalias išmatas, kurios ištiš- 
ko ant kamieno šalia Robinzono. Tačiau paukščiai bu- 
vo švariai pasidarbavę. Dingo tik ožio žarnos, viduriai 
bei genitalijos ir, galimas daiktas, jog visa kita jiems 
taps valgoma tik tada, kai po ilgų dienų bus iškepę 
saulėje. Užsimetęs grobį ant pečių, Robinzonas nu- 
žingsniavo toliau. 


Grįžęs į žvyruotą pakrantę, jis atpjovė gabalą ir išsi- 
kepė, pakabinęs jį ant trijų surištų lazdų virš eukalip- 


17 


to šakų laužo. Liepsnos spragsėjimas guodė jį daugiau 
nei muskusu atsiduodanti kieta mėsa, kurią kramtė 
įbedęs akis į horizontą. Nusprendė nuolatos kūrenti šį 
laužą ne tik tam, kad būtų drąsiau, bet kad patausotų 
silicio gabalėlį, kurį buvo radęs kišenėje ir kuriuo duo- 
tų ženklą galimiems išgelbėtojams. Beje, niekas kitas 
labiau nepatrauktų pro salą atvira jūra praplaukiančio 
laivo įgulos dėmesio kaip sudužusios „Virginijos“ 
griaučiai, vis dar tebestūksantys nuo sulaužytų stiebų 
karančiais lynais, ant uolos aiškiai matomi ir keliantys 
graudulį, bet galintys sužadinti bet kokio pasaulio bas- 
tūno godumą. Robinzonas mąstė apie visokiausius triu- 
muose paslėptus ginklus ir produktus ir kad jam būti- 
nai reiktų juos išgelbėti, kol kita audra galutinai 
nenušlavė jos griaučių. Jei saloje turės ilgiau užtrukti, 
jo išlikimas priklausys nuo šio paveldo, kurį jam pali- 
ko kelionės draugai — šiuo metu jis jau nebeabejojo, 
jog jie visi mirę. Būtų išmintinga nedelsiant viską iš- 
krauti, nors vienam žmogui tai padaryti nepaprastai 
sunku. Ir vis dėlto jis nepajudėjo iš vietos, teisindama- 
sis, jog ištuštinęs „Virginiją“ jis padarytų ją labiau pa- 
žeidžiamą atsitiktiniam vėjo gūsiui ir pats prarastų ga- 
limybę išsigelbėti. O iš tikro jis juto neįveikiamą 
pasišlykštėjimą bet kokiais darbais — juk tai reikštų, 
jog jis kuriasi saloje. Jis ne tik atkakliai tikėjo, kad jo 
buvimas čionai nebus ilgas, bet jo nepaleido prietarin- 
ga baimė, jog menkiausios pastangos įsikurti šioje pa- 
krantėje atimtų iš jo galimybę būti greitai išgelbėtam. 
Užsispyrusiai atsukęs nugarą į žemę, prieš akis regėjo 
vien pakilusį metalinį jūros plotą, iš kur netrukus turė- 
tų ateiti išsigelbėjimas. 

Kitas dienas jis praleido stengdamasis pranešti apie 
savo buvimą saloje visomis priemonėmis, kokias tik 
galėjo įsivaizduoti. Prie nuolatos ant žvyro besikūre- 

nančio laužo jis sukrovė ryšulius žabų ir daugybę 
dumblių, kuriuos galėtų greitai uždegti, jeigu horizon- 
te pasirodytų burės. Paskui jam šovė į galvą iškelti 
stiebą, kurio viršuje būtų kartis, ilguoju galu siekianti 
žemę. Pririšęs prie jos degantį žabų ryšulį jis galėtų 
duoti signalą — liana patempęs už antro galo, įsiūbuo- 
tų ir šitaip iškeltų aukštai padangėje improvizuotą ži- 
bintą. Bet šio sumanymo atsisakė, kai ant kyšančios uo- 
los virš užtakio vakaruose rado išdžiūvusį kokių dviejų 
šimtų pėdų aukščio eukaliptą, kurio tuščiaviduris ka- 
mienas panėšėjo į ilgą, dangun žiojėjantį kaminą. Jis 
įsivaizdavo, kad prikrovęs ten šakelių ir skiedrų, gali 
gan greitai paversti medį milžinišku fakelu, matomu 
aplinkui už daugelio mylių. Jis nesirūpino ženklais, ku- 
rie būtų pastebimi, kai jo nėra, nes neketino niekur nu- 
tolti nuo šios pakrantės, kur galbut už kelių valandų, 
rytoj arba vėliausiai poryt, laivas dėl jo išmes inkarą. 

Jis visiškai nesistengė ieškoti maisto, valgydamas 
bet kokiu metu tai, kas papuola po ranka — kiaukuti- 
nius moliuskus, portulakos lapus, paparčių šaknis, pal- 
minius kopūstus, kokoso riešutus, uogas, paukščių 
kiaušinius ir vėžlius. Trečią dieną jis nusviedė tolyn ir 
atidavė maitvanagiams ožio griaučius, kurių smarvė 
tapo nepakenčiama. Bet netrukus pasigailėjo šitaip pa- 
daręs, nes tuo būdu sužadino nelemtų paukščių budru- 
mą. Nuo šiolei, kad ir kur būtų ėjęs, kad ir ką daręs, 
netoliese neišvengiamai būriuodavosi žilsvų galvų ir 
nusišėrusių kaklų eskortas. Paukščiai vos vos pasi- 
traukdavo į šalį, kai įnirtęs juos apmėtydavo akmeni- 
mis, tarsi tie mirties tarnai patys būtų buvę nemirtingi. 

Neskaičiavo jis ir prabėgančių dienų. Vylėsi iš savo 
gelbėtojų lūpų išgirsti, kiek dienų praėjo po „Virgini- 
jos“ sudužimo. Šitaip jis niekada tiksliai nesužinojo, po 
kiek dienų, savaičių ar mėnesių jį ėmė slėgti jo neveik- 

lumas ir pasyvus horizonto stebėjimas. Jį kerėjo vos iš- 
gaubta spindinti melsvai žalia jūros plynė, ir jis ėmė 
baimintis, ar nebus tapęs haliucinacijų auka. Iš pradžių 
buvo pamiršęs, jog po jo kojomis nuolatos liulanti 
skysta masė. Tuo tarpu jis matė kietą elastingą pavir- 
šių, ant kurio parkritęs tučtuojau vėl atšoktų. Paskui 
ėmė vaizduotis, kad tai kažkokio mitinio žvėries nuga- 
ra, kurio galva guli anapus horizonto. Galiausiai jam 
toptelėjo, jog sala, jos uolos ir miškai tėra dangaus 
gelmes atidžiai tiriančios milžiniškos žydros ir drėgnos 
akies vokas ir antakis. Šis paskutinis vaizdas jį taip 
apsėdo, kad jis liovėsi stebėjęs ir laukęs. Jis pasipurtė ir 
ryžosi kažko imtis. Pirmąkart jį persmelkė baimė, jog 
gali išprotėti. Ir toji baimė daugiau jo nepaliko ramy- 
bėje. | 


Kažko imtis galėjo reikšti tik viena: statyti laivą, ku- 
rio tonažas leistų pasiekti vakarinę Čilės pakrantę. 

Tą dieną Robinzonas ryžosi įveikti savo bjaurėjimąsi 
ir nusigauti į „Virginijos“ griaučius, kad pabandytų 
parsigabenti savo sumanymui reikalingus instrumentus 
ir medžiagas. Lianomis surišęs kokį tuziną rąstų, jis 
pasidarė gruboką plaustą, kurį galėjai panaudoti tik 
esant visiškai ramiai jūrai. Kadangi atoslūgio metu 
vanduo buvo negilus, stumdamasis tvirta kartimi jis 
pasiekė pirmąsias uolas, į kurias vėliau galėjo atsispirti. 
Atsidūręs didingų griaučių šešėlyje, pririšo plaustą prie 
dugno ir ėmė plaukti aplinkui laivą, mėgindamas ras- 
ti įėjimą. Korpusas, kuriame nesimatė jokių įlaužų, bu- 
vo užšokęs ant smailo ir, be abejo, nuolatos apsemto ri- 

fo, kuris jį laikė it cokolis. Iš tikrųjų, jeigu įgula būtų 
pasitikėjusi narsiąja „Virginija“ ir likusi tarpudenyje, 
užuot išėjusi į bangų plaunamą denį, visų gyvybė gal 
būtų buvus išgelbėta. Prisirišęs prie angos kabančiu ly- 
nu, Robinzonas netgi pamanė galėsiąs laive rasti kapi- 
toną van Deiselį, kurį, aišku, sužeistą, bet gyvą ir sau- 
gų buvo palikęs kajutėje. Užšokęs ant burlaivio iš 
užpakalio, taip užgriozdinto sulaužytų ir susiraizgiusių 
stiebų, skersinių, lynų ir trosų, jog buvo sunku skintis 
kelią, jis pastebėjo budinčio jūreivio lavoną, it nužudy- 
tasis savo stulpą vis dar tvirtai apsikabinusį suktuvą. 
Visas sudaužytas baisių smūgių, nuo kurių negalėjo 
niekur pasislėpti, vargšas mirė savo poste po to, kai 
bergždžiai signalizavo apie pavojų. 

Ta pati netvarka viešpatavo ir triumuose. Bet van- 
duo į juos nebuvo patekęs, ir jis rado prikimštas dėžes 
džiuvėsių ir džiovintos mėsos, kurių prisivalgė tiek, 
kiek tiktai galėjo praryti be gėlo vandens. Aišku, dar 
taip pat buvo išlikę krežiniai su vynu ir kadagine, ta- 
čiau dėl įprastinės abstinencijos jis tebejautė natūralų 
bjaurėjimąsi fermentiniais gėrimais. Kajutė buvo tuščia, 
bet jis matė kapitoną, gulintį navigacinėje kabinoje. 
Robinzonas suvirpėjo iš džiaugsmo, kai jam pasivaide- 
no, jog tas stambus vyras stengiasi pasikelti, tarsi norė- 
damas atsiliepti į jo šauksmą. Vadinasi, du žmonės iš- 
liko gyvi! Tiesą sakant, van Deiselio galva, iš kurios 
tebuvo likus kruvina plaukuota masė, kabojo atmesta 
atgal ir susipurtydavo tik tada, kai jo liemeniu prabėg- 
davo keistas drebulys. Kai Robinzono siluetas pasirodė 
ten, kur anksčiau buvo durys, dėmėta kapitono striukė 
prasiskleidė ir iš po jos spruko milžiniška žiurkė, o 
paskui ją — dar dvi mažesnės. Robinzonas paknopsto- 
mis pasišalino ir ėmė vemti ant nuolaužomis nusėtų 
grindų. 

Jis nelabai domėjosi , „Virginijos“ gabenamu kro- 
viniu. Žinoma, vos tik įlipęs į laivą pasiteiravo apie jį 
van Deiselį, bet primygtinai neklausinėjo, kai šis atsi- 
kirto negrabiai juokaudamas. Jo specialybė, paaiškino 
šis stambus vyras, — olandiškas sūris ir guanas, nes šis 
produktas panašus į pirmąjį savo riebumu, gelsva spal- 
va ir aštriu kvapu. Robinzonas taip pat nenustebo ra- 
dęs triumo viduryje tvarkingai sukrautas keturiasde- 
šimt statinių juodo parako. 

Pernešti ant plausto ir nugabenti šiems sprogme- 
nims jam prireikė kelių dienų, nes pusę laiko trukdė 
potvynis. Tad išnaudojo jį įrengdamas pastogę nuo lie- 
taus iš akmenimis sutvirtintų palmių. Iš sudužusio lai- 
vo taip pat parsigabeno dvi dėžes džiūvėsių, žiūronus, 
dvi silicio muškietas, dvivamzdį pistoletą, du kirvius, 
kirstuvą, plaktuką, lankeną, ryšulį pakulų ir didelį ga- 
balą raudonos kanvos — neįkainojamos medžiagos tam 
atvejui, jeigu tektų keistis prekėmis su čiabuviais. Ka- 
pitono kajutėje rado garsiąją amsterdamietiško tabako 
statinaitę, hermetiškai uždarytą, o jos viduje — didelę 
porceliano pypkę, nepaisant trapumo gulinčią sveiką 
tabako guolyje. Jis taip pat prisikrovė ant plausto dau- 
gybę lentų, kurias išplėšė iš denio ir laivo pertvarų. 
Galiausiai kapitono padėjėjo kajutėje rado gerai išsilai- 
kiusią Bibliją — ją, kad nesušlaptų, parsinešė įvyniojęs 
į burės atraižą. 

Rytojaus dieną ėmėsi meistruoti valtį, iš anksto pa- 
vadinęs ją „Pabėgimu“. 


ANTRAS SKYRIUS 


Salos šiaurės vakaruose, virš smulkaus smėlio įlan- 
kėlės, kyšojo uolos, lengvai pasiekiamos skurdžiais 
viržiais nusėtomis uolingomis nuogriuvomis. Šioje pa- 
krantės atraižoje plytėjo visiškai plokščia kokio pusan- 
tro akro proskyna, kur po žolėmis Robinzonas surado 
daugiau kaip šimtą keturiasdešimt pėdų ilgio sausą, 
sveiką ir gražiai išsilaikiusį mirtos kamieną, iš kurio 
manė pasidirbsiąs „Pabėgimo“ pagrindą. Nugabeno te- 
nai iš „Virginijos“ išplėštas medžiagas ir nusprendė įsi- 
kurti statybvietę šioje plokštumoje, nes ji dominavo 
virš jūros horizonto, iš kur galėjo ateiti išsigelbėjimas. 
Be to, netoliese stovėjo tuščiaviduris eukaliptas, — jį, 
iškilus būtinybei, buvo galima tuoj pat uždegti. 

Prieš imdamasis darbo, Robinzonas balsiai perskai- 
tė kelis puslapius iš Biblijos. Išauklėtas kvakerių sektos, 
kuriai priklausė jo motina, dvasia, jis niekad nebuvo 
uolus šventųjų tekstų skaitytojas. Bet nepaprasta jo 
padėtis ir atsitiktinumas — taip labai primenantis Ap- 
vaizdos nuostatą, — kurio dėka Knygų Knyga buvo 
jam duota kaip vienintelis dvasios kelrodis, skatino jį 
šiuose garbiuose puslapiuose ieškoti moralinės pagal- 
bos, kurios jam taip reikėjo. Tą dieną jis pamanė radęs 
ketvirtame Pradžios knygos skyriuje, pasakojančiame 
apie Tvaną ir apie tai, kaip Nojus pastatė savąją arką, 
aiškią užuominą į gimsiantį iš jo rankų išsigelbėjimo 
laivą. 

Išrovęs aukštas žoles bei krūmus ir pasiruošęs vietą 
darbui, jis atrideno mirtos kamieną ir ėmėsi genėti. 
Paskui puolė jį kirviu, norėdamas suteikti jam stačia- 
kampės sijos pavidalą. 

Dirbo lėtai ir tarsi apgraibomis. Vadovavosi tiktai 
tuo, ką prisiminė, kai dar vaikas būdamas lankėsi žve- 
jybos valčių statykloje ant Ūzo kranto Jorke ir kaip 
paskui su broliais stengėsi pasidirbti jolą, nors to su- 
manymo jie turėjo atsisakyti. Bet dabar jam prieš akis 
buvo marios laiko, ir skatino jį neišvengiama būtinybė. 
Beužeinant nevilčiai, jis lygindavo save su kokiu kali- 
niu, atsitiktiniu įrankiu dildančiu kameros lango grotas 
arba rausiančiu nagais skylę sienoje, ir tuomet pajusda- 
vo savo nelaimės privalumus. Reikėtų pridurti, jog po 
laivo katastrofos jis neskaičiavo laiko ir tik miglotai įsi- 
vaizdavo jo tėkmę. Viena po kitos slinko dienos, visos 
panašios jo atmintyje, ir kas rytą jam rodydavosi, jog 
prasideda vakarykštė diena. 

Aišku, jis prisiminė, kaip Ūzo dailidės garuose 
lankstydavo būsimo laivo dalis. Bet negalėjo būti nė 
kalbos, kad jis įsigytų arba pasidirbtų garo katilą, tad 
jam nieko kita nebeliko, kaip tiktai kruopščiai ir vargi- 
nančiai montuoti kirviu iškirstas dalis. Pasirodė, jog, iš- 
pjauti forpiką ir vairo plokštę taip sunku, kad jis netgi 
turėjo mesti kirvį ir kišeniniu peiliuku pjaustyti medį 
plonomis skiedromis. Jį persekiojo baimė, kad gali su- 
gadinti mirtos kamieną, kurį jam suteikė Apvaizda 
kaip pagrindinę „Pabėgimo“ dalį. 

Kai pamatydavo virš „Virginijos“ griaučių ratus su- 
kančius maitvanagius, jį imdavo graužti sąžinė, kad 
nepalaidojo kapitono ir jūreivio palaikų. Jis vis stūmė 
tolyn bjaurią užduotį, kokia turėtų būti vienam žmogui 
šių stambių pūvančių lavonų iškėlimas ir gabenimas į 
žemę. Išmesti juos už borto reikštų sukelti pavojų, kad 

gali būti pritraukti įlankon rykliai, kurie, laukdami kito 
laimikio, nepraleistų progos čia visam laikui įsikurdin- 
ti. Pakanka, kad jau pirma šitaip neišmintingai buvo 
priviliojęs maitvanagius, kurie po to be atvangos jį se- 
kiodavo. Jis nuramino save — tegu paukščiai ir žiurkės 
baigia gremžti lavonus, o jis visada suskubs pergabenti 
švarius ir sausus griaučius ir tinkamai juos palaidoti. 
Kreipdamasis į dviejų velionių sielas, pažadėjo netgi 
pastatyti koplytėlę, kur kasdien ateitų pasimelsti. Jo 
vieninteliai draugai buvo mirę, ir todėl buvo teisinga 
jiems skirti reikiamą vietą savo gyvenime. 

Nepaisant visų paieškų „Virginijoje“, jis negalėjo 
rasti nei sraigto, nei vinies. Kadangi taip pat neturėjo 
nė grąžto, negalėjo sutvirtinti varžtais atskirų gabalų. 
Jis nusprendė jungti dalis išpjovomis ir danteliais, iš- 
droždamas pastaruosius apvalių uodegėlių pavidalu, 
kad būtų tvirčiau. Jam netgi šovė į galvą jas užgrūdinti 
liepsna prieš įspraudžiant į išpjovas, paskui suvilgyti 
jūros vandeniu, kad išbrinktų, ir šitaip įtvirtinti tarp 
dantelių. Dorojamas medis nuolat skildavo čia nuo 
liepsnos, čia nuo vandens, bet jis nenuilsdamas vėl pra- 
dėdavo iš naujo, iš nuovargio ir nekantravimo tegyven- 
damas savotiškame somnambulo sąstingyje. 


Netikėtos liūtys ir horizonte kylančios baltos drieke- 
nos skelbė orų permainas. Vieną rytą dangus, atrodęs 
toks pat giedras kaip įprasta, vis dėlto vėliau įgavo 
metalinį atspalvį, kuris kėlė jam nerimą. Permatoma 
Žydrynė staiga virto matiniu švininiu mėliu. Bemat vi- 
są dangaus skliautą nuo vieno krašto iki kito aptraukė 

sunkus debesis, ir pirmieji lašai ėmė belsti į „Pabėgi- 
mo“ korpusą. Iš pradžių Robinzonas bandė nekreipti 
dėmesio į šią nenumatytą kliūtį, tačiau netrukus turė- 
jo nusimesti drabužius, kurie, peršlapę ir sunkūs, truk- 
dė jam judėti. Jis tvarkingai juos pasidėjo po baigta 
valties dalimi. Akimirką užtruko, stebėdamas srove- 
nantį kūnu drungną vandenį, mažyčiais dumblinais 
upeliais nusinešantį žemių ir purvo plutą. Spindinčiais 
kuokšteliais sulipę gaurai driekėsi sulig raumenų lini- 
jomis, pabrėždami jo gyvuliškumą. „Auksaspalvis ruo- 
nis“, pagalvojo vos vos nusišypsojęs. Po to nusišlapino, 
jausdamas malonumą pridurti savo kuklią dalį prie vi- 
sa aplink semiančio tvano. Staiga jam pasivaideno, kad 
jis atostogauja ir, linksmybės priepuolio suimtas, pada- 
rė keletą šokio žingsnių, kai lašų apakintas ir vėjo gū- 
sių čaižomas bėgo pasislėpti po medžiais. 

Lietus dar nebuvo persmelkęs tūkstančio sluoksnių 
lapijos stogo dangos, į kurią su kurtinančiu bildesiu 
barbeno lašai. Nuo žemės it pirty kilo garas, dingda- 
mas lapų skliautuose. Robinzonas kiekvieną akimirką 
laukė, kad vanduo galiausiai jį persmelks ir užlies. Ta- 
čiau žemė po jo kojomis darėsi vis purvinesnė, ir nė 
vienas lašas dar nebuvo nukritęs jam ant galvos arba 
ant pečių. Apsižiūrėjęs galiausiai suvokė, kad kiekvie- 
no medžio kamieno žievėje išraustais laštakais tarsi į 
vienintelį tikslą veržiasi žemyn mažyčiai upeliai. Po ke- 
lių valandų tarp horizonto ir žemutinės debesų dangos 
linijos pasirodė besileidžianti saulė, paskandindama sa- 
lą gaisro šviesoje, nors smarkus lietus nesiliovė. 

Robinzoną apėmęs vaikiško džiaugsmo polėkis at- 
slūgo drauge su svaiguliu, kurį kėlė įnirtingas darbas. 
Jis jautėsi grimztąs į nevilties bedugnę, nuogas ir vie- 
nišas šiame apokaliptiniame gamtovaizdyje, dviejų lai- 
vo griaučių denyje pūvančių lavonų draugijoje. Tiktai 

vėliau suvokė šios pirmos nuogumo patirties reikšmę. 
Žinoma, nei oro temperatūra, nei koks nors drovumo 
jausmas nevertė jo dėvėti civilizuoto Žmogaus drabu- 
žių. Bet jeigu iki šiolei buvo juos išsaugojęs iš įpročio, 
tai dabar, nevilties apimtas, ėmė vertinti tuos vilnos ir 
lino šarvus, kuriais dar tik prieš akimirką buvo žmonių 
visuomenės aprengtas. Nuogumas — tai prabanga, ku- 
rią gali be pavojaus sau leisti tiktai daugybės į save pa- 
našių draugiškai supamas žmogus. Tad Robinzonui, 
kurio dvasia per šį ilgą laiko tarpą dar nebuvo pasikei- 
tus, tai buvo pražūtingo narsumo išbandymas. Netekęs 
šių skurdžių — nunešiotų, apdriskusių, dėmėtų, tačiau 
iš daugybės tūkstantmečių civilizacijos atėjusių ir žmo- 
giškumu persisunkusių skudurų, baltas pažeidžiamas 
jo kūnas buvo atiduotas šiurkščiam stichijos poveikiui. 
Vėjas, kaktusai ir ši negailestinga šviesa braižė, puolė 
ir kankino beginklę auką. Robinzonas pasijuto žūstąs. 
Ar žmogiška būtybė buvo kada pasmerkta tokiam 
žiauriam išbandymui? Pirmąkart po katastrofos iš jo 
lūpų išsprūdo maištingi žodžiai prieš Apvaizdos nuo- 
statas. „Viešpatie, — šnibždėjo jis, jeigu tu galutinai ne- 
nusisukai nuo savo kūrinio, jeigu nenori, kad jis tuč- 
tuojau sukluptų po tavo siunčiamo sielvarto našta, 
apsireikšk. Duok man savo esimo šalia manęs ženklą!“ 
Paskui palaukė suspaustomis lūpomis, panašus į pir- 
mąjį žmogų po Pažinimo medžiu, kai, nuslūgus vande- 
nims, visa žemė dar buvo puri ir drėgna. Ir tada, kai 
lietaus lašai ėmė dvigubai smarkiau belsti į lapus, kai 
visa, regis, ruošėsi ištirpti nuo žemės kylančiame garų 
debesyje, jis išvydo horizonte ryškėjančią vaivorykštę, 
daug didesnę ir labiau žaižaruojančią — tokios vien 
gamta negali sukurti.. Tai buvo daugiau nei vaivorykš- 
tė, tai buvo beveik tobula aureolė, kurios tik apatinė 

dalis slėpėsi bangose, nuostabiu ryškumu išskleidusi 
septynias spektro spalvas. 

Liūtis baigėsi taip pat staigiai, kaip buvo prasidėju- 
si. Kartu su drabužiais Robinzonas vėl atrado savo dar- 
bo prasmę ir reikalingumą. Netrukus jis įveikė šį trum- 
pą, bet pamokantį silpnumą. 


Visu svoriu užgulęs, jis įniko sukti špantą tiksliai - 
dvišoniu kampu, kai neaiškiai pajuto, kad yra stebi- 
mas. Pakėlė galvą ir jo žvilgsnis susikryžiavo su „Vir- 
ginijos“ šuns Teno akimis. Šis prastos veislės, tačiau it 
vaikas meilus seteris-laverakas kartu su budinčiu jūrei- 
viu buvo denyje katastrofos metu. Gyvulys ramiai 
gulėjo už kokių dešimties žingsnių, pastatęs ausis, su- 
lenkęs kairę priekinę koją. Šiltas jausmas užtvindė Ro- 
binzono širdį. Šįkart buvo tikras, jog ne jis vienas išsi- 
gelbėjo. Jis žengė kelis žingsnius link gyvulio, keliskart 
tardamas jo vardą. Tenas priklausė tokiai šunų rūšiai, 
kuriai gyvybiškai ir būtinai reikalingas žmogaus buvi- 
mas. Buvo keista, kad jis nepuolė prie Robinzono inkš- 
damas, nusižeminęs ir išsiilgęs rimbo. Kai Robinzonas 
jau buvo nuo jo vos už kelių pėdų, šis ėmė trauktis at- 
gal, iššiepęs iltis, piktai urgzdamas. Po to staiga pasisu- 
ko ir vilkdamas žeme pilvą paspruko į skynimą ir din- 
go. Nepaisant nusivylimo, šis susitikimas Robinzonui 
paliko ilgai neblėstantį džiaugsmą, padėjusį jam išgy- 
venti keletą dienų. Be to, nesuprantamas Teno elgesys 
nukreipė jo dėmesį nuo „Pabėgimo“, duodamas naujo 
peno apmąstymams. Ar reikėtų manyti, jog katastrofos 
siaubas ir kančios galėjo atimti vargšui gyvulėliui pro- 

tą? O gal jo liūdesys dėl kapitono mirties buvo toks ne- 
paguodžiamas, jog jis nebepakentė kito žmogaus buvi- 
mo? Bet jo galvoje kilo kita prielaida, persmelkusi jį 
nerimu: gal jis jau taip ilgai išbuvo saloje, kad apskri- 
tai natūralu, jog šuo vėl pasidarė laukinis? Kiek dienų, 
savaičių, mėnesių, metų buvo prabėgę nuo „Virginijos“ 
sudužimo? Robinzonas vos nepakvaišo, ieškodamas at- 
sakymo į šį klausimą. Jam rodėsi, kad jis įmetė akme- 
nį šulinin ir bergždžiai laukia, kol jis nukris ant dugno 
ir ataidės garsas. Prisiekė nuo šiolei kasdien įpjauti me- 
dyje rantą, o kas trisdešimtą dieną — kryželį. Vėliau jis 
pamiršo savo pažadą, vėl pasinerdamas į „Pabėgimo“ 
statybą. 

Laivas pamažu įgavo plataus, labai mažai pakeltu 
forpiku, šiek tiek sunkoko tenderio pavidalą ir turėjo 
būti nuo keturių iki penkių tonų talpos. Nemažesnės 
talpos ir reikėjo, jei jis ruošėsi — žinoma, šiokios tokios 
laimės padedamas, — sėkmingai nuplaukti iki Čilės 
krantų. Robinzonas pasirinko vienastiebę konstrukciją 
su trikampe lotyniškąja bure, kuri leistų išvystyti greitį 
dideliame plote, būtų lengvai manevruojama vieno 
žmogaus ir itin tinkama pučiant vėjui iš šono (N.-5.) — 
į jį, plaukiant rytų kryptimi, visada reikia atsižvelgti. 
Stiebas turėjo eiti pro būdelę iki kilio taip, kad visiškai 
susijungtų su korpusu. Prieš imdamasis statyti denį, 
Robinzonas paskutinį kartą perbraukė ranka vidinį lai- 
vo šonų paviršių, glotnų ir stipriai suręstą, ir laimingas 
vaizdavosi, kaip ties visais sunėrimais savaime pasiro- 
dys lašai, kai pirmąkart nuleis valtį į vandenį. Reikėjo 
dar palaukti keletą dienų, kad išbrinktų medis ir kor- 
pusas taptų nepralaidus. Vien tik skersinių, kurie tuo 
pat metu jungė dvi korpuso puses, palaikomo tiltelio 
statyba iš jo pareikalavo kelių savaičių atkaklaus dar- 
bo, bet nė kalbos negalėjo būti, kad jo atsisakytų, nes 

tuomet laivas negalėtų plaukti blogu oru, reikėjo pa- 
stogės maisto atsargoms, būtinoms, kad jis galėtų išgy- 
venti kelionės metu. 

Dirbdamas šiuos darbus, Robinzonas žiauriai kentė- 
jo dėl to, kad neturi pjūklo. Šis įrankis, kurio taip pa- 
prastai nebuvo galima pasidaryti, jam būtų sutaupęs 
kelis mėnesius, kuriuos sugaišo, darbuodamasis kirviu 
ir peiliu. Toji mintis jį taip įkyriai persekiojo, kad vie- 
ną rytą išgirdęs garsus, panašius į pjūklo džeržgimą, jis 
pamanė, jog jam užėjo haliucinacijos. Kai kada garsai 
liaudavosi, tarsi pjovėjas būtų keitęs padėtį, o paskui 
vėl imdavo dūzgėti su monotonišku taisyklingumu. 
Robinzonas tyliai išslinko iš urvo uoloje, kur buvo 
įpratęs miegoti, ir ėmė sėlinti garsų link, stengdamasis 
susikaupti ir nepasiduoti susijaudinimui, kurį patirtų 
atsidūręs akis į akį su žmogumi. Galiausiai palmės pa- 
pėdėje išvydo milžinišką krabą, žnyplėmis džyrinantį 
letenose suspaustą kokoso riešutą. Dvidešimt pėdų 
aukščiau medžio šakose kitas krabas puolė riešutų ša- 
keles, stengdamasis juos numesti. Abu vėžiagyviai, re- 
gis, visai nesutriko užklupti žmogaus iš sudužusio lai- 
vo ir toliau sau ramiai ir triukšmingai tebeplušėjo. 

Šis reginys sukėlė Robinzonui baisų pasišlykštėjimą. 
Jis pasiekė proskyną, kur stovėjo „Pabėgimas“, galuti- 
nai įsitikinęs, jog ši žemė liko jam svetima, kad joje pil- 
na piktų kerų, o jo laivas, kurio masyvus ir simpatiškas 
siluetas matėsi pro prožirnius, buvo visa, kas jį rišo su 
gyvenimu. 

Neturėdamas lako ir netgi dervos, kad būtų galėjęs 
jais ištepti korpuso šonus, jis ėmėsi gaminti degutą 
taip, kaip buvo matęs Ūzo laivų statyklose. Tam jis tu- 
rėjo beveik iki pat žemės nupjauti nedidelį bugienio 
ūglį, kurį įsidėmėjo pradėjęs dirbti prie rytinio stiebo. 
Per keturiasdešimt penkias dienas jis nuskuto viršutinę 

žievę, o vidinę supjaustė ilgomis siauromis juostomis. 
Paskui katile šią pluoštingą masę ilgai virino, ir ši pa- 
mažu iro, virsdama tirštu lipniu skysčiu. Po to nukėlė 
ją nuo ugnies ir verdančią išliejo ant laivo korpuso. 

„Pabėgimas“ buvo baigtas, tačiau ilga jo štatymo is- 
torija liko amžiams įrašyta Robinzono kūne. Neišdildo- 
mi įpjovimai, nudegimai, randai, nuospaudos, dėmės ir 
randų sukietėjimai bylojo apie tokią ilgą ir atkaklią ko- 
vą, kad pasidirbdintų šį tvirtą ir lengvą laivelį. Jis ne- 
turėjo dienoraščio, todėl, norėdamas prisiminti, žvelg- 
davo į savo kūną. 

Jis ėmė kaupti maisto atsargas, kurias turėjo pasi- 
krauti į laivą. Bet netrukus metė šį darbą, galvodamas, 
jog reikėtų pirma nuleisti į vandenį naująją valtį, kad 
išbandytų ją jūroje ir įsitikintų jos nepralaidumu. O iš 
tikro jį sulaikė nebylus nerimas, baimė, kad nepasiseks, 
kad netikėtas smūgis pavers niekais sumanymo, nuo 
kurio priklausė jo gyvenimas, sėkmę. Įsivaizdavo, jog 
per pirmą išbandymą pasimatys koks nors nepataiso- 
mas „Pabėgimo“ trūkumas, pavyzdžiui, per didelė 
gramzda — tuomet būtų sunku jį valdyti, nes jį užlie- 
tų mažiausios bangos — arba, atvirkščiai, nepakanka- 
ma gramzda, tuomet jis apvirstų, netekęs pusiausvy- 
ros. Jo baisiausias košmaras buvo toks: vos palietęs 
vandens paviršių, laivas it švino luitas grimzta tiesiai į 
dugną, o jis pats, panėręs veidą į vandenį, žiūri, kaip 
tas linguodamas nyra į vis tamsesnius ir tamsesnius 
melsvai žalius vandenis. 

Galiausiai nugalėjęs miglotas nuojautas, dėl kurių 
taip ilgai atidėliojo šį darbą, jis ryžosi nuleisti laivą. 
Per daug nenustebo, kai nevaliojo smėliu patempti kor- 
puso, turėjusio sverti daugiau nei tūkstantį svarų. Bet 
ši pirma nesėkmė atkreipė jo akis į vieną sudėtingą 
problemą, apie kurią niekad nebuvo rimtai galvojęs. 

Tai buvo proga naujoje šviesoje pažvelgtį į svarbią 
dvasinę permainą, kuri, vienatvėje, palietė jo asmeny- 
bę. Jo dėmesys, regis, tuo pat metu gilėjo ir siaurėjo. 
Jam darėsi vis sunkiau vienu metu galvoti apie kelis 
dalykus ir netgi pereiti nuo vienos temos, apie kurią 
mąstė, prie kitos. Šitaip jis suvokė, jog kitas mums — 
tai stiprus išblaškantis faktorius ne vien dėl to, kad be 
atvangos mus trukdo ir nutraukia mūsų minčių tėkmę, 
bet ir todėl, kad vien jų buvimas meta neaiškų šviesos 
spindesį ant visų daiktų tuo tarpu esančių už mūsų dė- 
mesio ribų, tačiau galinčių bet kurią akimirką atsidurti 
jo centre. Šis marginalinis ir tarsi vaiduokliškas buvi- 
mas daiktų, kurie jam nerūpėjo tiesiogiai, pamažu išsi- 
trynė Robinzono sąmonėje. Nuo šiol jį supo daiktai, 
paklusnūs glaustam dėsniui „viskas arba nieko“, taip, 
pavyzdžiui, pasinėręs į „Pabėgimo“ statybą, jis užmir- 
šo, kaip jį reikės nuleisti į vandenį. Reikia pridurti, kad 
jo protą taip pat gerokai aptemdė Nojaus arkos pavyz- 
dys, jam tapęs savotišku „Pabėgimo“ archetipu. Pasta- 
tytą visiškoje sausumoje, toli nuo kranto, arką užplūdo 
vandenys, kurie liejosi iš dangaus arba sruvo iš kalnų 
aukštybių. 

Jį apėmė pradžioje tramdoma, o vėliau kvaitulį va- 
ranti panika, kai jam taip pat nepavyko po kiliu pakišti 
apvalių pagalių, kad jis riedėtų, kaip matė darant su 
kolonomis restauruojant Jorko katedrą. Korpusas buvo 
nepajudinamas, ir Robinzonui pavyko tik nulaužti vie- 
ną špantą užgulus jį mietu, it svertas siūbavusiu ant 
pagalio. Po trijų dienų pastangų iš nuovargio ir pykčio 
jam aptemo akys. Tada ryžosi imtis paskutinės priemo- 
nės. Kadangi negalėjo nustumti „Pabėgimo“ iki jūros, 
gal jam pavyks atsivilioti jūrą iki jo. Šiam tikslui pa- 
kaktų išrausti kanalą, einantį nuo kranto ir pamažu gi- 
lėjantį iki laivo statybos aikštelės. Šis pagaliau atsidur- 

tų jį apsėmusiame kanale, kai į jį potvynio metu įsi- 
veržtų kunkuliuojanti jūra. Tučtuojau griebėsi darbo. 
Paskui, nurimęs, apskaičiavo laivo nuotolį nuo kranto, 
O pirmučiausia aukštį, kokiu jis buvo pakilęs virš jūros 
lygio. Kanalas turėtų būti šimto dvidešimt jardų ilgio 
ir daugiau kaip šimto pėdų gyliu įsigraužti į uolą. Tai 
buvo milžiniškas darbas, kuriam, aišku, geriausiu atve- 
ju neužtektų visų likusių šioje saloje gyvenimo metų. 
Jis atsisakė. 


Skystu dumblu, virš kurio šoko čiulkinį uodų debe- 
sys, nubėgo lipnūs sūkuriai, kai šerniukas, kurio vien 
dėmėtas šnipas kyšojo, prisispaudė prie motinos šono. 
Kelios laukinių kiaulių kaimenės įsitaisė guolius salos 
rytinės pakrantės pelkėse ir tūnodavo tenai įsiraususios 
karščiausiomis dienos valandomis. Kai patelė nejudė- 
dama it rąstas snaudė dumble, jos vada šaižiai žvieg- 
dama be atvangos malėsi ir rungėsi tarpusavy. Saulės 
spinduliams ėmus krypti įžulniai, patelė staiga atkuto 
iš sąstingio, galingu spyriu išmesdama savo žliaukian- 
čią masę ant sausos žemės iškyšulio, o jos jaunikliai, 
garsiai kvykaudami įnirtingai spurdėjo kojomis, kad jų 
neįtrauktų dumblas. Paskui visa kaimenė su didžiausiu 
triukšmu nubindzeno vorele į dygiakrūmių ir sutręšu- 
sių medžių brūzgyną. 

Kaip tik tuo metu pajudėjo ir šmėkštelėjo tarp nen- 
drių dumblo statula. Robinzonas nebežinojo, prieš kiek 
laiko buvo palikęs savo paskutinį skarmalą tarp krūmo 
dyglių. Beje, jis jau nebijojo saulės karščio, nes jo nu- 
garą, šonus ir šlaunis dengė išdžiūvusių ekskrementų 
pluta. Barzda buvo susipynusi su plaukais ir šioje gau- 
rų masėje slėpėsi veidas. Kablio pavidalo bigėmis vir- 
tusios rankos jam padėdavo tiktai vaikščioti, nes kai 
bandydavo atsistoti stačias, imdavo suktis galva. Dėl 

savo fizinio silpnumo, salos smėlio ir dumblo švelnu- 
mo, O ypač dėl to, kad jo širdyje buvo nutrūkusi kaž- 
kokia mažytė lingė, jis galėjo judėti tik šliauždamas ant 
pilvo. Dabar žinojo, kad žmogus yra panašus į sužeis- 
tąjį per riaušes ir neramumus — jis gali pastovėti ant 
kojų tiek ilgai, kiek jį palaiko suspaudusi minia, bet su- 
smunka ant žemės jai išsisklaidžius. Išvarytas iš brolių 
minios, kurie palaikė jo žmogiškumą jam to nė nesu- 
vokiant, dabar juto, jog nebeturi jėgų vienas išsilaiky- 
ti ant kojų. Įbedęs nosį į žemę, jis valgydavo nenusa- 
komus dalykus. Tuštindavosi po savimi ir retai kada 
neišsivoliodavo minkštoje savo išmatų drungnėje. Jis 
vis mažiau ir mažiau judėdavo, o jo trumpos kelionės 
visada baigdavosi purve. Ten jis netekdavo savojo kū- 
no, išsilaisvindavo iš jo naštos, gaubiamas drėgno ir 
šilto dumblo, o jo protą aptemdydavo nuodingos sto- 
vinčių vandenų išgaros. Vien tiktai akys, nosis ir burna 
kilo virš plūduriuojančio vandeninių lęšių ir rupūžių 
kiaušinių kilimo. Išsivadavęs iš visų žemiškųjų pančių, 
jis skendėjo iš praeities išnyrančių prisiminimų nuotru- 
pų kvaitulyje, kurios šmėkščiodavo danguje pro neju- 
dančių lapų prošvaistes. Prisimindavo ramias vaikystės 
valandas, kurias leido susigūžęs tamsiame tėvo par- 
duotuvės užkambaryje tarp vilnos ir medvilnės pakų. 
Sukrauti audeklo ritiniai stovėjo aplink jį tarsi kokie 
minkšti tvirtovės mūrai, nepastebimai sugeriantys 
triukšmą, šviesą, smūgius ir skersvėjus. Šioje uždaroje 
atmosferoje nuolatos tvyrojo drėgmės, dulkių ir lako 
tvaikas, sumišęs su benzoinės dervos kvapu, kurią bet 
kokiu metų laiku vartojo tėtušis Kruzas, norėdamas 
numalšinti nesibaigiančią slogą. Šiam nedidukui dro- 
viam ir baikščiam vyrui, nuolatos užsikorusiam ant sa- 
vo labai aukšto piupitro arba palinkusiam su pensnė 
prie sąskaitų knygų, Robinzonas buvo dėkingas tik už 

savo rausvus plaukus, o už visa kita — motinai, kuri 
buvo valdinga moteris. Šis purvas, parodydamas jam, 
kaip jis sugeba užsisklęsti savyje ir atsiriboti nuo išori- 
nio pasaulio, bylojo, kad jis labiau, negu manė, yra Jor- 
ko mažojo gelumbininko sūnus. 

Ilgomis rūškanų apmąstymų valandomis jis rutuliojo 
filosofiją, tikriausiai būdingą šiam kukliam žmogeliui. 
Vien tiktai praeitis buvo reikšminga ir turėjo vertę. Da- 
bartis verta tik kaip prisiminimų buveinė, praeities fab- 
rikas. Gyventi svarbu tik tam, kad padidintum šį bran- 
gų praeities kapitalą. Ir kai pagaliau ateina mirtis, ji 
tėra tik laukiama akimirka pasimėgauti šio sukaupto 
aukso lobiu. Amžinybė mums duodama tam, kad pa- 
kartotume savo gyvenimą — tik daug giliau, dėmesin- 
giau, supratingiau ir jautriau nei tai įmanoma dabarties 
sumaištyje. 


Jis buvo bepradedąs rupšnoti pipirnės kuokštą balo- 
je, kai pasigirdo muzika. Tai buvo nereali, bet aiškiai 
skambanti dangiška simfonija, krištolinių balsų choras, 
lydimas arfos ir violos da gamba akordų. Robinzonas 
įsivaizdavo, jog tai dangaus muzika ir jam teks neilgai 
gyventi, jei tik jau dabar nėra miręs. Tačiau pakėlęs 
galvą horizonto rytuose išvydo kylant baltą burę. Vie- 
nu šuoliu pasiekė „Pabėgimo“ statybos aikštelę, kurioje 
mėtėsi jo įrankiai ir kur jam pavyko beveik tučtuojau 
rasti skiltuvą. Paskui puolė prie tuščiavidurio eukalip- 
to. Uždegė ryšulį sausų šakų ir įgrūdo jį į žiojėjančius 
nasrus kamiene prie pat žemės. Tučtuojau ėmė sklisti 

aitrūs dūmai, bet didžiulės pašvaistės, kurios tikėjosi, 
nebuvo. 

O ir kuriems galams? Laivas pasuko į salą ir nu- 
plaukė tiesiai į Išsigelbėjimo Užtakį. Nėra abejonių, 
kad jis tuojau pat nuleis inkarą netoli paplūdimio ir 
skubiai atsiųs valtį. Išsišiepęs it beprotis, Robinzonas 
puldinėjo į visas šalis, ieškodamas kelnių ir marškinių, 
kuriuos pagaliau surado po „Pabėgimo“ korpusu. Pas- 
kui nuskubėjo į paplūdimį, susidraskydamas veidą, kai 
bandė nusiplėšti jį dengusius tankius gaurus. Laivas 
grakščiai stovėjo, glamonėjamas malonaus šiaurės rytų 
vėjelio, pasviręs visomis savo burėmis į putojančias 
bangų keteras. Tai buvo vienas senobinių ispanų laivų, 
vežančių į tėvynę Meksikos brangakmenius ir bran- 
giuosius metalus. Robinzonui rodės, jog kaskart, kai 
bangos atidengdavo povandeninę laivo dalį, papuoši- 
mai iš tikrųjų buvo aukso spalvos. Laivas turėjo aukš- 
tą falšbortą, o didžiojo stiebo viršuje plaikstėsi geltona 
ir juoda vėliava. Priėjęs arčiau Robinzonas įžvelgė de- 
nyje prašmatnią kompaniją, užėmusią visą laivo pirma- 
galį iki viršutinių denių. Regis, ten vyko prabangi puo- 
ta. Grojo nedidelis styginis orkestras ir ant užpakalinio 
tiltelio dainavo baltai apsirengusių vaikų choras. Ap- 
link aukso ir krištolo indais apkrautą stalą iškilniai šo- 
ko poros. Atrodė, jog niekas nepastebi nei sudužusio 
laivo keleivio, nei netgi pakrantės, kuri dabar buvo ar- 
čiau nei už kokių keturių šimtų metrų ir palei kurią 
pakeitęs kryptį plaukė laivas. Robinzonas sekė jį bėg- 
damas paplūdimiu. Jis rėkė, mosikavo rankomis, susto- 
davo, kad pasiimtų akmenuką, kurį mesdavo jo kryp- 
timi. Jis parpuldavo, keldavosi, vėl krisdavo. Laivas 
dabar pasiekė pirmąsias kopas. Robinzonui pastojo ke- 
lią viena po kitos paplūdimį kertančios lagūnos. Jis 

puolė į vandenį ir ėmė iš visų jėgų plaukti link laivo, 
kurio matėsi tiktai brokatu drapiruota didinga rūmų 
masė. Alkūnėmis pasirėmusi į kajutės lango groteles 
stovėjo mergaitė, ir Robinzonas, apimtas haliucinacijos, 
labai aiškiai matė jos veidą. Tai buvo labai jaunas vei- 
das, pažeidžiamas, regėjos, jau pavargęs, bet vis dėlto 
nušviestas blyškios, skeptiškos ir nerūpestingos šypse- 
nos. Robinzonas atpažino šį vaiką. Buvo tikras, kad at- 
pažino. Bet kas, kas gi jis buvo? Jis prasižiojo, norėda- 
mas jį pašaukti. Į jo gerklę plūstelėjo sūrus vanduo. Jį 
apglėbė melsvai žalia prieblanda, kurioje dar suskubo 
išvysti atbulom tolstančios nedidukės rajos grimasos iš- 
kreiptas žiotis. 

Šviesos stulpas pažadino jį iš sustingimo. Kaip jam 
buvo šalta! Ar galėjo būti, kad jūra bus antrąsyk išme- 
tus jį į tą patį krantą? Ten aukštai, ant Vakarų Uolos, it 
fakelas naktyje liepsnojo eukaliptas. Svirduliuodamas 
Robinzonas pasuko į šį šviesos ir šilumos šaltinį. 

Tad signalas, turėjęs nušviesti vandenyną ir sukelti 
ant kojų likusią žmoniją, patraukė tiktai jį, jį vieną. 
Koks pasityčiojimas! 

Naktį praleido susirietęs žolėse, veidu į įkaitusią, 
žėrinčiais blyksniais spindinčią drevę medžio apačioje, 
vis slinkdamas artyn prie šio židinio mąžtant karščiui. 
Tik pradedant brėkšti jam pavyko prisiminti jaunos 
mergaitės iš laivo pavardę, — tikriau pasakius, vardą. 
Tai buvo Liusi, jo jaunoji sesutė, mirusi paauglystėje 
prieš dešimtį metų. Dabar jis jau neabejojo, jog šis iš 
praeito šimtmečio atplaukęs laivas buvo nesveikos 
vaizduotės vaisius. 

Jis atsistojo ir pažvelgė į jūrą. Ši jau pirmųjų saulės 
strėlių perverta metalinė plynė buvo jo pagunda, spąs- 
tai, jo opiumas. Mažai tetrūko, kad, taip jį suniekinusi, 

dar būtų įstūmusi į beprotybės tamsą. Nors ir mirtų, 
privalo iš čia ištrūkti. Už jo buvo sala, erdvi ir nelies- 
ta, pilna ribotų pažadų ir griežtų pamokų. Jis vėl 
paims savo likimą į rankas. Jis dirbs. Daugiau nesvajo- 
damas, jis gyvens iki galo su savo nenumaldoma žmo- 
na, savo vienatve. 

Atsukęs nugarą į jūrą, jis dingo tarp sidabriniais da- 
giais nusėtų uolų nuogriuvų, vedančių į salos centrą. 


TREČIAS SKYRIUS 


Visas kitas savaites Robinzonas leido metodiškai tir- 
damas salą ir registruodamas jos resursus. Jis suskai- 
čiavo valgomus augalus, gyvūnus, kurie jam galėtų bū- 
ti naudingi, vandens šaltinius, gamtines pastoges. 
Laimei, „Virginijos“ griaučiai dar nebuvo galutinai su- 
naikinti ankstesniais mėnesiais siautusių smarkių aud- 
rų, nors ištisi korpuso ir denio gabalai buvo dingę. Su 
jais buvo nunešti ir kapitono bei jūreivio kūnai, dėl ko 
Robinzonas apsidžiaugė, žinoma, ne be skausmingų 5ą- 
žinės priekaištų. Buvo pažadėjęs jiems kapą, tad atsily- 
gins pastatęs kenotafą. Įsikūrė buveinę salos centre, 
molingo masyvo grotoje. Nugabeno ten viską, ką tik 
galėjo išplėšti iš griaučių, neatsisakydamas nieko, ką 
valiojo pernešti, nes visi kad ir mažiausiai naudojami 
daiktai jo akyse išsaugojo vertę kaip reliktai Žmonių 
bendruomenės, iš kurios buvo ištremtas. Sukrovęs ke- 
turiasdešimt statinių juodo parako pačioje grotos gilu- 
moje, ten pastatė tris drabužių dėžes, penkis maišus 
grūdų, dvi pintines su indais ir sidabriniais stalo įran- 
kiais, brangenybėmis, lupomis, žiūronais, kišeniniais 
peiliukais, jūrų žemėlapiais, veidrodžiais, lošimo kau- 
liukais, lazdomis ir t.t. — įvairiausius indus skysčiams, 
skrynią su prietaisais — kabeliais, skridiniais, žibintais, 
suktuvais, meškerėmis, plūdėmis ir t.t. — pagaliau 
skrynią su aukso luitais bei sidabrinėmis ir varinėmis 
monetomis. Knygos, kurias rado išmėtytas kajutėse, 

buvo taip apgadintos jūros vandens ir lietaus, kad iš- 
bluko spausdintas tekstas, bet jis nuovokiai pastebėjo, 
kad, išdžiovinęs saulėje, šiuos baltus lapus galės pa- 
naudoti dienoraščiui su sąlyga, jeigu ras rašalą galintį 
pakeisti skystį. Šį skystį jam netikėtai parūpino žuvys, 
kurių knibždėte knibždėjo Rytų Uolos pakraščiuose. 
Diodonas, keliantis baimę dėl savo galingų ir dantytų 
žiočių bei dėl pavojaus metu ant kūno pasišiaušiančių 
aštrių dyglių, turi įdomią savybę prisisiurbti oro ir 
vandens, kol tampa apvalus it kamuoliukas. Kai įsiurb- 
tas oras susirenka jo pilve, jis plaukioja ant nugaros, ir 
visiškai neatrodo, jog jam būtų nepatogu šioje nepa- 
prastoje padėtyje. Pagaliau pajudinęs vieną šių ant 
smėlio išmestų žuvų, Robinzonas pamatė, kad tiek iš 
glebių, tiek ir iš išsipūtusių pilvų išsiskiria nepaprastai 
atsparus ryškiai raudonas skystis. Sužvejojęs didelį kie- 
kį šios žuvies, kurios mėsa buvo švelni ir sultinga kaip 
viščiuko, išspaudė ant drobės gabalo šią iš jų pilvo po- 
rų išsiskiriančią pluoštingą medžiagą ir šitaip pasirūpi- 
no dvokiančių, bet nuostabiai raudonų dažų. Paskubo- 
mis nudrožė vanago plunksną ir vos neapsiverkė iš 
džiaugsmo, kai nubrėžė pirmus žodžius popieriaus la- 
pe. Staiga jam pasiregėjo, kad jis išsiplėšė iš gyvulišku- 
mo prarajos, kurion buvo įkritęs ir, įvykdęs šį šventą 
rašymo aktą, įžengė į dvasinį pasaulį. Nuo šiol jis be- 
veik kas dieną atversdavo savo „budėjimo žurnalą“, 
kad užrašytų ne mažus ir didelius savo materialios eg- 
zistencijos nutikimus, bet savo apmąstymus, savo vidi- 
nio gyvenimo raidą arba iš praeities kylančius prisimi- 
nimus ir jų įkvėptas mintis. 

Jam prasidėjo nauja era, arba tiksliau jo tikrasis gy- 
venimas saloje po trumpam užėjusio silpnumo, kurio 
gėdinosi ir kurį stengėsi pamiršti. Todėl, nusprendęs 
pradėti kalendorių, jis mažai rūpinosi, jog negali nusta- 


40) 


tyti, kiek laiko prabėgo ruo „Virginijos“ sudužimo. Ka- 
tastrofa įvyko 1759 metų rugsėjo 30-tosios naktį apie 
antrą valandą. Tarp šios datos ir pirmos dienos, kurią 
pažymėjo įpjova išdžiūvusios pušies kamiene, įsisprau- 
dė neapibrėžtas, neaiškus laikas, pilnas tamsos ir rau- 
dų, kad Robinzonas juto esąs atskirtas nuo Žmonių 
kalendoriaus tokiu mastu, kokiu jį nuo jų skyrė vande- 
nys, tad buvo priverstas gyventi laiko salelėje it erdvės 
saloje. 

Kelias dienas jis paskyrė salos žemėlapiui sudaryti, 
kurį papildė ir užbaigė pamažu tyrinėdamas salą. Pa- 
galiau ryžosi perkrikštyti šią žemę, kuriai pirmą dieną 
suteikė šį it negarbė niūrų „Sielvarto salos“ vardą. 
Sukrėstas Biblijoje perskaitytos paradoksalios istorijos 
kaip religija neviltį paverčia neatleistina nuodėme, o 
viltį — viena iš trijų teologinių dorybių, nusprendė, 
kad nuo šiol sala vadinsis „Speranza“!, melodingu ir 
linksmu vardu, beje, žadinusiu labai gėdingą prisimini- 
mą apie vieną karštą italę, kurią kadaise pažinojo bū- 
damas studentas Jorko universitete. Jo paprastas ir gi- 
lus pamaldumas derinosi su šiais palyginimais, kuriuos 
paviršutiniškesnis protas laikytų piktžodžiavimu. Beje, 
žiūrint tam tikru būdu į salos žemėlapį, kurį jis apytik- 
riai buvo nubrėžęs, jam rodės, jog iš profilio ji buvo 
panaši į moters kūną be galvos, taip, į moterį, sėdinčią 
po savimi pariestomis kojomis, povyza, kurioje buvo 
galima įžvelgti nuolankumą, baimę ar paprastą atsida- 
vimą. Ši mintis jį sujaudino, paskui ją pamiršo, vėliau 
prie jos vėl sugrįždavo. 

Apžiūrėjęs iš „Virginijos“ išgelbėtus maišus su ry- 
žiais, kviečiais, miežiais ir kukuruzais, turėjo karčiai 

nusivilti. Pelės ir straubliukai sugraužė didelę dalį, iš 
kurios tebeliko tik su išmatomis sumišę pelai. Kita da- 
lis sugedo nuo lietaus ir jūros vandens ir buvo supeli-- 
jusi. Tiktai vargais negalais grūdą po grūdo perrinkęs, 
pagaliau išgelbėjo, be ryžių, kurie buvo švarūs, bet jų 
neįmanoma buvo auginti, dešimt galonų kviečių, šešis 
galonus miežių ir keturis galonus kukurūzų. Jis nu- 
sprendė, jog nenaudos nė mažiausios kruopelės kvie- 
čių. Norėjo juos pasėti, nes be galo vertino duoną, gy- 
venimo simbolį, vienintelį maistą, minimą „Tėve 
mūsų“ kaip ir viską, kas jį dar galėjo sieti su žmonių 
bendruomene. Jam taip pat regėjosi, kad ši Speranzos 
žemės jam duota duona bus apčiuopiamas įrodymas, 
jog jis yra priimtas, kaip pats buvo priėmęs šią bevar- 
dę salą, kurion jį išmetė atsitiktinumas. 

Vieną dieną, kai vėjas pūtė iš vakarų, jis išdegino 
kelis prerijos akrus rytiniame salos krante ir ėmė dirbti 
žemę, sėti šias tris grūdines kultūras kauptuku, pada- 
rytu iš „Virginijoje“ rastos geležinės plokštės, kurioje 
pradūrė pakankamai didelę skylę, kad galėtų užmauti 
ant rankenos. Pasižadėjo šiam pirmam derliui suteikti 
tokią prasmę, kokią gamta — tai yra Dievas — suteikė 
žmogaus rankų darbui. 

Iš salos žvėrių, jeigu tiktai jam pavyktų jų prisi- 
jaukinti, pačios naudingiausios, žinoma, būtų ožkos ir 
ožiukai, kurių buvo gana daug. Tačiau jeigu ožkytės 
gan lengvai leisdavosi prie jų prisiartinti, tai jos imda- 
vo įnirtingai spardytis, kai jis norėdavo pasiekti jas 
ranka ir pamelžti. Tad jis įsirengė aptvarą, sujungęs ant 
kuoliukų horizontaliai gulinčias kartis ir vėliau jas api- 
pynęs lianomis. Uždarė ten labai jaunus ožiukus, kurie 
mekendami prisišaukė savo motinas. Paskui išleido 
jauniklius ir keletą dienų palaukė, jog pritvinkę tešme- 
nys keltų ožkoms tokį skausmą, jog jos pačios norėtų, 

kad jas kuo skubiausiai pamelžtų. Šitaip, apsėjęs savo 
žemę, jis įkūrė saloje gyvulininkystės ūkį. Kaip kadai- 
se žmonija, nuo žolelių rankiojimo ir medžioklės jis 
perėjo prie žemės ūkio ir gyvulininkystės. 

Bet jis toli gražu nemanė, jog sala yra dyka ir lauki- 
nė žemė, kurią jis turėtų pirma užvaldyti, paskui prisi- 
jaukinti, kad ji taptų tinkama žmogui gyventi. Nė die- 
nos nepraeidavo, kad koks netikėtas ar pražūtingas 
nutikimas nebūtų sukėlęs jam nerimo tą akimirką, kai 
jis suvokė, jog yra vienintelis po katastrofos išsigelbė- 
jęs Žmonijos našlaitis. Matant savo įdirbtus laukus, 
aptvarą ožkoms, gerai sutvarkytą sandėlį, išdidžiai sto- 
vinčius ginklus, šis vienatvės jausmas mažumėlę apri- 
mo, bet jam vėl užgniaužė gerklę, kai vieną dieną ant 
ožiuko gugos užtiko tupintį vampyrą, besiruošiantį 
čiulpti kraują. Aštrūs karpyti pabaisos sparnai it mir- 
ties apsiaustas buvo užkloję iš silpnumo svyruojantį 
gyvulėlį. Kitą sykį, kai rinko moliuskus ant pusiau ap- 
semtų uolų, jam tiesiai į veidą tėškė vandens čiurkšlė. 
Šiek tiek suglumęs nuo smūgio, jis žengė kelis žings- 
nius, bet tučtuojau jį sustabdė antra čiurkšlė, dar sykį 
su šėtonišku tikslumu tėškusi veidan. Tuojau pat seniai 
pažįstamas nerimas, kurio taip baiminosi, jam persmel- 
kė širdį. Jis tik šiek tiek atlyžo, kai uolos įduboje pa- 
matė mažą pilką aštuonkojį, turintį stebinančią savybę 
leisti vandens čiurkšles sifonu, kurį galėjo sukioti įvai- 
riomis kryptimis. 

Galiausiai jis susitaikė su faktu, kad jį, nepaleisdama 
iš akių, stebi „administracijos taryba“ — taip jis pava- 
dino būrį vanagų, kurie atrodė prie jo prisirišę. Kad ir 
kur ėjo, kad ir ką bedarė, jie visada būdavo čia pat, 
stačiom kuprom, atsikišusiais gūžiais, nusišėrę, laukda- 
mi, aišku, ne jo mirties, kaip buvo įsitikinęs depresijos 
akimirkomis, o valgomų atliekų, kurių jis primėtydavo 
per dieną. Ir vis dėlto — nors ir buvo šiaip taip susitai- 

kęs su jų buvimu, daug sunkiau jam buvo susitaikyti 
su jų Žiauriais ir atstumiančiais įpročiais. Gašli senių 
meilė žeidė jo nenatūralų skaistumą. Pasipiktinimo liū- 
desys užtvindydavo širdį, matant, kaip groteskiškai pa- 
šokinėjęs, patinas mindžioja patelę, paskui snapo kab- 
liu sugnyba jos nuplikusį ir kruviną pakaušį, o tuo 
tarpu jų stuburgalius sujungia šlykštus bučinys. Sykį jis 
matė, kaip vieną mažesnį ir, be abejonės, jaunesnį va- - 
nagą persekioja ir skriaudžia keletas kitų vanagų. Jie 
kapojo jį snapais, kirto stipriais sparnų smūgiais ir ga- 
liausiai prispaudė prie uolos. Paskui persekiojimai stai- 
ga liovėsi, tarsi auka būtų maldavusi pasigailėjimo ar- 
ba pripažinusi savo persekiotojų reikalavimus. Tada 
mažasis vanagas ištempė standų kaklą į žemę, mecha- 
niškai žengė tris žingsnius, paskui sustojo ir traukulių 
purtomas išvėmė ant akmenų pusiau suvirškintos pū- 
vančios mėsos gniutulą. Tai buvo visa, kas liko iš jo 
vienišos puotos, kurios metu, nelaimei, jį užklupo gi- 
minaičiai. Šie stumdydamiesi puolė ir ėmė godžiai ry- 
ti vėmalus. 

Tą rytą Robinzonas buvo sulaužęs kauptuką ir leido 
pasprukti savo geriausiai pieninei ožkai. Šis vaizdas jį 
galutinai sugniuždė. Pirmąkart po daugelio mėnesių jis 
pajuto silpnumą ir pasidavė pagundai pasinerti į dum- 
blą. Pasukęs į pelkes rytinėje pakrantėje vedančiu lau- 
kinių kiaulių taku, jis surado purviną balą, kur jau tiek 
sykių buvo pametęs galvą. Nusimetęs drabužius, pani- 
ro į skystą dumblą. 

Dvokiančiuose garuose, kur sukosi uodų debesys, 
pamažu prasižiojo aštuonkojų, vampyrų ir vanagų ap- 
sėstas ratas. Ištirpo laikas ir erdvė, rūškaname dangu- 
je išryškėjo lapijos supamas veidas — tai buvo viskas, 
ką jis matė. Jis gulėjo besisupančiame lopšelyje, virš 
kurio kilo muslino baldakimas. Vien tik mažytės ranku- 

tės kyšojo iš lelijos baltumo vystyklų, apmuturiavusių 
jį nuo galvos iki kojų. Aplink jį žodžių ir garsų ūžesys 
gaudė artima gimtųjų namų šiluma. Tvirtas ir gražaus 
tembro motinos balsas kaitaliojosi su visada gailiu jo 
tėvo falcetu, brolių ir seserų balsais. Jis nesuprato, ką 
jie sakė, ir nesistengė suprasti. Kaip tik tada prasisklei- 
dė kunkuliuojantys burbulai, įrėmindami smulkų Liu- 
si veidelį, dar liesesnį dėl dviejų juodų kasų, kurių 
viena nukrito ant jo kojas dengusio pledo. Robinzoną 
persmelkė širdį veriantis švelnumas. Jo lūpose pasiro- 
dė šypsena, pražydusi tarp pūvančių žolių ir vandens 
lelijų lapų. Į jo lūpų kertelę įsisiurbė rudas mažos siur- 
bėlės kūnas. 


Budėjimo žurnalas 

Kiekvienas žmogus turi savo pražūtingą po- 
linkį. Manasis veda į purvą. Būtent ten mane 
veja „Speranza“, kai ji tampa bloga ir parodo 
man savo žvėries veidą. Purvas — tai mano 
pralaimėjimas, mano yda. Mano pergalė — mo- 
ralinė tvarka, kurią turiu įvesti „Speranzoje“ 
prieš jos gamtinius dėsnius, kurie kitaip vadi- 
nasi absoliučia netvarka. Dabar žinau, jog tai 
nėra vien išgyvenimo čionai klausimas. Išgy- 
venti reiškia mirti. Reikia kantriai be atvangos 
statyti, organizuoti, tvarkyti. Kiekvienas susto- 
jimas yra žingsnis atgal, žingsnis į purvą. 

Nepaprastos sąlygos, kuriomis gyvenu, ma- 
nau, visiškai pateisina požiūrio pokyčius, ypač į 
moralės ir religijos dalykus. Kasdien skaitau 

Bibliją. Taip pat kasdien nuolankiai įsiklausau į 
išminties šaltinį, kalbantį manyje kaip ir kiek- 
viename žmoguje. Kartais mane gasdina tai, ką 
randu, ir vis dėlto priimu, nes jokia tradicija 
neturi užgožti mumyse esančio Šventosios Dva- 
sios balso. 

"Šitaip yra ir su yda bei dorybe. Mano auklė- 
jimas rodė ydą kaip kraštutinumą, ištvirkavimą, 
demonstratyvią paleistuvystę, kuriai dorybė 
priešina nusižeminimą, kuklumą, savęs atsiža- 
dėjimą. Gerai matau, kad ši moralė man yra 
prabanga, kuri mane pražudytų, jei siekčiau 
prie jos prisitaikyti. Mano situacija verčia mane 
daugiau dalykų laikyti dorybėmis ir mažiau — 
ydomis; dorybėmis vadinti drąsą, stiprumą, sa- 
vęs įtvirtinimą, viešpatavimą daiktams. O ydo- 
mis — pasiaukojimą, sutrikimą, rezignaciją, žo- 
džiu, purvą. Šitai be abejonės reiškia grįžimą 
prie ankstesnių nei krikščionybė antikos pažiū- 
rų į žmogiškąją išmintį ir dorybės pakeitimą ro- 
mėnų „virtus“ samprata. Tačiau tam tikros 
krikščionybės pagrindas yra radikalus atsisaky- 
mas gamtos ir daiktų, kurį perdėm taikiau Spe- 
ranzos atžvilgiu ir kuris manęs vos nepražudė. 
Priešingai, nuo nuopuolio išsigelbėsiu tiktai ge- 
bėdamas priimti savo salą ir priversti ją priimti 
mane. 


Pamažu slopstant apmaudui, kurį paliko nesėkmė 
nuleisti į vandenį „Pabėgimą“, Robinzonas ėmė vis 
dažniau svajoti apie privalumus kuklaus laivelio, su 

kuriuo galėtų ištirti kaip tik iš vidaus neprieinamas sa- 
los pakrantes. Tad iš pušies kamieno ėmė skobti valtį. 
Dirbo kirviu, lėtai ir monotoniškai, nustatytomis die- 
nos valandomis, be įkarščio, kuris jį buvo apėmęs sta- 
tant „Pabėgimą“. Visų pirma jis galvojo po jam reika- 
linga kamieno dalimi užkurti laužą, bet pabijojo, jog jis 
visas nesudegtų, tad nusprendė tik paskleisti žarijas 
jau pradėtoje ertmėje. Galiausiai visiškai atsisakė nau- 
dotis liepsna. Tinkamai išskobta, nudrožta, reikiamos 
formos, smulkiu smėliu nugludinta valtis buvo gana 
lengva, ir jis galėjo ją pernešti užsikėlęs ant galvos, it 
plačia medžio vaura apgobęs pečius. Jam buvo didelė 
šventė, kai išvydo ją pirmąkart it kumelaitę lankoje šo- 
kinėjant ant bangų. Jis išdrožė porą paprastų dvimen- 
čių irklų, visiškai atsisakydamas burės, nuo kurios jį 
sulaikė prisiminimas apie pernelyg dideles su „Pabėgi- 
mu“ siejamas ambicijas. Nuo šiolei, plaukiodamas ap- 
link salą, jis vykdė ekspedicijas, kurios padėjo jam pa- 
žinti savo aplinką, tačiau ir geriau nei visa ankstesnė 
patirtis privertė pajusti jį supančią absoliučią vienatvę. 


Budėjimo žurnalas 

Vienatvė nėra nekintama būsena, kurioje esu 
pasinėręs po „Virginijos“ sudužimo. Tai koro- 
ziška aplinka, veikianti mane lėtai, bet be atvan- 
gos ir grynai destruktyvia prasme. Pirmą dieną 
dvejojau tarp dviejų vienodai įsivaizduojamų 
žmonių bendruomenių — dingusios įgulos ir 
salos gyventojų, nes tikėjau, kad ji gyvenama. 
Buvau dar visai šiltas nuo bendravimo su laivo 

draugais. Vaizduotėje tęsiau katastrofos nu- 
trauktą dialogą. Paskui pasirodė, jog sala negy- 
venama. Žengiau gamtovaizdžiu be gyvos 
dvasios. Už manęs naktyje skendėjo saujelė ne- 
laimingų bičiulių. Seniai buvo nutilę jų balsai, 
tuo tarpu manasis ėmė pavargti nuo kalbėjimo 
pačiam sau. Nuo šiol baisių apžavų pakerėtas 
seku manyje vykstantį nepermaldaujamą dehu- 
manizavimo darbą. 

Dabar žinau, kad kiekvienas žmogus nešioja 
savyje — ir tarsi virš savęs — trapius ir sudė- 
tingus įpročių, atsakymų, refleksų, mechanizmų, 
nuomonių, apmąstymų ir implikavimų griau- 
čius, kurie susiformavo ir toliau kinta nuolat 
susiliesdami su panašiais į save. Netekusi ją 
maitinančių syvų, ši gležna struktūra nyksta ir 
suyra. Tie kiti — mano visatos stuburas... Aš 
matuoju kiekvieną dieną pagal tai, kiek jai esu 
skolingas už naujus įtrūkimus savo asmenybės 
statinyje. Žinau, kas man gresia, jei netekčiau 
kalbos, tad su visu savo nerimo įkarščiu kovoju 
su šiuo galutiniu nuosmukiu. Bet mano santy- 
kiai su daiktais patys išsigimsta per mano vie- 
natvę. Kai tapytojas arba skulptorius įveda per- 
sonažus į gamtovaizdį arba šalia monumento, 
tai jis daro ne todėl, kad jam patinka aksesuarai. 
Personažai suteikia mastelį ir, kas dar svar- 
biau, perteikia galimus požiūrius, kurie pratur- 
tina paveikslą ir jo stebėtoją kitomis būtinomis 
požiūrio galimybėmis. 

Speranzoje tėra tik vienas požiūris, manasis, 
praradęs bet kokį potencialumą. O šis praradi- 
mas nebuvo vienos dienos darinys. Iš pradžių 
tarsi instinktyviai aš numačiau galimus stebėto- 

jus — parametrus — kalvų viršūnėje, už kokios 
nors uolos arba kokio medžio šakose. Šitaip sa- 
la tapo subraižyta interpoliacijų ir ekstrapolia- 
cijų tinklo, kuris ją tarsi suskaidė dalimis ir 
padarė suprantamą. Taip elgiasi kiekvienas nor- 
malus žmogus normalioje situacijoje. Įsisąmoni- 
nau šią funkciją — kaip ir daugybę kitų — tik- 
tai jai pamažu nykstant manyje. Šiandien šis 
procesas jau baigtas. Aš regiu salą tik savo aki- 
mis, ir tai, ko joje nematau, yra absoliuti ne- 
žinomybė. Visur, kur šiuo metu manęs nėra, 
viešpatauja nepermatoma tamsa. Beje, rašyda- 
mas šias eilutes aš konstatuoju, kad patirtis, ku- 
rią jos bando atkurti, ne tik neturi precedento, 
bet prieštarauja pačiai mano vartojamų žodžių 
esmei. Iš tikro kalba daugiausia randasi iš žmo- 
nių gyvenamos visatos, kur kiti žmonės tarsi 
yra kokie švyturiai, sukuriantys aplinkui save 
šviesos salelę, kurios viduje visa yra jeigu ir ne- 
pažįstama, tai bent įmanoma pažinti. Iš mano 
akiračio švyturiai dingo. Maitinama mano vaiz- 
duotės, jų šviesa dar ilgai sklido iki manęs. Da- 
bar visa baigėsi, mane supa tamsa. 

Mano vienatvė puola ne tik daiktų prasmę. Ji 
griauna patį jų egzistavimo pagrindą. Vis dau- 
giau ir daugiau mane vargina abejonės, ar 
teisingai man liudija pojūčiai. Dabar žinau, jog 
pati žemė po mano kojomis reikalauja, kad šalia 
manęs ja vaikščiotų kiti tam, jog ji nelinguotų. 
Optinės iliuzijos, miražai, haliucinacijos, suža- 
dinti sapnai, fantazijos, kliedesiai, klausos sutri- 
kimai... prieš šias aberacijas patikimiausi rams- 
čiai yra mūsų brolis, kaimynas, mūsų bičiulis 

arba priešas — bet vis dėlto, didieji dievai, kaž- 
kas! 

P.S. Vakar, einant per miškelį priešais pietry- 
čių pakrantės pievas, man tiesiai į veidą padvel- 
kė kvapas, šiurkščiai — beveik skausmingai — 
grąžinęs į namus, į vestibiulį, kuriame mano tė- 
vas priiminėdavo klientus ir kurio grindis, pa- 
dedama kaimynės, vaškuodavo mano motina pir- 
madienio rytais, kai tėvas nieko nepriimdavo. 
Prisiminimas buvo toks stiprus ir toks nesideri- 
nantis su tikrove, jog dar sykį suabejojau, ar 
esu sveiko proto. Akimirką kovojau su šiuo visa- 
apimančiu saldžiu prisiminimu, paskui leidau 
savo mintims klysti į praeitį, tuščią muziejų, it 
sarkofagas nulakuotą numirėlį, šaukiantį mane 
su tokiu gundančiu švelnumu. Pagaliau iliuzi- 
ja atgniaužė savo gnybtus. Klaidžiodamas miš- 
ku užtikau kelis spygliuotus terpentino krūmus, 
kur nuo karščio susproginėjusios žievės tryško 
ambra atsiduodantys sakai, persmelkę stipriu 
kvapu visus mano vaikystės pirmadienius. 


Kadangi tai buvo antradienio rytas, — taip jis buvo 
suplanavęs, — Robinzonas ką tik atoslūgio nuplautoje 
žvyruotoje pakrantėje rankiojo moliuskus, kurių šiek 
tiek kietoką, bet sultingą mėsą galėjo išlaikyti ištisą sa- 
vaitę jūros vandens pripildytame ąsotyje. Ant galvos jis 
dėvėjo apskritą britų jūreivių kepuraitę, buvo įsispyręs 
į jūreiviškas medines klumpes, vilkėjo trumpomis kel- 
nėmis iki blauzdų ir plačiais lininiais marškiniais. Sau- 

lę, kurios aštrių spindulių nepakėlė jo balta rudaplau- 
kio oda, temdė it karakulis garbanotų debesų skraistė, 
tad jis galėjo grotoje palikti palmių skėtį, su kuriuo 
retai kada tesiskirdavo. Kadangi jūra buvo atslūgusi, 
jis perėjo kaip visada sutraiškytais kiaukutais nusėtu 
krantu, dumblo sekluma bei negiliomis balomis ir bu- 
vo pakankamai nutolęs, kad žvilgsniu aprėptų žalią, 
gelsvą ir juodą Speranzos masyvą. Neturėdamas jokio 
kito pašnekovo, jis ir toliau varinėjo su ja ilgą, lėtą ir 
intymų dialogą, kuriame jo gestai, veiksmai ir sumany- 
mai buvo klausimai, į kuriuos sala atsakydavo juos ly- 
dinčia sėkme arba nesėkme. Jis nebeturėjo abejonių, jog 
nuo šiol viskas priklausė nuo santykių su ja ir jo suge- 
bėjimų tvarkytis. Visada ištempęs ausis klausėsi šimtais 
būdų tiek užšifruotų, tiek ir simboliškų jos siunčiamų 
žinių. | 

Prisiartino prie dumblais nuklotos uolos, kurią supo 
veidrodinio vaiskumo vanduo. Buvo smagu žiūrėti į 
beprotiškai drąsų mažytį krabą, kuris ištiesdavo į jį sa- 
vo dvi nevienodas žnyples tarsi samdytas žudikas sa- 
vo kalaviją ir kardą, kai it žaibo trenktas pastebėjo 
basos pėdos pėdsaką. Visai nebūtų nustebęs, jei būtų 
radęs savo paties pėdsaką smėlyje arba dumble, kai 
dar labai seniai vaikščiodavo be klumpių. Bet pėdsakas 
prieš jo akis buvo įspaustas pačioje uoloje. Ar galėjo jis 
būti kito žmogaus? O gal jis taip ilgai yra saloje, kad jo 
pėdsakas dumble virto kietomis klintimis ir suakmenė- 
jo? Nusiavė dešinę klumpę ir atsistojo basa koja pusiau 
jūros vandens pripildytoje duobutėje. Taip, žinoma, jo 
pėda įsispraudė į šią akmenyje išskobtą formą it į se- 
niai avimą ir gerai pažįstamą pusbatį. Jokios abejonės, 
šis labai senas antspaudas nebuvo nei į rojaus sodą 
žengiančio Adomo, nei iš vandenų išnyrančios Veneros 
pėdų — tai buvo individualus, nepakartojamas Robin- 

zono parašas, įspaustas pačioje uoloje, todėl neišdildo- 
mas, amžinas. Kaip viena šių puslaukinių, bet raudona 
geležimi vis dėlto pažymėtų sidabrinės prerijos karvių, 
Speranza nuo šiol nešios savo Viešpaties ir Valdovo 
ženklą. 


Kukurūzai visiškai nunyko, o žemės plotai, kuriuo- 
se Robinzonas juos buvo pasėjęs, vėl įgavo nedirbamų 
prerijų išvaizdą. Bet miežiai ir kviečiai augo gerai, ir 
Robinzonas patyrė pirmąjį jam Speranzos suteiktą, — 
tačiau kokį saldų ir gilų! — džiaugsmą, kai ranka gla- 
monėjo šiek tiek melsvus, paaugusius švelniai žalsvus 
stiebelius. Reikėjo didelės valios stiprybės, kad jis susi- 
laikytų neišrovęs piktžolių, šen bei ten bjaurojusių jo 
gražų javų kilimą, bet negalėjo laužyti Evangelijos žo- 
džių, liepiančių neatskirti gerųjų grūdų nuo dirsių 
prieš pjūtį. Pasiguodė svajonėmis apie kepalus auksine 
pluta, kuriuos netrukus ištrauks iš krosnies, įrengtos 
trapioje grotos vakarinės sienos uolienoje išraustame 
tunelyje. Dėl neilgai trukusių liūčių periodo kelias die- 
nas jis drebėjo dėl varpų, kurios, permirkusios ir ap- 
sunkusios nuo vandens, sugulė ištisais plotais. Bet vėl 
prašvito saulė ir jos atsitiesė, vėjyje linguodamos savo 
kuodais it piestu atsistoję arkliukai pliumažais papuoš- 
tomis galvomis. 

Atėjus pjūties metui, Robinzonas suvokė, kad iš jo 
turimų įnagių labiausiai tiktų vietoje dalgio arba pjau- 
tuvo naudotis senu abordažo kardu, kuris puošė kapi- 
tono kajutę ir kurį buvo persigabenęs su kitais daiktais 
iš sudužusio laivo. Iš pradžių norėjo tvarkingai lenktu 

pagaliu sugrėbti kiekvieną kardu nukirstą pradalgę. 
Tačiau švaistydamasis šiuo didvyrių ginklu persiėmė 
keistu įkarščiu, todėl, atsisakęs bet kokių taisyklių, 
žingsniavo priekin nesuvaldomai stūgaudamas. Šitaip 
jis neteko tiktai trupučio varpų, bet turėjo visiškai atsi- 
sakyti šiaudų. 


Budėjimo žurnalas 

Ši pjūties diena, turėjusi būti pirmųjų mano 
darbo vaisių ir Speranzos derlingumo švente, 
pirmučiausia virto bepročio kova su tuštuma. 
Ak! kaip dar toli man iki tobulo gyvenimo, kai 
kiekvieną judesį valdo ekonomijos ir harmonijos 
dėsnis! Daviausi it vaikas, nešamas nežaboto 
polėkio, ir šiame darbe neradau to džiaugsmin- 
go pasitenkinimo, kurį kadaise teikė man šienap- 
jūtė nuostabiame Vest Raidingo kaime. Ritmiš- 
kas abiejų rankų siubavimas iš dešinės į kairę, 
kūnui — dėl atsvaros — linguojant iš kairės į 
dešinę, į gėlių, skėčių ir stiebelių masę smin- 
gantys ašmenys, lygiai atpjauta varpinių riekė, 
gražiai krintanti man iš kairės, iš trykštančių 
sulčių, syvų ir pieno dvelkiantis gaivumas — 
visa tai buvo naivi palaima, kuria svaiginausi 
be jokių sąžinės priekaištų. Rausvu akmeniu 
plakami ašmenys būdavo pakankamai lankstūs, 
tad akyse linkdavo tai į vieną, tai į kitą pusę. 
Pieva buvo masyvas, kurį aplinkui einant 
žingsnis po žingsnio reikėjo atakuoti, naikinti, 
mažinti. Bet šis masyvas buvo dailiai sudėtas, 

tai buvo gyvų mažyčių būtybių visata, augalų 
kosmosas, kuriame materija visiškai nustelbiama 
formos. Ši daili europietiška pieva visiškai ski- 
riasi nuo amorfiškos ir vienodos žolės, kurią čia 
pjaunu. Tropinė gamta vešli, tačiau nedarni, pa- 
prasta ir skurdi kaip šis žydras dangus. Kada gi 
vėl pamatysiu rūškaną mūsų blyškių padangių 
žavesį, nepakartojamus virš Uzo pelkių slenkan- 
čios pilkos miglos atspalvius? 


Spragilu iškūlęs į sulankstytą burę įvyniotas varpas, 
jis išvėtė grūdus, pilstydamas iš vieno tuščio moliūgo 
į kitą lauke, kai pūtė gaivus vėjas, skraidindamas tolyn 
pelus ir smulkias atliekas. Jam patiko šis valymo dar- 
bas, paprastas, bet nenuobodus dėl to, kad žadino dva- 
singus simbolius. Jo siela veržėsi link Dievo, maldau- 
dama nuvyti šalin jį apnikusias lengvabūdiškas mintis, 
paliekant tiktai tvarias išminties žodžio sėklas. Galiau- 
siai su pasididžiavimu pripažino, kad jo derlius siekia 
trisdešimt galonų kviečių ir dvidešimt galonų miežių. 
Jis paruošė grūstuvą ir plūktuvą — išskobtą kamieną ir 
stiprią per vidurį suveržtą šaką — grūdams smulkinti, 
viskas buvo gatava pirmiesiems duonos kepalams pa- 
šauti į krosnį. Kaip tik tuomet, kažkokio ūmaus įkvėpi- 
mo pagautas, ryžosi nė kąsnelio neparagauti iš šio pir- 
mojo derliaus. 

Budėjimo žurnalas 

Pasidarysiu sau šventę šia pirma duona, gi- 
musia iš Speranzos dirvos, mano krosnies, ma- 
no rankų. Tai įvyks vėliau. Vėliau... Kiek daug 
pažadų slypi šiame paprastame žodyje! Staiga 
man įsakmiai ir aiškiai pasirodė, kad būtina ko- 
voti su laiku, tai yra jį įkalinti. Diena po dienos 
gyvendamas aš pasiduodu, laikas slysta tarp 
pirštų, aš prarandu laiką, prarandu save. Iš es- 
mės visos problemos šioje saloje galėtų būti pa- 
aiškintos laiko ribomis, tad visiškai neatsitikti- 
nai — dar anksčiau — ėmiau čionai gyventi 
tarsi už laiko. Vėl pradėjęs kalendorių suval- 
džiau save patį. Bet dabar turiu padaryti dar 
daugiau. Nė kąsnelis šio pirmojo kviečių ir mie- 
žių derliaus negali būti prarytas šiuo metu. Jo 
visa energija privalo būti nukreipta į ateitį. Tad 
paskirstysiu jį į dvi dalis: pirma bus pasėta ry- 
toj, o kita bus saugoma atsargai — būtina atsi- 
žvelgti, kad ne visada pasėtas grūdas išdygsta. 

Nuo šiol laikysiuos taisyklės: bet kokia ga- 
myba yra kūryba, vadinasi, gera. Bet koks var- 
tojimas yra naikinimas, vadinasi, yra blogas. 
Tiesą sakant, mano padėtis čionai gana panaši į 
mano tėvynainių, kurių pilni laivai kasdien iš- 
silaipina Naujojo Pasaulio pakrantėse. Tie taip 
pat privalo nusilenkti kaupimo dėsniui. Ir jiems 
laiko praradimas yra nusikaltimas, o jo kaupi- 
mas — pagrindinė dorybė... Kaupti! Štai ir vėl 
prieš mane iškyla mano vienatvės kančia! Sėti 
man reiškia gėrį, nuimti derlių — taip pat. Bet 

blogis prasideda, kai tiktai imu malti grūdus ir 
užmaišau tešlą, — tuomet dirbu vien sau vie- 
nam. Amerikietis kolonistas gali be sąžinės prie- 
kaištų iki galo ruošti duoną, nes jis ją parduos, 
0 į skrynią sukrauti pinigai bus sukauptas lai- 
kas ir darbas. O iš manęs, deja, skausminga 
vienatvė atima pinigų teikiamą palaimą, nors jų 
vis dėlto turiu pakankamai! 

Šiandien galiu išmatuoti beprotybę ir pikta- 
darystę tų, kas šmeižia šią dieviškąją instituci- 
ją: pinigus! Pinigai sudvasina visa, ką tik pa- 
liečia, suteikdami visa kam racionalų — 
išmatuojamą — ir universalų matmenį, nes pi- 
nigais įkainotas daiktas tampa potencialiai pri- 
einamas visiems žmonėms. Perkamumas yra pa- 
grindinė dorybė. Paperkamas žmogus priverčia 
nutilti visus savo žudikiškus ir asocialius ins- 
tinktus — garbės jausmą, savimeilę, patriotiz- 
mą, politines ambicijas, religinį fanatizmą, ra- 
sizmą, — leisdamas prabilti tik polinkiui 
bendradarbiauti, pomėgiui naudingiems mai- 
nams, žmonių solidarumo pojūčiui. Posakį 
„aukso amžius“ reiktų suprasti tiesiogine pras- 
me — gerai žinau, kad žmonija jį greitai pasiek- 
tų, jeigu jai vadovautų tiktai paperkami žmonės. 
Nelaimei, beveik visada istoriją kuria nesuinte- 
resuoti žmonės, tad visa naikina ugnis, upeliais 
liejasi kraujas. Nutukę Venecijos pirkliai duoda 
mums pavyzdį prabangios laimės, kurią patyrė 
vien pelno dėsniu pasikliovusi valstybė, tuo tar- 
pu nukarę ispanų inkvizicijos vilkai įrodo, ko- 
kias niekšybes gali padaryti žmonės, netekę ma- 
terialinių gėrybių skonio. Hunai būtų greitai 
sustabdę savo ekspansiją, jeigu būtų sugebėję 

naudotis užkariautais turtais. Apsunkę nuo gė- 
rybių, jie būtų įsikūrę ir mėgavęsi jomis, šitaip 
visa būtų vystęsi natūralia vaga. Bet tai buvo 
nesuinteresuoti gyvuliai. Jie niekino auksą. Ver- 
žėsi į priekį, visa degindami savo kelyje. 


Nuo šiol Robinzonas stengėsi tenkintis trupučiu, at- 
sidėdamas intensyviam salos resursų eksploatavimui. 
Jis nuplėšė dirvoną ir apsėjo ištisus hektarus prerijų ir 
miško, užsodino visą lauką ropėmis ir rūgštynėmis, ku- 
rios šen bei ten augo Pietuose, apsaugojo nuo paukščių 
ir vabzdžių kopūstinių palmių plantaciją, įrengė dvi 
dešimtis avilių, kur ėmė kurtis pirmosios bičių šeimy- 
nos, iškasė pajūryje gėlo ir jūros vandens saugyklas, 
kuriose augino karšius, jūros angelus, kavalierius ir 
netgi jūros krevetes. Jis sukaupė milžiniškas atsargas 
džiovintų vaisių, rūkytos mėsos, sūdytos žuvies, kietų 
ir kaip kreida trapių sūrelių — juos buvo galima laikyti 
marias laiko. Galiausiai surado būdą kaip pasigaminti 
savotiško cukraus, kad galėtų paruošti uogienių ir vai- 
sių konservų. Cukrų gavo iš palmės kamieno, storesnio 
viduryje nei apačioje ir viršūnėje, iš kurio tryško nepa- 
prastai saldūs syvai. Nukirto vieną medį, nupjovė lapų 
karūną ir netrukus pačioje viršūnėje ėmė sunktis syvai. 
Šitaip jie sunkėsi ištisus mėnesius, bet Robinzonas pri- 
valėjo kas rytą nuskelti kamieno viršutinį sluoksnį, ku- 
rio poros užakdavo. Vien šis medis davė jam devynias- 
dešimt galonų melasos, kuri pamažu sukietėjo į 
didžiulį pyragą. 

Kaip tik tuo metu, pamišęs nuo draugiškų ir švelnių 
jausmų, Tenas, „Virginijos“ seteris-laverakas iššoko iš 
krūmo ir puolė prie jo. 

Budėjimo žurnalas 

Tenas, ištikimas mano kelionės draugas, grį- 
žo pas mane. Šia paprasta fraze neįmanoma iš- 
sakyti džiaugsmo. Niekada nesužinosiu, kur ir 
kaip jis gyveno po katastrofos, tik, regis, su- 
prantu, kas laikė jį toli nuo manęs. Kai it bepro- 
tis.stačiau „Pabėgimą“, jis pasirodė priešais 
mane ir tučtuojau įnirtusiai urgzdamas nulėkė 
šalin. Neprotingai maniau, jog katastrofos siau- 
bas ir ilga vienatvė priešiškoje gamtoje jį grąži- 
no į laukinę būseną. Neįtikėtinas pasitenkinimas 
savimi! Laukinis buvau aš ir dabar neabejoju, 
kad mano barbariška išvaizda ir sutrikęs veidas 
atstūmė vargšą gyvulėlį, išlaikiusį didesnį civi- 
lizacijos lygį negu aš pats. Nemažai pavyzdžių, 
kai šunys netgi prieš savo valią turi palikti ydo- 
se, nuopuolyje ar beprotybėje paskendusį šeimi- 
ninką ir nesutinka netgi misti su juo iš vieno 
dubens. Teno sugrįžimas man — tarsi didžiulė 
dovana, patvirtinanti ir atlyginanti už pergalę 
prieš naikinančias galias, kurios stūmė mane į 
bedugnę. Šuo yra gamtos duotas draugas žmo- 
gui, o ne kokčiam išsigimusiam padarui, kokiu jį 
gali paversti nelaimė, atimdama iš jo bet kokį 
žmogiškumą. Nuo šiol iš gerų riešuto spalvos 
Teno akių suprasiu, ar sugebėjau išsilaikyti 
žmogaus vertam lygmenyje, nepaisydamas siau- 
bingo likimo, kuris lenkia mane prie žemės. 

Tačiau Robinzonas galėjo visiškai atgauti savo žmo- 
giškumą tik įsitaisęs kitokią nei toji grotos gilumoje ar 
po lapais esanti pastogė. Turėdamas nuo šiol draugą — 
labiausiai prijaukintą naminį gyvulį — privalėjo pasi- 
statyti namus, nes tokia gili kartais esti paprastų gimi- 
ningų žodžių atskleista išmintis. 

Vietą jis pasirinko prie grotos angos, kur laikė visus 
savo turtus, ir todėl, kad tai buvo aukščiausias salos 
taškas. Iš pradžių iškasė stačiakampį trijų pėdų gylio 
griovį, kurį išklojo balto smėlio sluoksniu padengtais 
akmenukais. Ant šio tobulai sterilaus ir pralaidaus pa- 
grindo pastatė pertvaras, uždėdamas kampinėmis įpjo- 
vomis sujungtus palmių kamienus. Plyšius tarp kamie- 
nų užpildė žieve ir augalų ašutais. Ant lengvų pastolių 
iš dvigubai sulenktų karčių užmetė iš nendrių nupintą 
tinklą, kurį vėliau uždengė it šiferis nepralaidžiais kau- 
čiukinių figmedžių lapais. Išorinį sienų paviršių apdrė- 
bė šlapio molio ir kapotų šiaudų skiediniu. Smulkų 
smėlį nuklojo tarsi galvosūkių brėžiniai išdėstytais 
plokščiais netaisyklingos formos akmenimis. Ožkų kai- 
liai ir nendrių dembliai, keli baldai iš karklo, iš „Virgi- 
nijos“ išgelbėti indai ir žibintai, ant sienos kabantys 
žiūronai, kardas ir šautuvas kūrė patogią ir netgi inty- 
mią atmosferą, kuria Robinzonas nesiliovė mėgavęsis. 
Iš išorės ši pirmoji pastogė buvo nepaprastai panaši į 
tropikų trobelę, paprastą ir švarią, lengvu stogu, bet 
masyviomis sienomis ir savo kontrastais primenančią 
Robinzonui prieštaravimų kupiną jo paties situaciją. 
Beje, jis gerai juto, kokia ši trobelė nenaudinga prakti- 
niu požiūriu, bet kartu suvokė jos svarbiausią, ypač 
moralinę, funkciją. Netrukus nusprendė nesinaudoti ja 

jokiais utilitariniais tikslais, — netgi kaip virtuve, — 
rūpestingai ir kantriai išpuošti ją ir miegoti joje tiktai 
šeštadieniais, o visas kitas naktis — plunksnų ir šerių 
guolyje, kurį buvo įsirengęs uolingos grotos sienos įdu- 
boje. Pamažu šis namas virto jam it kokiu žmogiškumo 
muziejumi, į kurį Žengdamas kiekvienąsyk pajusdavo 
atliekąs kažkokį iškilmingą aktą. Netgi įprato, pasirau- 
sęs „Virginijoje“ aptiktose drabužių (kai kurie buvo la- 
bai gražūs) skryniose, įeiti tik su fraku, trumpomis kel- 
nėmis, kojinėmis ir batais, tarsi lankydamas tai, kas 
jame buvo geriausia. 

Vėliau pastebėjo, kad iš trobos vidaus saulė matyti 
tiktai tam tikromis valandomis, tad būtų išmintinga te- 
nai įsirengti laikrodį arba kokį prietaisą laikui matuo- 
ti. Kiek padvejojęs, nusprendė pasidaryti gan primity- 
vų klepsidrą. Tai buvo paprastas permatomo stiklo 
butelis, pro kurio dugne pragręžtą nedidelę skylutę 1a- 
šas po lašo varvėjo vanduo į varinį baką ant žemės. 
Tiksliai per dvidešimt keturias valandas vanduo iš bu- 
telio išvarvėdavo į baką, tad Robinzonas ant jo šonų 
nubrėžė dvidešimt keturis lygiagrečius apskritimus, 
kiekvieną pažymėdamas romėnišku skaičiumi. Šitaip 
vandens lygis rodė valandas. Šis klepsidras tapo Ro- 
binzonui didžiausios paguodos šaltiniu. Dieną naktį 
girdėdamas lygiais tarpais į baką varvančio vandens 
lašėjimą, jis juto pasididžiavimą, kad laikas jau nebe- 
slysta prieš jo valią į tamsią bedugnę, bet yra nuo šiol 
tvarkomas, valdomas, trumpai tariant, irgi prijaukintas, 
kaip bus vieno Žmogaus dvasios jėga pamažu prijau- 
kinta visa sala. 

Budėjimo žurnalas 

Nuo šiol, ar budžiu, ar miegu, rašau ar ruo- 
šiuosi virtuvėje, mano laiką žaboja mechaninis, 
objektyvus, nepaneigiamas, tikslus, kontroliuoja- 
mas tiksėjimas. Kaip esu ištroškęs epitetų, api- 
būdinančių tiek pergalių prieš blogio galias! 
Noriu, reikalauju, kad ateityje visa aplinkui ma- 
ne būtų išmatuota, įrodyta, patvirtinta, apskai- 
čiuota, racionalu. Reikės imtis salos matavimo, 
jos visų žemių horizontalios projekcijos, žymėji- 
mo kadastro. Norėčiau, kad kiekvienas augalas 
turėtų etiketę, kiekvienas paukštis — žiedą, 
kiekvienas žinduolis — ugnies išdegintą žymę. 
Nenurimsiu, kol ši tamsi, neįžengiama, duslių 
bruzdesių ir pragaištingų sūkurių pilna sala ne- 
virs abstrakčia, permatoma, iki kaulų smegenų 
aiškia konstrukcija! 

Bet ar man pakaks jėgų iki galo įvykdyti šią 
milžinišką užduotį? Ar pakaks man pačiam tų 
didžiulių racionalumo išteklių, kuriuos noriu 
įskiepyti Speranzai? Dar prieš akimirką mane 
liūliavusi klepsidro stropiai atliekama ir rami- 
nanti it metronomo tiksėjimas muzika staiga 
sužadino visiškai priešingą mane bauginantį 
vaizdą kieto akmens, kurį nenumaldomai ardo 
niekada nenuilstantis vandens lašas. Nėra reika- 
lo slėpti: visas mano smegeninės statinys svir- 
duliuoja. Akivaizdus šios erozijos padarinys — 
kalbos destrukcija. 

Nors aš be atvangos garsiai kalbu, nepraleis- 
damas nė vienos minties, nė vienos idėjos, nepa- 

sakytos medžiams ir debesims, matau, kaip die- 
na po dienos griūva ištisos žodžių citadelės sie- 
nos, tarp kurių glaudžiasi ir laisvai juda it kur- 
mis savo galerijų labirinte mūsų mintis. Tvirti 
taškai, į kuriuos atsiremia besirutuliojanti min- 
tis, kaip atsispiriama į akmenis, kyšančius iš 
vandens einant per sraunumą, dūla ir dumba. 
Man kyla abejonių dėl konkrečių daiktų nepažy- 
minčių žodžių prasmės. Galiu kalbėti tiktai tie- 
siogine prasme. Metafora, litotė, hiperbolė rei- 
kalauja nmeišmatuojamų dėmesio pastangų, 
duodančių netikėtą rezultatą — prieš mane iš- 
kyla šių retorinių figūrų absurdiškumas ir 
banalumas. Suvokiu, kad manyje vykstantis pro- 
cesas suteiktų palaimingą peną visuomenėje gy- 
venančiam gramatikui arba filologui, tuo tarpu 
man tai bevertė ir pražūtinga prabanga. Pavyz- 
džiui, niekada nemaniau tyrinėsiąs sąvokas gel- 
mė vartojimo tokiuose posakiuose kaip „gilus 
protas“, „gili meilė“... Keista, kad taip aklai 
gelmė valorizuojama paviršiaus sąskaita, kai 
„paviršutiniškas“ reiškia ne „didelės apimties“, 
o „negilų“, tuo tarpu „gilus“, priešingai, reiš- 
kia „didelį gylį", o ne „mažą apimtį“. Ir vis 
dėlto, man rodos, jog meilę geriau matuoti — 
jeigu tik galima ją išmatuoti — apimtimi, o ne 
„gelme“. Nes savo meilę moteriai matuoju tuo, 
jog vienodai myliu jos rankas, jos akis, eiseną, 
jos įprastinius drabužius, jai artimus daiktus, 
kuriuos ji ką tiktai lietė, gamtovaizdžius, kur ją 
matydavau, jūrą, kurioje ji maudėsi... Visa tai, 
manau, priklauso paviršiui! Tuo tarpu menkas 
jausmas taiko tiesiai į gelmę — seksą, palikda- 
mas visa kita abejingoje tamsoje. 

Analogiškas mechanizmas — neseniai ėmęs 
girgždėti, kai mano mintis bandė juo naudo- 
tis — valorizuoja vidų išorės sąskaita. Vadina- 
si, daiktai yra beverčiame kevale uždaryti lobiai, 
ir kuo toliau į juos gilinsimės, tuo didesnius 
turtus pasieksim. O jeigu tų lobių nėra? O jei- 
gu statula pilna monotoniškos, vienalytės pil- 
numos it pakulų prikimšta lėlė? O aš gerai ži- 
nau, aš, kam niekas daugiau nepasirodys ir 
neatvers savo paslapčių, — jog esu tiktai juoda 
skylė Speranzos vidury, požiūris į Speranzą, 
taškas, tai yra niekas. Manau, kad siela įgauna 
apčiuopiamą turinį tiktai anapus odos uždan- 
gos, Skiriančios vidų nuo išorės, kad ji amžinai 
turtėja pajungdama sau vis platesnius ratus ap- 
linkui tašką „aš“. Robinzonas tampa be galo 
turtingas tiktai susitapatindamas su visa Spe- 
ranza. 


Rytojaus dieną Robinzonas padėjo Svorių ir Matų 
Saugyklos pamatus. Pastatė ją suteikdamas paviljono 
formą, bet naudodamas kokias tik galėjo rasti pačias 
atspariausias medžiagas: granito luitus ir laterito uolie- 
ną. Tenai ant savotiško altoriaus tarsi kokius stabus, ir 
ant sienų — it kokius protą saugančius šarvus išstatė 
colio, pėdos, jardo, aršino, sieksnio, pintos, saiko, kvor- 
tos, galono, greno?, drachmos, uncijos ir svaro etalonus. 


Ž Senovinis prancūzų svorio matas, 0,053 g. 


KETVIRTAS SKYRIUS 


Tūkstantąją savo kalendoriaus dieną Robinzonas ap- 
sivilko ceremonijoms skirtą fraką ir užsidarė viloje. Pa- 
garbaus budrumo pozoje parimo priešais piupitrą, kurį 
pasidarė, kad galėtų rašyti stovėdamas. Paskui, atsiver- 
tęs vieną knygą vandens išplautais puslapiais, kurią ra- 
do „Virginijoje“, užrašė: 


SPERANZOS SALOS CHARTIJA, 
PRADĖTA VIETINIO KALENDORIAUS 
TŪKSTANTĄJĄ DIENĄ 


PIRMASIS STRAIPSNIS. Remiantis Šventosios Dvasios 
įkvėpimu, kuriam paklūstame pagal Gerbiamo draugo Džor- 
džo Fokso mokymą, Jo Didenybės Jurgio Antrojo pavaldinys 
Robinzonas Kruzas, gimęs 1737 metų gruodžio 19-tąją, ski- 
riamas salos Speranza, esančios Ramiajame Vandenyne tarp 
Chuano Fernandeso salų ir Čilės vakarinės pakrantės, gu- 
bernatoriumi. Šis titulas jam suteikia galią leisti įstatymus 
ir juos vykdyti visoje salos teritorijoje ir teritoriniuose van- 
denyse pagal vidinės Šviesos jam diktuojamus reikalavimus. 

II STRAIPSNIS. Salos gyventojai privalo išsakyti savo 
mintis garsiai ir aiškiai. 

PASTABA. Prarasti kalbą dėl to, kad jos nevartoji, yra 


labiausiai žeminanti netektis, kuri man gresia. Bandydamas 

kalbėti balsiai, jau juntu tam tikrą kalbos sutrikimą, tarsi 
būčiau išgėręs per daug vyno. Tad nuo šiol svarbu, kad vi- 
dinė kalba, kuria mes nuolat reiškiame savo mintis, kol esa- 
me sąmoningi, pasiektų mano lūpas ir jas be atvangos mo- 
deliuotų. Tai, beje, visai natūralu ir būtinas itin budrus 
dėmesys šį polinkį kontroliuoti, kad jis nevirstų silpnapro- 
tystės išraiška, kaip kad būna mažiems vaikams ir seniams. 


III STRAIPSNIS. Draudžiama atlikti savo gamtinius rei- 
kalus kitose nei tam skirtose vietose. 

PASTABA. Aišku, kad šis Chartijos III straipsnio punk- 
tas gali nustebinti. Bet kadangi gubernatorius leidžia įsta- 
tymus, privaloma vienokia ar kitokia prievarta, o salos gy- 
ventojams gresiančio palaidumo aplinkybėmis ypač būtina 
skiepyti drausmę tose gyvenimo srityse, kur jie artimiausi 
gyvuliams. 


IV STRAIPSNIS. Penktadienis yra pasninko diena. 


V STRAIPSNIS. Sekmadienis yra poilsio diena. Šeštadie- 
nį devynioliktą valandą saloje turi būti nutrauktas bet koks 
darbas, gyventojai pietums turi apsivilkti geriausiais drabu- 
žiais. Sekmadienį dešimtą valandą jie susirenka Šventovėje 
Šventojo Rašto meditavimui. 


VI STRAIPSNIS. Tiktai Gubernatorius turi teisę rūkyti. 
Bet šitai privalo daryti tik šio mėnesio kiekvieno sekmadie- 
nio popietę, paskui kas antrą kito mėnesio savaitę, dar kitą 
mėnesį — vieną kartą ir pagaliau — tik kas antrą mėnesį. 

PASTABA. Aš neseniai pajutau van Deiselio porceliani- 
nės pypkės dūmo teikiamą malonumą. Nelaimei, statinaitė- 
je esančių tabako atsargų užteks tam tikrą laiką. Tad svarbu 
ji kiek įmanoma prailginti, kad neįsigytum įpročio, kurio ne- 
patenkinęs vėliau kentėsi. 

Robinzonas akimirką susimąstė. Paskui užvertė 
Chartijos knygą ir atskleidė kitą, taip pat nepradėtą, ir 
ant priešlapio didžiosiomis raidėmis užrašė: 


SPERANZOS SALOS BAUDŽIAMASIS KODEKSAS, 
PRADĖTAS VIETINIO KALENDORIAUS 
TŪKSTANTĄJĄ DIENĄ 


Užvertė puslapį, ilgokai galvojo ir galiausiai užrašė: 


PIRMAS STRAIPSNIS. Už Chartijos pažeidimus bau- 
džiama dviem būdais: pasninku ir uždarymu duobėje. 

PASTABA. Tai dvi šiuo metu taikytinos priemonės, nes 
kūno ir mirties bausmės sudarytų grėsmę salos gyventojų 
prieaugliui. Duobė yra pievoje, pusiaukelėje tarp uolėtojo 
kalnyno ir pirmųjų pelkių. Ji tokioje vietoje, jog saulės spin- 
duliai spigina į ją per šešias pačias karščiausias dienos va- 
landas. 


II STRAIPSNIS. Draudžiama būti dumblo baloje. Nusi- 
žengusieji už bausmę turės išbūti duobėje dukart ilgesnį 
laiką. 

PASTABA. Šitaip duobė tampa tarsi kokia dumblo balos 
antitezė ir tam tikra prasme jos priešnuodis. Šis Baudžiamo- 
jo kodekso straipsnis gražiai iliustruoja principą, pagal ku- 
rį kaltininkas privalo būti nubaustas tokiu būdu, kokiu nu- 
sikalto. 


III STRAIPSNIS. Kas nors užteršęs salą savo ekskremen- 
tais bus baudžiamas viena diena pasninko. 

PASTABA. Dar viena graži nusikaltimo ir bausmės ati- 
tikimo iliustracija. 


IV STRAIPSNIS. ... 


Robinzonas nusprendė akimirką pamąstyti prieš nu- 
statydamas bausmes už viešosios moralės pažeidimus 
salos teritorijoje ir teritoriniuose vandenyse. Žengė ke- 
letą žingsnių durų link, atidarė jas tarsi norėdamas pa- 
sirodyti savo valdiniams. Didelio tropikų miško lapija 
garbanotomis bangomis vilnijo link jūros, toliau susi- 
liejančios su horizontu. Kadangi buvo rudais it lapino 
kailis plaukais, jo motina nuo pat ankstyvos vaikystės 
jį įpratino prie žalių drabužių ir įskiepijo nepasitikėji- 
mą žydra spalva, kuri, sakė ji, nesiderina nei su jo 
plaukų rusvumu, nei su drabužių tonais. Bet niekas šią 
valandą nebuvo taip harmoningai susiliejęs kaip ši la- 
pijos jūra su ištempta iki padangės okeano skraiste. 
Saulė, jūra, miškas, žydrynė,.visas pasaulis skendėjo 
tokioje rimtyje, kad, be klepsidro tiksėjimo, laikas bū- 
tų atrodęs tarsi sustingęs. „Jei man suteikta tokia dova- 
na, kad ant manęs, Speranzos įstatymų leidėjo, nusi- 
leistų Šventoji Dvasia, tai turi įvykti tokią dieną ir 
tokią minutę kaip ši. Argi virš mano galvos besiplaiks- 
tąs liepsnos liežuvis arba tiesiai į zenitą kyląs dūmų 
stulpas neliudija, jog aš esu Dievo šventovė?“ 

Kai ištarė šiuos žodžius balsiai — kaip to reikalavo 
Chartijos II straipsnis — išvydo už miško skraistės plo- 
nytį baltų dūmų siūlelį, kuris, regis, kilo iš Išsigelbėji- 
mo Užtakio. Tikėdamas, jog malda išklausyta, puolė 
ant kelių ir ėmė šnabždėti karštus padėkos žodžius. 
Pakilęs nuėjo į trobą nukabinti nuo sienos muškietos, 
maišelių su paraku ir šoviniais bei žiūronų. -Paskui 
švilptelėjo Teną ir paniro į atvašyno tankmę, šalinda- 
masis tiesaus kelio, kurį buvo pramynęs nuo pakrantės 
iki grotos. 

Jų buvo koks keturiasdešimt, stovinčių ratu aplink 
laužą, iš kurio kilo sunkių, tirštų, pieno spalvos nenor- 
malios sudėties dūmų srautas. Trys ilgos valtys su plū- 


67 


dėmis ir balansyrais buvo ištemptos ant smėlio. Tokie 
laivai paplitę visame Ramiajame vandenyne, — jie pui- 
kiai išsilaiko jūros paviršiuje, nepaisant to, kad tokie 
siauri. O laužą apsupusius žmones Robinzonas pro žiū- 
ronus atpažino esant baisios araukanų genties indėnus, 
kostinus, gyvenančius centrinėje ir pietinėje Čilės daly- 
je, kurie pasipriešino inkų invazijai ir kruvinose kovose 
sumušė ispanų konkistadorus. Mažaugiai kresni žmo- 
nės buvo apsisiautę šiurkščiais odiniais apdangalais. Jų 
platūs veidai viena nuo kitos nepaprastai nutolusiomis 
akimis buvo dar keistesni dėl įpročio visiškai išpešioti 
antakius ir gausybės juodų ir blizgančių nuostabiai už- 
laikomų plaukų, kiekviena proga išdidžiai purtomų. 
Robinzonas žinojo apie juos iš dažnų kelionių į Temu- 
ką, jų sostinę Čilėje. Jis buvo tikras: jei vėl kilo konflik- 
tas su ispanais, nė vieno baltojo, patekusio į jų rankas, 
nebus pasigailėta. 

Ar tikrai jie galėjo perplaukti milžinišką atstumą 
nuo Čilės krantų iki Speranzos? Dėl visiems žinomos 
kostinų navigatorių narsos šis žygdarbis, regėjosi, įma- 
nomas, bet dar daugiau tikėtina, kad viena ar kita 
Chuano Fernandeso sala buvo jų kolonizuota — todėl 
Robinzonas galėjo džiaugtis, kad nepateko jiems į na- 
gus, nes tuomet jis tikrų tikriausiai būtų nužudytas ar 
bent jau paimtas į vergovę. 

Araukanijoje girdėti pasakojimai padėjo jam dabar 
suvokti ant kranto vykstančios ceremonijos prasmę. 
Liesa susitaršiusi moteris, svirduliuodama tarp ratu su- 
stojusių vyrų, prisiartino prie ugnies ir įbėrė į laužą 
saują miltelių, godžiai kvėpuodama čia pat kilusius 
sunkius baltus kamuolius. Paskui, tarsi šių dūmų paža- 
dinta, pasisuko į nejudančius indėnus ir, rodos, žings- 
nis po žingsnio eidama ratu juos apžiūrinėjo, staiga su- 
stodama čia prie vieno, čia prie kito. Paskui vėl grįžo 

prie laužo ir viskas prasidėjo iš naujo, tad Robinzonas 
klausė savęs, ar burtininkė neparpuls užtroškusi nuo 
dūmų dar prieš pasibaigiant ritualui. Betgi ne, drama- 
tiška atomazga netruko atsiskleisti. Skarmaluotas silu- 
etas ištiesė ranką į vieną iš vyrų. Jos didžiulė pražiota 
burna tikriausiai bėrė prakeiksmus, kurių Robinzonas 
negirdėjo. Aiškiaregės nurodytas indėnas, kaltas dėl 
kažkokios nelaimės — epidemijos ar sausros, — dėl 
kurios turėjo kentėti bendruomenė, parpuolė kniūps- 
"Čias ant Žemės, stipriai traukulių tampomas. Vienas in- 
dėnų žengė prie jo. Pirmučiausia kardu nusviedė šalin 
nelaimingojo apdangalą, po to ėmė jį lygiais laiko tar- 
pais kapoti — nukirto galvą, paskui rankas ir kojas. 
Galiausiai šešios aukos kūno dalys buvo sumestos į 
laužą, o burtininkė, atsitūpusi, susigūžusi ant smėlio, 
meldėsi, snaudė, vėmė ir šlapinosi. 

Indėnai iškriko ir jau nesidomėjo laužu, kurio dū- 
mai pasidarė juodi. Jie susispietė aplink savo laivus, še- 
ši ištraukė iš jų odinius maišus vandeniui ir pasuko į 
mišką. Robinzonas staigiai puolė šalin, vis dėlto neiš- 
leisdamas iš akių į jo valdas įsibrovusių žmonių. Jeigu 
jie aptiktų kokius nors jo buvimo saloje pėdsakus, dvi 
įgulos pultų jo ieškoti ir jam būtų nelengva nuo jų pa- 
sprukti. Tačiau, laimei, pirmasis gėlo vandens telkinys 
buvo miško pakrašty, tad indėnams nebuvo reikalo 
brautis giliau į salą. Pripildę savo maišus, kuriuos pa- 
kabinę ant karties nešė dviese, jie pasuko link pirogų, 
kur sėdėjo jų draugai. Burtininkė gulėjo išsitiesusi sa- 
votiškame iškilmingame soste, įrengtame vienoje iš 
dviejų valčių. 

Jiems dingus už užtakio vakarinių uolų, Robinzonas 
prisiartino prie laužo. Ten dar galima buvo įžiūrėti su- 
anglėjusias atpirkimo aukos liekanas. Šitaip, mąstė jis, 
šie netašyti Žmonės su jiems įgimtu žiaurumu nesąmo- 

ningai vykdo Evangelijos mokymą: „Jeigu tavo dešinio- 
ji akis skatina tave nusidėti, išlupk ją ir mesk šalin. Verčiau 
tau netekti vieno nario, negu kad visas kūnas būtų įmestas 
į pragarą. Ir jeigu tavo dešinioji ranka gundo tave nusidė- 
ti, nukirsk ją ir mesk šalin...“ Bet argi gailestingumas ne- 
siderina su taupumu, liepdamas verčiau gydyti gangre- 
nuotą akį ir apvalyti bendruomenės narį, tapusį visų 
nelaimės priežastimi? 

Šitokių abejonių apimtas, Speranzos gubernatorius 
grįžo į savo rezidenciją. 


VII STRAIPSNIS. Speranzos sala skelbiama tvirtovės 
vieta. Jai vadovauja gubernatorius, kuriam suteikiamas 9e- 
nerolo laipsnis. Valandą po saulėlydžio prasideda visiems 
privaloma komendanto valanda. 

VIII STRAIPSNIS. Viešpaties maldos apeigos įvedamos 
ir šiokiadieniais. 

PASTABA. Visoks priverstinės drausmės stiprinimas pri- 
valo būti kompensuojamas etiketo taisyklių laikymusi. Tai 
savaime suprantama, be komentarų. 

Robinzonas padėjo vanago plunksną ir apsižvalgė. 
Priešais jo rezidencijos vilą, Svorių ir Matų, Teisingumo 
Rūmų ir Šventovės pastatus dabar kilo dantyta užtva- 
ra iš grunto luitų, o prie jos buvo dvylikos pėdų gylio 
ir dešimties pėdų pločio griovys, kuris didžiuliu pus- 
lankiu nuo vienos sienos iki kitos juosė grotą. Dvi sili- 
cio muškietos ir dvivamzdis pistoletas — visi užtaisy- 
ti — kyšojo virš trijų centrinių užtvaros briaunų. 
Užpuolimo atveju Robinzonas galėjo priversti užpuoli- 
kus patikėti, jog ne jis vienas gina tvirtovę. Abordažo 

kardas ir kirvis taip pat buvo netoliese, tačiau mažai ti- 
kėtina, kad jam tektų susidurti vienas prieš vieną, nes 
sienos prieigose buvo įrengta daugybė spąstų. Pirmu- 
čiausia duobės, iš kurių kyšojo mietai ugnimi užaštrin- 
tais smaigaliais, paslėpti po žolių kuokštais, užmestais 
ant laibų nendrių pynės. Be to, nuo užtakio vedančio 
tako gale esančioje proskynoje Robinzonas užkasė že- 
mėje statinę su paraku, kurią būtų galima susprogdinti 
iš tam tikro atstumo, patempus už pakulinės virvelės. 
Galop per griovį permestą lieptą, suprantama, buvo 
galima įtempti vidun. 

Šie įtvirtinimo darbai ir kovinės parengties būvis, 
kurį kėlė baimė, jog gali grįžti araukanai, žadino paki- 
lų jaudulį, teikiantį Robinzonui moralinės ir fizinės 
tvirtybės. Jis ne kartą įsitikino, kad statyti, organizuo- 
ti ir leisti įstatymus — geriausias būdas įveikti demo- 
ralizuojančią vienatvę. Jis dar niekad nesijautė toks to- 
limas purvinai pelkei. Kas vakarą prieš komendanto 
valandą jis eidavo į žvalgybą lydimas Teno, kuris, re- 
gis, suvokė jam gresiantį pavojų. Po to prasidėdavo 
tvirtovės „Uždarymo“ ceremonija: ritami akmens luitai 
į pozicijas, numatytas tam, kad galimi užpuolikai būtų 
priversti pasukti į duobes, pakeliamas „tiltas“, užbari- 
kaduojami visi išėjimai ir skelbiama komendanto va- 
landa. Paskui Robinzonas ruošdavo vakarienę, dengda- 
vo stalą rezidencijoje ir pasitraukdavo į grotą. Po kelių 
minučių išeidavo iš jos nusiprausęs, išsikvepinęs, susi- 
šukavęs, apkarpyta barzda, pasipuošęs iškilmių fraku. 
Galiausiai, šviečiant žvakidei, kurioje liepsnojo sakais 
permirkusių lazdelių puokštė, iš lėto pietaudavo, su 
pagarba ir prieraišumu stebimas Teno. 

Po šio aktyvios karinės veiklos laikotarpio užėjo ne- 
ilgai trukusios liūtys, kurios privertė jį sunkiai pasidar- 
buoti tvirtinant ir remontuojant įrengimus. Paskui vėl 

atėjo javapjūtė. Derlius buvo toks gausus, kad reikėjo 
įrengti siloso duobę antroje grotoje, buvusioje pa- 
grindinės grotos viduje, bet tokioje siauroje ir taip sun- 
kiai prieinamoje, jog Robinzonas iki šiol ja nesinaudo- 
jo. Šįkart jis neatsisakė malonumo ir išsikepė duonos. 
Jis paliko nedidelę derliaus dalį ir pagaliau užkūrė jau 
taip seniai paruoštą krosnį. Tai buvo jaudinanti patirtis, 
žinoma, gan sunki, tačiau jos tikroji esmė atsiskleidė 
jam tiktai vėliau. Dar sykį jis vėl pasinėrė į materialią- 
ją ir dvasiškąją prarastos žmonių bendruomenės stichi- 
ją. Bet jeigu šis pirmasis duonos kepimas su visu jo 
mistiniu ir universaliu reikšmingumu jį vėl atvedė prie 
žmogiškumo ištakų, dėl savo dviprasmiškumo jis taip 
pat turėjo visiškai individualių — slaptų, intymių, 
glūdinčių tarp gėdingų ankstyvos vaikystės paslap- 
čių — ir kartu netikėtai jo vienatvėje atsiskleidusių im- 
plikacijų. 


Budėjimo žurnalas 

Šįryt, pirmą sykį minkant tešlą, mane vėl 
aplankė gyvenimo audrų užgožti vaizdai, mano 
vienumos atgaivinti. Turėjau gal dešimt metų, 
kai tėvas manęs paklausė, kokiu amatu vėliau 
tikiuosi verstis. Nedvejodamas jam atšoviau: ke- 
pėjo. Griežtai į mane pažvelgęs, jis lėtai link- 
telėjo galvą tarsi nuoširdžiai sutikdamas. Nėra 
abejonės, jog šis kuklus amatas buvo apgaubtas 
savotiška šventumo aureole dėl visų su duo- 
na, — geriausiu kūno, bet pagal krikščionišką 
tradiciją, taip pat dvasios maistu, — susijusių 

simbolių, kuriuos jis, aišku, atmetė ištikimai 
sekdamas kvakerių mokymu, bet vis dėlto jį ger- 
bė dėl jo kilnumo. 

Man rūpėjo visai kitas dalykas, tačiau tuo- 
met nesistengiau išsiaiškinti reikšmės prestižo, 
kokiu man akyse buvo kepėjo amatas. Kas rytą 
eidavau į mokyklą pro orlaidę, kurios šiltas, mo- 
tiniškas ir tarsi kūniškas kvapas pirmąsyk ma- 
ne sukrėtė ir paskui ilgai laikydavo prikaustęs 
prie ją užtvėrusių grotų. Lauke tvyrojo drėgna 
švintančios dienos tamsa, driekėsi purvina gat- 
vė, kurios gale — priešiška mokykla ir šiurkštūs 
mokytojai. Į mane dvelkiančios auksinės olos vi- 
duje mačiau kepėjo mokinį, iki pusės nuogą, tar- 
si apšerkšnijusiu miltuotu veidu minkantį duo- 
ną į balsvą masę panertomis rankomis. Visada 
labiau mėgau masę negu formą. Lytėjimas ir 
uoslė mane daug labiau jaudina ir aštrina man 
pojūčius nei rega bei klausa. Manau, kad šis 
bruožas nebyloja mano sielos naudai, tačiau tu- 
riu nusižeminęs tai pripažinti. Spalva man yra 
tiktai kietumo arba minkštumo pranašas, o for- 
ma — lankstumo ar standumo žymė, kuriuos 
galiu pajusti savo rankomis. Tačiau man nebu- 
vo nieko saldesnio ir mielesnio už šį didžiulį be- 
galvį, glebų ir gašlų kūną, atsiduodantį duonku- 
bilyje jį minkančio pusnuogio vyro glamonėms. 
Dabar žinau, aš vaizdavausi keistas kepalo ir 
kepėjo mokinio jungtuves, netgi svajojau apie 
naują raugo rūšį, kuris suteiktų duonai musku- 
so skonį ir tarsi kvūpnų pavasario dvelksmą. 

Tad entuziastingas salos tvarkymas Robinzonui su- 
"tapo su laisvu ir pradžioje droviu pusiau sąmoningų 
polinkių prasiskleidimu. Iš tikrųjų atrodė, jog šis dirb- 
tinis ir išoriškas statinys — netvirtas, bet be atvangos 
karštligiškai tobulinamas — neturėjo kitokio pagrindo, 
kaip tik saugoti formavimąsi naujo Žmogaus, vėliau 
tapsiančio gyvybingu. Tačiau šito Robinzonas dar ne- 
buvo visiškai suvokęs, tad sielvartavo dėl savo siste- 
mos netobulumo. Iš tiesų, Chartijos ir Baudžiamojo ko- 
dekso laikymasis, sau pačiam skiriamos bausmės, jokio 
atokvėpio neleidžiantis griežtas tvarkaraštis, svarbius 
gyvenimo įvykius lydinčios apeigos, visas sąlyginumų 
ir nurodymų užsmaugtas, nuo degradavimo saugantis 
korsetas vis dėlto nekliudė pajusti nerimo, kurį kėlė 
laukinis ir nejaukus tropinės gamtos buvimas, o vidu- 
je — jo, civilizuoto Žmogaus, sielą graužiančios vienat- 
vės erozijos. Kad ir kiek drausdavo sau patirti tam 
tikrus jausmus, tam tikras instinktyviai prieinamas iš- 
vadas, be atvangos pasiduodavo pastato, kuriame ban- 
dė užsisklęsti, pagrindus griaunantiems prietarams ir 
dvejonėms. 

Taip jis negalėjo susilaikyti neteikęs lemtingos reikš- 
mės lelio šūkavimams. Šis visada giliai tankmėje pasi- 
slėpęs — nematomas, bet dažnai ranka pasiekiamas — 
paukštis prie pat ausies pratrūkdavo dviem klyksmais, 
pirmuoju skelbdamas neabejotiną laimę, o antruoju šai- 
žiai pranešdamas apie artėjančią pražūtį. Robinzonas 
ėmė it mirties bijoti šio siaubingo klyksmo, tačiau vis 
dėlto leisdavosi — iš anksto nuo juodos pranašystės 
spaudžiama širdimi — į tamsius ir drėgme dvelkian- 
čius brūzgynus, kuriuos taip mėgo šie paukščiai. 

Vis dažniau ir dažniau imdavo įtarti, kad jį klaidina 
pojūčiai, neteikdavo jokios reikšmės kokiai nuojautai, 
nes negalėdavo pakelti jos žadinamų dvejonių. Arba 
net be atvangos darydavo vis tą patį, nors tai ir atro- 
dydavo jam keista, įtartina, prieštaringa. Pavyzdžiui, 
artindamasis valtimi prie salos pietvakarių pakrantės, 
buvo apstulbintas kurtinančio paukščių klegėjimo ir 
vabzdžių čežėjimo, tarsi atnešamų iki jo viena po kitos 
plūstančių bangų. Tačiau, išlipęs ant kranto ir paniręs 
po medžių šakomis, atsidūrė nerimo sąstingiu smel- 
kiančioje tyloje. Ar faunos bruzdesys buvo girdimas 
tiktai iš už miško, ar šiek tiek iš toliau, o gal šią tylą 
žadino jis pats? Jis įlipo į valtį, nuplaukė tolyn, grįžo, 
išlipo į krantą, vėl pakartojo tą patį, susinervinęs, išse- 
kęs, negalėdamas sustoti. 

Iš rupaus smėlio kopų irgi, regis, sklido, kai tenai 
nuklysdavo, kažkokie iš gelmių, bedugnių einantys tar- 
si telūriniai stūgavimai, stingdantys jį siaubu, bent jau 
dėl to, jog negalėjo nustatyti, iš kur jie. Iš tikrųjų Čilėje 
buvo girdėjęs pasakojant apie kalvą, vadinamą El Bra- 
mador — Rėksne, — kadangi žingsnių sujudintas smė- 
lis prabildavo nelyginant iš olos sklindančiu ūžesiu. 

Betgi ar jis tikrai prisimena šią istoriją, o gal ją ne- 
sąmoningai sugalvojo, turėdamas vienintelį tikslą — 
numalšinti savo nerimą? To negalėjo pasakyti, tiktai su 
maniako užsispyrimu žingsniuodavo kopomis, plačiai 
atvėręs burną, kad, kaip sako jūreiviai, geriau girdėtų. 

Budėjimo žurnalas 

Trečia valanda ryto. Aiški nemiga. Klaidžio- 
ju drėgnomis grotos galerijomis. Vaikystėje bū- 
čiau nualpęs iš siaubo, išvydęs šiuos šešėlius, 
tolumoje šmėkščiojančius skliautus, išgirdęs ant 
plokštės tykštantį lašą. Vienatvė svaigina it 
stiprus vynas. Nepakeliama vaikui, ji perpildo 
aitriu džiaugsmu vyrą, galinti sutvardyti, kai 
tam atsiduoda, baikščios it zuikio širdies plastė- 
jimą. Argi Speranza nevainikuoja man nuo pir- 
mųjų vaikystės metų nubrėžto likimo? Mudu su 
vienatve susitikome per apmąstymuose pasken- 
dusius ilgus pasivaikščiojimus Uzo pakrantė- 
mis, 0 ir tada, kai pavydžiai užsidarydavau sa- 
vo tėvo bibliotekoje, pasiėmęs žvakių atsargą 
nakčiai, arba kai Londone atsisakiau pasinaudoti 
rekomendaciniais laiškais, mane pristatančiais 
šeimos draugams. Įžengiau vienatvėn, kaip visai 
natūraliai žengiama į tikėjimą po pernelyg die- 
vobaimingos vaikystės, tą naktį, kai „Virginija“ 
baigė savo kelionę ant Speranzos rifų. Nuo pat 
pradžios ji manęs laukė ant šių krantų, vienat- 
vė ir būtina jos palydovė tyla... 

Čia pamažu tapau savotišku tylos, sakyčiau, 
tylų specialistu. Visa savo esybe įsitempęs it di- 
džiulė ausis, itin branginu ypatingą rūšį tylos, 
kurioje maudausi. Esama orinių kvapnių tylų 
kaip birželio naktys Anglijoje, kitos yra melsvai 
žalio dumblo sudėties, o dar kitos — kietos ir 
skardžios it juodmedis. Galiu matuoti it kapas 
gilią tylą nakties grotoje, patirdamas šleikštulį 

keliančią palaimą, kuri gimdo nerimą. Netgi 
dieną neturiu nei žmonos, nei vaikų, nei drau- 
gų, nei priešų, nei tarnų, nei klientų, kurie pri- 
rištų mane prie gyvenimo it žemėn sukaišioti 
inkarai. Kodėl gi nakties elūdumoje leidžiuosi 
dar toliau, dar giliau į tamsą? Gali būti, kad 
vieną dieną dingsiu be pėdsako, įtrauktas į ne- 
būtį, kurią aplink save sukūriau. 


Metai po metų didėjančios grūdų siloso atsargos iš- 
kėlė gan sudėtingą klausimą, kaip jį apsaugoti nuo 
žiurkių. Graužikai dauginosi tiksliai proporcingai grū- 
dų kaupimuisi, ir Robinzonas beveik ėmė žavėtis šiuo 
gyvūnų rūšies prisitaikymu prie aplinkos gėrybių — to 
nepasakysi apie Žmones, kurių skaičius auga tuo la- 
biau, kuo mažesnės jų turimos atsargos. Bet kadangi 
buvo pasiryžęs nepailsdamas kaupti vieną derlių po ki- 
to, reikėjo kovoti su parazitais. 

Balti grybai raudonais taškeliais tikriausiai buvo 
nuodingi, nes keli juos su žole suėdę ožiukai padvėsė. 
Iš jų Robinzonas paruošė nuovirą, kuriame išmirkė 
kviečių grūdus. Paskui šiuos apnuodytus grūdus iš- 
barstė ant įprastinių žiurkių takų. Jos nebaudžiamai 
jais vaišinosi. Tada jis padarė narvus, į kuriuos gyvūnai 
įkrisdavo tarsi į spąstus. Bet jų reiktų tūkstančių, be to, 
kaip jam būtų šlykštu jausti į save nukreiptą šių gyvū- 
nų supratingų ir neapykantos kupinų akių žvilgsnį, kai 
turėtų panardinti narvą į vandenį! Dėl vienatvės jis ta- 
po labai jautrus viskam, kas buvo panašu į priešiškumą 
jam, nors tą priešiškumą būtų rodęs pats niekingiau- 

sias žvėris. Abejingumo ir ignoravimo šarvai, kuriais 
žmonės apsisaugo bendraudami vieni su kitais, dingo 
it nuospaudos nuo dykinėjančių rankų. 

Vieną dieną jis stebėjo mirtiną dviejų žiurkių dviko- 
vą. Viskam aplinkui akli ir kurti gyvūnai, susiraizgę 
kamuoliu ir pašėlusiai kniaukdami, raičiojosi ant že- 
mės. Galiausiai viens kitą papjovė ir nustipo taip ir 
neatleidę nagų. Palyginęs jų nudvėsusius kūnus, Ro- 
binzonas įsitikino, kad jie priklauso dviem labai skir- 
tingoms rūšims: viena žiurkė labai juoda, apvali ir pli- 
ka buvo visais atžvilgiais panaši į tas, kurias buvo 
įpratęs vyti šalin iš visų laivų, kokiuose tik jam teko 
plaukioti. Antroji, pilka, ilgesnė ir tankesniais šeriais, 
buvo panaši į paprastą dirvinę pelę, kokias matydavo 
savo kolonizuotoje pievos dalyje. Jokios abejonės, kad 
antroji priklausė čionykštei rūšiai, tuo tarpu pirmoji 
buvo atgabenta iš „Virginijos“ griaučių ir augo bei 
dauginosi misdama grūdais. Regis, šios abi rūšys turėjo 
joms priklausančias atsargas ir valdas. Tuo Robinzonas 
įsitikino vieną vakarą paleidęs į pievą grotoje sučiuptą 
žiurkę. Vien tik iš ilgai virpančių žolių suprasdavai, 
kad tarp jų laksto daugybė nematomų žiurkių. Paskui 
gaudynių ratas susiaurėjo, ir vienos kopos papėdėje 
pakilo smėlis. Robinzonui priėjus, iš jo kalinės tebuvo 
likę vien juodų šerių kuokštai ir nuplėštos letenos. Ta- 
da jis išbarstė pievoje du maišus grūdų, prieš tai nubė- 
ręs siaurą takelį nuo tenai iki grotos. Ši sunki auka ga- 
lėjo būti bevaisė. Tačiau nebuvo. Užėjus nakčiai, pulkai 
juodųjų atbėgo atsiimti to, ką laikė savo gėrybėmis. 
Prasidėjo mūšis. Regis, keliuose pievos akruose nesu- 
skaičiuojamais mažyčiais smėlio geizeriais šėlo audra. 
It gyvi kamuoliai ritosi kovotojų poros, tuo tarpu nuo 
žemės sklido nenusakomas, tarsi pragariškas puotos 
šėlsmas — cypimas. Numirėliškai blyškioje mėnesieno- 
je, lyguma, regis, kunkuliavo aidint kūdikių dejonėms. 

Galima buvo numatyti šios kovos baigtį. Priešo teri- 
torijoje besikaunantis gyvūnas visada pralaimi. Tą 
naktį visos juodosios žiurkės žuvo. 


Budėjimo žurnalas 

Šiąnakt sustingo, „apmirė“ už guolio atmes- 
ta dešinė ranka. Sugriebiau ją savo kairės ran- 
kos nykščiu ir smiliumi ir pakėliau šį svetimą 
daiktą, šią didelę ir dramblotą mėsos masę, sun- 
kią ir riebią kito galūnę, per klaidą prilituotą 
prie mano kūno. Šitaip vaizduojuosi liečiąs sa- 
vo lavoną, besistebįs jo negyvu svoriu, grimztąs 
paradokse — daikte, kuris yra „aš“. Bet ar jis 
tikrai yra „aš“? Juntu sukėlęs savyje prisimini- 
mą seno išgyvenimo, kurį patyriau dar vaikas, 
žiūrėdamas į mūsų bažnyčios vitražą, vaizdavu- 
sį Šventojo Dionizo kančią: ant šventyklos laip- 
tų lenkiasi kūnas ir savo dviem didelėmis ran- 
komis kelia nukirstą savo paties galvą... Tačiau 
visai ne ši vitališkumo apraiška mane žavėjo. 
Kadangi buvau dievobaimingas vaikas, šis ste- 
buklas man atrodė paprasčiausias dalykas, beje, 
buvau matęs be galvų skrendančių ančių. Ne, 
tikras stebuklas buvo tai, jog būdamas be galvos 
šventasis Dionizas ieško jos upelyje, į kurį jinai 
nusirito, ir ima ją taip atsargiai, švelniai, su to- 
kia rūpestinga meile. Pavyzdžiui, aš, jeigu man 
nukirstų galvą, nelėkčiau paskui ją, nes rausvi 
plaukai ir strazdanos ant veido buvo mano ne- 

laimė! Kaip aistringai neapkenčiau šio liepso- 
jančio kuodo, šių ilgų liesų rankų, šių gandro 
kojų, šio balto it žąsies plunksnos kūno, kur ne 
kur apaugusio rausvu pūkeliu! Ši stipri antipa- 
tija mane paruošė savo paties vizijai, kuri galu- 
tinai susiformavo tik Speranzoje. Kuris laikas aš 
iš tikrųjų atlikinėju šią operaciją: plėšiu nuo sa- 
vęs vieną po kito visus savo atributus — sakau, 
visus — it svogūno luobas. Šitai darydamas to- 
li nuo savęs konstruoju individą, kurio pavardė 
Kruzas, vardas Robinzonas, ūgis — šešios pėdos 
ir t.t. Matau jį gyvenantį ir judantį saloje, 
nesinaudodamas nei jo laime, nei kentėdamas 
dėl jo nelaimių. Kas gi „aš“ esu? Šis klausimas 
toli gražu nėra bergždžias. Netgi nėra neiš- 
sprendžiamas. Nes jeigu tai ne jis, vadinasi, 
tai yra Speranza. Nuo šiol esama skrajojančio 
„aš“, nutupiančio tai ant žmogaus, tai ant sa- 
los, iš eilės paverčiančio mane tai vienu, tai 
kita. 

Ar tai, ką parašiau, nėra vadinamoji „filoso- 
fija“? Kokia keista permaina turėjo su manimi 
įvykti, kad aš, pats pozityviausias, mažiausiai į 
spekuliatyvius apmąstymus linkęs žmogus, ne 
tiktai keliu panašius klausimus, bet, kaip atrodo, 
galiu į juos atsakyti! Prie šito vertėtų grįžti. 


Dėl šios antipatijos savo paties veidui, taip pat dėl 
nukreipto prieš bet kokią tuštybę auklėjimo, jis ilgai 
laikėsi nedirstelėjęs į veidrodį iš „Virginijos“, kurį bu- 

vo pakabinęs ant sunkiausiai prieinamos išorinės Rezi- 
dencijos sienos. Nuo šiol savo paties evoliucijai skiria- 
mas dėmesys vieną rytą atvedė jį tenai — jis netgi iš- 
sinešė kėdę, ant kurios paprastai sėdėdavo, — kad 
galėtų kiek tinkamas ištyrinėti vienintelį žmogaus vei- 
dą, kurį jam buvo leista regėti. 

Nors bruožai nebuvo labai pakitę, vis dėlto jis sun- 
kiai save atpažino. Prieš jį iškilo vienas vienintelis žo- 
dis: subjaurotas. „Esu subjaurotas“, ištarė garsiai, 0 tuo 
tarpu širdį suspaudė neviltis. Bergždžiai ieškojo visada 
pažįstamų trūkumų — vulgarios burnos, apsiblaususio 
žvilgsnio ir neišraiškingos kaktos — niekas negalėjo at- 
sakyti, kodėl pro drėgmės dėmes iš veidrodžio į jį 
žvelgianti atstumianti kaukė yra tokia niūri. Tai buvo 
kažkas bendresnio ir gilesnio, kažkoks atšiaurumas, 
mirties paliktas pėdsakas, kurį kažkada buvo pastebė- 
jęs vieno po ilgų kalėjime be šviesos praleistų metų iš- 
laisvinto kalinio veide. Sakytum, šiuo pažįstamu veidu 
perėjo negailestinga ir atšiauri žiema, ištrindama visus 
atspalvius, stingdydama visus virpesius, iki šiurkštumo 
suprastindama išraišką. Ak, aišku, ši nuo vienos iki ki- 
tos ausies veidą rėminanti keturkampė barzda nė kiek 
nebuvo panaši į švelnaus minkštumo šilkinę Nazariečio 
barzdą! Ji daugiau priklausė Senojo Testamento reik- 
laus teisingumo vykdytojams, kaip antai ir šis pernelyg 
atviras žvilgsnis, bauginantis Mozei būdinga jėga. 

Naujo tipo Narcizas, paskendęs liūdesy, išsekintas 
šlykštėjimosi, ilgai mąstė akistatoje su savimi. Suvokė, 
kad veidas yra tokia mūsų kūno dalis, kurią be atvan- 
gos modeliuoja ir permodeliuoja, šildo ir uždega pana- 
šių į mus žmonių buvimas. Žmogus, ką tik išsiskyręs 
su kažkuo, kas gyvai su juo kalbėjosi, savo veide kurį 
laiką išsaugo gyvybingumą, tiktai pamažu blėstantį ir 
vėl įsiliepsnojantį sutikus kitą pašnekovą. „Užgesęs 

veidas. Tai toks užgesimo laipsnis, kokio dar tikriausiai 
niekada nebuvo patyrusi žmonių giminė“. Robinzonas 
ištarė šiuos žodžius balsiai. Tačiau sakant šiuos karčius 
žodžius jo veidas liko toks pat nejudrus kaip migloje 
staugianti sirena arba medžioklės ragas. Stengėsi sugal- 
voti kažką linksmo ir pabandė nusišypsoti. Neįmano- 
ma. Iš tiesų jo veide buvo kažkas užšalę, ir reiktų ilgų 
ir džiaugsmingų susitikimų su saviškiais, kad tai vėl 
pamažu atitirptų. Tiktai draugo šypsena galėtų privers- 
ti jį nusišypsoti... 

Atsiplėšęs nuo siaubingų veidrodžio kerų, jis apsi- 
žvalgė aplinkui. Argi šioje saloje jis neturi visko, ko rei- 
kia? Galėjo malšinti troškulį ir nuraminti alkį, užsitik- 
rinti saugumą ir netgi patogumus, o Biblija buvo čia 
pat po ranka, kad tenkintų dvasinius poreikius. Bet kas 
gi, kaip paprasčiausia šypsena, galėtų visiems laikams 
ištirpdyti šį jo veidą stingdantį ledą? Tad nukreipė 
žvilgsnį į Teną, kuris tupėjo jo dešinėje ant Žemės, pa- 
kėlęs į jį snukį. Ar tai buvo haliucinacija? Tenas šypso- 
josi savo šeimininkui. Tiktai vienoje nasrų pusėje pakilo 
juoda švelniai dantyta lūpa, apnuogindama dvi ilčių ei- 
les. Tuo pat metu jis buvo juokingai pakreipęs galvą į 
šoną, ir riešuto spalvos jo akys sakytum ironiškai prisi- 
merkė. Robinzonas sugriebė abiem rankomis jo didelę 
gauruotą galvą, iš susijaudinimo susidrumstė žvilgsnis. 
Seniai pamirštas karštis nudažė skruostus, nepastebi- 
mas virpesys sudrebino lūpų kampučius. Visa tai buvo 
kaip tuomet, ant Ūzo krantų, kai pirmasis kovo dvelks- 
mas nešdavo netolimą pavasario nuojautą. Tenas vis 
dar buvo išsišiepęs, o Robinzonas užsidegęs žvelgė į jį, 
norėdamas atgauti maloniausią žmogiškąją savybę. 
Nuo šiolei tai virto jų savotišku žaidimu. Robinzonas 
staiga nutraukdavo darbą, medžioklę, nustodavo 
žingsniavęs Žvyruotu krantu arba miškais — ar netgi 

vidurnaktį uždegdavo šakų deglą, — ir jo dabar jau 
tiktai pusiau negyvas veidas jam savitu būdu pasisuk- 
davo į Teną. O šuo jam šypsodavosi, ir jo šypsena die- 
na po dienos vis ryškiau atsispindėdavo žmogiškame 
jo šeimininko veide. 


Jau rausvėjo aušra, bet didysis paukščių ir vabzdžių 
koncertas buvo dar neprasidėjęs. Joks oro dvelksmas 
nesujudino palmių, kurios svarino savo lapus abipus 
atlapotų Rezidencijos durų. Robinzonas atmerkė akis 
daug vėliau nei įprasta. Jisai iškart suprato pramigęs, 
bet dėl to, žinoma, nesigraužė, nes jo sąžinė dar nebu- 
vo atsibudusi. Jis kaip ant delno regėjo visą dieną, kuri 
jo laukė už durų. Pirmučiausia nusipraus ir apsirengs, 
paskui skaitys Bibliją priešais piupitrą, paskui atiduos 
pagarbą vėliavai ir „atidarys“ tvirtovę. Jis permes per 
griovį tiltelį ir nuo angų nustumdys uolų luitus. Rytą 
skirs bandų priežiūrai. B 13, L 24, G 2ir Z 17 nume- 
riais pažymėtas ožkas reikės nuvesti pas ožį. Robinzo- 
nui buvo šlykštu net pagavoti, kaip tos patrakėlės be 
jokios gėdos, plonomis kojomis, kliūvančiomis už pri- 
tvinkusių tešmenų, skuodžia viena per kitą į patinų ap- 
tvarą. O paskui visą rytą teišdarinėja ką nori. Dar turės 
apžiūrėti lauką, kurį buvo pradėjęs dirbti. Tai buvo 
smėlinga, viržiais ir prožirnių guoteliais apaugusi pa- 
šlaitė, kurią buvo aptvėręs plokščių kalkakmenių siene- 
le ir kur augino laukines ropes, liucernas, rėželį avižų, 
kad prisiviliotų agučių, trumpaausių kiškių gelsvu kai- 
liuku: saloje jų sumedžiojo tik keletą. Dar prieš pusry- 
čius reiktų pakelti vandenį trijuose baseinėliuose, kurio 

lygis per sausrą smarkiai nukrito. Paskui greitosiomis 
ko nors užkąs ir apsivilks savo paradine generolo uni- 
forma, nes popiet jis turės daug oficialių darbų: per- 
skaičiuoti jūros vėžlius, pirmininkauti Chartijos ir Bau- 
džiamojo kodekso įstatymų leidžiamajai komisijai ir 
pagaliau dalyvauti tilto atidarymo ceremonijoje — šis 
lianų tiltas buvo pavojingai pakibęs virš šimto pėdų 
tarpeklio tropikų glūdumoje. 

Robinzonas suko galvą, ar turės laiko pabaigti di- 
džiulių paparčių pavėsinę, kurią jis statė pamiškėje ant 
užtakio kranto — iš šios užuoglaudos jis kuo puikiau- 
siai galės matyti jūrą ir slėpsis gaiviam pavėsyje, — ir 
staiga suprato, kodėl jis taip vėlai atsibudo: vakar pa- 
miršo įpilti vandens į klepsidrą ir jis ką tik sustojo. Iš 
teisybės, tik išgirdęs kaptelint į dubenį paskutinį van- 
dens lašą, suprato, kad kambaryje stojo neįprasta tyla. 
Grįžtelėjęs pamatė, kad po tuščiu stiklo burbulu dar 
vienas lašas ištįsta į kriaušę, stabteli tarsi dvejodamas 
ir vėl suapvalėja ir net susitraukia tvirtai pasiryžęs ne- 
kristi ir netgi pasukęs laiko tėkmę atgal. 

Robinzonas saldžiai pasirąžė savo guolyje. Tai buvo 
pirmas kartas po daugelio mėnesių, kai įkyrus vienas 
po kito į baką teškančių lašų ritmas buvo liovęsis met- 
ronomo tikslumu įsakinėti jo menkiausiems judesiams. 
Laikas sustojo, ir Robinzonas pasijuto beatostogaująs! 
Jis atsisėdo ant gulto krašto. Pribėgęs Tenas meiliai 
padėjo snukį ant kelių. Tad Robinzono visagalybė salo- 
je — jo absoliučios vienatvės dukroje — netgi įsakinė- 
jo laikui! Susižavėjęs jis apskaičiavo, kad vien tik nuo 
jo priklauso, ar bus pripildytas klepsidras ir sustabdy- 
tos skriejančios valandos... 

Atsikėlė ir atsistojo tarpdury. Nuo jį apėmusios aki- 
nančios laimės susvirduliavo ir turėjo atremti petį į du- 
rų staktą. Vėliau, mąstydamas apie šią savotišką per- 

smelkiančią ekstazę ir ieškodamas jai pavadinimo, ga- 
lop pakrikštijo ją nekaltybės akimirka. Pradžioje manė, 
kad sustojęs klepsidras tiktai atleis jį suspaudusius lai- 
ko gniaužtus ir pristabdys darbus. Tačiau apsižiūrėjo, 
kad ši pauzė yra ne tiek jo rankų, kiek visos salos dar- 
bas. Sakytum, staiga nustoję linkti vienas prie kito jų 
panaudojimo ir nusidėvėjimo prasme, daiktai susigrą- 
žino savąją esybę, išskleisdami visus savo požymius, 
naiviai egzistuodami sau patiems ir neieškodami kito- 
kio pateisinimo, išskyrus savo tobulėjimą. Dangus 
skleidė didžiulę malonę, tarsi staiga apimtas švelnumo 
Dievas būtų ėmęs laiminti visus savo kūrinius. Ore 
tvyrojo kažkokia laimė, ir trumpą neapsakomo džiuge- 
sio akimirką Robinzonas manė atradęs kitą salą už tos, 
kurioj taip ilgai vargo, — gaivesnę, šiltesnę, broliškes- 
nę, paprastai jo menkų užsiėmimų slepiamą. 

Stebuklingas atradimas: vadinasi, įmanoma išveng- 
ti žiaurios laiko drausmės bei žiaurių ceremonijų ir vis 
dėlto negrįžti į dumblo pelkę! Įmanoma keistis nedeg- 
raduojant. Jis galėjo sugriauti taip sunkiai pasiektą pu- 
siausvyrą ir pakilti, užuot vėl kritęs žemyn. Be abejo, 
jis pakilo viena pakopa aukščiau jo paties viduje vyks- 
tančios slapčiausios permainos. Bet tai buvo tiktai 
trumpas žaibo tvykstelėjimas. Akimirką trukusioje eks- 
tazėje lerva pajuto, jog vieną dieną galės skristi. Svai- 
ginanti, tačiau greit praeinanti vizija! 

Nuo šiol jis dažnai sustabdydavo klepsidrą, kad at- 
siduotų patirčiai, kuri gal kada nors išlaisvins naująjį 
Robinzoną iš lėliukės, kurioje jis dar miegojo. Bet jo va- 
landa dar neatėjo. Kita sala daugiau nebeiškilo iš raus- 
vos aušrinės miglos kaip aną atmintiną rytą. Jis kan- 
triai grįžo į senąją savo išnarą ir ėmė toliau žaisti 
žaidimą, per smulkius darbus ir etiketo rutiną pamirš- 
damas, jog galėtų siekti kažko kito. 

Budėjimo žurnalas 

Visai neišmanau filosofijos, tačiau ilgi medi- 
tavimai, kuriems esu pasmerktas per prievartą 
ir ypač dėl to, kad yra suardyti tam tikri proto 
mechanizmai, o ir todėl, jog esu izoliuotas nuo 
visuomenės, prieinu prie kai kurių išvadų, susi- 
jusių su labai sena pažinimo problema. Žodžiu, 
man atrodo, kad kito buvimas — ir jo nepaste- 
bimas brovimasis į visas teorijas — yra rimta 
pažįstančiojo ir to, kas pažinta, santykių maiša- 
ties ir neaiškumo priežastis. Tai nereiškia, jog 
kitas nevaidina reikšmingo vaidmens šiuose 
santykiuose, tačiau būtina, jog tai vyktų tik tin- 
kamu laiku ir visiškai atvirai, o ne bet kada ir 
tarsi vogčiomis. 

Tamsiame kambaryje šen bei ten nešiojama 
žvakė apšviečia tam tikrus daiktus, kitus palik- 
dama tamsoje. Akimirką nutvieksti, jie iškyla iš 
tamsybės, po to vėl joje ištirpsta. Tačiau ap- 
šviesti ar ne, jie nepakeičia nei savo prigimties, 
nei savo būties. Kokie buvo prieš juos apšvie- 
čiant spindulių pluoštui, tokie jie ir liks po to. 

Tai vaizdas, kurį beveik visada susidarome 
pažinimo vyksmo metu, kai žvakė yra pažįstan- 
tysis subjektas, o jos apšviečiami daiktai — vi- 
sa tai, kas pažinta. Tačiau štai ko mane išmokė 
vienatvė: ši schema liečia tik kito pažinimą, tai 
yra tiktai siaurą ir atskirą pažinimo problemos 
sritį. Į mano namus įsibrovęs svetimas, matan- 
tis ir stebintis tam tikrus daiktus, o paskui nuo 
jų nusisukantis, kad sutelktų dėmesį ties kitu 

daiktu — štai kas tiksliai atitinka po tamsų 
kambarį nešiojamos žvakės mitą. Bendra pažini- 
mo problema privalo būti perkelta į ankstesnę ir 
fundamentalesnę stadiją, — juk tam, kad galė- 
tume kalbėti apie į mano namus įsibrovusį ir 
tarp ten esančių daiktų besirausiantį svetimą, 
reikalinga, kad tenai būtų žvilgsniu savo kam- 
barį aprėpiantis ir įsibrovėlio manevrus stebin- 
tis aš. , 

Tad esama dviejų pažinimo problemų arba, 
tiksliau, dviejų pažinimų, kuriuos svarbu it kar- 
du atskirti ir kuriuos, be abejonės, ir toliau pai- 
niočiau, jeigu ne ypatingas likimas, leidžiantis 
man žiūrėti į daiktus visiškai nauju žvilgsniu: 
tai kito ir savęs paties pažinimas. Sumaišyda- 
mas juos abu ta dingstimi, jog kitas yra kitas 
aš, nieko nepasieksi. Tačiau būtent taip yra el- 
giamasi, kai pažįstantysis subjektas įsivaiz- 
duojamas kaip kažkoks individas, kuris įžengia į 
kambarį, mato, liečia, jaučia, trumpai tariant, 
pažįsta ten esančius daiktus. Nes šis indivi- 
das — tai kitas, tačiau šiuos daiktus pažįstu aš, 
stebintis visą sceną. Kad problema būtų teisin- 
gai iškelta, butina aprašyti ne kitą, kuris įsi- 
brauna į kambarį, o mane patį, kalbantį ir ma- 
tantį. Būtent tai ir pabandysiu padaryti. 

Pirmasis teiginys iškyla, kai stengiamasi ap- 
rašyti mane, neasimiliuojant su kitu, kuris eg- 
zistuoja tik protarpiais, žodžiu, gana retai. Jo 
buvimas atitinka antrinį ir tarsi refleksyvų pa- 
žinimo būdą. O koks gi iš tiesų yra pirminis ir 
betarpiškas būdas? Nagi visi daiktai yra čia pat, 
spindintys saulėje arba pasislėpę šešėlyje, 
šiurkštus arba minkšti, sunkus arba lengvi, jie 
pažinti, ragauti, sverti ir netgi virti, obliuoti, 

lankstyti ir t.t. — tuo tarpu aš, pažįstantis, ra- 
gaujantis, sveriantis, verdantis ir t.t. egzistuo- 
ju tiktai tuo atveju, jei įvyksta refleksijos veiks- 
mas, kuris priverčia mane atsirasti, o tai iš 
tiesų būna nedažnai. Pirminėje pažinimo būse- 
noje mano suvokiamas daiktas yra pats daiktas, 
pažįstamas, jaučiamas ir t.t. nesant niekam ki- 
tam, kas pažintų, justų ir t.t. Šiuo atveju nerei- 
kia kalbėti apie spindulių pluoštu daiktus nu- 
šviečiančią žvakę. Šį vaizdą derėtų pakeisti kitu 
vaizdu: savaime švytinčiais daiktais, kurių nie- 
kas iš išorės nenušviečia. Šioje naivioje pirminė- 
je ir tarsi pirmapradėje būsenoje, kuri yra mūsų 
įprastinės egzistencijos būdas, esama laimingos 
pažinimo vienatvės, nepaliestų daiktų, turinčių 
savyje — kaip vidinės esmės požymius — spal- 
vą, kvapą, skonį ir formą. Tad Robinzonas yra 
Speranza. Jis suvokia save tiktai per mirtų la- 
pus, kuriuos saulė nutvieskia spindulių strėlė- 
mis, pažįsta save tiktai balkšvu smėliu slystan- 
čios bangos putoje. 

Ir staiga pasigirsta spragtelėjimas. Subjektas 
atsiplėšia nuo daikto, atimdamas iš jo dalį spal- 
vos ir svorio. Kažkas pasaulyje suskilo, ir ištisa 
stirta daiktų subyra virsdama manimi. Kiekvie- 
nas daiktas perduoda savo savybes atitinkamam 
subjektui. Šviesa virsta akimi, ji kaip tokia ne- 
beegzistuoja, būdama tiktai tinklainės dirgikliu. 
Kvapas tampa nosies šnervėmis, o pats pasaulis 
pasirodo esąs be kvapų. Išnyksta vėjo daina pal- 
mių šakose: ji virsta būgnelį judinančiu virpe- 
siu. Galiausiai visas pasaulis susigeria į mano 
sielą, kuri yra pačios Speranzos siela, nuo jos 
atplėšta ir mirštanti po mano skeptišku žvilgs- 
niu. 

Įvyko mėšlungio sukelta konvulsija. Daiktas 
netikėtai nusmuko iki subjekto. Be abejonės, jis 
buvo to vertas, nes visas šis mechanizmas turi 
tam tikrą prasmę. Iš salos kūno buvo elimi- 
nuotas, išmestas, su pasibjaurėjimu išstumtas 
prieštaravimų mazgas, nesutarimo židinys. 
Spragtelėjimas pažymi pasaulio racionalizavimo 
procesą. Pasaulis ieško savo racionalumo ir tai 
darydamas it nereikalingą atmatą atstumia sub- 
jektą. 

Kartą į Speranzą pasuko ispanų galera. Kas 
galėjo būti tikresnio? Bet jau daugiau kaip šim- 
tas metų, kai iš vandenynų dingo paskutinės 
galeros. Tačiau laive vyko puota. O laivas, 
užuot nuleidęs inkarą ir nusiuntęs į krantą val- 
tį, plaukė pakrante tarsi ji būtų už tūkstančio 
mylių. Ir jauna mergaitė senamadiškais drabu- 
žiais žvelgė į mane iš laivo paskuigalio, ir ši 
jauna mergaitė buvo mano sesutė, mirusi prieš 
dešimtį metų... Šitiek kvailysčių negalėjo egzis- 
tuoti tikrovėje. Pasigirdo spragtelėjimas, ir ga- 
lera vėl tapo netikra. Ji virto Robinzono ha- 
liucinacija, susigėrė į subjektą — paklaikusį, 
smegenų karštinės kankinamą Robinzoną. 

Vieną dieną žingsniavau mišku. Už kokio 
šimto žingsnių kelio vidury pupsojo kelmas. 
Keistas, gauruotas, sakytum, šiek tiek panašus į 
žvėrį. Paskui kelmas sujudėjo. Bet juk tai absur- 
diška, kelmas nejuda! Po to kelmas virto ožiu. 
Betgi kaip kelmas gali persimainyti ožiu? Reikė- 
jo spragtelėjimo. Jis pasigirdo. Kelmas galutinai 
išnyko — ne tik iš dabarties, bet ir iš praeities. 
Tai visada buvo ožys. O kelmas? Jis tapo Robin- 
zono optine iliuzija, jo regos yda. 

Subjektas yra diskvalifikuotas objektas. Mano 
akis yra šviesos spalvos lavonas. Mano nosis — 
visa, kas lieka iš kvapų, kai įrodomas jų irealu- 
mas. Mano ranka atmeta laikomą daiktą. Nuo 
šiol pažinimo problema kyla iš anachronizmo. 
Ji apima vienalaikiškumą subjekto ir objekto, ku- 
rių paslaptingus santykius norėtų išaiškinti. Ta- 
čiau subjektas ir objektas negali egzistuoti drau- 
ge, nes abu yra tas pats daiktas, iš pradžių 
integruotas į realų pasaulį, o vėliau atmestas. 
Robinzonas yra Speranzos išmatos. Ši kandi 
formulė mane perpildo niūriu pasitenkinimu. 
Būtent ji man rodo siaurą ir statų kelią į išsi- 
gelbėjimą, į bet kokį išsigelbėjimą, — tai yra į 
derlingą ir harmoningą, tobulai kultivuojamą ir 
administruojamą salą, stiprią visų savo atribu- 
tų pusiausvyra, einančią tiesiai savo keliu be 
manęs, nes būdama taip arti manęs ji netgi vien 
savo žvilgsniu jaučia, kad manęs jai per daug ir 
todėl aš turiu susitraukti ir tapti vidiniu švytė- 
jimu, paverčiančiu kiekvieną daiktą pažįstamu, 
nesant nieko, kas pažintų, suvoktų, suprastų... 
O subtilioji, tyroji pusiausvyra, tokia trapi ir 
neįkainojama! 


Bet jis nekantravo, stengėsi ištrūkti iš šių apmąsty- 
mų ir samprotavimų ir trempti kietą Speranzos žemę. 
Tikėjo, jog tą dieną rado tikrą kelią, vedantį į pačią 
slapčiausią salos kertelę. 

PENKTAS SKYRIUS 


Žiojinti milžiniško kedro papėdėje vidury salos tar- 
si gigantiška anga tarp netvarkingai suvirtusių uolienų, 
grota Robinzonui visada turėjo išskirtinę reikšmę. Ta- 
čiau ilgą laiką ji buvo jam tik savotiškas seifas, kur jis 
šykščiai kaupė, ką pasaulyje turėjo brangiausia: grūdi- 
nių kultūrų derlių, vaisių ir mėsos konservus, o gilu- 
moje — skrynias su drabužiais, įrankiais, ginklus, auk- 
są, pagaliau pačiame tolimiausiame užkampyje — 
statines juodo parako, kurio būtų pakakę išsprogdinti 
visai salai. Nors jau seniai nebesinaudojo šaunamuoju 
ginklu medžioklėje, Robinzonas liko labai prisirišęs 
prie šios naikinamosios galybės, kuri tiktai jam buvo 
pavaldi ir leido pajusti savo, kaip aukščiausios valdžios 
turėtojo, pranašumą. Taigi atsisėdęs šiame soste tarsi 
Jupiteris su savo žaibosvaidžiais, jis užsitikrino nepri- 
klausomybę nuo salos ir jos gyventojų. 

Bet jau kelias savaites grota jam buvo įgavusi naujo 
reikšmingumo. Antrajame jo gyvenime, — o jis prasi- 
dėjo, kai atsisakęs gubernatoriaus ir generolo-admi- 
nistratoriaus įgaliojimų sustabdė klepsidrą, — Speran- 
za nustojo buvus jo valdomis ir tapo asmeniu, be jokios 
abejonės, moteriškosios giminės, į kurią jis nukreipė ne 
tik savo fiolosofinius apmąstymus, bet buvo linkęs pa- 
tenkinti ir naujus savo širdies bei kūno potroškius. 
Nuo šiol jis sutrikęs klausė savęs, ar grota buvo burna, 

akis ar kokia kita šio didžiulio kūno natūrali anga ir ar 
savo tyrinėjimų pabaigoje jis nepasieks kokio slapto 
plyšio, kur gautų atsakymus į jam iškilusius klausimus. 

Anapus parako sandėlio tunelis ėjo it žarna siauru 
stačiu nuolydžiu, kuriuo nebuvo leidęsis iki to periodo, 
kurį jis vėliau pavadins telūriniu. Teisybę pasakius, šis 
žygis jam atrodė labai sunkus dėl vieno dalyko — ap- 
švietimo. 

Leistis į šią gilybę su sakuoto medžio deglu ranko- 
je, — o nieko kita jis neturėjo, — būtų baisiai rizikinga 
dėl čia pat stovinčių parako statinių, be to, jis nebuvo 
tikras, ar dalis jų turinio neišsibarstė ant žemės. Tai 
reikštų, jog išretėjęs ir sustingęs oras grotoje būtų pri- 
sotintas nuodingų dūmų. Jam taip pat reikėjo atsisakyti 
minties įleisti grotos gilumoje kaminą, kuris vėdintų ir 
apšviestų, todėl teliko susitaikyti su tamsa, tai yra nuo- 
lankiai prisitaikyti prie reikalavimų aplinkos, kurią no- 
rėjo užkariauti; toji mintis prieš kelias savaites jam 
nebūtų atėjusi į galvą. Suvokęs savyje vykstančią per- 
mainą, buvo pasiruošęs priimti pačius rimčiausius po- 
kyčius dėl to, kas galbūt buvo jo naujasis pašaukimas. 

Iš pradžių bandė paprasčiausiai prisitaikyti prie tam- 
sos, kad galėtų apgraibomis leistis į grotos gelmes. Ta- 
čiau suprato, jog tai tuščias reikalas ir kad būtinas 
esmingesnis pasiruošimas. Reikėjo peržengti švie- 
sos-tamsos alternatyvą, kurioje žmogus paprastai gy- 
vena, patekti į aklųjų pasaulį, kuris yra užbaigtas, to- 
bulas, aišku, ne toks patogus kaip reginčiųjų, bet 
visiškai neatskirtas nuo šviesos ir nepaskendęs niūrio- 
se tamsybėse, kaip įsivaizduoja turintys akis. Kurianti 
šviesą akis taip pat kuria tamsą, tačiau neturintys akių 
nepažįsta nei vienos, nei kitos ir nekenčia dėl pirmo- 
sios nebuvimo. Kad priartėtumei prie jų būsenos, terei- 
kia labai ilgai išbūti tamsoje, ką ir padarė Robinzonas, 

apsirupinęs kukurūzų džiūvėsiais ir ąsotėliais su ožkos 
pienu. 

Aplink jį viešpatavo absoliuti ramybė. Joks garsas 
nepasiekė grotos gilumos. Ir vis dėlto jis jau Žinojo, 
kad šis bandymas pavyks, nes visai nesijautė atskirtas 
nuo Speranzos. Atvirkščiai, gyveno stipriai su ja susi- 
jęs. Atsitūpęs prie uolos tamsoje plačiai atvertomis aki- 
mis, jis matė baltą bangų gožą ant visų salos krantų, 
matė, kaip siūbuoja vėjo glamonėjamos palmės, kaip 
tarsi rausvi žaibai žalsvoje padangėje tvykčioja kolib- 
riai. Jis juto, koks drėgnas ir gaivus pakrančių Žvyras 
po atoslūgio. Tuo gaivumu džiaugėsi sraigė-atsiskyrė- 
lė, kvėpdama orą ant savo kiaukuto slenksčio. Juoda- 
galvė žuvėdra staiga visu greičiu strėle puolė chetodo- 
ną, susigūžusį rausvuose dumbliuose, kuriuos bangų 
goža visus kartu apvertė išvirkščia rudąja puse. Robin- 
zono vienatvė buvo keistai nugalėta — ne lateraliai, pri- 
silietimais ir atsitraukimais, kaip būna, kai esi minioje 
su draugu, 0 centriniu, savitu branduoliniu būdu. Rei- 
kėjo atsidurti Speranzos židinyje, nuo kurio žvaigždė- 
mis plito visos šio didžiulio kūno nervų galūnės ir į 
kurį plūdo visa iš paviršiaus einanti informacija. Šitaip 
kai kuriose katedrose dažnai esama taško, kuriame dėl 
garso bangų žaismo ir jų interferencijos girdisi patys 
silpniausi iš absidos, choro, presbiterijos ir navos sklin- 
dantys garsai. 

Saulė lėtai leidosi horizonto link. Sulig salą vaini- 
kuojančių uolų sangrūda žiojėjo juodi grotos nasrai, sa- 
vo apvalumu panašūs į didžiulę nustebusią, atviron jū- 
ron nukreiptą akį. Po akimirkos saulės trajektorija 
praeis tiksliai pro tunelį. Ar grotos giluma bus apšvies- 
ta? Ir kokiam laikui? Robinzonas netrukus tai sužinos 
ir, netgi nesuprasdamas kodėl, teikė itin didelę reikšmę 
šiam susitikimui. 

Tai įvyko taip greitai, jog jis klausė savęs, ar netapo 
optinės apgaulės auka. Ar jis paprasčiausiai pajuto 
šviesą dėl to, kad suspaudė akis vokais, ar iš tikrųjų 
švystelėjo žaibas, kuris persmelkė tamsą jos nepažeis- 
damas? Jis laukė, jog pakils uždanga, švystels pergalin- 
ga aušra. Tuo tarpu tai buvo tik šviesos smeigtuko dū- 
ris tamsybių masėje, kurioje jis skendėjo. Tunelis turėjo 
būti ilgesnis ir ne toks tiesus, kaip jis manė. Bet ar tai 
svarbu? Susidūrė du žvilgsniai — šviesos ir tamsos. 
Saulės strėlė persmeigė Speranzos telūrinę sielą. 

Rytojaus dieną vėl švystelėjo toks pat žaibas, paskui 
vėl praėjo dvylika valandų. Tamsa tebesilaikė, nors ji vi- 
siškai liovėsi kūrusi aplink jį lengvą svaigulį, verčian- 
tį svirduliuoti vizualių atramos taškų netekusį ėjiką. 
Buvo Speranzos viduriuose it žuvis vandenyje, tačiau 
dar nepakilo anapus šviesos ir tamsos, kur nujautė 
esant absoliutaus „anapus“ slenkstį. Galbūt reikėjo ap- 
sivalyti pasninkavimu? Beje, jam buvo likę tik truputis 
pieno. Jis pasiliko ten, kur buvo, dar dvidešimt ketu- 
rias valandas. Paskui atsistojo ir nedvejodamas, nejaus- 
damas baimės, bet persiėmęs rimtu savo žygio iškil- 
mingumu, pasuko į koridoriaus gilumą. Jam nereikėjo 
ilgai klaidžioti, kad rastų, ko ieškojo: vertikalaus ir la- 
bai siauro kamino angą. Tučtuojau kelis kartus nesėk- 
mingai pabandė pro ją pralįsti. Sienos buvo glotnios it 
kūnas, tačiau anga buvo tokia siaura, kad liko joje įka- 
lintas iki pusės. Jis visiškai nusirengė, paskui išsitrynė 
kūną likusiu pienu. Tuomet paniro galva į priekį tame 
gurklyje ir šįkart lėtai, bet sėkmingai pralindo it su- 
kramtytas maistas į stemplę. Po labai švelnaus leidimo- 
si, trukusio kelias akimirkas arba kelis amžius, jis pasi- 
juto esąs atsirėmęs rankomis savotiškoje labai ankštoje 
kriptoje, kurioje tegalėjo stovėti tiktai įkišęs galvą į an- 
gą. Jis ėmėsi kruopščiai čiupinėti olą. Žemė buvo kieta, 

glotni, keistai drungna, tačiau sienos stebėtinai nely- 
gios. Ant jų augo krūtis primenančios suakmenėjusios 
iškyšos, marmuro grybai, klinčių karpos, sukietėjusios 
kempinės. Toliau akmens paviršių dengė garbanotų 
gumbų kilimas, kuris darėsi vis tankesnis ir vešlesnis 
artėjant prie didžiulės mineralo gėlės, savotiško gipsi- 
nio sukietėjimo, gan panašaus į dykumoje augančias 
smėlio rožes. Nuo jos dvelkė drėgnas geležies kvapas, 
gaivinanti rūgštis su tam tikra saldaus kartumo prie- 
maiša, primenančia figmedžio syvus. Tačiau daugiau 
nei kas nors kita Robinzono dėmesį patraukė pačiame 
atokiausiame kriptos kamputyje užčiuopta maždaug 
penkių pėdų gylio duobutė. Jos vidus buvo tobulai nu- 
poliruotas, bet keistai susiraukšlėjęs it labai sudėtingo 
liedinio forma. Robinzonas nujautė, jog tas liedinys, — 
jo paties kūnas, ir keliskart pabandęs pagaliau tikrai 
rado tinkamą poziciją — susirietęs, prispaustais prie 
smakro keliais, sukryžiuotom blauzdom ir ant pėdų 
uždėtom rankom, — kuri leido jam taip tiksliai įsi- 
sprausti į duobutę, jog tučtuojau pamiršo savo kūno 
ribas. 

Tvyrojo sustingęs laimės amžinybėje. Speranza buvo 
saulėje nokstantis vaisius, kurio grynas ir baltas bran- 
duolys, tūnojęs po tūkstančiu žievės, kevalo ir luobos 
sluoksnių, vadinosi Robinzonas. Kokia ramybė apgau- 
bė jį, šitaip gulintį slapčiausiame šios nežinomos salos 
uolingo vidaus kamputyje! Ar. prie jos krantų niekada 
nebuvo sudužęs laivas, ar niekada nebuvo išsilaipinęs 
sudužusio laivo keleivis, administratorius, nuklojęs jos 
žemę pasėlių plotais ir auginęs bandas jos pievose? O 
gal šios visos peripetijos buvo tiktai tuščias sapnas ma- 
žytės glebios lervos, amžinai tūnančios milžiniškoje ak- 
mens urnoje? Kas gi jis buvo, jeigu ne Speranzos siela? 
Jis prisiminė vieną kiton įsidedančias tuščiavidurės lė- 

les: jos atsiskirdavo viena nuo kitos su girgždesiu, iš- 
skyrus paskutinę, pačią mažiausią, kuri tik viena buvo 
pilnavidurė ir sunki — visų kitų buvimą pateisinantis 
branduolys. 

Gal jis buvo užmigęs. Nebūtų galėjęs to pasakyti. Be 
to, budrumo ir miego riba šioje nebūties būsenoje buvo 
labai nežymi. Kas kartą, kai įtempęs atmintį bandė nu- 
statyti, kiek laiko prabėjo po jo nusileidimo į grotą, 
jam visada įkyriai iškildavo sustojusio klepsidro vaiz- 
das. Jis pastebėjo, jog per grotos ašį pereinanti saulės 
šviesa tvykstelėjo dar kartą, o netrukus po to įvyko jį 
nustebinusi permaina, nors jis jau seniai kažko pana- 
šaus laukė: netikėtai pasikeitė tamsos spalva. Juoduma, 
kurioje skendėjo, perėjo į baltumą. Nuo šiol jis plaukio- 
jo baltoje tamsybėje it grietinėlės krešulys pieno inde. 
Beje, argi jis nebuvo ištrynęs savo didžiulio balto kūno 
pienu, kad pasiektų šią gelmę? 

Tokiame gylyje moteriška Speranzos prigimtis atsi- 
skleidė visais motinystės požymiais. O kadangi suiru- 
sios erdvės ir laiko ribos leido Robinzonui kaip dar 
niekada prieš tai pasinerti į snūduriuojantį savo vai- 
kystės pasaulį, jį ėmė persekioti motinos vaizdas. Vaiz- 
davosi esąs ant motinos rankų, stiprios, išskirtinės sie- 
los moters, tačiau nelinkusios bendrauti ir vengiančios 
karštai lieti savo jausmus. Neprisiminė, jog bent sykį 
būtų bučiavusi jo penkis brolius ir seseris arba jį patį. 
O vis dėlto ši moteris toli gražu nebuvo šalta pabaisa. 
Visuose su vaikais nesusijusiuose reikaluose ji netgi bu- 
vo visai paprasta moteris. Jis matė, kaip jinai verkė, ra- 
dusi šeimos brangenybę, kuri pasimetė valant butą. 
Matė, kaip vos neišprotėjo, kai tėvą ištiko širdies prie- 
puolis. Bet vaikų atžvilgiu ji elgdavosi su įkvėpimu pa- 
čia iškiliausia šio žodžio prasme. Kaip ir tėvas labai 
prisirišusi prie kvakerių sektos, ji nepripažino šventų- 

jų tekstų ir popiežiaus bažnyčios autoriteto. Savo kai- 
mynų pasipiktinimui, Bibliją laikė tikrai Dievo įkvėpta, 
bet žmogaus ranka parašyta knyga, iškraipyta istorijos 
pokyčių ir laiko smūgių. Savo širdyje trykštanų išmin- 
ties šaltinį ji juto esant daug tyresnį ir gyvybingesnį nei 
tie iš amžių glūdumos atėję neįskaitomi raštai. Iš čia 
Dievas tiesiogiai kalbėjo jai, savo kūriniui. Iš čia sklido 
antgamtiška Šventosios Dvasios šviesa. Tačiau motinos 
pašaukimas joje susipynė su šiuo romiu tikėjimu. Jos 
elgesys su vaikais buvo kažkoks neklystamas, sušildan- 
tis juos daugiau nei bet kokie meilės demonstravimai. 
Nė karto nebuvo jų pabučiavusi, bet iš jos akių jie ma- 
tė, kad ji viską apie juos žino, stipriau nei jie patys iš- 
gyvena jų džiaugsmus ir sielvartus, nuolankiai dalijasi 
su jais neišsemiamu švelnumo, išminties ir drąsos l10- 
biu. Lankydamiesi pas kaimynus, jos vaikai baiminda- 
vosi besikaitaliojančių pykčio ir jausmingumo išsilie- 
jimų, antausių ir bučinių, kuriais šios rėksmingos ir 
išvargusios moterys apdovanodavo savo palikuonis. Vi- 
sada rami, jų motina nuolatos rasdavo reikiamą žodį 
arba gestą, galintį geriausiai nuraminti ir pradžiuginti 
mažuosius. 

Sykį, kai tėvo nebuvo namie, pirmame aukšte esan- 
čioje pardotuvėje kilo gaisras. Ji pati su vaikais buvo 
antrame aukšte. Ugnis siaubingai greit plito šiuose me- 
diniuose šimtamečiuose namuose. Robinzonui tuomet 
buvo tiktai kelios savaitės, jo vyresnei sesutei kokie de- 
vyneri metai. Skubiai grįžęs mažasis gelumbės parda- 
vėjas atsiklaupė gatvėje priešais degantį namą ir mel- 
dė Dievą, kad visa jo šeima būtų išėjusi pasivaikščioti, 
kai išvydo iš liepsnų ir dūmų ramiausiai pasirodant sa- 
vo žmoną; it nuo vaisių palinkęs medis, ji nešė ant pe- 
čių, ant rankų, ant nugaros ir prijuostės pakibusius 
sveikus ir gyvus šešis savo vaikus. Tad šitaip Robinzo- 

nas prisiminė savo motiną, tiesos ir gėrio ramstį, malo- 
ningą ir tvirtą Žemę, jo priebėgą baimės ir sielvarto 
akimirkomis. Duobės gilumoje jis rado kažką panašaus 
į šį nepriekaištingą ir sausoką švelnumą, veiksmingą ir 
bereikalingų išsiliejimų nepripažįstantį rūpinimąsi. Jis 
matė savo motinos rankas, dideles rankas, kurios nie- 
kada neglamonėdavo ir nemušdavo, tokias stiprias, 
tvirtas, tokių harmoningų proporcijų, jog jos, rodės, 
buvo panašios į du angelus, į ta pačia dvasia besidar- 
buojančią brolišką angelų porą. Jos minkė riebią baltą 
tešlą, nes buvo Trijų Karalių išvakarės. Ryt vaikai da- 
linsis kvietinių dribsnių pyragu, kurio traškios plutelės 
raukšlėse gali rasti pasislėpusį grūdą. Jis buvo ši 
minkšta tešla, įstrigusi visagalio akmens gniaužtuose. 
Jis buvo grūdas masyviame ir tvirtame Speranzos 
kūne. 

Tvykstelėjimas dar sykį pervėrė pačias gelmes, ku- 
riose jis plaukiojo nuo pasninkavimo vis mažiau ir ma- 
žiau jusdamas savo kūną. Tačiau ši pieniška naktis Ro- 
binzonui darė atvirkštinį įspūdį: per trumpą sekundės 
dalelę aplink viešpatavusi baltuma pajuodo, po to tuč- 
tuojau vėl atgavo sniego baltumą. Sakytumei, rašalo 
banga būtų plūstelėjusi grotos nasrais, kad staiga pasi- 
trauktų atgal, nepalikusi nė mažiausio pėdsako. 

Robinzonas juto, jog reikia sutraukyti kerus, jeigu ti- 
kiesi kada nors pamatyti šviesą. Gyvenimas ir mirtis 
buvo taip arti vienas prie kito šiose numirėliškai blyš- 
kiose vietose, jog mažiausias išsiblaškymas, valios gy- 
venti susilpnėjimas — ir lemtinga nuošliauža visa nu- 
šluotų nuo vieno krašto ligi kito. Jis atsiplėšė nuo 
įdubos. Nebuvo nei tikrai sustingęs, nei nusilpęs, tik 
gal šiek tiek lengvesnis ir dvasingesnis. Lengvai paki- 
lo kaminu, kuriame plaukiojo it vandens matuoklis. 
Pasiekęs grotos apačią, apgraibomis susirado drabu- 

žius, kuriuos susukęs pasikišo po ranka, negaišdamas 
laiko apsirengimui. Aplink jį vis dar tvyrojo pieniška 
tamsa, ir tai ėmė kelti jam nerimą. Ar jis apako šitiek 
ilgai išbuvęs po žeme? Apgraibomis žingsniavo angos 
link, kai staiga veidan plykstelėjo ugnies kalavijas. 
Deginantis skausmas pervėrė akis. Jis užsidengė veidą 
rankomis. 

Aplink uolas oras virpėjo vidudienio saulėje. Tai bu- 
vo valanda, kai netgi driežai ieško pavėsio. Pusiau su- 
silenkęs, kalendamas dantimis nuo šalčio, Robinzonas 
ėjo į priekį, trindamas vieną į kitą nuo sukrešėjusio 
pieno drėgnas šlaunis. Sutrikęs ir vienišas tarp šių erš- 
kėčių ir aštrių silicio akmenų, jis pajuto slegiantį pa- 
sibjaurėjimą ir gėdą. Buvo nuogas ir baltas. Žąsies oda 
darė jį panašų į išgąsdintą ežį, netekusį savo dyglių. Iš 
baimės ir pažeminimo jo lytis tarsi ištirpo. Pro burną 
dengusius pirštus it pelės cypimas prasiveržė šaiži 
rauda. 

Ėjo ant nuomonės į rezidenciją, vedamas Teno, ku- 
ris šokinėjo aplink jį laimingas, tačiau sutrikęs nuo ja- 
me įvykusios permainos. Raminančioje namų prietemo- 
je jis pirmučiausia pripildė klepsidrą. 


Budėjimo žurnalas 
Dar toli gražu nepajėgiu nustatyti tikrosios 
šio nusileidimo ir buvimo Speranzos įsčiose ver- 
tės. Ar tai gerai, ar blogai? Tai ištisas procesas, 
kurį reiktų ištirti, o tam man dar trūksta esmi- 
nių dalykų. Žinoma, prisiminimas apie pelkę 
man kelia nerimą, nes grota neginčijamai jai gi- 

mininga. Bet argi blogis visada nemėgdžioja gė- 
rio? Liuciferis imituoja Dievą, virsdamas jo iš- 
kreipta grimasa. Ar grota yra nauja ir labiau 
gundanti pelkės pervarta, ar daugiau jos neigi- 
mas? Aišku, jog kaip ir pelkė ji gimdo aplinkui 
mane praeities šmėklas, o retrospektyvūs apmąs- 
tymai, kuriems čia atsiduodu, visai nesiderina 
su kasdiene kova, kurią kovoju, norėdamas išlai- 
kyti Speranzą pačiame aukščiausiame civilizaci- 
jos lygyje, koks tiktai įmanomas. Bet jei pelkėje 
mane daugiausiai persekiodavo sesutės Liusi — 
efemeriškos ir švelnios, žodžiu, liguistos būty- 
bės — vaizdas, grotoje visąlaik iškyla didingas 
ir rūstus motinos paveikslas. Stebuklinga vizija! 
Būčiau linkęs tikėti, kad ši didinga siela, norė- 
dama padėti didžiausiame pavojuje esančiam sa- 
vo vaikui, nematė jokios kitos priemonės, kaip 
įsikūnyti į pačią Speranzą, kad geriau mane pa- 
remtų ir maitintų. Be abejonės, tai sunkus iš- 
bandymas, o dar sunkiau grįžti į šviesą nei 
pasinerti į tamsas. Kyla pagunda šiame palai- 
mingame išbandyme įžvelgti motinos auklėjimo 
metodą, kuri suvokė sėkmę tiktai kaip atpildą už 
skausmingas pastangas. Kokią paguodą teikia 
man šis atsiskyrimas! Nuo šiol mano gyvenimas 
remiasi į nuostabiai tvirtą pagrindą, suleidusį 
šaknis pačion uolos širdin ir tiesiogiai semian- 
tį joje glūdinčią energiją. Anksčiau aš visada 
buvau kažkoks nepastovus, praradęs pusiau- 
svyrą, kuri kėlė šleikštulį ir nerimą. Aš guosda- 
vausi svajonėmis apie namus, namą, kuriame 
turėsiu užbaigti savo dienas, vaizdavausi jį pa- 
statytą iš granito luitų, masyvų, nepajudinamą, 

tvirtais pamatais. Daugiau apie tai nebesvajoju. 
Man tai nebereikalinga. 

Yra parašyta, kad į Dangaus Karalystę įžen- 
gia tik tas, kas tampa panašus į kūdikėlį. Dar 
niekad Evangelijos žodis nebuvo suprantamas 
šitaip paraidžiui. Grota man teikia ne vien ne- 
pajudinamą pagrindą, ant kurio galiu nuo šiolei 
kurti savo vargingą gyvenimą. Ji yra grįžimas į 
prarastą nekaltybę, kurią slapčiomis aprauda 
kiekvienas žmogus. Ji stebuklingai sujungia 
švelnią įsčių tamsą ir kapo ramybę, šiapusinį ir 
anapusinį gyvenimą. 


Robinzonas dar kelis sykius buvo pasitraukęs įdu- 
bon, bet vėliau jam sutrukdė neatidėliotini pjūties ir 
šienapjūtės darbai. Derlius buvo toks menkas, kad jis 
išsigando. Be abejonės, nei jo apsirūpinimui, nei ban- 
doms nebuvo jokios grėsmės, nes sala galėjo užtikrinti 
pragyvenimą ištisai bendruomenei. Tačiau jo itin subti- 
liuose santykiuose su Speranza buvo galima įžvelgti 
tam tikrą pusiausvyros stoką. Jam rodės, jog jo raume- 
nis prisodrinusios naujos jėgos, pavasariškas džiūgavi- 
mas, vertęs jį kas rytą pabudus giedoti padėkos himną, 
visa ši palaiminga galia, kurios sėmėsi iš grotos gelmių, 
mažino Speranzos gyvybingumo atsargas ir kėlė pavo- 
jų jos vidinei energijai. Gausios liūtys, paprastai nešda- 
vusios palaimą žemei po daug pastangų reikalavusios 
pjūties, šįmet lūkuriavo švininiame, žaibų raižomame 
danguje, grėsmingame, tačiau šykščiame ir bevaisiame. 
Keli akrai portulakos, tiekę jam sultingų ir riebių salo- 

tų, visiškai nunyko dar prieš brandą. Kelios ožkos at- 
sivedė negyvus ožiukus. Vieną dieną Robinzonas pa- 
matė dulkių debesį, kylantį tarp pelkių virš laukinių 
kiaulių tako rytinėje pakrantėje. Iš to jis tučtuojau su- 
prato, jog bala išdžiūvo, ir pajuto didelį pasitenkinimą. 
Tačiau išseko abu šaltiniai, iš kurių paprastai semdavo 
gėlą vandenį, tad nuo šiol buvo priverstas eiti į miško 
gilumą ieškoti dar neišdžiūvusio šaltinio. 

Šis paskutinis šaltinis plonyte srovele sunkėsi iš spe- 
nelio žemėje, kuris kilo proskynoje tarp medžių, tarsi 
sala šioje vietoje būtų nusimetusi miško suknią. Nesu- 
valdomo džiaugsmo sparnais Robinzonas skubėdavo 
prie šio plonyčio vandens siūlelio iš anksto mėgau- 
damasis malšinamu troškuliu. Lūpomis pripuolęs prie 
šaltinio, jis godžiai siurbdavo gyvybės skystį, šaukda- 
vo iš dėkingumo, o po nuleistais vokais regėdavo švy- 
tintį Mozės pažadą: 


Izraelio vaikai, nuvesiu jus į žemę, kur teka pieno ir me- 
daus upės. 


Tačiau jis negalėjo daugiau nuslėpti, kad jeigu jo pa- 
ties viduje tryško pieno ir medaus šaltinis, tai Speran- 
zą, atvirkščiai, sekino jo primestas siaubingas motinys- 
tės pašaukimas. 


Budėjimo žurnalas 
Supratau priežastį. Vakar vėl buvau pasi- 
traukęs įdubon. Tai buvo paskutinis kartas, nes 
aš suvokiau savo klaidą. Šignakt, kai snūduria- 
vau, man išsiveržė sėkla, kurią vos spėjau pri- 

dengti ranka, kad apsaugočiau ją — vos dviejų 
"pirštų pločio raukšlelę — žiojėjančią įdubos 
dugne, pačiose Speranzos įsčių įsčiose. Man at- 
ėjo į galvą evangelisto žodžiai, bet šįkart juose 
skambėjo grėsmė: „Tik tas, kas tampa panašus į 
kūdikėlį...“ Kaip turėjau klysti, girdamasis 
vaikiška nekaltybe! Esu vyras pačioje amžiaus 
brandoje ir privalau vyriškai sutikti savo lemtį. 
Iš Speranzos įsčių pasisemtos galios buvo pavo- 
jingas atlygis už pasitraukimą prie savo paties 
ištakų. Žinoma, ten radau ramybę ir džiaugsmą, 
tačiau savo svoriu sutraiškiau žemę maitintoją. 
Nėščia manimi Speranza nebegalėjo nešti vai- 
sių, nes būsimai motinai nutrūko mėnesinių 
kaujoplūdis. Dar blogiau, galėjau suteršti ją sa- 
vo sėkla. Kokią siaubingą brandą sukeltų šioje 
grotoje, šioje gigantiškoje krosnyje kylančios 
mielės! Matau, kaip Speranza visa išsipučia it 
sviestinė boba, kaip išbrinksta jos formos jūros 
paviršiuje, pagaliau, kaip sprogdama išvemia 
kokį kraujomaišos monstrą! 

Statydamas pavojun savo sielą, gyvenimą ir 
Speranzos integralumą, ištyriau žemės motinos 
gimdą. Galbūt vėliau, kai senatvė padarys mano 
kūną bevaisį ir mano vyriškumas išseks, vėl nu- 
sileisiu įdubon. Bet kad daugiau nebegrįžčiau. 
Šitaip savo palaikams suteiksiu patį švelniausią, 
patį motiniškiausią kapą. 

Klepsidras vėl ėmė tiksėti, ir Speranzos padangė ir 
žemė vėl prisipildė naikinančios Robinzono veiklos. Jis 
brandino milžinišką planą, kurio įgyvendinimą vis ati- 
dėliodavo: paversti ryžių plantacijomis pelkes rytinėje 
salos pakrantėje. Niekad nebuvo išdrįsęs paliesti iš 
„Virginijos“ atgabento ryžių maišo. Iššvaistyti trumpa- 
laikiam malonumui šį turtą, kuriame galbūt glūdėjo 
šimtmečių derliai, nepaliekant vilties, kad jie gali neš- 
ti vaisių, buvo nusikaltimas, pats didžiausias nusikalti- 
mas, kurio negalėjo įvykdyti, kurio netgi fiziškai nepa- 
jėgtų užbaigti, nes nė vienas nužudytų grūdų šaukštas 
negalėtų būti pasipiktinusios ryklės nurytas arba 
skrandžio suvirškintas. 

Tačiau ryžių auginimas pelkėje buvo susijęs su plan- 
tacijų drėkinimu ir sausinimu, tad reikėjo pastatyti iš- 
tisą vandens surinkimo tvenkinių, molų, užtvankų ir 
šliuzų sistemą. Tai buvo milžiniškas darbas vienam 
žmogui, be to, apkrautam kitų kultūrų priežiūra, gyvu- 
lių auginimu ir oficialiomis pareigomis. Ištisus mėne- 
sius klepsidras nebesustojo, bet reguliariai rašomas 
žurnalas liudijo raidą apmąstymų apie gyvenimą, mirtį 
ir seksą, kurie buvo tiktai išorinis jo giluminės būties 
permainų atspindys. 


Budėjimo žurnalas 
Dabar žinau, kad jeigu kito buvimas yra pa- 
grindinis individo egzistavimo pagrindas, tai 
vis dėlto jis nėra jau toks nepakeičiamas. Žino- 

ma, reikalingas, tačiau nebutinas, kaip apie sa- 
ve sako nusižeminę Džordžo Fokso draugai, ki- 
tas gali būti pakeičiamas tuo, ką priverčia turėti 
aplinkybės. Tą, kas duota, keisti tuo, kas su- 
kurta — tai bendras, svarbiausias žmogaus 
klausimas, jeigu tiesa, kad žmogus tuo ir skiria- 
si nuo gyvulio, kad tiktai pats gali sukurti tai, 
ką gamta veltui suteikia gyvuliui: drabužius, 
ginklus, maistą. Atsiskyręs nuo visų savo salo- 
je, to nesusikurdamas, galėjau nusileisti iki gy- 
vulių lygio, ką, beje, buvau pradėjęs daryti ir, 
priešingai, būčiau tapęs savotišku antžmogiu, 
Jeigu būčiau sukūręs daugiau, negu būtų galė- 
jusi duoti visuomenė. Tad aš kūriau ir tebekuriu 
toliau, bet iš tikrųjų darbas vyksta dviem skir- 
tingais lygiais ir priešingomis kryptimis. Nes 
Jeigu salos paviršiuje aš vykdau civilizacijos už- 
duotį — auginu grūdines ir kitas kultūras, gal- 
vijus, statau pastatus, vadovauju, leidžiu įstaty- 
mus ir t.t. — tai savotiškai retrospektyviai 
mėgdžiodamas visuomenę jaučiuosi esąs centras 
daug radikalesnės evoliucijos, kuri manyje vie- 
natvės paliktus griuvėsius pakeičia originaliais 
sprendimais, daugiau ar mažiau parengiamai- 
siais ir kažkokiais neryžtingais, bet vis mažiau 
ir mažiau panašiais į žmogiškąjį modelį, iš ku- 
rio jie kilo. Baigdamas kalbą apie šių dviejų 
lygių opoziciją, pažymėsiu, jog neįsivaizduoju, 
kad didėjantis tarp jų skirtumas būtų begalinis. 
Neišvengiamai ateis laikas, kai vis daugiau ir 
daugiau dehumanizuotas Robinzonas nebega- 
lės toliau būti vis daugiau ir daugiau humani- 
zuoto miesto gubernatoriumi ir architektu. Jau 
dabar suvokiu, kad savo išorine veikla einu į 

tuštumą. Susivokiu dirbąs iš tikrųjų nebetikėda- 
mas tuo, ką darau, mano darbo kokybė ir kiekis 
nebeatitinka viens kito. Atvirkščiai, kai kurios 
mano pastangos svaigina begaliniu kartojimusi, 
galinčiu baigtis beprotybe: dirbu, kad dirbčiau, 
negalvodamas apie siekiamą tikslą. O vis dėlto 
negalima be galo duobti statinį iš vidaus, kad 
jis nesugriūtų. Galimas daiktas, jog ateis metas, 
kai sutvarkyta ir įdirbta sala visiškai nustos 
mane dominusi. Tuomet ji neteks savo vieninte- 
lio gyventojo... 

Bet ko gt tuomet laukti? Kodėl netarus, kad 
ši diena jau atėjo? Kodėl? Todėl kad esant da- 
bartinei mano sielos būsenai tai reikštų vėl lem- 
tingai pasinerti į balą. Manyje tūno nėščias kos- 
mosas. Bet nėščias kosmosas vadinasi chaosu. 
Mano vienintelis prieglobstis ir apsauga nuo šio 
chaoso — sutvarkyta ir vis daugiau ir daugiau 
tvarkoma sala, nes laikytis ant kojų įmanoma 
tiktai einant į priekį. Ji mane išgelbėjo. Gelbsti 
kas dieną ir dabar. Vis dėlto kosmosas gali pats 
susivokti. Viena ar kita chaoso dalis iš anksto 
tvarkosi. Pavyzdžiui, aš maniau grotoje radęs 
gyvybingą formulę. Tai buvo klaida, tačiau pa- 
tirtis buvo naudinga. Bus ir kitų. Nežinau, kur 
mane nuves šis nuolatinis paties savęs kūrimas. 
Jeigu žinočiau, vadinasi, jis būtų baigtas, įvyk- 
dytas ir galutinis. 

Tas pats ir su geismu. Tai srautas, gamtos ir 
visuomenės įkalintas užtvankoje, malūne, maši- 
noje, kad vergautų tikslui, kuris pats savaime 
jam visiškai nerūpi — giminės įamžinimui. Ne- 
tekau savo užtvankos, malūno, mašinos. Tuo pat 
metu, kai manyje metų metais virto griuvėsiais 

visas socialinis statinys, dingo institucijos ir 
mitai, įkūnijantys geismą dviguba šio žodžio 
prasme, tai yra suteikiantys jam apibrėžtą for- 
mą tr įgalinantys išsilieti moters kūne. Tačiau 
per maža būtų tarti, jog mano geismas nebenu- 
kreipiamas žmonių giminės įamžinimo tikslais. 
Jis pats nebežino už ko nusitverti! Dar ilgai 
mano atmintis buvo pakankamai prisisotinusi, 
kad maitintų mano vaizduotę geidžiamomis, 
nors ir neegzistuojančiomis būtybėmis. Dabar 
visa baigėsi. Prisiminimai išseko. Liko tiktai 
tuščios ir išdžiūvusios ankštys. Sakau: moteris, 
krūtys, šlaunys, mano geismui išskėstos šlau- 
nys, bet šių žodžių magija nebeveikia. Tušti 
garsai, flatus vocis. Ar tai reiškia, kad mano 
geismas pats mirė nuo išsekimo? Toli gražu! Vi- 
sąlaik jaučiu čiurlenant savyje šį gyvybės šalti- 
nį, bet jis tapo visiškai nevaržomas. Užuot nuo- 
lankiai tekėjęs visuomenės iš anksto paruošta 
vaga, jis liejasi per kraštus, srūva tarsi žvaigž- 
dutės spinduliai apgraibomis ieškodamas kelio, 
tikro kelio, kur susitelktų ir vieningu srautu 
veržtysi į tikslą. 

Tad Robinzonas karštai susidomėjęs stebėjo jį su- 
pančių gyvūnų vestuvinius įpročius. Nuo pat pradžių 
nusisuko nuo ožkų ir vanagų — apskritai nuo žinduo- 
lių ir paukščių, kurių meilė jam atrodė tarsi šlykšti 
žmonių meilės karikatūra. Bet vabzdžiai buvo verti jo 
dėmesio. Jis žinojo, kad kai kurių kūnai, žiedų nektaro 

privilioti, apsidulkina vyriškomis žiedadulkėmis ir sa- 
vaime perneša jas ant moteriškų piestelių. Žiūrėdamas 
pro padidinamąjį stiklą, jis susižavėjęs pastebėjo, kad 
gėlės, vadinamos aristoloche syphon, šią sistemą patobu- 
lino. Vos tiktai vabzdys įlenda į šį gražų širdies pavida- 
lo žiedą, šis tučtuojau spragteli, uždarydamas jį vai- 
nikėlyje. Štai taip jis kuriam laikui tampa paties 
vylingiausio moteriško būsto kaliniu. Mažas plaukuo- 
tas gyvūnėlis įnirtingai kovoja, kad išisvaduotų, ir tuo 
būdu tiesiog paskęsta žiedadulkėse. Netrukus vėl kaž- 
kas spragteli, ir jis, atgavęs laisvę, nuskrenda it šerkš- 
nu apklotas, kad įkliūtų kažkur kitur, ištikimas ir nesą- 
moningas gėlių meilės tarnas. 

Šis apsivaisinimas iš tolo, kurį išrado žiauriai išskirti 
augalų pasaulio sutuoktiniai, jam atrodė jaudinantis ir 
labai elegantiškas, tad ėmė svajoti apie kokį fantastiš- 
ką paukštį, kuris paimtų Speranzos gubernatoriaus 
sėklą ir nuskridęs į Jorką apvaisintų jo vienišą žmoną. 
Bet pagalvojo, kad šitaip ilgai negaudama jokios žinios 
ji tikriausiai apsiskelbė našle, o galbūt netgi antrąkart 
ištekėjo. 

Jo apmąstymai pasuko kita linkme. Jį suintrigavo hi- 
menopterų patino manevrai, kuris nutūpdavo tiktai ant 
tam tikros atmainos orchidėjų? ir, rodės, visiškai nesi- 
rūpino žiedadulkių rinkimu. Praleido ilgas valandas su 
padidinamuoju stiklu rankoje, stengdamasis išsiaiškinti 
vabalo elgesį. Iš pradžių pamatė, jog gėlė tiksliai atkar- 
toja šio vabzdžio patelės pilvelį, sudarydama savotišką 
vaginą, kuri tikriausiai išskiria specifinį afrodizinį kva- 
pą, turintį privilioti ir gundyti įsimylėjėlį. Vabzdys ne- 
čiulpė gėlės syvų, jis ją erzino, paskui mylėjosi su ja 


3 Turima omenyje Ophrys bombyliflora. 

pagal savo rūšiai savitą apvaisinimo ritualą. Atlikda- 
mas šią operaciją, jis atsidurdavo tokioje pozicijoje, kad 
du žiedadulkių gniužulėliai prisiklijuotų prie dviejų 
lipnių kapsulių jo kaktoje, ir šitaip pasipuošęs dviem 
augaliniais ragais apmulkintas įsimylėjėlis toliau ke- 
liaudavo nuo vyriškos prie moteriškos gėlės, triūsda- 
mas orchidėjų labui, bet tikėdamas, jog tarnauja savo 
giminei. Toks klastos ir išradingumo paroksizmas galė- 
jo priversti suabejoti Kūrėjo rimtumu. Ar gamtą mode- 
liavo begalinė Dievo išmintis ir didingumas, ar ją kūrė 
barokiškas demiurgas, skatinamas keistenybių angelo 
pačioms beprotiškiausioms kombinacijoms? Atmetęs 
skrupulingumą Robinzonas įsivaizdavo, kad kai kurie 
medžiai saloje galėtų pasinaudoti juo - kaip tą darė or- 
chidėjos su himenopterais — savo žiedadulkėms per- 
nešti. Tada šių medžių šakos virstų gašliomis kvepian- 
čiomis moterimis, gatavomis priimti jį savo išlenktais 
kūnais... 

Aplakstęs salą visomis kryptimis, galop rado karklą, 
kurio tikriausiai žaibo arba vėjo partrenktas kamienas 
vos pakilęs vyniojosi pažemiui, išsikerodamas dviem 
stambiomis šakomis. Žievė buvo glotni ir drungna, 
gležna netgi tarpšakio viduje, nuklotame švelniomis 
šilkinėmis kerpėmis. 

Kelias dienas Robinzonas lūkuriavo ties tuo, ką jis 
vėliau pavadins vegetacinio tako slenksčiu. Vis sugrįžda- 
vo ir vaikščiodavo aplink karklą įtartinai žvalgydama- 
sis, galiausiai nutarė, jog dvi po žole išsiskėtusios ša- 
kos primena dvi milžiniškas juodas šlaunis. Pagaliau 
išsitiesė nuogas ant pargriuvusio medžio, suspaudė ka- 
mieną rankomis, tuo tarpu jo lytis įėjo į nedidelę sama- 
notą įdubą ties dviejų šakų sandūra. Jį apėmė svaigi- 
nančios laimės alpulys. Pusiau užmerktomis akimis 
matė vilnijančius mėsingus kremo spalvos žiedus, ku- 

rių nulenkti vainikėliai skleidė sunkų svaiginantį kva- 
pą. Pravertomis drėgnomis gleivinėmis, jie, rodės, lau- 
kė kažkokios dovanos iš dangaus, kurį raižė tingiai zu- 
jantys vabalai. Ar Robinzonas nebuvo paskutinis 
žmonių giminės palikuonis, pašauktas grįžti prie au- 
galinių gyvybės šaltinių? Gėlė — tai augalo lytinis or- 
ganas. Augalas naiviai siūlo kiekvienam tai, ką turi 
prašmatniausio ir kvapniausio. Robinzonas vaizdavosi 
naują žmoniją, kurioje kiekvienas išdidžiai nešiosis ant 
galvos savo vyriškus arba moteriškus atributus — di- 
džiulius, spalvingus, kvapnius... 

Ilgus mėnesius jis džiaugėsi laiminga santuoka su 
Karklu. Paskui užėjo lietūs. Regis, niekas nepasikeitė. 
Vis dėlto vieną dieną, kai jis išsižergęs gulėjo ant savo 
keisto meilės kryžiaus, deginantis skausmas nutvilkė jo 
liauką, priversdamas staiga pašokti ant kojų. Didžiulis 
voras raudonais taškais perbėgo medžio kamienu ir 
dingo žolėse. Skausmas aprimo tiktai po kelių valandų, 
tačiau sužeistas organas įgavo mandarino pavidalą. 

Aišku, per šiuos gyvenimo metus tarp tropinio kli- 
mato audrinamos faunos ir floros Robinzonas patyrė 
daug kitų nemalonių nutikimų. Bet moralinė šio įvykio 
svarba buvo nenuneigiama. Ar tiktai šis voro įkandi- 
mas nesukėlė kokios venerinės ligos, panašios į pran- 
cūziškąją, dėl kurios jį nuolatos perspėdavo jo mokyto- 
jai studentiškos jaunystės metais? Šis nutikimas jį tarsi 
perspėjo, kad vegetacinis takas galbūt buvo tiktai pa- 
vojinga aklavietė. 


ŠEŠTAS SKYRIUS 


Robinzonas pakėlė šliuzo valktį trimis skylėmis 
aukščiau ir pritvirtino ją įvarydamas pleištą į ketvirtąją 
skylę. Virpulys perbėgo švininiu surenkamojo tvenki- 
nio paviršiumi. Paskui prasivėrė melsvai žalias judrus 
piltuvėlis, vandens sūkurys, kuris vis greičiau ir grei- 
čiau sukosi aplink savo ašį. Nuvytęs lapas iš lėto slydo 
į piltuvėlio kraštą ir, šiek tiek padvejojęs, apsivertė ir 
dingo vandens nasruose. Robinzonas atsisuko ir atsirė- 
mė nugara į šliuzo statramsčius. Anoj pusėj sudrėkusia 
žeme sklido purvino vandens skraistė, nešdamasi sau- 
sas žoles, medžio nuolaužas ir pilkų putų saleles. Už 
šimto penkiasdešimt žingsnių ji pasiekė nuleidžiamojo 
šliuzo slenkstį ir ėmė slūgti, o tuo tarpu po Robinzono 
kojomis tekantis srautas neteko veržiumo. Ore sklido 
trąšus puvėsių tvaikas. Šioje ant molingo podirvio su- 
neštoje žemėje, — o tokia jam turėtų tikti — Robinzo- 
nas pasėjo pusę iš kokių dešimties taip ilgai saugomų 
galonų ryžių. Vanduo turės laikytis, o jei nuslūgs, bus 
iki žydėjimo vėl pakeltas, po to Robinzonas leis jam 
nusekti ir, jei reikės, vėl nuleis varpoms bręstant. 

Šis dumblo klapsėjimas, puvėsių garais dvelkiantys 
glitūs verpetai, visa ši pelkių atmosfera žadino stiprius 
prisiminimus apie balą, jį draskė prieštaringi triumfo ir 
šleikštaus silpnumo jausmai. Ar ši ryžių plantacija ne- 

buvo galutinis balos sutramdymas, paskutinė pergalė 
prieš tai, kas Speranzoje jam kėlė didžiulį laukinį neri- 
mą? Bet ši pergalė brangiai kainavo, Robinzoną visada 
slėgs prisiminimai apie pastangas, reikalingas surenka- 
mąjį baseiną maitinančiam upeliui nukreipti, dviems 
užtvankoms pakelti, kad būtų užlieta žemiau jų esan- 
ti ryžių plantacija, statybai abiejų šliuzų su molinėmis 
atramomis, viens nuo kito sukrautų rąstų kraštais ir 
akmens pamatais po pakeliamomis užtvaromis, kad 
vanduo neišplautų dugno. Ir visa tam, kad po dešim- 
ties mėnesių maišai su ryžiais, kurių surinkimas savo 
ruožtu irgi pareikalaus savaičių darbo, papildytų jau ir 
taip kviečiais ir miežiais perkrautą sandėlį. Dar sykį 
vienatvė iš anksto pavertė niekais visas jo pastangas. 
Staiga jam toptelėjo, kad visas jo darbas slogi ir nenu- 
ginčijama tuštybė. Kam gi reikalingos šios grūdinės 
kultūros, kam šis absurdiškas gyvulių auginimas, svei- 
kam protui prieštaraujantis atsargų kaupimas, kam tie 
pajuokos verti sandėliai ir kam ši tvirtovė, jo Chartija, 
Baudžiamasis kodeksas? Ką jie maitins? Kiekvienas jo 
judesys, kiekvienas darbas buvo kažkam mestas, bet li- 
kęs be atsako iššūkis. 

Jis užšoko ant užtvankos, vienu šuoliu švystelėjo per 
irigacinį lataką ir pasileido tiesiai priešais save iš nevil- 
ties aptemusiu žvilgsniu. Viską sugriauti! Sudeginti 
derlių! Išsprogdinti statinius! Atidaryti aptvarus, iki 
kraujo užčaižyti ožkas ir ožius, kol jie paklaikę išsilaks- 
tys į visas puses. Vaizdavosi, kaip kažkoks požeminis 
smūgis išsprogdina Speranzą ir palaimingi jūros van- 
denys užlieja šią kraujais pūliuojančią žemės plutą, ku- 
rios kenčianti sąmonė jis buvo. Jį smaugė rauda. Per- 
kirtęs kaučiukmedžių ir sandalo mišką, atsidūrė 
smėlėtų prerijų plokštikalnėje. Parpuolė ant žemės ir 
be galo ilgai matė tik rausvą tvirtai užspaustų vokų 

tamsą skrodžiančius žaibus, girdėjo tik savyje šėlstan- 
čio sielvarto audrą. 

Žinoma, tai nebuvo pirmas kartas, kai, baigęs daug 
pastangų reikalavusį darbą, juto tuštumą ir išsekimą, 
lengvai pasiduodavo abejonėms ir nusivylimui. Tačiau 
buvo tikras, kad užvaldyta sala jam rodėsi vis dažniau 
ir dažniau kaip tuščio ir beprotiško žygdarbio rezulta- 
tas. Kaip tik tuomet jame gimė naujas žmogus, visai 
svetimas salos administratoriui. Šie abu žmonės dar 
negyveno kartu, jie pasirodydavo vienas paskui kitą, 
jie viens su kitu nebendravo, bet pavojingiausia buvo 
tai, kad pirmasis — administratorius — dingo pirmiau 
nei naujas Žmogus įgavo gyvybingumą. 

Kadangi nebuvo jokio žemės drebėjimo, jam teliko 
tiktai ašaros, kurių sūrumas veikiai ištirpdė jį smaugu- 
sio pykčio ir liūdesio kamuolį. Grįžo išminties šviesa. 
Jis suprato, kad užvaldyta sala bus jo vienintelis išsi- 
gelbėjimas tol, kol kitokia gyvenimo forma, — kurios 
jis netgi neįsivaizdavo, nors jos vaizdas neaiškiai klos- 
tėsi jo galvoj, — nebus gatava pakeisti civilizuotą elge- 
sį, kuriam jis liko ištikimas po katastrofos. Reikėjo to- 
liau kantriai dirbti, visąlaik stebint savo metamorfozės 
simptomus. 

Jis užmigo. Kai vėl atmerkė akis ir apsivertė ant 
nugaros, leidosi saulė. Žolėse gailiai šnarėjo vėjas. 
Draugiška ramybe dvelkė plačiai banguojančios trijų 
pušų šakos. Robinzonas juto savo lengvutę sielą kylant 
į didingą padange iš lėto plaukiantį sunkų debesų lai- 
vą. Jį užliejo švelnumo banga. Kaip tik tada jis pajuto 
kad kažkas — gal atmosferos slėgis, gal daiktų alsavi- 
mas — aiškiai pasikeitė. Buvo kitoje saloje, toje, kurią 
kartą jau neaiškiai regėjo ir kuri daugiau nebesirodė. 
Kaip niekada prieš tai jis juto gulįs ant salos tarsi ant 
kažko, turinčio salos kūną. Tai buvo jausmas, kurio 

niekada taip stipriai nepatyrė, netgi tada, kai basas 
vaikščiojo vis dėlto tokia gyvybinga žvyruota pakran- 
te. Beveik kūniškas salos buvimas prie jo šildė ir jau- 
dino. Šita jį gaubianti žemė buvo nuoga. Jis pats apsi- 
nuogino. Kryžium išskėtęs rankas, krutindamas pilvą, 
iš visų jėgų įsikibo į šį didžiulį žemės kūną, visą dieną 
kaitusį saulėje, atsiduodantį muskuso prakaitu vakaro 
vėsoje. Užmerkęs akis, įsirausė veidu į žoles iki pat 
šaknų ir siurbė burna šiltą juodmedžio kvapą. Ir žemė 
atsakė, pūstelėjo į veidą kvapniausiu dvelksmu, kuria- 
me susijungė mirusių augalų siela ir lipnūs sėklų pelė- 
siai, bręstantys pumpurai. Kaip glaudžiai susimaišo, 
išmintingai susipina šiame pirmapradyje lygyje gyveni- 
mas ir mirtis! It noragas jo varpa perskrodė dirvą ir iš- 
siliejo neaprėpiamu gailestingumu visiems kūriniams. 
Didžiojo Ramiojo vandenyno atsiskyrėlio verta keisto- 
ji sėja! Dabar čia ilsisi tas, kas susituokė su žeme, ir at- 
rodo, jog maža varlytė, baimingai prilipusi prie žemės 
rutulio odos, drauge su juo sukasi begalinėje erdvėje... 
Galiausiai pakilo vėjui siaučiant, šiek tiek apkurtęs, 
karštai ir vieningai sveikinamas trijų pušų, o joms atsa- 
kė tolimas tropinio miško ošimas, prie pat horizonto 
vilnijanti žalia tankmė. 

Jis buvo švelniais slėniais banguojančioje pievoje, iš- 
raižytoje it gyvulių šeriai rausva žole dengiamų siaurų 
tarpeklių ir atšlaičių. „Tai dauba, — sušnabždėjo, — 
rausva dauba...“ Šis žodis jo mintyse žadino kitą, labai 
panašiai skambantį Žodį, turtingą ištisu Žvaigždynu 
naujų reikšmių, bet jis negalėjo jo prisiminti. Iš visų jė- 
gų stengėsi išplėšti jį iš užmaršties, kurioje tūnojo pu- 
siau įstrigęs. Dauba... dauba... Matė šiek tiek rieboką, 
bet didingo stoto moters nugarą. Aplink mentes ban- 
guojančius raumenis. Žemiau ši graži nelygi plokštuma 
susispaudė, virto lygia, siaura, labai tvirta ir išlenkta, 

padalinta per vidurį tarpo, apaugusio įvairiomis kryp- 
timis išsivagojančių pūkelių. Dubuo! Šis gražus, svarus 
ir skambus žodis ūmai iškilo atmintyje, ir Robinzonas 
tikrai prisiminė, kad jo sunertos rankos kadaise ilsėjo- 
si šioje ertmėje, kurioje snaudžia slaptos atvangos ir 
spazmų galios, ant žvėries nugaros, žmogiškojo gyvu- 
lio svorio centre. Dubuo... Grįžo į rezidenciją, o ausy- 
se skambėjo šis žodis, gaudžiantis it katedros varpas. 


Budėjimo žurnalas 

Kaip keistai sutrikę mes kas rytą nubunda- 
me! Niekas geriau neįrodo, kad miegas yra au- 
tentiška patirtis, savotiška generalinė mirties 
repeticija. Tarp visų miegančiojo nutikimų ma- 
žiausiai laukiamas yra pabudimas, kuriam jis 
yra menkiausiai pasiruošęs. Joks košmaras taip 
nešokiruoja kaip šis ūmus perėjimas į šviesą, į 
kitokią šviesą. Nėra abejonės, kad kiekvienam 
miegančiajam miegas yra galutinis. Siela palie- 
ka savo kūną, plasnodama, neatsigręždama, ne- 
ketindama grįžti. Ji viską pamiršo, viską nustū- 
mė nebūtin, kai staiga brutali jėga priverčia ją 
trauktis atgalios, apsivilkti seną kūnišką apval- 
kalą, drabužius, įpročius. 

Tad šitaip netrukus išsitiesiu ir aš ir amžinai 
pasinersiu į tamsą. Keistas pamišimas. Miegan- 
tis žmogus — tai pamišėlis, įsivaizduojąs, kad 
yra miręs. 

„Budėjimo žurnalas 

Vis tas egzistencijos klausimas. Jeigu prieš 
keletą metų man kažkas būtų pasakęs, kad kito 
nebuvimas vers mane suabejoti Egzistencija, 
būčiau tiktai nusijuokęs! Kaip juokdavausi klau- 
sydamasis tarp kitų Dievo buvimo įrodymų mi- 
nint visuotinį sutikimą! „Dauguma visų laikų 
ir visų šalių žmonių tiki arba tikėjo Dievo bu- 
vimu. Taigi Dievas yra“. Kaip kvaila! Pats 
kvailiausias Dievo buvimo įrodymas. Koks men- 
kas palyginti su šiuo galios ir subtilumo stebuk- 
lų — ontologiniu argumentu! 

Visuotinio sutikimo įrodymas. Šiandien ži- 
nau, jog kito nėra. Ir ne vien Dievo buvimui 
įrodyti! 

Egzistuoti, ką gi tai reiškia? Tai reiškia bū- 
ti lauke, sistere ex. Kas yra lauke, tas egzis- 
tuoja. Kas yra viduje — neegzistuoja. Mano 
idėjos, vaizdiniai, svajonės neegzistuoja. Jeigu 
Speranza yra tik jutimas arba jutimų srautas, ji 
neegzistuoja. Ir aš pats egzistuoju tiktai pabėg- 
damas iš savęs į kitą. 

Viską supainioja tas faktas, jog kas neegzis- 
tuoja, tas įnirtingai verčia tikėti, kad yra prie- 
šingai. Tas, kas neegzistuoja, jaučia didžiulį 
visuotinį troškimą egzistuoti. Tarsi kokia išcen- 
trinė jėga stumtų lauk visa, kas juda mano 
viduje — vaizdinius, apmąstymus, planus, sap- 
nus, geismus, įkyrias mintis. Tai, kas neegzis- 
tuoja, primygtinai reikalauja. Primygtinai 
reikalauja, kad egzistuotų. Visas šis pasaulėlis 

braunasi prie didžiojo, tikrojo pasaulio vartų. 
Būtent kitas turi jų raktą. Kai sapnuodamas im- 
davau blaškytis savo guolyje, žmona purtydavo 
mane už peties, kad pabusčiau ir nutraukčiau 
įkyrų košmarą. Tuo tarpu šiandien... Bet kam be 
atvangos grįžti prie to paties?. 


Budėjimo žurnalas 

Visi, kas mane pažino, visi be išimties mano, 
jog esu miręs. Mano paties įsitikinimui, kad aš 
egzistuoju, prieštarauja vieninga nuomonė. Kad 
ir ką bedaryčiau, negalėčiau sugriauti visumos 
žmonių susikurto Robinzono lavono vaizdo. 
Vien to pakanka, aišku, ne mane nužudyti, bet 
išstumti į gyvenimo paribį, tarp dangaus ir pra- 
garo kyburiuojančion vieton, žodžiu, į limbus. 
Speranza, arba Ramiojo vandenyno limbai... 

Ši pusiau mirtis jau bent padeda man suvok- 
ti gilų esminį ir tarsi lemtingą sekso ir mirties 
ryšį. Arčiau mirties nei koks kitas žmogus, tuo 
pat metu esu arčiausiai pačių seksualumo šalti- 
nių. 

Seksas ir mirtis. Jų glaudi santarvė man pir- 
mąkart išryškėjo kalbantis su Semueliu Glou- 
mingu, Senu keistuoliu, iš profesijos prekiauto- 
ju vaistiniais augalais, su kuriuo mėgdavau 
kartais paplepėti vakarais Jorke, paukščių iškam- 
šų ir džiovintų žolelių pilnoje krautuvėlėje. Visą 
savo gyvenimą jis mąstė upie Kūrimo paslaptis. 
Jis aiškino man, kad gyvybė susiskaidė į begaly- 

be daugiau ar mažiau vienas nuo kito skirtingų 
individų, idant turėtų lygiai tokią pat begalę 
šansų išlikti nepalankioje aplinkoje. Kad žemė 
atšalsianti ir tapsianti ištisine ledų mase arba, 
atvirkščiai, saulė paversianti ją akmens dykyne, 
dauguma gyvų būtybių žūsią, tačiau dėl įvairo- 
vės tarp jų visada būsiantis tam tikras skaičius 
tokių, kurie dėl savo ypatingų savybių galėsią 
prisitaikyti prie naujų išorinių sąlygų. Anot jo, 
iš šios individų daugybės išplaukia būtinybė 
reprodukuotis, tai yra vienam individui pereiti į 
kitą, jaunesnį; jis pabrėžė individo aukojimąsi 
rūšiai, kuri slapčiomis susidėvi giminės pratęsi- 
mo metu. Tad seksualumas, sakė jis, yra gyvy- 
bingas, grėsmingas ir mirtį nešąs giminės buvi- 
mas pačiose individo įsčiose. Pradėti, vadinasi, 
gimdyti naują kartą, kuri nekaltai, tačiau nenu- 
maldomai stumia ankstesnę kartą į nebūtį. Vos 
tiktai tėvai nustoja buvę reikalingi, jais imama 
bodėtis. Vaikas išmeta savo gimdytojus į sąšla- 
vyną taip pat natūraliai, kaip priimdavo iš jų 
visa, kas buvo reikalinga jam augti. Tad visiška 
tiesa, jog instinktas, kuris lenkia vieną lytį prie 
kitos, yra mirties instinktas. Tokiu būdu gamta 
manė turinti slėpti savo žaidimą, kuris vis dėl- 
to aiškiai matomas. Atrodo, jog mylimieji ieško 
egoistinio pasitenkinimo, o tuo tarpu jie žengia 
į patį beprotiškiausią savęs atsižadėjimą. 
Tokios mintys buvo mane apėmusios, kai tu- 
rėjau progą keliauti viena Šiaurės Airijos pro- 
vincija, kurioje viešpatavo baisus badas. Gyvieji 
it giltinės vaiduokliai be tikslo klaidžiojo kaimų 
gatvėmis, mirusieji buvo kraunami ant laužų, 
kad drauge su jais sudegtų už badą baisesnių 

epidemijų mikrobai. Dauguma lavonų buvo vy- 
riškos lyties, — tiesa, kad moterys geriau negu 
vyrai pakelia daugumą išbandymų, — ir jie visi 
bylojo tą patį: šių bado išsekintų, savo substan- 
cijos netekusių, virtusių siaubingai išdžiūvu- 
siais odos ir sausgyslių manekenais kūnų lyti- 
niai organai — ir tiktai jie vieni — didingai ir 
ciniškai išsiskleidė, buvo labiau išsipūtę, ištinę, 
raumeningesni ir triumfuojantys negu bet kada 
šiems vargšams esant gyviems. Ši niūri veisi- 
mosi organų apoteozė keista šviesa nušvietė 
Gloumingo kalbas. Iškart prieš akis kilo drama- 
tiškas šios gyvybės galios — individo — ir mir- 
ties galios — sekso — ginčas. Dieną pilnas jė- 
gų, viskuo aprūpintas, sveiko proto individas 
atstumia tai, ko jis nepageidauja, jį naikina, že- 
mina. Bet prisidengęs tamsa, melancholija, šilu- 
ma, sustingimu, tuo lokalizuotu sustingimu, vėl 
pakyla geismas, parblokštas priešas, perveria jį 
savo kalaviju, apkvaitina, paverčia mylimuoju ir 
paskandina trumpalaikėje agonijoje, o paskui 
užmerkia jam akis, ir mylimasis tampa šiuo nu- 
mirėliu, miegančiu, gulinčiu ant žemės, plau- 
kiojančiu nerūpestingoje savęs atsižadėjimo, pa- 
siaukojimo palaimoje. 

Gulintis ant žemės. Šie trys žodžiai, visai 
naturaliai ištrūkę iš po mano plunksnos, gali 
būti raktas. Žemė neįveikiamai traukia apsikabi- 
nusius, lūpomis susijungusius mylimuosius. 
Pasibaigus glamonėms, ji užliūliuoja juos po 
geidulių ateinančiu palaimingu miegu. Bet ji 
taip pat priglaudžia numirėlius, siurbia jų 
kraują ir ėda kūną, kad šie našlaičiai grįžtų į 
kosmosą, nuo kurio buvo atsiskyrę gyvenimo 

metui. Meilė ir mirtis, šie du to paties individo 
pralaimėjimo aspektai, vieno impulso pagauti, 
abu susyk vėl puola į žemę. Tiek vienas, tiek ir 
kitas yra telūrinės prigimties. 

Patys įžvalgiausi žmonės nuspėja šį ryšį aiš- 
kiai jo nematydami. Į nieką nepanaši mano situ- 
acija jį ryškiai atskleidžia. Bet ką gi aš sakau! 
Verčia jį išgyventi visomis odos poromis. Izo- 
liuotas nuo moters, esu priverstas mylėti betar- 
piškai. Nusivylęs gudravimais kuo pakeisti mo- 
ters lytinius organus, tučtuojau vėl atsidūriau 
žemėje, kuri bus taip pat paskutinė mano poilsio 
vieta. Ką veikiau rausvoje dauboje? Savo lytiniu 
organu išrausiau kapą ir numiriau trumpalaike 
mirtimi, kurios vardas geidulys. Lygiai taip pat 
pastebiu, jog įžengiau į naują mane apėmusios 
metamorfozės etapą. Reikėjo metų, kad jį pasiek- 
čiau. Išmestas į šią pakrantę, išsiveržiau iš vi- 
suomenės formų. Mechanizmas, geotropiškai na- 
turaliai kreipiantis varpą į moters gimdą, buvo 
savo vietoje, mano pilve. Turėjo būti moteris ar- 
ba niekas. Bet pamažu apkvaitau nuo vienatvės. 
Potraukis nebeteko objekto, mechanizmas išgve- 
ro. Pirmąkart rausvojoje dauboje mano organas 
rado savo pirmapradį šaltinį, žemę. Tuo pat me- 
tu, kai aš vis toliau žengiau savo dehumaniza- 
vimo kryptimi, mano alter ego dirbo patį ambi- 
cingiausią viešpatavimo Speranzoje darbą — 
veisė ryžių plantaciją. 

Visa ši istorija atrodytų jaudinanti, jeigu aš 
nebūčiau jos vienintelis veikėjas ir nerašyčiau 
jos savo krauju ir ašaromis. 

Tu busi garbės karūna Viešpaties rankoje 
ir karalystės vainikas tavo Dievo rankoje. 
Tu nebebūsi daugiau vadinama Pamestoji 
ir tavo žemė nebebus daugiau vadinama Su- 
naikintoji; | 
bet tu būsi vadinama: Mano valia joje, 
ir tavo žemė: Gyvenamoji, 
nes Viešpats pasimėgo tavimi, 
ir tavo žemė bus gyvenama. 
Iz 61,8-62,4 


Stovėdamas prie Rezidencijos slenksčio priešais piu- 
pitrą, ant kurio gulėjo atversta Šventoji Biblija, Robin- 
zonas prisiminė, jog labai seniai vieną dieną šią salą 
buvo pakrikštijęs Pamestąja. Tačiau šis rytas spindėjo it 
pasipuošusi nuotaka, o Speranza plytėjo po jo kojomis 
švelniuose tekančios saulės spinduliuose. Nuo kalvos 
leidosi ožkų banda, it kamuoliai pasišokėdami nuo 
šlaito strimgalviais ritosi ožiukai. Drungno vėjelio gla- 
monėjamas vakaruose auksu vilnijo pribrendusių kvie- 
čių laukas. Už palmių giraitės matėsi pusė ryžių plan- 
tacijos, pasišiaušusių jaunų varpų sidabro blizgesys. 
Šalia grotos it vargonai gaudė milžiniškas kedras. Ro- 
binzonas atvertė kelis Knygų knygos puslapius ir tai, 
ką perskaitė, buvo ne kas kita kaip Speranzos ir jos su- 
tuoktinio meilės giesmė: 


Graži tu, mano prietele, meili 

ir puošni kaip Jeruzalė, 

baisi kaip išrikiuota kariškos stovyklos eilė. 
Nugręžk nuo manęs savo akis, 

nes jos privertė mane bėgti. 

Tavo plaukai kaip būrys ožkų, 

kurios pasirodė nuo Galaado. 

Tavo dantys kaip avių banda, 

kurios išėjo iš maudyklės; 

jos visos su dvyniais 

ir nėra jų tarpe bergždžios. 

Tavo skruostai kaip granatinio medžio žievė 

iš po tavo šydo. 

Tavo strėnų išlenkimai kaip kaklo papuošalai, 

padaryti menininko ranka. 

Tavo liemuo — nutekinta taurė, 

kurioje niekados netrūksta gėralo. 

Tavo pilvas kaip kviečių krūva, 

apkaišiota lelijomis. 

Dvi tavo krūtys kaip du dvyniu stirnos ožiu- 
ku. 

Tavo stuomuo panašus į palmę 

ir tavo krūtys — į vynuogių kekes. 

Aš tariau: Įkopsiu į palmę 

ir pasiimsiu jos vaisių; 

Ir bus tavo krūtys kaip vynuogyno kekės, 

ir tavo burnos kvapas kaip obuolių. 

Tavo gerklė kaip geriausias vynas, 

vertas mano mylimojo, kad gertų, 

jo lūpų ir dantų, kad ragautų. 


O Speranza jam atsakė: 


Mano mylimasis įėjo į savo sodą, į kvepalų 
darželį, 

kad ganytysi soduose ir skintų lelijas. 

Aš mano mylimajam ir mano mylimasis 
man; 

jis ganosi lelijose. 

Ateik, mano mylimasis, išeikiva į lauką, 

pasilikiva sodžiuose. 

Anksti kelkimės į vynuogynus, 
žiūrėkime, ar pražydo vynuogynas, 
ar žiedai mezga vaisius, 

ar pražydo granatiniai medžiai; 
tenai aš atiduosiu tau mano meilę. 
Kaukeliai duoda kvapą. 


Tarsi perskaičiusi jo apmąstymus apie seksą ir mir- 
tį, pagaliau ji jam tarė: 


Padėk mane kaip antspaudą ant savo širdies, 
Kaip antspaudą ant savo peties, 
Nes meilė stipri kaip mirtis. 


Šitaip nuo šiolei Speranza gavo kalbos dovaną. Tai 
jau nebebuvo medžiuose šiugždantis vėjas nei nerimas- 
tingai maurojančios bangos arba taikiai traškančios va- 
karinės liepsnos dvigubas atspindys Teno akyse. Bibli- 
ja, sklidina vaizdų, tapatinančių žemę su moterimi, o 
žmoną — su sodu, palydėdavo jo meilę pačia pagar- 
biausia epitalama. Netrukus Robinzonas atmintinai iš- 
moko šiuos šventus ir liepsningus tekstus ir eidamas 
kaučiukmedžių ir sandalo giraite į rausvąją daubą, de- 
klamuodavo sutuoktinio eiles, o paskui nutilęs klausy- 
davosi savyje skambančios nuotakos atsako. Tuomet 
būdavo pasiruošęs pulti ant smėlio raukšlės ir, uždėjęs 
Speranzą kaip antspaudą ant savo širdies, numalšinti 
joje savo nerimą ir geismą. 

Turėjo prabėgti beveik visi metai, kol Robinzonas 
pastebėjo, jog jo meilė pakeitė rausvos daubos augme- 
niją. Iš pradžių neatkreipė dėmesio, kad tose vietose, 
kur išsiliejo jo sėkla, visur dingo žolė ir varpiniai. Bet 
jo dėmesį patraukė naujas augalas, kurio nebuvo matęs 
jokioje kitoje salos vietoje. Tai buvo didžiulių dantytų 
lapų guotai, išsikeroję pažemiui ant labai trumpų stie- 
belių. Jie žydėjo gražiais baltais žiedais smailais gailaus 
kvapo vainiklapiais, o iš taurelės plačiai išsiskleidusios 
kyšojo didelės rudos uogos. 

Robinzonas smalsiai apžiūrinėjo šiuos augalus, po to 
jie reguliariai pasirodo po kelių savaičių kaip tik tose 
vietose, kur jis buvo išliejęs savo sėklą. Nuo to laiko ši 
paslaptis jam nedavė ramybės. Užkasė savo sėklą šalia 
grotos. Veltui. Matyt, tiktai dauboje galėjo veistis šito- 
kia augmenijos atmaina. Dėl šių augalų keistumo jų 
neskynė, nepjaustė ir neragavo, kaip darydavo kitais 
atvejais. Pagaliau rado šio neišsprendžiamo galvosūkio 
sprendimą, prisiminęs Giesmių giesmės eilutę, kurią 
tūkstantį kartų kartodavo, neteikdamas jai reikšmės ir 
kuri dabar jam staiga apšvietė protą: „Kaukeliai duoda 
kvapą“, — žadėjo jaunoji nuotaka. Ar gali būti, kad 
Speranza vykdytų šį biblinį pažadą? Girdėjo pasako- 
jant stebuklus apie šį po kartuvėmis augantį šakniavai- 
sį, kur kankinamieji išlieja paskutinius savo sėklinio 
skysčio lašus ir kuris, tiesą sakant, yra Žmogaus ir že- 
mės susikryžiavimo vaisius. Tą dieną jis nuskubėjo į 
rausvąją daubą ir; atsiklaupęs priešais vieną šių auga- 
lų ir labai švelniai aplinkui abiem rankomis išpurenęs 

žemę, išrovė jo šaknį. Taip, tikrai, jo santuoka su Spe- 
ranza neliko bevaisė: mėsinga ir balta keistai išsišako- 
jusi šaknis neginčijamai buvo panaši į mažytės mergai- 
tės kūną. Virpėdamas iš susijaudinimo ir švelnumo, vėl 
įkišo kaukelį į duobutę ir apkamšė jo stiebą smėliu tar- 
si mažą kūdikėlį lopšyje. Paskui nuėjo žengdamas pirš- 
tų galais, kad nesumindžiotų kitų augalų. 

Nuo to laiko, Biblijos palaiminimu, stipresnis ir inty- 
mesnis ryšys susiejo jį su Speranza. Jis sužmogino tą, 
kurią nuo šiol tikrai galėjo vadinti savo Žmona, nepa- 
lyginamai gilesniu pagrindu negu visi jo, kaip salos gu- 
bernatoriaus, įvykdyti sumanymai. Aišku, jis suvokė, 
jog ši glaudesnė sąjunga jam pačiam reiškė dar vieną 
žingsnį į šalį nuo jo paties Žmogiškumo, tačiau tai iš 
tikrųjų suprato tik tada, kai vieną rytą nubudęs pama- 
tė, kad per naktį išaugusi jo barzda ėmė leisti šaknis 
žemėje. 


SEPTINTAS SKYRIUS 


Nešvaistyk laiko, nes jis yra medžiaga, iš kurios sukur- 
tas gyvenimas. 


Pakibęs tuštumoje ant savotiškų sūpuoklių iš lianų, 
Robinzonas abiem kojomis atsirėmė į uolos sieną, ant 
kurios ką tik nupiešė šį devizą. Granite ryškiai švietė 
didžiulės baltos raidės. Tai buvo ypatinga vieta. Regis, 
kiekvienas šioje juodoje mūro sienoje parašytas žodis it 
nebylus šauksmas atsimušė į platų jūros spindesį juo- 
siančius ūkus horizonte. Jau kelis mėnesius sutrikęs jo 
atminties mechanizmas atkurdavo Bendžameno Fran- 
klino „almanachus“, jo tėvo laikytus moralės kvinte- 
sencija, kurią jis privertė jį išmokti atmintinai. Kopų 
smėlyje susmaigstyti pagaliai jau skelbė, kad: Skurdas 
atima iš žmogaus bet kokias dorybes: tuščiam maišui sunku 
išsilaikyti stačiam. Grotos sienoje inkrustuotoje mozai- 
koje taip pat galėjai perskaityti, kad: Jeigu melas yra 
antroji yda, tai pirmoji yda yra skola, nes melas joja raitas 
ant skolos. Tačiau svarbiausias šio brevijoriaus aforiz- 
mas suliepsnos ugninėm raidėm ant žvyro tą naktį, kai 
Robinzonas pajus būtinybę kovoti prieš tamsą skelbda- 
mas tiesą. Gatavos tučtuojau užsidegti į pakulas įvy- 
niotos pušinės skiedros ant sausų akmenų buvo išdės- 
tytos štai tokiais žodžiais: Jeigu niekšai žinotų visus dorybės 
pranašumus, jie taptų dorybingi niekšybėmis. 

Saloje bangavo grūdinių kultūrų ir daržovių laukai, 
ryžių plantacija netrukus atneš pirmąjį derlių, aptva- 
ruose šokinėjo prijaukintų ožkų bandos, grota buvo 
perpildyta atsargomis, kurių užtektų keleriems metams 
išmaitinti viso kaimo gyventojus. Tačiau Robinzonas ju- 
to, kad visas šis šaunus darbas nenumaldomai netenka 
prasmės. Sutvarkyta sala prarado savo sielą kitos salos 
labui ir tapo panaši į tuščiai besisukančią milžinišką 
mašiną. Tuomet jam šovė mintis, kad ši pirmoji taip 
ekonomiškai valdoma ir eksploatuojama sala gali būti 
išgelbėta morale, kurios visos maksimos buvo išdėsty- 
tos geraširdžio Franklino raštuose. Tad sumanė jas iš- 
rašyti akmenyje, žemėje, medyje, žodžiu, pačiame di- 
deliame Speranzos kūne, kad pamėgintų jam suteikti 
deramą dvasią. 

Vienoje rankoje sūpuodamas ožio šerių teptuką, o 
kitoje — indelį, kuriame sutrinta kreida buvo sumaišy- 
ta su bugienio syvais, dabar ieškojo tinkamos vietos 
tikriausiai materialistiškai, bet vis dėlto tam tikro laiko 
dvasiai atliepiančiai minčiai: Kas užmuša paršavedę, pa- 
smerkia nebūčiai tūkstančius jos kartų. Kas išleidžia penkis 
šilingus, sunaikina kalnus svarų sterlingų. Priešais jį pra- 
lėkė padrika ožkų banda. Ar nebūtų įdomu kiekvienos 
ožkos šone iškarpyti vieną iš šių 142 raidžių, kad pati 
Apvaizda jas sudėliotų pagal savo valią ir, šiems gyvu- 
lėliams be perstogės laigant, atsiskleistų tiesa? Ši min- 
tis vis giliau smelkėsi į jo protą, ir jis jau skaičiavo 
prieš jį atsiversiančias galimybes, jei ši tiesos formulė 
„pasirodytų“, kai staiga sustingęs iš baimės išmetė tep- 
tuką ir indelį. Į giedrą dangų kilo plonytė baltų dūmų 
gija. Kaip ir pirmą kartą, ji kilo Išsigelbėjimo užtakyje 
ir buvo tokia pat sunki ir pieniška. Tačiau šįkart įrašai 
ant uolų ir išsmaigstyti pagaliais žvyruotoje pakrantė- 
je galėjo sukelti įsibrovėlius ant kojų, ir tie pultų ieško- 

ti salos gyventojo. Lydimas Teno, jis puolė link tvirto- 
vės, maldaudamas Dievo, kad indėnai nebūtų ten atsi- 
radę anksčiau negu jis. Kai šitaip lėkė baimės sparnų 
nešamas, atsitiko nuotykis, į kurį tuomet neturėjo laiko 
atkreipti dėmesio, bet vėliau prisiminė kaip lemtingą 
ženklą: šios netikėtos kavalkados užkluptas, nuleidęs 
galvą jį brutaliai puolė jam labai gerai pažįstamas ožys. 
Robinzonas vos išvengė smūgio, tačiau Tenas urgzda- 
mas it kamuolys nusirito į paparčių masyvą. 


Jis nebuvo numatęs, jog už pusės mylios išsilaipinu- 
sių indėnų galimo puolimo laukimas jam visai ištam- 
pys nervus. Jeigu araukanai sumanytų apsupti tvirtovę, 
jie pranoktų jį ne tik skaičiumi, bet dar labiau netikė- 
tumu. O jeigu, priešingai, įsitraukę į savo Žmogžudiš- 
kus žaidimus jie nepastebėtų jo pėdsakų, su kokiu 
palengvėjimu vienišius atsidustų! Reikėjo būti pasiruo- 
šusiam. Tebelydimas smarkiai šlubuojančio Teno, jis 
griebė muškietą, už diržo užsikišo pistoletą ir pasilei- 
do aukštamiškiu užtakio link. Tačiau turėjo grįžti, nes 
pamiršo žiūronus, kurių jam galėjo prireikti. 

Šįkart tai buvo trys kartimi stumiamos valtys, už- 
temptos ant smėlio ir panašios į vaikų žaisliukus. Žmo- 
nių ratas aplinkui laužą buvo platesnis nei pirmojo 
antplūdžio metu ir, įsižiūrėjęs pro žiūronus, Robinzo- 
nas buvo beveik tikras, jog tai ne tas pats būrys. Ritu- 
alinės aukojimo apeigos, regis, jau buvo atliktos, spren- 
džiant iš dar virpančių kūno gabalų, prie kurių artinosi 
du kariai. Bet tada kažkas sutrikdė ritualo eigą. Žynė, 
kuri tūnojo susigūžusi, staiga pakirdo iš prostracijos 
sąstingio ir, prišokusi prie vieno iš jų, parodė jį savo 
liesa ranka, o tuo tarpu iš jos plačiai išžiotos burnos 
liejosi prakeiksmų banga, kurių Robinzonas negalėjo 
išgirsti. Ar galėjo būti, kad araukanų atpirkimo apei- 

goms būtų reikalinga ne viena auka? Virpulys perbėgo 
susirinkusiųjų minią. Pagaliau vienas jų su kardu ran- 
koje pasuko link kaltinamojo, kurį du jo kaimynai bu- 
vo pakėlę ir numetę ant žemės. Pirmas kardo kirtis nu- 
sviedė į orą odinį klubų aprišalą. Antrasis kirtis smogė 
į nuogą nelaimingojo kūną, bet šis pašoko ant kojų ir 
puolė miško link. Pro žiūronus Robinzonui atrodė, jog 
jis trypia vietoje, persekiojamas dviejų indėnų. O iš tik- 
ro jis nepaprastai greit bėgo tiesiai į Robinzoną. Nors 
ne aukštesnis už kitus, buvo už juos lieknesnis, tarsi 
apsigimęs bėgikas. Jo oda buvo tamsesnė, šiek tiek pa- 
naši į juodaodžių, gerokai išsiskirianti iš gentainių, ir 
galbūt kaip tik dėl to'jis buvo pasirinktas kaip auka. 
Tačiau bėglys kas sekundę artėjo, o nuotolis, skirian- 
tis jį nuo abiejų persekiotojų, vis augo. Jeigu Robinzo- 
nas nebūtų buvęs tikras, kad yra visiškai nematomas iš 
paplūdimio, būtų galėjęs patikėti, jog bėglys jį pastebė- 
jo ir ieško pas jį prieglobsčio. Reikėjo ryžtis. Už kelių 
minučių trys indėnai susidurs kaktomuša su juo ir, ne- 
tikėtai išvydę naują auką, galbūt susitaikys. Kaip tik tą 
akimirką įnirtingai lodamas į paplūdimį puolė Tenas. 
Prakeiktas gyvulys! Robinzonas metėsi ant šuns, apka- 
bino kaklą ir suspaudė jo snukį kaire ranka, o kita lais- 
va ranka įrėmė į petį muškietą. Nukovęs vieną iš per- 
sekiotojų, sukeltų prieš save visą gentį. Ir atvirkščiai, 
jeigu užmuštų bėglį, būtų atkurta ritualinio aukojimo 
tvarka ir galbūt jo įsikišimas būtų aiškinamas kaip ant- 
gamtinis įžeistos dievybės poelgis. Renkantis vieną iš 
dviejų stovyklų — aukos arba budelių, — o tiek vienai, 
tiek kitai jis buvo abejingas, — protas jam liepė dėtis 
prie stipresniųjų. Nusitaikė į vos už trisdešimties 
žingsnių nuo savęs esančio bėglio krūtinės vidurį ir nu- 
spaudė nuleistuką. Kai šovė, suspaustas šeimininko 
glėbyje Tenas staiga pabandė išsilaisvinti. Muškieta pa- 

krypo, ir vienas iš persekiotojų parabolės lanku griuvo 
į smėlį. Jį sekęs indėnas sustojo, pasilenkė ties savo 
gentainio kūnu, atsitiesė, pažvelgė į tankią medžių už- 
dangą paplūdimio gale ir iš visų jėgų nurūko prie sa- 
vo bendrų. 


Už kelių metrų nuo šios vietos, išsikerojusių papar- 
čių masyve, iš baimės paklaikęs nuogas juodaodis pa- 
lenkė galvą prie žemės, ranka ieškodamas baltaodžio 
žmogaus kojos, kad padėtų ją sau ant pakaušio. Balta- 
odis buvo su barzda, iki dantų apsiginklavęs, vilkėjo 
ožkos kailiu, o jo galvą, pilną prikimštą trijų vakarų ci- 
vilizacijos tūkstantmečių, dengė kailinė kepurė. 


Robinzonas praleido naktį su araukanu prie tvirto- 
vės ambrazuūrų, įtempęs susis klausydamasis visų tro- 
pinio miško garsų ir šlamesių, kurie, nors ir skirtingi, 
buvo girdimi dieną naktį. Kas dvi valandas Robinzonas 
siųsdavo Teną žvalgybon, kad šis, užtikęs Žmogaus 
buvimo pėdsakus, imtų loti. Kaskart jis grįždavo ne- 
pranešęs apie pavojų. Prispaudęs prie strėnų senas jū- 
reiviškas kelnes, kurias Robinzonas jam liepė apsimau- 
ti, — ne tam, kad apsaugotų jį nuo nakties vėsos, o 
tam, kad pats jo nesidrovėtų, — araukanas buvo apa- 
tiškas, abejingas, sugniuždytas tiek savo baisaus nuoty- 
kio, tiek ir įspūdžio, kurį jam darė neįprastas miestas, 
į kurį pateko. Jis paliko nepaliestą Robinzono jam duo- 
tą grūdų paplotėlį ir tenkinosi laukinėmis pupomis, be 
atvangos jas kramtydamas, o Robinzonas klausė savęs, 
iš kur jų galėjo gauti. Šiek tiek prieš aušrą jis užmigo 

ant sausų lapų krūvos, keistai apglėbęs Teną, kuris ir- 
gi užsnūdo. Robinzonui buvo žinomas kai kurių Čilės 
indėnų įprotis naudotis naminiais gyvuliais kaip gyva 
antklode, kad apsigintų nuo tropinių naktų šalčio, ta- 
čiau jį vis tiek stebino šuns — beje, gana žiauraus bu- 
do — pakantumas: jis, regis, visai gerai jautėsi tokioj 
padėty. 

Bet gal indėnai laukė dienos šviesos, kad galėtų už- 
pulti? Apsiginklavęs pistoletu, abiem muškietom ir tie- 
ka parako bei kulkų, kiek galėjo panešti, Robinzonas 
išslinko iš tvirtovės ir, padaręs didelį lankstą per kopas 
rytuose, pasiekė Išsigelbėjimo užtakį. Paplūdimys buvo 
tuščias. Trys valtys ir jų keleiviai buvo dingę. Nusine- 
šė ir kulka į krūtinę nušauto indėno lavoną. Liko tiktai 
juodas ritualinio laužo apskritimas, kuriame tarp apde- 
gusių kelmų vos matėsi kaulai. Padėjęs ant smėlio gin- 
klus ir amuniciją, Robinzonas pajuto staiga nusimetęs 
per visą šią nemigo naktį susikaupusį nerimą. Jis ėmė 
kretėti nuo nesulaikomo nervingo, beprotiško ir nesu- 
valdomo juoko. Kai pagaliau nurimęs atgavo kvapą, 
susivokė, jog tai buvo pirmas kartas, kai jis juokėsi po 
„Virginijos“ sudužimo. Ar šitaip jį paveikė kito žmo- 
gaus buvimas? Ar jis atgavo juoko dovaną susilaukęs 
nors ir labai kuklios draugijos? Šis klausimas jam iškilo 
vėliau, o tuo tarpu jo galvoje nušvito kita daug svar- 
besnė mintis. Pabėgimas! Jis visada vengė sugrįžti į tas 
vietas, kur patyrė šį didį smūgį, tapusį jo nuopuolio 
pradžia. O vis dėlto Pabėgimas laukė, ištikimas, atsukęs 
pirmagalį į atvirą jūrą, kad pakankamai stiprios rankos 
jį nustumtų į bangas. Gal pražūties išvengęs indėnas 
padės jam įgyvendinti taip ilgai įstrigusį sumanymą, o 
jo žinios apie salyną būtų neįkainojamos! 

Artindamasis prie tvirtovės, Robinzonas pastebėjo 
visai nuogutėlį araukaną žaidžiantį su Tenu. Jį supyk- 

dė šitoks laukinio nedrovumas, taip pat tarp jo ir šuns 
užsimezgusi draugystė. Be užuolankų davęs jam su- 
prasti, kad privalo vėl užsimauti kelnes, nusitempė į 
užtakį, kur stovėjo Pabėgimas. 

Prožirniai buvo smarkiai paaugę, ir kresnas nedide- 
lio laivo siluetas, regis, plaukė vėjo plaikstomų geltonų 
žiedų jūra. Stiebas buvo nuvirtęs ir vietomis — tikriau- 
siai nuo drėgmės — pakilęs, tačiau korpusas atrodė ne- 
paliestas. Abiejų vyrų priekyje bėgęs Tenas kelis kartus 
apsuko aplink laivą ir jį galėjai pastebėti tiktai iš vir- 
pančių ankštinių. Paskui jis staiga užšoko ant denio, ir 
šis tučtuojau įgriuvo nuo jo svorio. Robinzonas matė, 
kaip jis urgzdamas iš baimės dingo triume. Atėjęs prie 
laivo, pastebėjo, jog kaskart, kai Tenas bandydavo išlįs- 
ti iš savo kalėjimo, ištisi denio gabalai byra šipuliais. 
Araukanas uždėjo ranką ant korpuso šono, vėliau pa- 
kėlė sugniaužtą kumštį prie Robinzono veido, atgniau- 
žė ir parodė saujelę rausvų pjuvenų, kurias vėliau iš- 
barstė pavėjui. Jo juodas veidas nušvito plačiu šypsniu. 
Savo ruožtu Robinzonas lengvai paspyrė korpusą koja. 
Į orą pakilo dulkių debesis, o korpuso šone prasižiojo 
skylė. Termitai atliko savo darbą. Iš Pabėgimo beliko tik 
krūva pjuvenų. 


Budėjimo žurnalas 
Kiek naujų išbandymų per tris dienas ir kiek 
mirtinų smūgių mano savimylai! Dievas man 
atsiuntė draugą. Bet dėl nežinomų jo Šventos 
Valios užgaidų jis išsirinko jį iš pačios žemiau- 
sios žmogiškumo pakopos. Turiu galvoje ne vien 

tai, kad jis tamsiaodis, bet ir tai, jog šis arauka- 
nas kostinas toli gražu negrynakraujis, — iš 
visko matyti, kad jis juodasis metisas! Indėno ir 
negro mišinys! Ir jeigu dar būtų brandaus am- 
žiaus ir gebėtų ramiai pasverti savo menkumą 
mano įkūnijamos civilizacijos akivaizdoje! Bet 
aš nustebčiau, jei jis turėtų daugiau nei penkio- 
lika metų, — turint galvoje ankstyvą žemesnių- 
jų rasių brandą, — jis dar toks vaikiškas, kad 
įžūliai juokiasi iš mano pamokymų. 

Be to, šis netikėtas jo įsibrovimas po akinan- 
čios vienatvės sugriovė tokią pažeidžiamą mano 
pusiausvyrą. Pabėgimas man vėl sudavė mirti- 
ną smūgį. Po šių visų kūrimosi, po sėjų ir pjū- 
čių, po statymo, tvarkymosi, įstatymų leidimo 
metų pakako mažytės vilties kibirkštėlės, kad po 
to pulčiau į pražūtingus spąstus, į kuriuos jau 
kone buvau patekęs anksčiau. Tad nuolankiai 
priimkime šią pamoką. Pakankamai dejavau dėl 
to, kad neturiu draugijos, kurios bergždžiai šau- 
kėsi visas mano triūsas šioje žemėje. Aišku, ši 
draugija man duota rudimentine ir pačia primi- 
tyviausia forma, tačiau, be abejonės, man bus 
tiktai lengviau ją priversti paklusti mano tvar- 
kai. Prieš mane atsiveria aiškiai nubrėžtas ke- 
lias: įjungti savo vergą į mano metų metais 
tobulinamą sistemą. Šio sumanymo sėkmė bus 
užtikrinta tuomet, kai nekils abejonių, jog Spe- 
ranza ir jis drauge naudojasi savo sąjungos vai- 
siais. 

P.S. Šiam ateiviui reikėjo sugalvoti vardą. 
Nenorėjau jam duoti krikščioniško vardo, kol 
nenusipelnė šios garbės. Laukinis nėra visai 
žmogiška būtybė. Bet būtų nepadoru jam duoti 

daikto vardą, nors tai ir tikriausiai būtų protin- 
gas sprendimas. Manau, jog būsiu gan gražiai 
išsprendęs šią dilemą, pavadindamas jį savaitės 
diena, kurią jį išgelbėjau: Penktadieniu. Tai 
nėra nei asmenvardis, nei bendrinis daiktavar- 
dis, o kažkas esantis tarp jų pusiaukelėje, pu- 
siau gyva, pusiau abstrakti esybė, ryškiai pažy- 
mėta laikinumo, atsitiktinumo ir lyg kokio 
epizodiškumo žyme... 


Penktadienis ganėtinai pramoko anglų kalbos, kad 
suprastų Robinzono nurodymus. Jis moka plėšti dirvo- 
nus, dirbti žemę, sėti, akėti, persodinti, ravėti, pjauti, 
rinkti, kulti, malti, sijoti, užminkyti tešlą, kepti. Prižiūri 
ožkas, raugina pieną, renka vėžlių kiaušinius, minkštai 
juos išverda, rausia irigacinius kanalus, rūpinasi viva- 
riumais, spendžia spąstus kenkėjams graužikams, už- 
kamšo valtį, taiso savo šeimininko drabužius, valo jo 
aulinius batus. Vakare, užsivilkęs liokajaus livrėją, pa- 
tarnauja gubernatoriui valgio metu. Po to sušildo jam 
lovą ir padeda nusirengti, o paskui pats eina išsitiesti 
ant neštuvų, kuriuos išsitempia priešais rezidencijos 
duris, ir guli ant jų kartu su Tenu. 

Penktadienis — tobulas nuolankumas. Iš tikrųjų jis 
mirė tada, kai žynė bedė į jį save gyslotu smiliumi. Bė- 
go tiktai besielis ir aklas kūnas, kaip, norėdamos išsi- 
gelbėti, plasnoja sparnais antys nusuktomis galvomis. 
Bet šis negyvas kūnas nebėgo kur akys mato. Jis bėgo 
susitikti su savo siela, o ši buvo baltojo žmogaus ran- 
kose. Nuo šiolei Penktadienis kūnu ir siela priklauso 

baltajam žmogui. Visa, ką jam liepia šeimininkas, yra 
gera, visa, ką jis draudžia, yra bloga. Gera dieną nak- 
tį dirbti, kad veiktų gležna ir beprasmė organizacija. 
Bloga valgyti daugiau nei atseikėjo šeimininkas. Gera 
būti kareiviu, kai šeimininkas yra generolas, choro ber- 
niuku, kai jis meldžiasi, mūrininku, kai jis stato, bernu, 
kai atsideda žemės darbui, piemeniu, kai rūpinasi savo 
banda, varovu, kai medžioja, irkluotoju, kai plaukia, 
nešiku, kai keliauja, slauge, kai jam skauda, taip pat 
švytuoti jam vėduokle ir baidyti muses. Bloga rūkyti 
pypkę, vaikščioti nuogam ir pasislėpus miegoti, kai yra 
darbo. Bet nors Penktadienio gera valia yra beribė, jis 
dar labai jaunas ir jo jaunystė kartais prasiveržia prieš 
jo norą. Tada jisai kvatoja, pratrūksta siaubingu juoku, 
demaskuojančiu ir trikdančiu apgaulingą rimtuolį, ku- 
rio kauke prisidengia gubernatorius, valdantis salą. Ro- 
binzonas nekenčia šių jo tvarką žlugdančių ir autorite- 
tą pakertančių jaunatviškų protrūkių. Beje, būtent 
Penktadienio juokas paskatino jo šeimininką pirmąkart 
pakelti prieš jį ranką. Penktadienis turėjo paskui jį kar- 
toti religines ir moralines dogmas bei paslaptis. Robin- 
zonas sakė: Dievas yra visagalis, visažinis, be galo geras, 
malonus ir teisingas Viešpats, žmogaus ir visų daiktų kūrė- 
jas. Penktadienis pratrūko juoku — lyrišku, nesulaiko- 
mu, papiktinančiu, kuris tučtuojau užgeso it įsisiautė- 
jusi liepsna skambaus antausio numalšintas. Būtent šis 
tokio gero ir tokio galingo Dievo šaukimasis pralinks- 
mino jį menkos jo gyvenimo patirties akivaizdoje. Bet 
tai nesvarbu — dabar raudojimų pertraukiamu balsu 
jis kartoja savo šeimininko šnabždamus žodžius. 

Beje, valdytojui jis teikė ir pasitenkinimo. Tiktai jam 
turi būti dėkingas gubernatorius, kad pagaliau galėjo 
panaudoti iš sudužusio laivo parsineštus pinigus. Jais 

jis užsimoka Penktadieniui. Pusę auksinio sovereno per 
mėnesį. Iš pat pradžių jis pasirūpino „investuoti“ visą 
sumą su 5,53 palūkanų. Paskui, nutaręs, jog Penkta- 
dienis yra pakankamai protiškai subrendęs, leido jam 
pačiam laisvai tvarkyti savo pinigus. Už juos Penkta- 
dienis perkasi papildomo maisto, smulkių buityje nau- 
dojamų arba nebereikalingų daiktų iš „Virginijos“, ar- 
ba paprasčiausiai pusę dienos poilsio, — visos dienos 
nusipirkti neįmanoma, — kurią praleidžia savo darbo 
hamake. 

Nors sekmadienis Speranzoje yra nedarbo diena, vis 
dėlto jis negali būti skiriamas nusikalstamam dykinėji- 
mui. Pakirdęs su aušra, Penktadienis šluoja ir ruošia 
šventovę. Paskui eina žadinti šeimininko ir drauge su 
juo kalba rytinę: maldą. Po to jie abu eina į šventovę, 
kur pastorius dvi valandas laiko pamaldas. Atsistojęs 
priešais piupitrą, jis skaito psalmes iš Biblijos. Skaity- 
mą pertraukia ilga tyli meditacija, lydima Šventosios 
Dvasios įkvėptų komentarų. Atsiklaupęs kairiojoje na- 
voje, — dešinioji skirta moterims, — Penktadienis klau- 
sosi ištempęs ausis. Jo girdimi žodžiai — nuodėmė, 
atpirkimas, pragaras, Kristaus atėjimas, aukso veršis, apoka- 
lipsė — galvoje virsta kažkokiu kerinčiu, tačiau bereikš- 
miu junginiu. Tai miglotai graži ir šiek tiek bauginanti 
muzika. Kartais dvi trys frazės nušvinta neaiškia švie- 
sa. Penktadienis mano suprantąs, jog banginio prarytas 
žmogus sveikutėlis išėjo iš jo vidurių, jog vieną dieną 
šalį užplūdo tokia daugybė varlių, kad jų radosi lovo- 
je ir netgi duonoje, arba kad du tūkstančiai kiaulių su- 
šoko į jūrą, nes jas apsėdę demonai. Tuomet jis būtinai 
pajunta kutenimą paširdžiuose, o plaučius užtvindo 
linksmybė. Iš visų jėgų bando nukreipti savo mintis į 
liūdnus dalykus, netgi nedrįsta įsivaizduoti, kas būtų, 
jei pratrūktų kvatotis per sekmadienio pamaldas. 

Po pusryčių — jie valgomi lėčiau ir yra įmantresni 
nei paprastomis savaitės dienomis — gubernatorius lie- 
pia atnešti savotišką savo darbo lazdą su vyskupo kry- 
žiumi ir karališku skeptru ir it valdovas po plačiu 
Penktadienio nešamu ožkos kailio skėčiu didingai žy- 
giuoja po visą salą, tikrindamas savo laukus, ryžių 
plantacijas ir savo sodus, bandas, vykdomas statybas ir 
darbus, čia priekaištaudamas savo tarnui, čia girdamas 
jį, čia duodamas nurodymus ateičiai. Kadangi likusio 
popietės laiko negali skirti naudingam darbui, Penkta- 
dienis praleidžia jį švarindamas ir gražindamas salą. 
Ravi žolę keliuose, sėja gėles priešais namus, karpo 
medžius, kurie puošia gyvenamą salos dalį. Ištirpinus 
bičių vašką ąžuolo žieve nudažytame terpentino alieju- 
je, Robinzonui pavyko gauti gražų blizginimo tepalą, 
kurio panaudojimas buvo problemiškas, nes saloje bu- 
vo nedaug baldų, o parketo išvis nebuvo. Galiausiai 
jam šovė į galvą, kad Penktadienis išblizgintų akmenis 
ir žvirgždą pagrindiniame kelyje, kuris leidosi nuo gro- 
tos į Išsigelbėjimo užtakį ir kuriuo Robinzonas atėjo 
pačią pirmąją savo atvykimo į salą dieną. Pamąstęs nu- 
sprendė, jog šio kelio istorinė vertė pateisina šį milži- 
nišką darbą, kurį niekais paverstų mažiausias lietus. 
Pradžioje jis dar dvejojo, ar būtų protinga jį užkrauti 
Penktadieniui. 

Araukanas sugebėjo įgyti šeimininko palankumą ke- 
liskart parodydamas vykusią iniciatyvą. Vienas di- 
džiausių Robinzono rūpesčių buvo kaip atsikratyti vir- 
tuvės ir dirbtuvės šiukšlių ir atliekų, kad nepriviliotų 
nei maitvanagių, nei žiurkių. Tačiau nė vienas iki šiol 
Robinzono sugalvotas būdas jo iki galo netenkino. Ma- 
žieji mėsėdžiai iškasdavo visa, ką jis pakišdavo po že- 
me, bangos išmesdavo ant žvyro visa, ką jis išmesdavo 
jūron, o kai visa tai degindavo, imdavo rūkti tokie ait- 


137 


rūs dūmai, jog užnuodydavo namus ir drabužius. 
Penktadieniui kilo mintis pasinaudoti ėdrumu raudonų 
skruzdžių, kurias aptiko sviedžiamo akmens nuotolyje 
nuo rezidencijos. Į skruzdėlyno vidurį numestų atliekų 
viršutinis sluoksnis, žiūrint iš toliau, regis, atgydavo, 
juo perbėgdavo epiderminis virpulys ir būdavo gražu 
stebėti, kaip nejučiomis tirpsta mėsa, o paskui pasiro- 
do apnuoginti, sausi, visiškai švarūs kaulai. 

Penktadienis taip pat pasirodė esąs puikus bolo me- 
tikas. Bolas — tai trys prie virvelių pririšti ir jų galais 
bendrai sujungti apvalūs akmenukai. Mikliai sviedžia- 
mi, jie ima suktis it trikampė žvaigždė, o susidūrę su 
kliūtimi ją apglėbia ir stipriai suveržia. Penktadienis iš 
pradžių naudojo jį, kad sugautų ožkas, kurias norėda- 
vo pamelžti, taip pat ir ožius, kad juos apžiūrėtų arba 
papjautų. Vėliau šis įnagis nuostabiai pasitarnavo gau- 
dant stirnas ir ilgakojus pelkių paukščius. Galiausiai jis 
įtikino Robinzoną, kad, padidinus akmenukų tūrį, bo- 
lą galima būtų paversti siaubingu ginklu, galinčiu pra- 
mušti priešo krūtinę, pirma jį beveik pasmaugus. Ro- 
binzonas, kuris visada bijojo, kad araukanai gali 
sugrįžę jį užpulti, buvo jam dėkingas, kad prie visos jo 
ginkluotės dar prisidėjo šis paprastas ginklas, lengvai 
pakeičiamas ir vis dėlto mirtinas. Jie ilgai praktikavo- 
si Žvyro pakrantėje, taikydamiesi į žmogaus aukščio 
medžio kamieną. 

Šitaip susiklosčius reikalams, pirmąsias savaites po 
Penktadienio atvykimo administruojama sala vėl buvo 
apgaubta Robinzono rūpinimosi, o pats Robinzonas vėl 
tapo, bent jau tam tikram laikui, gubernatoriumi, gene- 
rolu, pastoriumi... Tam tikru momentu jis netgi pati- 
kėjo, kad pateisins jo sumanymus, suteiks jiems svorį, 
pusiausvyrą, galutinai užkirs kelią jam grėsusiems pa- 
vojams, kaip kai kurie laivai gali tvirtai laikytis jūroje 

tik atitinkamai pakrauti. Netgi juto pavojų, kurį salos 
gyventojams kėlė nuolatinė įtampa ir maisto gėrybių, 
kurių buvo prigrūstas jo sandėlis, perteklius, tad buvo 
sumanęs ištisą programą ir pramogų, kurias lydėtų 
puotos ir išgertuvės. Tačiau įtarė, jog pastarasis suma- 
nymas, iš tiesų taip neatitinkantis jo valdomos salos 
dvasios, buvo jam nebyliai padiktuotas „kitos salos“ 
nostalgijos, jame slapčiomis snaudusios ir stiprėjusios. 
Gal tai buvo toji nostalgija, kuri taip pat trukdė jam 
pajusti pasitenkinimą visišku Penktadienio nuolanku- 
mu ir kuri skatino jį stumti nuo savęs, kad galėtų iki 
galo jį išbandyti. 


Budėjimo žurnalas 

Aišku, jis manęs klauso neprieštaraudamas, 
ir aš atrodau keistai juo skysdamasis. Tačiau šis 
paklusnumas kažkoks perdėtai tobulas, netgi 
mechaniškas, ir jis mane šiurpina, deja, išskyrus 
tą siaubingą juoką, kurio jis, regis, kai kada ne- 
gali sutramdyti ir kuris primena staigų jame 
tunančio kipšo pasirodymą. Apsėstasis. Taip, 
Penktadienis yra apsėstasis. Netgi dvigubai ap- 
sėstas. Nes reikia pripažinti, jog už šių šėtoniš- 
kų juoko protrūkių slypi manojo „aš“ visuma, 
kuri jame veikia ir mąsto. 

Daug ko nesitikiu iš spalvoto žmogaus proto, 
tiksliau, iš mišinio, nes jis yra indėno ir negro 
mišinys. Bent jau turėtų parodyti kažkokius 
jausmus. Tačiau nežinau, ar jis jaučia kokį pri- 
sirišimą, išskyrus absurdišką ir stulbinantį švel- 


139 


numą Tenuj. Iš tikro man neduoda ramybės kaž- 
koks apgailestavimas, — man sunku tai pripa- 
žinti, bet aš privalau jį išsakyti. Niekad nesiryž- 
čiau jam tarti „mylėk mane“ — aš pernelyg 
gerai žinau, kad jis man pirmąkart nepaklustų. 
Vis dėlto jis neturi jokių priežasčių manęs ne- 
mylėti. Išgelbėjau jam gyvybę — tiesa, neno- 
rom, bet iš kur jam tai žinoti? Visko jį išmo- 
kiau, pradedant darbu, kuris yra aukščiausias 
gėris. Aišku, jį mušu, bet argi jis nesupranta, 
kad tai jo paties labui? Tačiau ir šiuo atveju jo 
reakcija kelia nerimą. Sykį, kai aiškinau jam, 
kaip nulupti žievę ir perskelti karklo šakeles 
prieš pradedant pinti, šiek tiek plačiau mostelė- 
jau ranka. Didelei savo nuostabai, pamačiau, 
kaip jis tučtuojau žengė žingsnį atgal, ranka 
prisidengdamas veidą. Juk elgčiausi kaip bepro- 
tis, jei norėčiau jam užduoti tuomet, kai mokau 
jį sunkios ir stropumo reikalaujančios technikos. 
Deja, visa verčia mane patikėti, jog būtent toks 
beprotis esu jo akyse kiekvieną akimirką, dieną 
ir naktį! Tad įsivaizduoju save jo vietoj ir ma- 
ne apima gailestis šiam beginkliam vaikui, ati- 
duotam negyvenamoje saloje pamišėlio fantazi- 
jų valiai. Bet mano padėtis dar blogesnė, nes 
matau save jo akyse it deformuojančiame veidro- 
dyje tarsi kažkokį monstrą. 

Pavargęs žiūrėti, kaip atlieka jam pavedamas 
užduotis, niekada išoriškai nesukdamas sau gal- 
vos dėl jų prasmingumo, panorau tuo galutinai 
įsitikinti. Užkroviau jam absurdišką darbą, viso- 
se katorgose vertinamą kaip patį didžiausią pa- 
žeminimą: liepiau iškasti duobę, paskui kitą, kad 
jis supiltų, ką iškasė, po to trečią, kad užkastų 

antrosios žemes ir t.t. Visą dieną jis triūsė po 
švininiu dangum troškiame karštyje. Tenui šis 
įnirtingas triūsas virto jaudinančiu, svaigiu 
žaidimu. Iš visų duobių sklido įvairiausi kvapai, 
nuo kurių sukosi galva. Kai Penktadienis atsi- 
tiesdavo ir perbraukdavo ranka kaktą, Tenas 
puldavo ant išverstų žemių. Įbedęs snukį į 
grumstus jis imdavo įnirtingai rausti, taškyda- 
mas žemes į šalis. Galiausiai, nebetverdamas iš 
susijaudinimo, imdavo lakstyti aplinkui duobę, 
gailiai amčioti, dar kartą sugrįždavo pasisemti 
naujo svaigalų gurkšnio iš uolingos žemės įsčių, 
juodų puvenų ir nukirstų šaknų kraiko, kur per- 
sipynė mirties spalva ir gyvybės pienas. 

Tačiau negaliu tvirtinti, jog Penktadienis bū- 
tų visai nesipriešinęs šiam kvailam darbui. Re- 
tai kada mačiau, kad būtų dirbęs su tokiu įkarš- 
čiu. Netgi patyrė kažkokį džiūgavimą, kuris 
niekais pavertė abi mano įsivaizduotinas alter- 
natyvias teorijas — arba Penktadienis yra visai 
bukas, arba jis žiūri į Robinzoną kaip į pamišė- 
lį, ir todėl aš esu priverstas paieškoti ko nors 
kito. Ir aš sugaunu save besvarstant, ar šis aist- 
ringas Teno šokinėjimas aplink be reikalo atver- 
tas Speranzos žaizdas kažko neatskleidė, ar 
nepadariau neatleistinos kvailystės, kai, norėda- 
mas paprasčiausiai pažeminti araukaną, atsklei- 
džiau jam rausvosios daubos paslaptį... 

Vieną naktį Robinzonas negalėjo užmigti. Ant rezi- 
dencijos grindų plokščių krito spindintis mėnesienos 
stačiakampis. Suūksėjo baltoji pelėda ir jam pasivaide- 
no, kad jis girdi, kaip iš meilės vaitoja vieniša žemė. Iš- 
džiūvusių žolių čiužinys po jo pilvu buvo kažkoks ne- 
patvarus, absurdiškai minkštas. Vėl matė, kaip Tenas, it 
geismo pagautas, beprotiškai šokinėja aplink atsivėru- 
sią Žemę, prievartaujamą araukano įnagio. Jau praėjo 
ištisos savaitės, kai nebuvo sugrįžęs į daubą. Per tiek 
laiko jo dukros, jo kaukeliai, turėjo gerokai ūgtelėti! 
Atsisėdo ant gulto, nuleidęs kojas ant mėnesienos kili- 
mo, ir pajuto, kaip dideliu it šaknis baltu kūnu kyla 
kvapnūs syvai. Tylomis atsikėlė, peržengė apsikabinu- 
sius Penktadienio ir Teno kūnus ir pasuko kaučiukme- 
džių ir sandalų miško link. 


AŠTUNTAS SKYRIUS 


Įžengęs į Rezidenciją, Penktadienis tučtuojau paste- 
bėjo, kad sustojo klepsidras. Stikliniame butelyje dar 
buvo likę vandens, tačiau anga užsikimšo medžio ga- 
balėliu ir vandens lygis sustojo ties padala, žyminčia 
trečią valandą ryto. Jo visiškai nestebino, kad Robinzo- 
nas buvo dingęs. Sustojęs klepsidras savaime reiškė, 
jog gubernatoriaus nėra. Įpratęs giedra širdimi priimti 
visa, kas vyksta aplink, jis neklausė savęs, nei kur yra 
Robinzonas, nei kada grįš, netgi — ar jis dar tebėra gy- 
vas. Tuo labiau jam nekilo mintis eiti jo ieškoti. Di- 
džiausiai susidomėjęs, jis stebėjo jį supančius ir gerai 
pažįstamus daiktus, tačiau dabar, sustojus klepsidrui ir 
dingus Robinzonui, tie daiktai atrodė naujai. Jis buvo 
pats sau šeimininkas, salos valdovas. Tarsi patvirtinda- 
mas šį orų prisiimtą vaidmenį, Tenas tingiai pasitempė 
ant letenų, atsitūpė šalia ir pakėlė į jo veidą riešutines 
akis. Vargšelis Tenas nebuvo pirmos jaunystės, jo it sta- 
tinė apvalus užpakalis, pernelyg trumpos letenos, aša- 
rojančios akys ir panašus į vilną blankus kailis pakan- 
kamai bylojo apie jau bebaigiančio gyvenimą šuns 
patirtas žaizdas. Bet jis, matyt, taip pat juto, kad situ- 
acija pasikeitė, ir laukė, kad jo draugas priimtų kažko- 
kį sprendimą. 

Ką gi daryti? Nė kalbos negalėjo būti, kad jis baig- 
tų laistyti nuo sausros apvytusias rūgštynes ir ropes ar- 

ba toliau imtųsi statyti stebėjimo bokštelį milžiniško 
kedro, stovinčio šalia grotos, viršūnėje. Šie darbai bu- 
vo akivaizdžiai susiję su tvarka, o ji buvo sustabdyta 
tol, kol grįš Robinzonas. Penktadienio žvilgsnį patrau- 
kė rezidencijoje po stalu stovinti rūpestingai uždaryta, 
bet neužrakinta skrynia, kurios turinį jis galėjo ištyri- 
nėti. Ištempė ją ant plokščių, atsiklaupęs apvertė ant 
siaurojo šono ir užsimetė ant peties. Paskui išėjo Teno 
lydimas. 

"Salos šiaurės vakaruose, toje vietoje, kur pieva susi- 
liejo su prasidedančių kopų smėliu, vienas prie kito 
glaudėsi keisti siluetai, kiek panašūs į žmonių stovylas. 
Tai buvo Robinzono ten užveistas kaktusų sodas. Aišku, 
jis turėjo skirti papildomai laiko ir tokiai nieko nekai- 
nuojančiai kultūrai, bet šie augalai nereikalavo beveik 
jokios priežiūros, ir jam reikėjo tik perkelti į jiems itin 
palankią dirvą pačius įdomiausius visoje saloje pavie- 
niui augusius egzempliorius. Tai buvo pagarba jo tėvo 
atminimui, kurio vienintelė aistra — išskyrus žmoną ir 
vaikus, — buvo nedidelis tropinių augalų sodas įstik- 
lintoje namo rotondoje. Prie smėlyje susmaigstytų pa- 
galiukų Robinzonas pritvirtino medines lenteles ir už- 
rašė šių atmainų lotyniškus pavadinimus, kuriuos visus 
kartu jam padiktavo nenuspėjami atminties užgaidai. 

Penktadienis numetė žemėn skrynią, nuo kurios 
ėmė skaudėti petį. Dangčio vyriai atšoko, ir kaktusų 
papėdėje pabiro prašmatnus brangių medžiagų ir pa- 
puošalų chaosas. Pagaliau jis galės į valias pasidžiaugti 
šia manta, kurios spindesys jį taip viliojo, o Robinzonui 
ji buvo tik našta ir ceremonialo atributas. Nes Penkta- 
dienis turėjo omeny ne save — bet kokie drabužiai 
tiktai varžė jo judesius, — o šiuos keistus augalus, mė- 
singus, žalius ir labai didelius, išbrinkusius ir provo- 

kuojančius, daugiau nei žmogaus kūnas vertus šių gra- 
žių medžiagų. 

Iš pradžių švelniai išskleidė jas smėlyje, kad akimis 
aprėptų, kokios jos prabangios ir kiek jų daug. Prisirin- 
ko taip pat plokščių akmenų, ant kurių išdėstė bran- 
genybes it kokioj juvelyrinės parduotuvės vitrinoje. 
Paskui ilgai sukiojosi apie kaktusus, žvilgsniu matuo- 
damas jų siluetą ir pirštais tikrindamas jų tvirtumą. Tai 
buvo keista augalinių manekenų draugija, susidedanti 
iš sietynų, rutulių, rakečių, kreivų galūnių, gauruotų 
uodegų, garbanotų galvų, dygliuotų žvaigždžių, rankų 
su tūkstančiu nuodingų pirštų. Jų kūnas — čia minkšta 
vandeninga mėsa, čia kietas kaučiukas, o dar kitur — 
žalsvos gleivinės, skleidžiančios pūvančios mėsos pelė- 
sių kvapą. Galiausiai išsirinko juodą muaro peleriną ir 
guviai užmetė ją ant masyvių Cereus pruinosus pečių. 
Paskui koketiškais volanais pridengė Crassula falcatos 
išbrinkusius sėdmenis. Stapelia variegatos spygliuotą fa- 
lą papuošė lengvučių mezginių girliandomis, o mažus 
plaukuotus Crassula lycopodiodeso pirštelius apmovė ba- 
tisto pirštinaitėmis. Šitaip darbavosi ilgai, visiškai už- 
simiršo drapiruodamas, derindamas, atsitraukdamas, 
kad geriau matytų, staiga nurengdamas vieną kaktusą, 
kad jo drabužiais apvilktų kitą. Galiausiai apvainikavo 
savo triūsą rūpestingai apkarstydamas kaktusus apy- 
rankėmis, karoliais, egretėmis, auskarais, žiedais, kry- 
žiais ir diademomis. Tačiau neužtruko, kad pasigėrėtų 
haliucinuojančiu prelatų, didžponių ir prašmatnių 
monstrų palydos reginiu, kurį sukūrė tarp smėlynų. 
Daugiau neturėjo ką ten veikti, tad pasišalino kartu su 
neatstojančiu nuo jo Tenu. 

Ėjo per kopas, smagindamasis skardžiu savo žings- 
nių aidu. Sustojo ir atsisuko į Teną, užčiaupta burna 
mėgdžiodamas žingsnių sukeltą skardą, tačiau šis žai- 


145 


dimas nedomino šuns, kuris sunkiai yrėsi į priekį slys- 
tančiu po kojom smėliu, priešiškai išriesdamas stubur- 
kaulį, kai bruzdesys sustiprėdavo. Pagaliau Žemė tapo 
kietesnė, jie pasiekė atoslūgio plačiai atvertą Žvyro pa- 
krantę. Atsitiesęs, atstatęs krūtinę spindinčiai ryto švie- 
sai, Penktadienis laimingas Žygiavo neaprėpiama tyra 
platybe. Buvo apsvaigęs jaunyste ir laisve šioje beribėje 
erdvėje, kur kiek tinkamas galėjo judėti, kur niekas ne- 
užstodavo žvilgsnio. Pakėlė apvalainą akmenuką ir pa- 
statė briauna ant ištiestos rankos delno. Šis netašytas, 
bet griežtų formų akmuo, kuriame rausvo feldšpato 
kristalai buvo susimaišę su žėručiais nusagstyta perma- 
tomo kvarco mase, jam buvo mielesnis už brangeny- 
bes, kurias paliko ant kaktusų. Akmenuko kreivė lietė 
tiktai vieną jo juodo delno tašką, sudarydama papras- 
tą ir nepriekaištingą geometrinę figūrą. Skubri banga 
plūstelėjo ant nedidelių medūzų žvaigždėmis nusėto 
sudrėkusio smėlio veidrodžio, užliedama visus jo nely- 
gumus. Jis numetė ovalų akmenuką ir pakėlė kitą, 
plokščią ir apvalų, mažytį opalo diską rausvai violeti- 
nėmis dėmelėmis. Pametėjo rankoje. Jeigu galėtų skris- 
ti! Virsti drugeliu! Mintis paskraidinti akmenį pakerėjo 
it oras lengvą Penktadienio sielą. Nusviedė jį vandens 
paviršiumi. Diskas septynis kartus šoktelėjo vandens 
staltiese, prieš nugrimzdamas į putas. O prie šio žaidi- 
mo įpratęs Tenas puolė į bangas ir daužydamas vande- 
nį visomis keturiomis letenomis, pakėlęs galvą hori- 
zonto link, nuplaukė iki tos vietos, kur nugrimzdo 
akmenukas, panėrė ir grįžo atgal plūstančių bangų ne- 
šamas, kad padėtų jį prie Penktadienio kojų. 

Jie ilgai žygiavo į rytus, o paskui, kai apėjo aplink 
kopas, pasuko į pietus. Penktadienis rankiojo ir svaidė 
jūros žvaigždes, šiekštus, kriaukles, sepijų kaulus, 
dumblių perukus, tučtuojau virstančius Tenui gyvu, 

geidžiamu ir judančiu laimikiu, kurį lodamas persekio- 
jo. Šitaip jie pasiekė ryžių plantaciją. 

Surinkimo baseinas buvo tuščias, ir vandens lygis 
pasėlių lagūnoje kasdien krito. O vis dėlto reikėjo, kad 
dar visą mėnesį ji būtų apsemta, kad subręstų varpos, 
tad po kiekvieno apsilankymo ir patikrinimo Robinzo- 
nas grįždavo vis labiau susirūpinęs. 

Penktadienis laikė rankoje rausvai violetinį akmenu- 
ką. Sviedė jį į ryžių plantaciją, suskaičiavo, kiek kartų 
šoktelėjo virš stovinčio, riebalų atšvaitais spindinčio 
vandens. Akmens diskas nuskendo devynis kartus at- 
šokęs, o Tenas puolė nuo molo jo vytis. Šuolis nunešė 
jį kokius dvidešimt metrų, ir tada jis sustojo. Buvo per- 
nelyg gilu, kad galėtų panerti, tad kapanojosi dumble. 
Pasisukęs bandė sugrįžti pas Penktadienį. Pirmu šuoliu 
gan lengvai atsiplėšė nuo purvo, tačiau po to griuvo 
dar sunkiau, judesiai tapo padriki. Jis žus, jeigu niekas 
jo neišgelbės. Palinkęs virš šio apgaulingo ir nešvaraus 
vandens, Penktadienis akimirką dvejojo. Paskui susi- 
gaudė ir nubėgo prie užtvaro. Įkišo pagalį į pirmąją 
valkties skylę ir įsirėmęs į rankenas iš visų jėgų užgu- 
lė jį. Girgždėdama užsklanda pakilo išdrožomis. Ryžių 
plantaciją dengęs dumblinas užtiesalas tučtuojau nu- 
slydo ir raukšlėdamasis ėmė sunktis į nuleidžiamąjį 
bjefą. Po kelių minučių Tenas išropojo molo papėdėje. 
Tai buvo tiktai purvo kamuolys, tačiau sveikas gyvas. 

Penktadienis paliko jį laižytis ir pasišokėdamas pa- 
suko į mišką. Mintis, jog ryžių derlius žuvo, jo visiškai 
nejaudino. 

Sustojęs klepsidras ir Robinzono nebuvimas Penkta- 
dieniui atrodė kaip vienas įvykis, dėl kurio sutriko tam 
tikra tvarka. Robinzonui Penktadienio dingimas, pa- 
puošti kaktusai ir nusausinta ryžių plantacija bylojo 
apie menkas araukano prijaukinimo galimybes, o gal- 
būt ir visišką nesėkmę. Beje, būtų keista, jei elgdamasis 
kaip šeimininkas, Penktadienis užsitarnautų Robinzono 
malonę. Reikėjo, kad arba jis visai nieko nedarytų, ar- 
ba kad veiktų labai tiksliai pagal nurodymus tam, kad 
neužsitrauktų priekaištų. Robinzonas turėjo pripažinti, 
kad po savo paslaugiu nuolankumu Penktadienis sle- 
pia savo tikrąją asmenybę ir kad visa, ką ji skleidžia, jį 
giliai žeidžia ir kėsinasi į valdomos salos vientisumą. 

Iš pradžių jis nusprendė susitaikyti su savo draugo 
dingimu. Vis dėlto po dviejų dienų jį apėmė nerimas, 
kur susipynė sąžinės graužatis, smalsumas, taip pat 
nuliūdusio Teno sukeltas gailestis, tad ėmėsi jo ieško- 
ti. Visą rytą drauge su Tenu naršė mišką, kur buvo din- 
gę araukano pėdsakai. Šen bei ten jie aptikdavo žymes, 
kur jis buvo praėjęs. Veikiai Robinzonas netgi buvo tik- 
ras, kad be jo žinios Penktadienis turėjo nuolat lanky- 
tis šioje salos vietoje, gyventi nusišalinęs nuo Hvarkos ir 
atsiduoti paslaptingiems žaidimams, kurių prasmė jam 
liko nesuvokiama. Medinės kaukės, sarbakanas, lianų 
hamakas, kuriame gulėjo manekenas iš rafijos, plunks- 
niniai galvos papuošalai, roplių odos, sudžiūvę negyvų 
paukščių kūnai bylojo apie slaptą pasaulį, nuo kurio 
Robinzonas neturėjo rakto. Bet jo nuostabai nebuvo ga- 
lo, kai atsidūrė panašių į gluosnius žemų medžių supa- 
mos pelkės pakrantėje. Iš tikro visi šie ūgliai buvo aiš- 

kiai išrausti ir pasodinti aukštyn kojomis, jų šakos buvo 
sukištos į žemę, o šaknys kilo į padangę. Bet fantastiš- 
kiausia buvo tai, kad ši išsigimėliška plantacija, regis, 
buvo visa prisitaikiusi prie tokio barbariško elgesio. 
Žali ūgliai ir netgi lapų kuokštai prasikalė šaknų viršū- 
nėlėse, o tai reiškė, kad šakos po žeme sugebėjo pačios 
savaime virsti šaknimis, o syvai pakeitė judėjimo kryp- 
tį. Stebėdamas šį reiškinį, Robinzonas negalėjo atsi- 
traukti. Jau vien tai, kad Penktadieniui kilo šitokia fan- 
tazija, kurią jis įgyvendino, kėlė nerimą. Bet ūgliams 
patiko toks elgesys ir Speranza, matyt, sutiko su šiuo 
ekstravagantiškumu. Bent jau šį kartą araukano baroki- 
nės fantazijos davė nors ir juokingą, bet vis dėlto 
teigiamą rezultatą ir nesibaigė vien tik griovimu. Ro- 
binzonas nesiliovė galvojęs apie šį atradimą! Buvo be- 
grįžtąs atgal, kai Tenas sustojo it įbestas priešais gebe- 
nėmis apraizgytų magnolijų masyvą, po to ėmė iš lėto 
sėlinti ištempęs kaklą, atsargiai dėliodamas letenas. 
Galiausiai sustingo, įbedęs nosį į vieną kamieną. Tuo- 
met kamienas sujudėjo ir pasigirdo Penktadienio juo- 
kas. Araukanas buvo paslėpęs galvą po gėlių kepure. 
Visą nuogą kūną buvo išpuošęs genipapo sultimis iš- 
pieštais gebenių lapais, kurių šakos išilgai šlaunų kilo 
į viršų, apjuosdamos visą liemenį. Šitaip persimainęs į 
žmogų-augalą, purtomas beprotiško juoko, ėmė šokti 
aplink Robinzoną paklaikusį šokį. Paskui pasuko į pa- 
krantę, kad nusiplautų bangose, o Robinzonas, tylus ir 
susimąstęs, žiūrėjo, kaip jis vis dar šokdamas dingsta 
žalioje šakniastiebių prietemoje. 

Tą naktį giedrame danguje švietusi pilnatis visu sa- 
vo spindesiu žėrėjo virš miško. Robinzonas uždarė re- 
zidenciją, paliko Penktadienį ir Teną prižiūrėti vienas 
kitą, o pats leidosi miško galerija, į kurią skverbėsi reti 
sidabro spinduliai. Gal blyškaus dangaus šviesulio už- 
hipnotizuoti iškilmingai tylėjo gyvūnėliai ir vabzdžiai, 
kurių krebždesiai paprastai girdėdavosi krūmuose. Ar- 
tindamasis prie rausvosios daubos, jis juto, kaip atsilei- 
džia kasdienių rūpesčių „gniaužtai ir persmelkia vestu- 
vių nakties saidumas. 

Penktadienis kėlė jam vis daugiau ir daugiau rūpes- 
čių. Araukanas ne tik nesusiliejo su šios sistemos har- 
monija, bet kaip svetimkūnis kėsinosi ją sugriauti. Ga- 
lėjai pro pirštus pažiūrėti į tokias dideles ir niokojimą 
nešančias kvailystes, kaip ryžių plantacijos nusausini- 
mas, priskirdamas jas jaunystei ir nepatyrimui. Bet ne- 
paisant išorinio geranoriškumo, jam buvo visiškai 
nepriimtinos „tvarkos ir taupumo, planavimo ir organi- 
zavimo“ sąvokos. „Jis man užduoda daugiau darbo ne- 
gu pats padaro“, — liūdnai pagalvojo Robinzonas, ne- 
aiškiai jusdamas, kad vis dėlto šiek tiek perdeda. Be to, 
keistas instinktas, padedąs Penktadieniui pelnyti gyvu- 
lių simpatiją ir, galėtum tarti, prielankumą, kurie reiš- 
kėsi gan papiktinančiais artimais santykiais su Tenu, 
pražūtingai veikė gausią ožkų bandą, triušius ir netgi 
žuvis. Tai juodmedžio galvai buvo sunku įsikalti, jog 
visas šis gyvas inventorius buvo kaupiamas, šeriamas, 
atrenkamas tiktai maistui, o ne dresavimui, draugystei 
arba medžioklės bei žvejybos žaidimams. Penktadienis 
negalėjo suvokti, kad gyvulį galima užmušti kaip nors 
kitaip nei jį persekiojant, su juo grumiantis, — 0 tai su- 

teikdavo jam progą laimėti. Pavojingai romantiška idė- 
ja! Pirmučiausia jis nesuprato, kad esama kenkėjų, ku- 
riuos reikia naikinti negailestingai, — argi jam nebuvo 
šovę į galvą prisijaukinti porą žiurkių, kurias ketino 
auginti ir dauginti! Tvarka — tai trapi pergalė, sunkiai 
iškovota prieš laukinę salos gamtą. Araukano suduoda- 
mi smūgiai ją sunkiai žeidė. Robinzonas negalėjo sau 
leisti tokios prabangos, kad tvarką drumsčiantis ele- 
mentas kėsintųsi sugriauti tai, ką jis statė metų metais. 
Bet ką gi daryti? 

Pasiekęs pamiškę, jis sustojo, pagautas gamtovaiz- 
džio didybės ir romumo. Kiek akis užmato plytėjo šil- 
kinis prerijos rūbas, kartkartėmis suplevenantis nuo la- 
bai švelnaus dvelksmo. Vakaruose stačiomis snaudė it 
kareivių ietys susispaudusios nendrės, iš jų taisyklin- 
gais laiko tarpais pasigirsdavo medinės varlės fleitos 
gaida. Baltoji pelėda užkliudė jį savo sparnu, nutūpė 
ant kipariso, atsuko jam savo vaiduoklės veidą. Kvap- 
nus alsavimas padvelkė į jį, kai artinosi prie rausvosios 
daubos, kurios nelygus paviršius Žžėrėjo mėnesienoje. 
Kaukelių buvo tiek daug, jog pakito visas gamtovaiz- 
dis. Robinzonas atsisėdo, atrėmęs nugarą į smėlėtą šlai- 
tą, ir suieškojo ranka plačius violetinius lapus karpy- 
tais kraštais, kuriuos užveisė saloje. Pirštai apčiuopė 
apvalumą vieno šių rudų vaisių, skleidžiančių aitrų, 
dvokiantį, sunkiai pamirštamą kvapą. Čia buvo jo duk- 
ros, tarsi santuokos su Speranza palaiminimas, išsklei- 
dusios mezginių sijonus tamsioje žolėje, ir jis žinojo, 
kad išrovęs vieną jų pamatytų baltas ir riebias mažos 
augalinės būtybės kojytes. Išsitiesė šiek tiek Žvyruoto- 
je vagoje, mėgavosi iš žemės kylančiu geidulingu są- 
stingiu, kuris smelkėsi į strėnas. Prispaudė prie lūpų 
muskusu atsiduodančią drungną kaukelio žiedo gleivi- 
nę. Gerai žinojo šiuos žiedus, kad atskirtų jų mėlynas, 

violetines, baltas ir tamsiai raudonas taureles. Bet kas 
gi čia? Žiedas po jo akimis buvo dryžuotas. Baltas su 
kaštoniniais dryžiais. Jis nusipurtė sąstingį. Nieko ne- 
suprato. Šio kaukelio kelmo nebuvo prieš dvi dienas. 
Tada švietė saulė, jis būtų pastebėjęs šią naują atmainą. 
Antra vertus, jis labai tiksliai topografiškai registruoda- 
vo, kur buvo išliejęs savo sėklą. Dar patikrins merijos 
kadastre, bet buvo iš anksto tikras, kad niekad negulė- 
jo toje vietoje, kur pražydo dryžuotas kaukelis... 

Jis atsistojo. Išsisklaidė kerai, išblaškyta visa šios 
švytinčios nakties palaima. Jam kilo dar labai miglotas 
įtarimas, kuris netrukus virto pagieža Penktadieniui. 
Ar jo slaptas gyvenimas, aukštyn šaknimis pasodinti 
gluosniai, net papuošti kaktusai ir Teno šokis ant Spe- 
ranzos žaizdų nepaaiškina naujų kaukelių atsiradimo 
paslapties? 


Budėjimo žurnalas 

Grįžau į rezidenciją labai susijaudinęs. Žino- 
ma, pirmučiausia ketinau pažadinti nedorėlį, 
paskui prilupti, kad priversčiau išlieti visas pa- 
slaptis, paskiau dar kulti, kad nubausčiau už 
prisipažintus nusikaltimus. Bet buvau išmokęs 
niekada nieko nedaryti pykčio apimtas. Pyktis 
skatina veikti, bet toks veikimas visada blogas. 
Prisiverčiau grįžti į savo buveinę, suglaustomis 
kulnimis atsistoti priešais piupitrą ir perskaityti 
kelis atsitiktinai atverstus puslapius iš Biblijos. 
Kiek reikėjo savitvardos, kai dvasia trypčiojo 
vietoje it pernelyg trumpa virve prie mieto pri- 

rištas ožiukas! Galiausiai man grįžo ramybė 
kartu su didingais ir karčiais Ekleziasto žo- 
džiais, skriejančiais iš mano lūpų. O knygų 
knyga, už kiek ramybės valandų tau privalau 
būti dėkingas! Skaityti Bibliją reiškia įkopti į 
kalno viršūnę, iš kur vienu žvilgsniu aprėpi vi- 
są salą ir neišmatuojamas ją supančio okeano 
erdves. Tada dingsta visos gyvenimo smulkme- 
nos, siela išskleidžia savo plačius sparnus ir 
sklando, pažindama tiktai didingus ir amžinus 
dalykus. Karaliaus Saliamono išdidus pesimiz- 
mas buvo tarsi sukurtas prabilti į mano pagie- 
žos kupiną širdį. Man patiko skaityti, jog nėra 
nieko nauja po saule, jog teisiojo darbas nėra 
geriau atlyginamas nei kvailio dykinėjimas, jog 
tuščia statyti, sodinti, laistyti, auginti galvijus, 
nes visa tai tik vėjo gaudymas. Sakytumei, jog 
Išminčių išminčius bylojo mano tulžingumui, 
kad po to man geriau atvertų tiesą, kuri tiktai 
viena tiko mano atvejui ir buvo parašyta, kad 
ištisą amžinybę lauktų šios akimirkos. O atsitiko 
tai, kad man į veidą, it palaimingas antausis, 
skėlė šios IV skyriaus eilutės: 


Geriau būti dviese kaip vienam, 

nes juodu gauna gerą užmokestį iš savo 
vargo. 

Jei jie parpuola, vienas pakelia kitą; 

vargas vienam, kai jis parpuola, 

kai nėra kam jo pakelti. 

Ir jei miega dviese, vienas kitą šildo, 

bet kaipgi sušils pats vienas? 

Ir jei kas užpuola vieną, 

du jam pasipriešina 
ir „trilinką virvę nepigu pertraukti“. 


Skaičiau ir skaičiau šias eiles ir atsiguliau 
jas tebekartodamas. Pirmąkart paklausiau savęs, 
ar sunkiai nenusidėjau gailestingumui, visokiais 
būdais stengdamasis palenkti Penktadienį valdo- 
mos salos įstatymams ir tuo parodydamas, jog 
daugiau už savo spalvotąjį brolį mylėjau savo 
rankomis sukurtą žemę. Tai iš tikro labai sena 
alternatyva, ne vienos nesantaikos ir nesuskai- 
čiuojamų nusikaltimų šaltinis. 


Šitaip Robinzonas stengėsi nukreipti savo mintis 
nuo dryžuotų kaukelių. Čia jam padėjo būtini po liūčių 
skubūs Žemės ir atstatymo darbai, kurie jį suartino su 
Penktadieniu. Taip praėjo mėnesiai, kaitaliojantis aud- 
ringiems nesutarimams ir tyliems susitaikymams. Taip 
pat pasitaikydavo, kad savo kompaniono elgesio giliai 
sujaudintas Robinzonas neišsiduodavo ir stengdavosi 
jam atleisti, kai atsidurdavo akis į akį su savo dieno- 
raščiu. Pavyzdžiui, toks atvejis buvo su vėžlio skydu. 

Tąryt Penktadienio nebuvo jau kelias valandas, kai 
Robinzoną pakėlė ant kojų paplūdimio pusėje iš už 
medžių kylantis dūmų stulpas. Saloje nebuvo drau- 
džiama kurti laužus, bet įstatymas reikalavo, kad prieš 
tai būtų pranešama valdžiai, tiksliai nurodant vietą ir 
laiką, kad išvengtų nesusipratimų, susijusių su indėnų 
ritualiniu laužu. Jeigu Penktadienis nepaisė šių atsar- 

gumo priemonių, turėjo būti tam tikrų priežasčių, ant- 
raip jis būtų sukėlęs savo šeimininko nepasitenkinimą. 

Atsidusęs Robinzonas užvertė Bibliją, paskui pakilo 
ir, švilptelėjęs Teną, leidosi paplūdimio link. Ne iškart 
suvokė, kokio keisto darbo ėmėsi Penktadienis. Ant 
karštų pelenų aukštyn kojomis kapanojosi stambus 
vėžlys. Gyvūnas nebuvo negyvas, toli gražu, ir įnirtin- 
gai spardėsi letenėlėmis. Robinzonas įsivaizdavo netgi 
girdįs kimų kosulį, turėjusį būti jo aimana. Priversti 
raudoti vėžlį! Ar šį laukinį buvo apsėdęs velnias? Kol 
šio barbariško darbo pabaigoje suprato, pamatęs, kaip 
karščio veikiamas vėžlio kiaukutas išsitiesina ir pama- 
žu išsilygina, o Penktadienis skubinasi peiliu atpjauti 
prie gyvūno organų dar prilipusias dalis. Skydas dar 
toli gražu nebuvo plokščias, o tiktai šiek tiek įlinkęs, 
kai vėžlys apsivertė ant šono ir atsistojo ant kojų. Di- 
džiulė rausva, žalia ir violetinio atspalvio pūslė siūba- 
vo ant jo nugaros it kraujo ir tulžies pritvinkęs maišas. 
Labai greitai, jog jos negalėjo pavyti net lojantis Tenas, 
ši košmariška šmėkla nušuoliavo į jūrą ir nėrė į dūž- 
tančias bangas. „Jis apsirinka, — ramiai pasakė Penkta- 
dienis, — rytoj jį surys krabai“. O tuo tarpu jis trynė 
smėliu susiplojusio kiaukuto vidų. „Jokia strėlė negalės 
perverti šitokio skydo, — paaiškino Robinzonui, — 
netgi stambūs bolai* atšoks jo nepramušę!“ 


* Medžioklinis ginklas (isp.). 

Budėjimo žurnalas 

Tai anglų sielos savybė būti gailestinges- 
niems gyvūnams negu žmonėms. Dėl šitokio 
nusiteikimo galima ginčytis. O reikalas toks, jog 
niekas manęs taip neatitolino nuo Penktadienio 
kaip šis baisus vėžlio kankinimas, kurio liu- 
dininkas buvau (suvokiu netgi šių dviejų Žo- 
džių — vėžlys ir kankinimas — panašumą“. 
Ar tai reiškia, jog šie nelaimingi gyvūnai iš pri- 
gimties pasmerkti kęsti kančias?) Vis dėlto šis 
atvejis nėra paprastas ir kelia daugybę klau- 
simų. 

Iš pradžių man pasirodė, kad jis myli mano 
gyvūnus. Tačiau betarpiškas jų tarpusavio su- 
pratimas — ar tai būtų Tenas, ožiukai ar netgi 
žiurkės ir vanagai — nesusijęs su tokiu jausmų 
polėkiu, kurį jaučiu aš savo žemesniems bro- 
liams. Iš tikrųjų jo santykiai su gyvūnais yra 
daugiau gyvuliški nei žmogiški. Jis su jais ly- 
gus. Niekad nesistengia daryti jiems gero, o dar 
mažiau — tapti jų mylimas. Elgiasi su jais įžū- 
liai, abejingai ir žiauriai, kas mane piktina, bet 
tai, regis, visiškai nepakerta jų palankumo jam. 
Sakytum, jog juos artinantis susimokymas daug 
gilesnis už jo paties blogiausio elgesio nešamą 
žalą. Kai kartą pagalvojau, jog, kilus reikalui, 
jis nedvejodamas papjautų Teną ir jį surytų, jog 
Tenas tai neaiškiai suvokia ir vis dėlto šitai ne- 
mažina jo palankumo, kurį bet kokia proga rodo 


* Prancūziškai tortue — vėžlys, torture — kankinimas. 

savo spalvotajam šeimininkui, pajutau su pavy- 
du sumišusį susierzinimą šiam kvailam ir ribo- 
tam gyvuliui, taip atkakliai nepaisančiam savo 
paties interesų. O paskui suvokiau, jog nereikia 
lyginti nepalyginamų dalykų, jog Penktadienio 
artimumas gyvūnams iš esmės skiriasi nuo san- 
tykių, kurie susiklostė tarp jų ir manęs. Gyvū- 
nai priima jį kaip savą. Už nieką jiems neturi 
būti skolingas ir gali nekaltai pareikšti didesnės 
fizinės jėgos ir sumanumo teikiamas teises. 
Bandau įtikinti save, kad šitaip jie parodo savo 
prigimties gyvuliškumą. 


Vėliau Penktadienis ištisas dienas buvo labai užim- 
tas slaugymu mažo vanagėlio, kurį surado nežinia ko- 
dėl motinos išmestą iš lizdo. Jo bjaurumas buvo toks 
siaubingas, jog vien dėl to būtų buvę galima jį išmes- 
ti, jeigu tas bjaurumas nebūtų tipiškas visai vanagų pa- 
dermei. Plikas, beformis, šlubčiojantis nykštukas kiek- 
vienam tiesdavo nusišėrusio kaklo gale pražiotą snapą, 
virš kurio matėsi dvi milžiniškos akys užmerktais vio- 
letiniais vokais, panašios į du pūliuojančius auglius. 

Į šį be atvangos prašantį snapą Penktadienis iš pra- 
džių mesdavo šviežios mėsos gabalus, kurie būdavo 
praryjami garsiai žagsint, bet, regis, net ir akmenys bū- 
tų praryti taip pat godžiai. Vis dėlto mažasis mėsėdis 
po dviejų dienų atrodė dar labiau nusilpęs. Jau nebu- 
vo toks pat judrus, ištisas dienas snausdavo, o Penkta- 
dienis, pačiupinėjęs gūžį, įsitikino, kad jis pilnas, kie- 
tas, užsikišmęs, nors vanagėlis buvo papenėtas jau 

prieš kelias valandas, žodžiu, aptiko visus sunkaus 
virškinimo — arba visiško nevirškinimo — simptomus. 

Tada araukanas ilgai laikė saulės atokaitoje melsvų 
musių nutūptus ožiukų vidurius, kurių smarvė smar- 
kiai erzino Robinzoną. Galiausiai pusiau skystoje mai- 
toje suknibždėjo daugybė baltų lervų, ir Penktadienis 
galėjo atsidėti operacijai, palikusiai neišdildomą įspū- 
dį jo šeimininko atmintyje. 

Kiaukutu jis nugramdė pūvančius vidurius, paskui 
pasėmė saują šitaip nuskustų vikšrų ir, įsidėjęs į burną, 
ėmė kantriai, abejingai kramtyti šį šlykštų maistą. Pa- 
galiau pasilenkė prie savo globotinio ir išspjovė į jo 
tarsi neregio dubenėlis ištiestą snapą tirštą ir drungną 
pieną, kurį maitvanagis prarijo drebindamas stuburga- 
lį. Vėl rieškutėmis semdamas lervų derlių, Penktadienis 
paaiškino: 

— Gyvi kirminai per daug švieži. Paukštis serga. 
Tad reikia kramtyti, kramtyti. Visad kramtyti mažiems 
paukšteliams... 

Robinzonas pasišlykštėjęs nubėgo šalin. Tačiau ne- 
palaužiamas jo bičiulio atsidavimas ir logika jam pa- 
darė didelį įspūdį. Pirmąkart savęs paklausė, ar jo sub- 
tilybės, šlykštėjimasis, pasibjaurėjimas, visas baltojo 
žmogaus nervingumas priklauso aukščiausiems ir 
brangiausiems civilizacijos laimėjimams, ar atvirkščiai, 
yra negyvas balastas, kurio reiktų vieną dieną atsikra- 
tyti prieš žengiant į naują gyvenimą. 


Bet kartais Robinzono širdyje viršų paimdavo gu- 
bernatorius, vyskupas, generolas. Tuomet gražiai su- 

tvarkytoje saloje jis iškart pamatuodavo Penktadienio 
įvykdytų niokojimų mastą — prarastą derlių, išeikvo- 
tas maisto atsargas, išvaikytas bandas, klestinčius vis- 
lius kenkėjus, sulaužytus arba pamestus įrankius. Ir 
visa tai dar būtų nieko, jei jam vis nešautų į galvą šė- 
toniškos neramios mintys, pragariški ir nenuspėjami 
sumanymai, kuriuos skleisdavo ir kuriais netgi užkrės- 
davo patį Robinzoną. O kaip didžiausią skriaudą Ro- 
binzonas galiausiai prisimindavo dryžuotą kaukelį, ku- 
ris jam neduodavo ramybės ir neleisdavo užmigti. 

Vieno tokio įsiūčio metu jis pasidarė bizūną iš su- 
pintų ožio odos diržų. Šito slapčiomis gėdijosi, jam bu- 
vo neramu dėl jo širdyje vis augančio pykčio. Taigi dar 
negana to, kad araukanas siaubia Speranzą, jis nuodi- 
ja savo šeimininko sielą. Veikiai Robinzoną apniko 
mintys, kurių nedrįso pačiam sau prisipažinti, tačiau 
jos sukosi aplinkui vieną dalyką — natūralią, atsitikti- 
nę arba tyčinę Penktadienio mirtį. 

Būtent apie tai jis galvojo, kai vieną rytą kažkokios 
liūdnos nuojautos stumiamas pasuko į kaučiukmedžių 
ir sandalų mišką. Nuo tujų masyvo atsiskyrė gėlė ir 
virpėdama kilo saulės spindulio apšviesta. Tai buvo 
prašmatnus milžiniškas drugys juodo aksomo sparnais 
su auksiniais taškeliais. Bizūnas sušvilpė ir pliaukštelė- 
jo. Aplinkui jį plazdeno sudraskyti gyvos gėlės gabalai. 
Šito niekad nebūtų padaręs prieš kelis mėnesius... Tie- 
sa, jis juto, kad jame rusenanti ugnis buvo tyresnė, be- 
sirandanti iš kažko aukštesnio nei paprasta žmogiška 
aistra. Kaip visa, kas jį siejo su Speranza, jo įniršis bu- 
vo kažkoks kosmiškas. Savo paties akyse jis neatrodė 
vulgarus suirzęs Žmogus, o tarsi nešėjas pirmapradės 
galios, kylančios iš žemės gelmių ir viską aplinkui nu- 
šluojančios savo karštu alsavimu. Vulkanas. Robinzo- 
nas buvo Speranzos paviršiuje prasiveržęs vulkanas, 

pirmapradis uolos ir tufo pyktis. Beje, jau kuris laikas, 
atvertęs Bibliją, kiekvienąkart išgirsdavo Viešpaties 
griaustinio gausmą: 


Štai Viešpaties vardas ateina iš tolo; 

jo narsas dega ir sunkus panešti; 

jo lūpos pilnos užsidegimo 

ir jo liežuvis kaip ryjanti ugnis. 

Jo kvėpimas kaip patvinstanti iki pusei kaklo upė tautoms 
sunaikinti 

ir kaip suklaidinimo brizgilas tautų žanduose. 


Skaitydamas šias eilutes, Robinzonas negalėdavo su- 
tramdyti burnojimų, kurie sykiu ir nuramindavo, ir už- 
degdavo. Vaizdavosi stovįs aukščiausioje salos viršūnė- 
je, baisus ir didingas: 


Viešpats duos išgirsti savo didenybės pilną balsą; 
jis parodys savo peties baisumą narso pagrasyme 
ir ryjančios liepsnos ugnyje, 

sutrupins audroje ir krušos akmenimis. 


Iz, 30 


Bizūnas perskrodė orą, nuskriedamas link aukštai 
padangėje sklandančios lingės. Žinoma, plėšrūnė tin- 
giai sekė savo auką iš nepasiekiamo aukščio, tačiau Ro- 
binzonas tarsi pro haliucinacijų rūką matė ją krentant 
prie savo kojų, virpančią ir sudraskytą į gabalus, ir jį 
apėmė laukinis juokas. 

Ir vis dėlto šio slegiančio sielvarto gilumoje tekėjo 
didinga palaimos upė. Rausvoji dauba, jos svetingos 
raukšlės ir gašlūs išlenkimai visada buvo čia pat, ji gai- 
vino, ramino savo švelnių garbanų balzamu. Robinzo- 

nas paspartino žingsnį. Už kelių akimirkų jis priglus 
prie šios moteriškos žemės, išsities ant nugaros kryžiu- 
mi išskėtęs rankas ir jam atrodys, jog krinta į žydrą 
prarają, nešdamas ant savo pečių visą Speranzą it At- 
lantas žemės rutulį. Tada pajus, kaip susilietusi su šiuo 
pirmapradžiu šaltiniu jį smelkia nauja jėga, paskui ap- 
sivers, priglaus pilvą prie šios gigantiškos karštos pate- 
lės įsčių, kad įdirbtų ją savo kūno noragu. 

Sustojo miško pakraštyje. Po jo kojomis dauba atvė- 
rė savo strėnas ir spenius. Plačiais it plaštakos lapais 
kaukeliai, jo dukros, mojo jį sveikindamos. Jo vidurius 
jau užtvindė saldumas, burnoje prisirinko it cukrus 
švelnių seilių. Davęs ženklą Tenui, kad liktų po me- 
džiais, leidosi į priekį nematomų sparnų nešamas į sa- 
vo vestuvinį guolį. Gale mergelio gyslos, kurioje snū- 
duriavo stovintis vanduo, bolavo varpinių aksomu 
nuklotas smėlis. Štai čia jisai šiandien mylėsis. Šis žalu- 
mos lizdelis jam buvo žinomas, beje, čia irgi jau vog- 
čiomis spindėjo violetinis kaukelių žiedų auksas. 

Kaip tik tuomet po lapais išvydo du nedidelius juo- 
dus sėdmenis. Jie darbavosi išsijuosę, išsipūsdavo iš 
šusijaudinimo, vėliau kietai susispausdavo, vėl išsipūs- 
davo ir vėl susitraukdavo. Robinzonas jautėsi it iš mei- 
lės svajonių brutaliai išplėštas lunatikas. Priblokštas 
stebėjo priešais jį vykstančią niekšybę. Negro žemina- 
ma, teršiama, prievartaujama Speranza! Jau po kelių 
savaičių net ir čia pražys dryžuoti kaukeliai! O jis pa- 
liko savo bizūną prie Teno miško pakrašty! Paspyręs 
koja pakėlė Penktadienį, kumščio smūgiu vėl parbloš- 
kė žolėn. Vėliau užgulė jį visu savo baltojo Žmogaus 
svoriu. Ak, ne mylėtis jis atsigulė tarp gėlių! Tarsi ap- 
kurtęs daužo nuogais kumščiais, tikrai kurčias iš Penk- 
tadienio pravirų lūpų sklindančioms aimanoms. Jį apė- 
mė šventa neapykanta. Tai visą nuodėmingų žmonių 

žemę užtvindąs tvanas, Sodomą ir Gomorą deginanti 
dangiška ugnis, tai septynios Egipto rykštės, bausmė 
už faraono negailestingumą. Staiga trys paskutiniu ato- 
dūsiu metiso ištarti žodžiai pramuša jo dieviško kurtu- 
mo sieną. Apdraskytas Robinzono kumštis dar sykį nu- 
sileidžia, bet jau nesmarkiai, nes jį sulaiko mintis: 
„Pone, neužmušk manęs!“ — sudejavo kraujo apakin- 
tas Penktadienis. Robinzonas gatavas suvaidinti sceną, 
jau matytą knygoje arba kažkur kitur: brolis mirtinai 
primuša brolį ant duobės krašto. Abelis ir Kainas, pir- 
moji žmogžudystė žmonijos istorijoje, tobuliausia 
žmogžudystė! Kas gi jis? Viešpaties ranka ar prakeiktas 
brolis? Jis stojasi, pasitraukia, bėga — reikia nusiplau- 
ti sielą išminties šaltinyje... 


Štai jis ir vėl priešais piupitrą, suglaudęs kulnis lau- 
kia Šventosios Dvasios įkvėpimo. Reikia išaukštinti sa- 
vąjį pyktį, suteikti jam tyresnę, didingesnę gaidą. Ant 
nuomonės atverčia Bibliją. Tai Ošėjo knyga. Pranašo 
žodis rangosi juodais ženklais baltame lape, prieš pa- 
sklisdamas garso bangomis iš Robinzono lūpų. Prieš 
griausmą šitaip pasirodo žaibas. Robinzonas kalba. Jis 
prabyla į savo dukras kaukelius ir įspėja jas dėl jų mo- 
tinos, moterystę suteršusios Žemės: 


Darykite teismą savo motinai, darykite teismą, nes ji yra 
ne mano žmona ir aš ne jos vyras. Tepašalina paleistuvavi- 
mus nuo savo veido ir savo svetimoteriavimus iš tarpo sa- 
vo krūčių, kad kartais aš neišvilkčiau jos plikai ir nepasta- 
tyčiau jos, kaip ji buvo savo gimimo dieną, kad nepaversčiau 
jos tarsi tyruma, kad nepadaryčiau jos panašios į nepereina- 
mą šalį ir kad nenumarinčiau jos troškuliu. 


Oz 22-3 

Knygų knyga prabilo, ji smerkia Speranzą! Bet ne 
šito ieškojo Robinzonas. Norėjo perskaityti ugnimi įra- 
šytą niekingo tarno, gundytojo, teršėjo pasmerkimą. 
Užverčia ir vėl kur papuola atverčia Bibliją. Dabar pra- 
byla Jeremijas, o svetimas vynuogynas, apie kurį kalba- 
ma — tai dryžuoti kaukeliai: 


Nes kiekviename aukštame kauburyje ir po kiekvienu ša- 
kotu medžiu tu pasiduodavai paleistuvystei. 

Aš gi buvau pasodinęs tave kaip rinktinį vynuogyną iš 
visai tikrų želmenų; 

tai kaipgi tu man pavirtai išgama, tu, svetimasis vynuo- 
gyne? 

Nors tu mazgotumeis šarmu ir imtumei sau daug muilo, 

tu pasilieki sutepta neteisybe mano akivaizdoje, 

sako Viešpats Dievas. 


Betgi jei Speranza suvedžiojo Penktadienį, ar tai 
reiškia, kad araukanas visiškai nekaltas, neatsakingas? 
Robinzono užgauta širdis stoja piestu prieš šį Biblijos 
nuosprendį, smerkiantį tiktai Speranzą ir tiktai ją vie- 
ną. Dar sykį užverčia ir vėl atverčia Bibliją. Šį sykį Ro- 
binzono balsu prabilo Pradžios knygos 39-asis skirsnis: 


Taip kad po daugelio dienų jo valdovė atkreipė savo akį į 
Juozapą ir tarė: Gulėk su manim. Bet jis atmetė jos nedorą 
siūlymą ir jai tarė: Štai mano valdovas visa man taip pati- 
kėjo, kad net nežino, ką jis turi savo namuose; ir nėra nie- 
ko, kas nebūtų mano valdžioje ar nebūtų man pavesta, iš- 
skyrus tave, kuri esi jo žmona, kaipgi tat aš galiu daryti tą 
piktumą ir nusidėti mano Dievui? Tokiomis kalbomis mote- 
riškė vargino jaunikaitį kasdien, o jis gynėsi nuo svetimote- 
rystės. Kartą, Juozapui įėjus į namus, kad atliktų kurį ten 
darbą, ir niekam kitam neesant, ji, nutvėrus jo rūbo skver- 

ną, tarė: Gulėk su manim. Jis, palikęs jos rankose apdarą, iš- 
trūko ir išbėgo laukan. Moteriškė, matydama savo rankose 
apdarą ir save esant paniekintą, pasišaukė pas save namų 
žmones ir jiems tarė: Štai įvedė čia vyrą Ebrajį, kad su ma- 
nim darkiai elgtųsi; tasai įėjo pas mane, kad su manim su- 
gultų; bet man sušukus jis, išgirdęs mano balsą, paliko ap- 
darą, kurį aš laikau, ir išbėgo laukan. Kaltinimui patvirtinti 
ji parodė sugrįžusiam į namus vyrui sulaikytą apdarą ir ta- 
rė: Įėjo pas mane tarnas Ebrajis, kurį tu atvedei, kad su ma- 
nim darkiai pasielgtų; o išgirdęs mane šaukiant, paliko ap- 
darą, kurį laikiau, ir išbėgo laukan. Tai išgirdęs ir įtikėjęs 
žmonos žodžiams, valdovas labai įpyko; ir padavė Juozapą 
kalėjiman, kur buvo sergimi karaliaus kaliniai, ir jis buvo 
ten užrakintas. 


Prislėgtas Robinzonas nutilo. Buvo tikras, jog akys 
jo neapgavo. Kuo gražiausiai užklupo Penktadienį nu- 
sikaltimo vietoje papildant paleistuvystės nuodėmę 
Speranzos žemėje. Bet taip pat žinojo, ir jau seniai, jog 
išorinius faktus, kad ir labiausiai neginčytinus, privalo 
aiškinti kaip išorinius giluminės ir dar neaiškiai bręs- 
tančios realybės ženklus. Iš teisybės tai, kad Penktadie- 
nis išliejo savo juodą sėklą rausvosios daubos raukšlėse 
kažką mėgdžiodamas arba paprasčiausiai norėdamas 
pasismaginti, yra atsitiktinis dalykas, toks kaip Puthip- 
haro kivirčiai su Juozapu. Robinzonas juto, kaip kas- 
dien vis didėja spraga tarp dar jo paties atmintyje išli- 
kusių žmonių visuomenės perteikiamų istorijų, Biblijos 
ir tiek vienų, tiek ir kitos projektuojamo salos vaizdo 
ir, antra vertus, nežmoniškos, pirmapradės, absoliučios 
visatos, į kurią pasineria ir kurios tiesą bando išlukš- 
tenti. Jame slypintis žodis, kuris jo niekada neapvylė, 
jam pusbalsiu šnibžda, kad jis atsidūrė savo istorijos 
posūkyje, kad salos-sutuoktinės, kuri ėjo po salos-mo- 

tinos, savo ruožtu ėjusios po valdomos salos, era baig- 
sis, kad netrukus prasidės visai nauji, negirdėti nenu- 
matomi dalykai. 

Susimąstęs ir tylus, jis žengia kelis žingsnius ir at- 
sistoja rezidencijos tarpduryje. Atbulas pasitraukia, o jo 
pyktis atgimsta iš naujo, kai pastebi kairėje prie namo 
sienos ant kulnų atsitūpusį Penktadienį, visą sustin- 
gusį, į horizontą atsuktu veidu ir nieko nematančiu 
žvilgsniu. Jis žino, jog araukanas gali šitaip sėdėti va- 
landomis, povyza, kuria pats jis tegalėdavo išbūti vos 
kelias sekundes, kol aštrus mėšlungis sutraukdavo ke- 
lius. Jį apima įvairiausi jausmai, paskui jis vis dėlto 
ryžtasi eiti atsisėsti prie Penktadienio, kad drauge su 
juo paskęstų Speranzą ir jos gyventojus gaubiančiame 
didingame ir tyliame laukime. 

Giedrame danguje, kur nematei nė vieno debesėlio, 
viešpatavo visagalė saulė. Visu savo aukso svoriu ji sle- 
gia po ja plytinčią jos galiai nuolankią jūrą, iš karščio 
nuleipusią ir išdžiūvusią salą, Robinzono statinius, ku- 
rie šiuo metu irgi panašūs į jos garbei pastatytas šven- 
toves. Širdyje kažkas šnibžda, kad galbūt po Speranzos 
telūrinio viešpatavimo vienąsyk prasidės saulės viešpa- 
tija, tačiau tai dar tokia neaiški, tokia silpnutė ir neap- 
čiuopiama mintis, jog jis negali ilgiau ties ja apsistoti ir 
palieka savo atminties kamputyje, kad pribręstų. 

Pasukęs galvą šiek tiek į kairę, jis mato tiesų Penk- 
tadienio profilį. Jo veidas išvagotas kraujosrūvų ir įbrė- 
žimų, o ant atsikišusio skruostikaulio it bjauri žaizda 
viepiasi violetinės lūpos. Tarsi pro padidinamąjį stiklą 
Robinzonas stebi šią šiek tiek gyvulišką, atsikišusiais 
žandikauliais kaukę, kuri dėl vaikino nusiminimo atro- 
do dar atkaklesnė ir įnoringesnė nei įprasta. Kaip tik 
tada šiame kančios ir žaizdų subjaurotame veide jis pa- 
stebi kažką žvilgantį, tyrą ir švelnų: Penktadienio akį. 

Po ilgomis riestomis blakstienomis tobulai glotnų ir 
vaiskų akies obuolį be atvangos valo, gaivina ir plauna 
mirkčiojantis vokas. Kaitaliojantis šviesai, virpa vyz- 
dys, savo diametru tiksliai prisitaikydamas prie aplin- 
kos spindulių, kad rainelė visada būtų vienodai veikia- 
ma. Skaidrioje rainelės masėje skęsta nepastebimas 
stiklo plunksnelių vainikas, be galo tiksli ir švelni plo- 
nytė rozetė. Robinzoną keri šis taip subtiliai sukurtas 
organas, tobulai naujas ir blizgantis. Kaipgi šitoks ste- 
buklas gali priklausyti tokiai šiurkščiai, nedėkingai ir 
vulgariai būtybei? Ir jeigu kaip tik šią akimirką jis at- 
sitiktinai atskleidžia stulbinantį anatominį Penktadie- 
nio akies grožį, tai ar neturėtų savęs sąžiningai pa- 
klausti: gal ir visas araukanas yra sukurtas iš lygiai 
tokių pat nuostabių dalykų, kurių jis nepažįsta vien 
per savo aklumą? 

Šį klausimą Robinzonas svarsto šiaip ir anaip. Pir- 
mąkart netašytame ir kvailame metise, kuris jį erzina, 
jis aiškiai įžvelgia galimą kito Penktadienio buvimą, kaip 
kadaise, gerokai prieš grotos ir daubos atradimą, po 
valdoma sala įtarė slypint kitą salą. 

Tačiau ši vizija šmėkštelėjo tiktai probėgomis, ir gy- 
venimas vėl grįžo į seną monotoniško triūso vagą. 


Jis tikrai grįžo į senąją vagą, tačiau kad ir ką būtų 
daręs Robinzonas, jame visada buvo kažkas, laukiantis 
lemiamo, sukrečiančio įvykio, radikaliai naujos pra- 
džios, kuri paverstų niekais visus jo buvusius darbus ir 
būsimus planus. Po to jame tūnantis senasis Žmogus 
užprotestuodavo, kibdavo į darbą, skaičiuodavo būsi- 

mą derlių, kurdavo neaiškius brangiųjų medžių, kau- 
čiukmedžio ir medvilnės plantacijų projektus, netgi 
brėždavo vandens energija varomo malūno statybos 
planus. Bet niekad daugiau nebegrįžo į rausvąją daubą. 

Penktadienis nesuko galvos šitokiais klausimais. Su- 
rado tabako statinaitę ir pasislėpęs nuo šeimininko rū- 
kydavo ilgą van Deiselio pypkę. Jeigu jį sučiuptų, jis, 
be abejonės, būtų deramai nubaustas, nes tabako atsar- 
gos ėjo į pabaigą, ir nuo šiolei Robinzonas leisdavo sau 
tiktai vieną pypkę per du mėnesius. Tai būdavo jam 
šventė, apie kurią iš anksto ilgai svajodavo, ir bijojo 
akimirkos, kai turės galutinai atsisakyti šio malonumo. 

Tądien jis nusileido patikrinti meškerių, kurias išva- 
karėse buvo užmetęs per atoslūgį ir kurios kaip tik da- 
bar turėjo būti vėl pasiekiamos. Paspaudęs po ranka 
tabako statinaitę, Penktadienis skubėjo įsitaisyti groto- 
je. Visas malonumas dingdavo rūkant atviram lauke, 
tačiau jis žinojo, kad jeigu rūkytų bent viename iš na- 
mų, kvapas neišvengiamai jį išduotų. Robinzonas galė- 
davo bet kur rūkyti. Jam rūpėjo vien tiktai ši gyva ug- 
nimi deganti krosnis, traškanti ir pajuodusi nuo dūmų. 
Tai buvo molinis mažos požeminės saulės gaubtas, sa- 
votiškas prijaukintas portatyvus ugnikalnis, taikiai su- 
žėrintis po pelenais, kai jį patrauki lūpomis. Šioje mi- 
niatiūrinėje retortoje tabakas kaista, dega, rūksta 
virsdamas sakais, smala, dervingais sirupais, kurių 
kvapai maloniai kutena šnerves. Tai buvo jo turimas, 
saujoje sugniaužtas vestuvinis Žemės ir saulės kam- 
barys. 

Penktadieniui, atvirkščiai, visą šią operaciją pateisin- 
davo tiktai užraitais leidžiami dūmai, tad mažiausias 
vėjelis arba oro srovė nepataisomai sugriaudavo visą 
žavesį. Jam buvo reikalinga visiškai rami atmosfera, ir 
niekas taip netiko jo eoliškiems žaidimams kaip neju- 
dąs grotos oras. 

Už kokių dvidešimties žingsnių nuo grotos jis įsitai- 
sė savotišką gulimąją kėdę iš maišų ir statinių. Pusiau 
atsilošęs, giliai patraukia iš raginio pypkės snapo. Pas- 
kui lūpomis išpučia dūmų siūlelį, kuris, pasidalinęs į 
du, be jokių nuostolių smelkiasi į jo šnerves. Tuomet 
dūmai atlieka svarbiausią savo funkciją: užpildo ir su- 
jaudina jo plaučius, leidžia pajusti ir nušviečia jo krū- 
tinėje slypinčią erdvę, lengviausią ir dvasingiausią jo 
kūno vietą. Galiausiai švelniai išpučia jame apsigyve- 
nusį melsvą debesį. Prieš šviesą, grotos apšviestoje an- 
goje dūmai išsiskleidžia it išretėjęs judantis aštuonko- 
jis, šokantis arabeskas, sukantis lėtus verpetus, vis 
didėjantis, kylantis aukščiau, vis labiau praskystantis... 
Penktadienis ilgai užsisvajoja ir ruošiasi vėl patraukti 
iš pypkės, kai jį pasiekia tolimas šūksnių ir lojimo ai- 
das. Robinzonas grįžo anksčiau nei buvo numatęs ir 
šaukia nieko gera nežadančiu balsu. Tenas amsi, pasi- 
girsta pliaukštelėjimas. Bizūnas. Balsas skamba vis ar- 
čiau, vis įsakmiau. Šviesioje grotos angoje ryškėja juo- 
das Robinzono siluetas, jis stovi įsisprendęs, išžergęs 
kojas, laiko bizūną. Penktadienis atsikelia. Ką daryti su 
pypke? Iš visų jėgų sviedžia ją grotos gilumon. Paskui 
narsiai Žygiuoja atsiimti atpildo. Robinzonas tikriausiai 
aptiko, jog dingo statinaitė, nes nesitveria pykčiu. Pa- 
kelia bizūną. Ir tuomet visos kartu prabyla keturiasde- 
šimt juodo parako statinių. Iš grotos išsiveržia raudo- 
nų liepsnų srovė. Paskutiniu sąmonės blyksniu 
Robinzonas pajunta, kad kažkas jį pakelia, neša, o jis 
regi, kaip nelyg žaislinė konstrukcija virš grotos griū- 
va uolienos. 


DEVINTAS SKYRIUS 


Atmerkęs akis, Robinzonas pirmučiausia pamatė 
prie jo palinkusį juodą veidą. Kaire ranka Penktadienis 
prilaikė jo galvą, o dešine bandė jį pagirdyti iš delno. 
Bet kadangi Robinzonas buvo mėšlungiškai sukandęs 
dantis, vanduo išsiliejo aplinkui lūpas, ant barzdos ir 
krūtinės. Pamatęs, kaip jis sujudėjo, araukanas nusišyp- 
sojo ir atsistojo. Tučtuojau ant žemės nukrito jo sudras- 
kytų ir pajuodusių marškinių gabalas ir kairioji kelnių 
pusė. Jis pratrūko juoktis ir keliais mostais nusiplėšė 
nuo savęs pusiau sudegusius likusius drabužius. Pas- 
kui iš aplinkui išmėtytų namų apyvokos daiktų ištrau- 
kė veidrodžio šukę, vaipydamasis pasižiūrėjo į save ir, 
vėl pratrūkęs juoktis, padavė Robinzonui. Išskyrus suo- 
dinus randus, jo veidas nebuvo sužeistas, tačiau gražią 
rudą barzdą margino plikos dėmės ir blizganti apdegu- 
sių ir susiraičiusių plaukų pluta. Jis atsistojo ir savo 
ruožtu nusiplėšė ant kūno karojusius apanglėjusius 
skutus. Žengė kelis žingsnius. Po tirštu jį dengusių 
suodžių, dulkių ir žemių sluoksniu juto tiktai keletą 
įdrėskimų. 

Rezidencija liepsnojo it fakelas. Dantyta tvirtovės 
siena buvo įvirtusi į jos prieigas užstojantį griovį. 
Lengvesni iždinės, maldyklos ir kalendorių žyminčio 
stiebo statiniai buvo išblaškyti į visas puses. Robinzo- 
nas ir Penktadienis stebėjo šį nusiaubtą kraštovaizdį, 

kai už šimto pėdų nuo jų padangėn pakilo žemės stul- 
pas, po kurio už sekundės pasigirdo sprogimo trenks- 
mas, vėl juos pargriovęs ant žemės. Aplinkui pabiro 
akmenų ir sutrupintų kelmų kruša. Tai turėjo būti pa- 
rako užtaisas, kurį Robinzonas buvo užkasęs į užtakį 
vedančiame take ir kurį galėjai susprogdinti iš nuoto- 
lio uždegęs pakulų virvutę. Šitaip įsitikinęs, kad salo- 
je nebeliko nė gramo parako, Robinzonas galėjo drąsiai 
keltis ir pradėti registruoti katastrofos padarinius. 

Išgąsdintos šio daug artimesnio antrojo sprogimo, 
ožkos visos drauge puolė į priešingą pusę ir išvertė už- 
tvarą. It padūkusios jos dabar šuoliais lėkė į visas šalis. 
Mažiau nei valandos tereikėjo, kad išsilakstytų po visą 
salą ir mažiau nei savaitės, — kad vėl pasidarytų lau- 
kinės. Vietoje grotos — jos anga buvo dingusi — kilo 
bokštų, piramidžių, prizmės ir cilindrų pavidalo gigan- 
tiškų luitų sangrūda. Virš šios sankaupos karaliavo ver- 
tikaliai kylantis uolienos smaigalys, nuo kurio tikriau- 
siai atsivėrė neprilygstamas salos ir jūros reginys. Tad 
sprogimas atnešė ne vien žalą, rodės, jog toje vietoje, 
kur jis buvo pats stipriausias, architektūros genijus da- 
vė valią savo barokinei vaizduotei. 

Robinzonas žvalgėsi aplinkui apstulbęs, paskui ėmė 
nesąmoningai rinkti daiktus, kuriuos prieš užsiverda- 
ma buvo išspjovus grota. Čia buvo suplyšusių drabu- 
žių, muškieta sukreivintu vamzdžiu, molinių indų šu- 
kių, skylėtų maišų, sulaužytų pintinių. Jis tyrinėjo 
kiekvieną nuolaužą, o paskui ją atsargiai padėdavo 
milžiniško kedro papėdėje. Penktadienis ne tiek jam 
pagelbėjo, kiek paprasčiausiai jį mėgdžiojo, nes iš pri- 
gimties vengdamas taisyti ir saugoti, jis apskritai baig- 
davo naikinti dar galutinai nesunaikintus daiktus. Ro- 
binzonui trūko jėgų piktintis, jis netgi nemirktelėjo 

pamatęs, kaip šis pilnomis saujomis išbarstė truputį 
kviečių, kurių rado ant urnos dugno. 

Buvo jau tamsu, kai jie, pagaliau aptikę visiškai 
sveiką ir gyvą daiktą — žiūronus, medžio papėdėje iš- 
vydo Teno lavoną. Penktadienis jį ilgai čiupinėjo. Nie- 
kas nebuvo sulaužyta, regis, apskritai jam nieko nebu- 
vo nutikę, tačiau jis, be jokios abejonės, buvo negyvas. 
Vargšas Tenas, toks senas ir toks ištikimas, galbūt pa- 
prasčiausiai mirė išsigandęs sprogimo! Jie pasižadėjo 
rytoj jį palaidoti. Pakilo vėjas. Abu drauge nuėjo nusi- 
plauti jūroje, o paskui papietavo laukiniu ananasu, ir 
Robinzonas prisiminė, jog tai buvo jo pirmas valgomas 
daiktas saloje rytojaus dieną po laivo sudužimo. Neži- 
nodami, kur atsigulti nakčiai, abu išsitiesė po didžiuoju 
kedru tarp savo relikvijų. Dangus buvo giedras, bet 
stiprus šiaurės vakarų brizas sūpavo medžių viršūnes. 
Vis dėlto sunkios kedro šakos nepritarė miško ošimui, 
ir išsitiesęs ant nugaros Robinzonas matė, kaip sustin- 
gęes dantytas jų siluetas it juodas tušas gumšo žvaigž- 
džių fone. " 

Šitaip Penktadienis galiausiai sulaukė, kad baigtųsi 
tai, ko iš visų jėgų nekentė. Žinoma, jis nesąmoningai 
sukėlė katastrofą. Robinzonas jau seniai žinojo, kaip 
sunkiai valios samprata derinosi su jo draugo elgsena. 
Penktadieniui buvo būdinga ne tiek laisva ir aiški va- 
lia, diktuojanti sąmoningus poelgius, kiek prigimtis, iš 
kurios savaime išplaukdavo veiksmai, o jų pasekmės 
būdavo į ją panašios, kaip vaikai būna panašūs į savo 
motiną. Regis, niekas iki šiol negalėjo paveikti šios 
spontaniškos sekos. Ir Robinzonas suvokė, kad šiuo 
svarbiausiu klausimu jo įtaka araukanui buvo lygi nu- 
liui. Penktadienis nesąmoningai, bet ramiai ir šaltai 
ruošė, o paskui sukėlė kataklizmą, pradėjusį naują erą. 
O tam, jog sužinotumei, kokia bus ši naujoji era, atsa- 

kymo reikėjo ieškoti pačioje Penktadienio prigimtyje, 
skaityti joje įrašytą apreiškimą. Robinzonas buvo dar 
pernelyg senamadiškas žmogus, kad galėtų bet ką nu- 
matyti. Nes tai, kas juos vieną kitam priešino — ir kar- 
tu jungė, — viršijo taip dažnai aprašomą antagonizmą, 
viešpataujantį tarp metodiško, šykštaus ir melancholiš- 
ko anglo ir lengvabūdiško, išlaidaus, nuolat kvatojan- 
čio čiabuvio. Iš prigimties Penktadienis nepakentė že- 
miškos tvarkos, kurią buvo saloje įvedęs valstietis ir 
administratorius Robinzonas, turėjęs ją pergyventi. 
Araukanas, regis, priklausė kitokiai viešpatijai nei jo 
pono įvesta, telūrinė, kurią jis suniokojo vien už tai, 
kad buvo bandoma jį joje įkalinti. 

Sprogimas visiškai neužmušė Robinzone tūnančio 
senojo Žmogaus, nes jam kilo mintis, jog jis dar gali 
nudobti šalia savęs miegantį draugą, — tūkstantį kar- 
tų nusipelniusį mirties, — ir vėl imtis kantriai austi nu- 
niokotą savojo pasaulio tinklą. Tačiau jį sulaikė ne vien 
tik baimė vėl atsidurti vienam ir pasišlykštėjimas prie- 
varta. Slapčiomis veikė ką tik įvykęs kataklizmas. Iš 
tikrųjų sutvarkyta sala buvo jį ėmusi slėgti beveik taip 
pat kaip Penktadienį. Prieš savo norą išvadavęs jį nuo 
žemiškųjų šaknų, Penktadienis traukė jį prie kažko ki- 
ta. Tokią jam šlykščią telūrinę viešpatiją jis pakeis jam 
savita tvarka, ir Robinzonas degė nekantrumu, norė- 
damas sužinoti, kokia ji bus. Sename kailyje spurdėjo 
naujasis Robinzonas, iš anksto leidžiąs žlugti administ- 
ruojamai salai, kad paskui neatsakingai leistųsi į neži- 
nomą kelią. 

Šitaip medituodamas pajuto kažką judant žemėje po 
ištiesta ranka. Pamanė, kad tai vabalas, ir pirštų galais 
pačiupinėjo puvenas. Betgi ne, šioje vietoje buvo pasi- 
kėlusi pati žemė. Požeminio koridoriaus gale turėtų 
pasirodyti dirvinė pelė arba kurmis. Robinzonas nusi- 

šypsojo naktyje, įsivaizduodamas gyvūnėlio išgąstį, kai 
jis atsidurs jo kumštyje, užuot patekęs į laisvę, kaip ti- 
kėjosi. Žemė dar kartą sujudėjo, ir kažkas iš jos išlindo. 
Kažkas kietas ir šaltas, stipriai įsitvirtinęs žemėje. Šak- 
nis. Vadinasi, tarsi norėdamos apvainikuoti šią siaubin- 
gą dieną, atgyja šaknys ir pačios savaime lenda iš že- 
mės! Atsisakęs tikėti stebuklais, Robinzonas vis dar 
stebėjo žvaigždes pro medžių šakas. Kaip tik tuomet 
jis tikrų tikriausiai išvydo, kaip ištisas Žvaigždynas 
staiga paslydo į dešinę, dingo už šakos ir pasirodė ki- 
toje pusėje. Paskui sustojo. Po kelių sekundžių orą per- 
skrodė ilgas ir šaižus traškesys. Penktadienis jau pašo- 
ko ant kojų ir padėjo Robinzonui taip pat atsikelti. 
Kiek įmanydami jie nešė kudašių, o po jų kojomis siū- 
bavo žemė. Tarp žvaigždžių lėtai slydo didysis kedras 
ir su griaustinio trenksmu virto į kitų medžių vidurį, 
kaip milžinas į aukštą žolę. Vertikaliai iškilęs šiekštas 
laikė apglėbęs savo nesuskaičiuojamomis riestomis ran- 
komis ištisą žemės kalvą. Po šio kataklizmo stojo grės- 
minga tyla. Sprogimo išsekintas, Speranzos genijus glo- 
bėjas negalėjo atsispirti stipriam — nors ir be šuorų — 
vėjui, kuris judino medžių lapiją. 

Sugriuvus grotai, šis naujas smūgis Speranzos žemei 
baigė nutraukti Robinzoną ir jo senąją buveinę sieju- 
sius paskutinius saitus. Nuo šiolei jis laisvas ir įbaugin- 
tas klajojo su Penktadieniu. Neprivalėjo daugiau nieka- 
da paleisti šios rudos rankos, kuri čiupo jo ranką, kad 
išgelbėtų tą akimirką, kai medis nuvirto naktyje. 

Penktadienio laisvė, — į kurią Robinzonas per kitas 
dienas žengė pirmuosius žingsnius, — buvo tiktai 
sprogimo nuo salos paviršiaus nušluotos tvarkos neigi- 
mas. Iš savo pirmųjų dienų Speranzoje prisiminimų 
Robinzonas pernelyg gerai žinojo, ką reiškia netvarkin- 
gas gyvenimas, kai klaidžiojama be tikslo ir pasiduoda- 
ma bet kokiems įgeidžio impulsams bei nevilčiai, kad 
savo draugo elgesyje nebūtų nujautęs paslėptos vieno- 
vės, numanomo dėsningumo. 

Tiesą sakanti, Penktadienis niekada nedirbo. Nesu- 
vokdamas nei praeities, nei ateities, jis gyveno dabar- 
ties akimirka. Ištisas dienas praleisdavo pintų lianų ha- 
make, kurį ištempė tarp dviejų pipirmedžių, ir iš ten 
kartais sarbakanu šaudydavo sustingusios pozos su- 
klaidintus ant šakų nutūpusius paukščius. Vakare jis 
numesdavo šios atsainios medžioklės laimikį Robin- 
zonui prie kojų, o šis nesukdavo galvos, ar šis gestas 
priklauso grobį atnešusiam ištikimam šuniui, ar at- 
virkščiai, — valdingam ponui, kuris netgi nesiteikia 
įsakinėti. Savo santykiuose su Penktadieniu jis jau bu- 
vo peržengęs šių niekingų alternatyvų stadiją. Stebėjo 
jį karštai domėdamasis tiek savo draugo veiksmais ir 
gestais, tiek ir jų atgarsiu savyje, nes jie vedė prie su- 
krečiančių permainų. 

Pirmučiausia pasikeitė jo išvaizda. Jis daugiau nebe- 
skuto galvos, ir jo plaukai raitėsi kasdien vis vešlesnė- 
mis rusvomis garbanomis. Ir priešingai, nusiskuto 
barzdą, kuri jau buvo apgadinta per sprogimą. Kas ry- 
tą braukdavo per skruostus peilio ašmenimis, kurias 
prieš tai ilgai galąsdavo lengvu ir poringu vulkaniniu 
akmeniu, apsčiai randamu saloje. Tuo pat metu jo iš- 

vaizda prarado iškilmingumą ir patriarcho orumą, pa- 
našinančių jį į „Dievą Tėvą“, kuris taip gerai palaikė jo 
senąjį autoritetą. Šitaip jis pajaunėjo visa karta ir žvilg- 
telėjęs į veidrodį netgi pastebėjo, jog nuo šiol, — o toks 
mimetinis reiškinys visai paaiškinamas, — jo veidas 
akivaizdžiai panašus į Penktadienio. Visus tuos metus 
jis buvo kartu Penktadienio šeimininkas ir tėvas. Per 
kelias dienas tapo jo broliu ir nebuvo tikras, ar būtent 
jis yra vyresnysis. Jo kūnas taip pat pasikeitė. Jis visa- 
da bijojo įdegti saulėje — tai buvo didžiausias pavojus 
kiekvienam anglui, ypač rudaplaukiam, atsidūrusiam 
tropinėje zonoje, todėl jis rūpestingai užsidengdavo vi- 
sas kūno dalis, kad apsisaugotų nuo jos spindulių, 
nepamiršdamas — kaip dar vienos apsauginės priemo- 
nės — savo didžiojo ožkos odos skėčio. Būnant grotos 
gilumoje, o vėliau artimai liečiantis su žeme, jo oda 
įgavo pieno baltumą ir buvo nusėta inkštirais bei spuo- 
geliais. Penktadienio padrąsintas, nuo šiolei nuogas 
vaikščiodavo ir gulėdavo saulėje. Iš pradžių drovėjosi, 
buvo susigūžęs dėl savo bjaurumo, bet vėliau po tru- 
putį atitoko. Oda įgavo vario atspalvį. Nuo naujo išdi- 
dumo išsipūtė krūtinė ir raumenys. Jo kūnas spindulia- 
vo karštį, ir jam rodės, jog iš jo siela sėmėsi iki šiol 
nepatirto tikrumo. Šitaip jis sužinojo, kad mielai pri- 
imamas — ir dėl kažkokio nesąmoningo narcisizmo 
netgi geidžiamas — kūnas gali būti ne vien geriausias 
įrankis, padedantis skverbtis į išorinių daiktų vidų, bet 
ištikimas bei stiprus draugas. 

Jis dalyvaudavo Penktadienio žaidimuose ir praty- 
bose, kuriuos anksčiau niekindavo kaip nesuderinamus 
su savo orumu. Antai jis nenurimo, kol neišmoko taip 
pat gerai kaip araukanas vaikščioti ant rankų. Pradžio- 
je jam buvo visai nesunku laikyti kojas, atremtas į ky- 
šančią uolą. Sunkiau būdavo atsiplėšti nuo šio atramos 

taško ir judėti nevirstant atgal ir nenuvargstant. Ran- 
kos drebėdavo nuo jas slegiančio viso likusio kūno 
svorio, bet tai buvo ne dėl to, kad būtų trūkę jėgų, o 
todėl, kad jis dar nesugebėjo tinkamai nešioti šią ne- 
įprastą naštą, visa tai dar reikėjo išmokti. Jis niršo, nes 
buvo įsitikinęs, jog savotiškas visų kūno dalių poliva- 
lentiškumas turi lemiamą reikšmę einant naujuoju ke- 
liu. Svajojo paversti savo kūną milžiniška plaštaka, ku- 
rios penki pirštai būtų galva, rankos ir kojos. Tuomet 
koją galima ištiesti it smilių, vaikščioti rankomis taip, 
tarsi tai būtų kojos, o kūnas galėtų be jokio skirtumo 
remtis bet kokiu savo nariu, kaip plaštaka laikosi ne- 
svarbu ant kokio piršto. | 


Tarp kitų savo retų darbų Penktadienis labai 
kruopščiai ir rūpestingai darydavo lankus ir strėles, tai 
buvo itin stebėtina, nes retai kada jais naudodavosi 
medžioklėje. Išpjovęs paprastus lankus iš pačių lanks- 
čiausių ir tiesiausių — sandalo, burnočio ir kopaibos — 
medžių, greitai ėmėsi taisyti ožio ragų plokštėmis 
buksmedžio šerdį, kad būtų tvirtesnė. 

Bet vis dėlto didžiausią reikšmę jis teikė strėlėms — 
darydamas vis galingesnius lankus, didino strėlių ilgį, 
kuris netrukus siekė per šešias pėdas. Anot jo, subtili 
smaigalio ir strėlės plunksnų pusiausvyra vis nebuvo 
ganėtinai tiksli, ir galėjai matyti, kaip jis ištisas valan- 
das stebi ant akmens atbrailos siūbuojantį apsodą, kad 
nustatytų svorio centrą. Iš tikro, jis be jokios paaiškina- 
mos priežasties puošdavo savo strėles, panaudodamas 
tiek papūgos plunksnas, tiek palmės lapus, o kai smai- 

galius išpjovė ožkos menčių pavidalu, tapo akivaizdu, 
jog nori, kad strėlės ne tiek stipriai ir tiksliai smigtų į 
grobį, bet kad kiek galima toliau ir ilgiau skrietų ore. 

Kai įtempdavo lanką, jo veidas užsisklęsdavo su be- 
veik skausmingu susitelkimu. Ilgai stengdavosi taip pa- 
lenkti strėlę, kad ji užtikrintai skrietų pačia nuostabiau- 
sia trajektorija. Pagaliau sušvilpusi styga atsitrenkdavo 
į odinį rankogalį, kuris saugojo kairės rankos dilbį. 
Priekin palinkusiu kūnu, skrydžiui ir kartu tarsi maldai 
ištiestomis rankomis jis lydėdavo strėlę. Jo veidas švy- 
tėdavo pasitenkinimu tiek ilgai, kiek gyvoji galia neš- 
davo ją, nugalėdama oro trintį ir svorio pasipriešinimą. 
Bet, regis, kažkas jame palūždavo, kai tiktai smaigalys 
smigdavo žemėn, vos vos plunksnų stabdomas. 

Robinzonas ilgai suko galvą, kokią reikšmę galėjo 
turėti šie šaudymai iš lanko be medžiojamų Žvėrių ar- 
ba paukščių, be taikinio, kai Penktadienis iki išsekimo 
nusikamuodavo. Vieną dieną, kai gan stiprus jūros vė- 
jas šiaušė paplūdimyje dūžtančias bangas, jis galiausiai 
suprato. Penktadienis bandė naujas strėles, be galo il- 
gas, kurių beveik tris pėdas puošė švelnios albatroso 
plunksnos. Jis įtempė lanką, pakreipęs strėlę keturias- 
dešimt penkių laipsnių kampu į mišką. Strėlė pakilo į 
mažiausiai šimto penkiasdešimties pėdų aukštį. O tenai 
ji, regis, akimirką delsė, tačiau, užuot smigus į paplū- 
dimį, pasviro horizontalia kryptimi ir su nauja energi- 
ja nuskriejo miško link. Jai dingus už pirmųjų medžių 
uždangos, Penktadienis švytėdamas atsisuko į Robin- 
zoną. 

— Ji nukris ant šakų, tu jos nebesurasi, — tarė jam 
Robinzonas. 

— Nesurasiu jos, — tarė Penktadienis, — todėl, kad 
šita niekad nenukris. 

Vėl sulaukėjusios ožkos nebegyveno taip anarchiš- 
kai, kaip jas versdavo gyventi gyvulius prijaukinęs 
žmogus. Jos pasiskirstė hierarchinėmis grupėmis, ku- 
rioms vadovavo patys stipriausi ir išmintingiausi ožiai. 
Kilus pavojaus grėsmei, banda susispiesdavo dažniau- 
siai ant kalnelio, o pirmoji eilė atstatydavo užpuolikui 
nepraeinamą ragų užtvarą. Penktadienis mėgdavo žais- 
ti netyčia užklupdamas atsiskyrusius ožius. Nutvėręs 
už ragų, juos parblokšdavo žemėn arba pasivydavo bė- 
gančius ir pažymėdavo savo pergalę apvyniodamas jų 
kaklą lianų karoliais. 

Tačiau vieną dieną jis susidūrė su tokiu stambiu 
kaip lokys ožiu, jog šis paprasčiausiai nubloškė jį į uo- 
las milžiniškais rantytais nagais, kyšančiais virš galvos 
it du ilgi juodos liepsnos liežuviai. Penktadienis turėjo 
tris dienas praleisti nejudėdamas savo hamake, bet be 
perstojo kalbėjo surasiąs šį žvėrį, kurį pakrikštijo An- 
doaru ir kuris jam kėlė su švelnumu sumišusį susižavė- 
jimą. Vien tiktai iš siaubingo dvoko Andoarą galėjai 
pajusti už dviejų strėlės skrydžių. Andoaras niekad ne- 
sprukdavo šalin, jei kas prie jo artindavosi. Andoaras 
visada laikydavosi atokiai nuo bandos. Andoaras ne- 
puolė ant jo įtūžęs ir nenudūrė jo, kaip būtų padaręs 
bet kuris kitas ožys... Pusbalsiu giedodamas ditirambus 
savo priešininkui, Penktadienis pynė gyvų spalvų vir- 
veles tvirtesnei ir ryškesnei už visas kitas apykaklei: tai 
buvo Andoaro apykaklė. Jam pasukus keliu į uolienų 
sangrūdą, kur buvo ožys, Robinzonas gan neįtikinamai 
paprieštaravo, neturėdamas vilties jį sulaikyti. Pakako 
jau vien dvoko, kuriuo persisunkdavo jo oda po šių 
ypatingos rūšies pjudynių, kad Robinzonas būtų nepa- 

tenkintas. Be to, būta iš tikrųjų realaus pavojaus, apie 
kurį liudijo jo neseniai patirtas nutikimas ir kurio pa- 
sekmės buvo labai pavojingos. Penktadienis nieko ne- 
ėmė į galvą. Jis tokiu pat mastu švaistė savo jėgas ir 
drąsą jaudinančiam žaidimui, koks paprastai buvo tin- 
gus ir abejingas. Andoaras buvo jo žaidimo partneris, 
bukas žiaurumas jį žavėjo, tad Penktadienis iš anksto 
linksmai susitaikė su naujomis, netgi mirtinomis žaiz- 
domis. | 

Ieškoti reikėjo neilgai. Didžiulio patino siluetas it 
uola kilo virš ožkų ir ožiukų, kurie, jam besiartinant, 
padrikai plūstelėjo atgal. Jie liko vieni amfiteatre, kuris 
gilumoje baigėsi stačia siena, atsiveriančia į kaktusais 
nusėtą griūvančių uolų kaskadą. Vakaruose teritorija 
buvo iškilusi kokių šimto pėdų smailuma. Penktadienis 
atrišo virvutę, kuria buvo apsivyniojęs riešą, ir pamo- 
savo ja, tarsi mesdamas iššūkį Andoarui. Žvėris staiga 
nustojo kramsnojęs, dantyse laikydamas ilgą varpinį. 
Paskui išsišiepė barzdon ir atsistojo ant užpakalinių 
kojų. Šitaip žengė kelis žingsnius Penktadienio pusėn, 
kapodamas orą priekinėmis kanopomis, purtydamas 
milžiniškais ragais, it sveikintų praeinančią minią. Ši 
keista mimika privertė Penktadienį sustingti iš nuosta- 
bos. Vos už kelių žingsnių žvėris staiga puolė į priekį ir 
tuo pat metu it katapulta metėsi jo link. Ožio galva nu- 
niro tarp priekinių kojų, šakėmis išskėsti ragai tarsi 
kailiu papuošta strėlė skriejo tiesiai į Penktadienio krū- 
tinę. Sekundės dalelę Penktadienis pavėlavo pasitraukti 
kairėn. Muskusu atsiduodantis tvaikas apgaubė jį tą 
pat akimirką, kai stiprus smūgis į dešinį petį privertė jį 
apsisukti aplink. Jis griuvo visu svoriu ir liko gulėti 
prisiplakęs prie žemės. Jei tučtuojau atsikeltų, nebetu- 
rėtų jėgų išsisukti nuo dar vieno puolimo. Tad gulėjo 
prisiplojęs nugara, pro pusiau užmerktus vokus stebė- 

damas sausomis žolėmis įrėmintą mėlyno dangaus plo- 
telį. Būtent čia jis išvydo prie jo palinkusią semitų 
patriarcho kaukę šerių ertmėse primerktom žaliom 
akim, susiraičiusia barzda, fauno šypsenos iškreiptu 
juodu snukiu. Jam mažumėlę krustelėjus, skausmingai 
sudiegė petį, ir jis neteko sąmonės. Kai atsimerkė, sau- 
lė tvoskė jam tiesiai į akis, užliedama jį nepakeliamu 
karščiu. Jis atsirėmė kaire ranka ir parietė po savim ko- 
jas. Pusiau pasikėlęs, apsvaigęs žiūrėjo į uolos sieną, 
kurios atspindima šviesa nutvieskė visą amfiteatrą. 
Svirduliuodamas atsistojo ir jau buvo beatsisukąs, kai 
išgirdo už savęs akmenimis kaukšinčias kanopas. Gar- 
sas buvo taip arti, kad jis negaišo laiko ir neatsisuko. 
Svirstelėjo į kairę, kur buvo sveikoji ranka. Smūgis pa- 
taikė į kairįjį klubą, ir Penktadienis puolė, išskėtęs kry- 
žium rankas. Andoaras sustojo, įsirėmė visom keturiom 
sausom ir nervingom kojom ir sustabdė jo šuolį strėnų 
smūgiu. Netekęs pusiausvyros, Penktadienis griuvo it 
berankis manekenas ant ožio nugaros, šis sulinko po jo 
svoriu ir vėl puolė į priekį. Kęsdamas skausmą petyje, 
Penktadienis įsikibo į žvėrį. Laikėsi rankomis įsitvėręs 
už žieduotų ragų prie pat kiaušo, blauzdomis spaudė 
šonų kailį, kojų pirštais įsikabino į genitalijas. Ožys 
ėmė fantastiškai šokinėti, norėdamas atsikratyti šio 
nuogo kūno pančių, apsivijusių jo kūną. Nepaisydamas 
jį slegiančio svorio, jis keliskart stryktelėjo tarsi cirko 
arenoje, bet niekad neprarado pusiausvyros ir nesuklu- 
po. Jei būtų parkritęs arba ėmęs tyčia raičiotis žeme, 
nebūtų galėjęs pasikelti. Penktadienis juto skrandyje 
diegiantį skausmą ir baiminosi vėl netekti sąmonės. 
Reikėjo priversti Andoarą sustoti. Jo plaštakos apgrai- 
bomis nuslydo žemyn gumbuotu kiaušu, paskui už- 
dengė prakaulias žvėries akių orbitas. Bet ir apakintas 
nesustojo. Veržėsi tiesiai priešais save, tarsi būtų išny- 

kusios nematomos kliūtys. Jo kanopos aidėjo plokščiais 
akmenimis, vedančiais į bedugnę, ir du susipynę kūnai 
nugarmėjo į tuštumą. 


Už dviejų mylių Robinzonas su žiūronais rankose 
buvo dviejų priešininkų kritimo liudininkas. Jam buvo 
pakankamai gerai žinoma ši salos dalis, tad neabejojo, 
jog dygiakrūmiais nusėta plokštuma, kur jiedu turėjo 
nukristi, buvo pasiekiama tiek stačiu nuo aukštumos 
nusileidžiančiu takeliu, tiek ir tiesiai, perkopus statme- 
ną kokių šimto pėdų aukščio uolą. Skuba reikalavo 
rinktis tiesų kelią, tačiau Robinzoną gąsdino lipimas 
apčiuopomis nelygia uola, vietomis pasitaikantys kyšu- 
liai, su kuriais tektų neišvengiamai susidurti. Bet ne 
vien būtinybė gelbėti Penktadienį — jis dar galėjo bū- 
ti gyvas — skatino jį šitokiam žygiui. Nors pratimais 
išlavinus raumenis jo kūnas tapo žvalus ir trykštantis 
sveikata, jis vis dar nepamiršo turįs vieną savo ankstes- 
nių trūkumų: netgi pakilus tik tris pėdas nuo žemės, 
jam svaigdavo galva. Jis neabejojo, kad, nugalėjęs šį li- 
guistą silpnumą, pasieks reikšmingą pergalę savo nau- 
jajame kelyje. 

Žvaliai lėkdamas tarp uolos luitų, paskui šokinėda- 
mas nuo vieno ant kito, kaip matė šimtąkart darant 
Penktadienį, jis gana greitai pasiekė vietą, kur reikėjo 
priglusti prie sienos ir, visa dvidešimčia pirštų įsikibus 
į kiekvieną įdubą, kopti viršun. Tenai jis pajuto begali- 
nį, nors gana įtartiną palengvėjimą, vėl atradęs tiesio- 
ginį sąlytį su telūriniu pradu. Jo rankos, kojos, visas 
nuogas kūnas pažino kalno kūną, jo lygumus, dūlėsius, 
šiurkštumus. Jis tyrinėjo paviršių ilgesingos ekstazės 

apimtas, pedantiškai čiupinėjo mineralinį kūną, labai 
mažai rūpindamasis savo saugumu. Tai buvo — ir jis 
gerai žinojo — grįžimas į savo praeitį, kuris būtų nie- 
kingas ir liguistas, jeigu už jo nugaros tvyranti tuštuma 
nebūtų buvus kita jo išbandymo dalis. Čia buvo žemė ir 
oras, O tarp jų it spurdantis drugelis prie akmens pri- 
gludęs Robinzonas, skausmingai kovojantis už savo 
perėjimą nuo vieno prie kito elemento. Pasiekęs uolos 
vidurį, prisivertė sustoti ir pasisukti — tai padaryti bu- 
vo galima ant nykščio platumo karnizo, į kurį galėjo 
remtis kojomis. Jį išpylė šaltas prakaitas, rankos pasi- 
darė pavojingai slidžios. Užmerkė akis, kad nebematy- 
tų po savimi mirguliuojančių uolėtų luitų kaskados, 
kuria ką tiktai bėgo. Po to atsimerkė, pasiryžęs nugalė- 
ti silpnumą. Tuomet jam kilo mintis pažvelgti į dangų, 
kuriame žaižaravo saulėlydžio žara. Ir tada kažkokia 
paguoda tučtuojau grąžino jam dalį jėgų. Jis suvokė, 
jog svaigulys — tai žemės trauka, veikianti Žmogaus 
širdį. Siela beprotiškai veržiasi į šias granito, molio, si- 
licio arba uolienų gelmes, kurių tolumas tuo pat metu 
atstumia ir traukia, nes ji nujaučia ten glūdinčią mirties 
ramybę. Tad svaigulį žadina ne oro tuštuma, o kerinti 
žemės gelmių pilnatvė. Pakėlęs veidą į dangų, Robin- 
zonas pajuto, kad šleikščiai saldų netvarkingai suvers- 
tų antkapių šauksmą gali nugalėti vakaro spindulių 
rausvai nušviestuose debesyse draugiškai sklandanti ir 
kviečianti skrydžiui albatrosų pora. Jis vėl ėmė kopti 
ramia širdimi, geriau žinodamas, kurlink ves jo būsi- 
mieji Žingsniai. 

Jau temo, kai jis rado Andoaro lavoną tarp akmenų 
skurdžiuose gudobelės krūmuose. Jis palinko ties stam- 
biu nuo kritimo sutraiškytu kūnu ir tučtuojau atpažino 
spalvotą virvių pynę, tvirtai apvijusią žvėries kaklą. At- 
sitiesė, išgirdęs užpakaly savęs juokiantis. Tai buvo 

Penktadienis, visas sudraskytas, sustingusia kaire ran- 
ka, bet vis dėlto gyvas. | 

— Jis mirė ir išgelbėjo mane savo kailiu, — tarė. — 
Didysis ožys mirė, bet netrukus aš jį priversiu skraidyti 
ir dainuoti... 


Penktadienis atsigaudavo nuo nuovargio ir žaizdų 
taip greitai, jog Robinzonui likdavo tiktai stebėtis. Ki- 
tą rytą, pailsėjusiu veidu ir žvaliu kūnu, jis ėmėsi dir- 
ti Andoaro kailį. Pirmučiausia nukirto galvą ir padėjo 
ją vidury skruzdėlyno. Paskui, įpjovęs odą aplinkui le- 
tenas ir išilgai krūtinės bei pilvo, ištiesė ją ant žemės ir 
nupjovė paskutines prie jo prilipusias didžiulio lieso ir 
rausvo Andoaro anatominio kūno liekanas. Išskrodęs 
pilvo ertmę, išvyniojo keturiasdešimt pėdų žarnų, ne- 
gailėdamas vandens jas išplovė ir padžiovė ant medžio 
šakų. Ši keista pieniško ir violetinio atspalvio girlianda 
tučtuojau pritraukė nesuskaičiuojamą daugybę musių. 
Po to niūniuodamas pasikišo po sveika ranka sunkų 
riebaluotą Andoaro kailį ir patraukė į paplūdimį. Išplo- 
vęs jį jūros bangose, paliko ten gulėti, kad prisigertų 
smėlio ir druskos. Paskui improvizuotu skustuvu — 
prie velenėlio pririštu kiaukutu — ėmė skusti šerius 
odos išorinėje, o mėsos liekanas — vidinėje pusėje. Šis 
darbas pareikalavo kelių dienų, bet jis atsisakė Robin- 
zono pagalbos, palikdamas jam, kaip sakė, kitą, kilnes- 
nę, lengvesnę ir vis dėlto svarbiausią užduotį. 

Paslapties šydas prasiskleidė, kai jis paprašė Robin- 
zono teiktis nusišlapinti ant odos, kurią ištiesė uolos 
įdubos dugne — didžiojo potvynio metu ten spindėda- 
vo vandens veidrodis, išgaruodavęs po kelių valandų. 
Maldavo jį visas kitas dienas daug gerti ir nesilengvinti 

niekur kitur, kad šlapimas visiškai apsemtų Andoaro 
išnarą. Robinzonas pastebėjo, kad jis pats šito nedarė, 
tačiau nepaklausė, ar manąs, jog jo paties šlapimas ne- 
turi rauginimui reikalingų savybių, o gal jis šlykštisi 
gėdingu jųdviejų skysčių mišiniu. Šitaip oda mirko aš- 
tuonias dienas amoniako sūryme, po to jis ją ištraukė, 
išskalavo jūros vandenyje ir pritvirtino prie dviejų lan- 
kų, kurie ją tvirtai įtempė. Galiausiai paliko ją tris 
dienas džiūti pavėsyje, o vėliau, kai dar buvo truputį 
drėgna, ėmėsi su pemza ją minkštinti. Ji tapo skaisčiu 
seno aukso spalvos pergamentu, šiugždančiu žemais ir 
skambiais tonais, kai paliesdavai pirštais. 

— Andoaras skraidys, Andoaras skraidys, — karto- 
jo jis labai susijaudinęs, vis dar nesutikdamas atskleisti 
savo ketinimų. 


Saloje nebuvo daug araukarijų, bet jų juodi pirami- 
dės formos siluetai išdidžiai kilo vidury atvašyno, au- 
gusio ių šešėyje. Penktadienis buvo itin prisirišęs prie 
šių medžių, tokių savitų jo šaliai, kurios vardu jie bu- 
vo vadinami; ištisas dienas jis praleisdavo susigūžęs jų 
stambių šakų lopšyje. Vakarais parnešdavo Robinzonui 
saują sparnuotų sėklų, kurių viduje buvo valgomas 
branduolys, krakmolingas, stipriai atsiduodantis gailiu 
sakų aromatu. Robinzonas atsisakydavo sekti paskui 
savo draugą ir ginkdie nesikarstydavo medžiais kaip 
kokia beždžionė. 

Vis dėlto tąryt jis stovėjo aukščiausio šių medžių pa- 
pėdėje ir, įbedęs žvilgsnį į šakų tankumyną, apskaičia- 
vo, kad jis turėtų būti nemažesnio kaip šimto penkias- 

dešimties pėdų aukščio. Po kelias dienas užtrukusio 
lietaus ryto gaiva pranašavo gražų orą. Miškas garavo 
it Žvėris, O po samanomis nematomi upeliai čiurleno 
neįprastu šnaresiu. Visada atidžiai stebėdamas savyje 
vykstančius pokyčius, Robinzonas jau kelias savaites 
juto kiekvieną rytą su nerimastingu nekantravimu lau- 
kiąs saulėtekio: pirmieji saulės spinduliai būdavo jam 
tarsi iškilminga šventė, nors ir kasdieniška, tačiau kiek- 
vienąkart tokia pat gyva ir nauja. 

Jis pačiupo artimiausią šaką, pirma pasikėlė ant ke- 
lio, paskui atsistojo, neaiškiai vaizduodamasis, kad jei 
įlips į medžio viršūnę, galės keliomis minutėmis anks- 
čiau gėrėtis saulėtekiu. Lengvai užkopė vieną po kito 
medinės konstrukcijos aukštus, vis didėjant įspūdžiui, 
jog yra kalinys — ir vienut vienas — milžiniškos struk- 
turos, be galo išsišakojusios, prasidedančios rausvos 
žievės kamienu ir plintančios šakomis, šakelėmis, stie- 
bais, stiebeliais, galiausiai užsibaigiančios aštriais Žvy- 
nų formos trikampiais lapais, spirale apsivyniojusiais 
aplink šakas. Jis tarsi persiėmė vienintele medžio funk- 
cija — apglėbti orą tūkstančiais savo rankų, sugniaužti 
jį milijonais savo pirštų. Kildamas aukštyn juto siūbuo- 
jant visą šį architektūrinį statinį, kuriame it vargonai 
gaudė vėjas. Artėjo prie viršūnės, kai staiga pasijuto at- 
sidūręs tuštumoje. Tikriausiai žaibas buvo nukirtęs ka- 
mieną kaip tik čia, šešių pėdų aukštyje. Nuleido akis, 
kad nesvaigtų galva. Po jo kojomis į kvaitinančią gelmę 
grimzdo vienas ant kito uždėti šakų vainikai. Jis prisi- 
minė vieną savo vaikystės baimių. Norėjo užkopti į Jor- 
ko katedros varpinę. Ilgąlaik lipęs stačiais siaurais laip- 
tais, kurie sukosi aplink kalto akmens koloną, staiga 
pasijuto išplėštas iš raminančios mūrinių sienų priete- 
mos, po atviru dangumi, erdvėje, kuri dar daugiau 
svaigino dėl tolumoje matomų miesto stogų siluetų. 

Žemyn leidosi it koks ryšulys, užsitraukęs ant galvos 
mokyklinės uniformos gobtuvą... 

Jis užmerkė akis ir atsirėmė skruostu į kamieną, vie- 
nintelę tvirtą atramą. Šioje gyvoje stiebų konstrukcijo- 
je jutai, kaip pulsuoja medis, slegiamas savo sąnarių 
naštos, gaudantis vėją, girdėjai duslų virpėjimą, retsy- 
kiais pertraukiamą ilgos aimanos. Ilgai klausėsi šio ra- 
minančio ošimo. Baimė atleido gniaužtus. Jis svajojo. 
Medis buvo didžiulis laivas, nuleidęs inkarą juodžemy- 
je; jis kovojo išskleidęs visas bures, kad galiausiai 
pakiltų. Jo veidą apgaubė šilta glamonė. Vokai ėmė 
kaisti. Suprato, kad saulė patekėjo, bet, prieš atsimerk- 
damas, akimirką dar padelsė. Įdėmiai klausėsi savyje 
kylančio neįprasto džiūgavimo. Jį užliejo karščio ban- 
ga. Po vargdienės aušros prašvitusi rusva šviesa val- 
dingai nutvieskė visus daiktus. Jis pusiau pravėrė 
vokus. Tarp blakstienų žėrėjo švytinčių blizgučių 
pluoštai. Padvelkė drungnas vėjelis, suvirpėjo lapija. 
Lapas — medžio plautis, medis pats plautis, tad vėjas yra jo 
kvėpavimas, mąstė Robinzonas. Įsivaizdavo savo paties 
plaučius, išsiskleidusius išorėje it purpurinės mėsos 
krūmas, gyvo koralo polipas rausvomis plėvėmis, glei- 
vėtomis kempinėmis... Papurtytų ore šia švelnia gausy- 
be, mėsos gėlių puokšte, ir skaisčiai raudono kraujo 
pritvinkusiu kamienu atėjęs purpurinis džiaugsmas 
persmelktų jį... 

Virš kranto padangėje aikštingai suposi didžiulis se- 
no aukso spalvos rombo pavidalo paukštis. Tesėdamas 
savo paslaptingą pažadą, Penktadienis skraidino An- 
doarą. 

Surišęs dvi nendrių lazdeles kryžiumi su dviem ne- 
lygiais lygiagrečiais skersiniais, jis kiekvienoje padaloje 
išpjovė angą ir pravėrė žarną. Po to šiuos lengvus ir 
tvirtus rėmus pritvirtino prie Andoaro odos, užlanksty- 

damas ir prisiūdamas jos kraštus prie žarnos. Ant vie- 
no pačios ilgiausios lazdos galo buvo ištempta prieki- 
nė odos dalis, ant kito it kortų kryžius kybojo užpaka- 
linė dalis ir uodega. Šie du galai buvo sujungti gan 
laisva sąvarža, o prie jos pririšta virvė laikyti. Ji buvo 
pritvirtinta kruopščiai apskaičiuotoje vietoje, kad rei- 
kiamai pakrypęs aitvaras įgautų pačią didžiausią paki- 
limo jėgą. Nuo pat aušros Penktadienis triūsė prie šios 
subtilios konstrukcijos, ir kai padvelkė stiprus pietva- 
karių brizas, kurio gūsiai pranašavo sausą ir giedrą 
orą, vos tik užbaigtas didžiulis pergamento paukštis 
plakėsi jo rankose, nekantraudamas pakilti skrydžiui. 
Araukanas šaukė iš džiaugsmo, kai šis trapus monst- 
ras, išsigaubęs it lankas, pakilo aukštyn kaip raketa, 
pliaukšėdamas visomis minkštomis dalimis ir vilk- 
damas paskui save baltai ir juodai mirguliuojančių 
plunksnų uodegą. 

Kai atėjo Robinzonas, jis gulėjo ant smėlio, po pa- 
kaušiu sukryžiavęs rankas, o prie kairiosios kulkšnies 
prisirišęs aitvaro virvę. Robinzonas išsitiesė šalia jo ir 
abu ilgai žiūrėjo į Andoarą, gyvenantį tarp debesų, pa- 
klūstantį staigiems ir nematomiems puolimams, tam- 
pomą priešingų srovių, netikėtai silpstantį nustojus 
pūsti vėjui, bet vėl tučtuojau atgaunantį prarastą aukštį 
svaiginančiu šuoliu. Gyvai sekęs kiekvieną aitvaro 
judesį, Penktadienis pagaliau atsikėlė ir, sukryžiavęs 
rankas, juokdamasis ėmė mėgdžioti Andoaro šokį. Jis 
atsitūpdavo susirietęs kamuoliu ant smėlio, paskui 
skrisdavo, išmetęs kairę koją į dangų, sukosi, svirdulia- 
vo it staiga netekęs jėgų, lūkuriuodavo, vėl lėkdavo, o 
prie kulkšnies pririšta virvė buvo tarsi svarbiausias šį 
orinį šokį kontroliuojantis centras, nes ištikimas ir toli- 
mas kavalierius Andoaras atsakydavo į kiekvieną jo ju- 
desį linkčiodamas, sukdamasis, pikiruodamas. 

Po pietų jie žvejojo belonas. Andoaro virvė buvo 
pririšta prie valties užpakalio, o to paties ilgio — maž- 
daug šimto penkiasdešimties pėdų — meškerė vienu 
galu buvo pritvirtinta prie aitvaro uodegos, o kitas ga- 
las baigėsi plonyčiu it vorų nuaustu tinkleliu, kuris žė- 
rėdamas slydo bangų keteromis. 

Robinzonas iš lėto irklavo prieš vėją atviroje jūroje, 
rytinėje pakrantėje esančios lagūnos pusėje, o jam nu- 
garą atsukęs užpakalyje sėdėjo Penktadienis ir stebėjo 
Andoaro skrydį. Kai belona čiupdavo jauką ir stipriai 
sukąsdavo blizgę savo į snapą panašiomis ir mažyčiais 
dantukais pasišiaušusiomis žiotimis, aitvaras imdavo 
timpčioti it kokia meškerės plūdė ir pranešdavo apie 
laimikį. Tuomet Robinzonas apsisukdavo ir, irkluoda- 
mas pavėjui, gan greitai pasiekdavo meškerės galą, ku- 
rį sučiupdavo Penktadienis. Valties dugne gulėjo krūva 
cilindrinių žuvų žaliomis nugaromis ir sidabriniais šo- 
nais. 

Atėjus vakarui, Penktadienis negalėjo ryžtis nuleis- 
ti nakčiai Andoarą žemėn. Pririšo jį prie pipirmedžio, 
ant kurio kabėjo jo hamakas. It koks naminis gyvulys, 
pririštas už virvės, Andoaras šitaip praleido naktį prie 
šeimininko kojų ir lydėjo jį dar visą kitą dieną. Tačiau 
antrąją naktį visai nurimo vėjas ir reikėjo eiti pasiimti 
šio didelio auksinio paukščio į magnolijų lauko vidurį, 
kur jis buvo švelniai nusileidęs. Po kelių bevaisių ban- 
dymų Penktadienis atsisakė jį laidyti. Regis, jį pamiršo 
ir aštuonias dienas atsidavė dykaduoniavimui. Būtent 
tada, atrodo, prisiminė ožio galvą, kurią buvo palikęs 
skruzdėlyne. 

Triūslios mažos rausvos darbininkės gerokai pasi- 
darbavo. Neliko nei baltų ir rudų šerių, nei barzdos, 
nei mėsos. Akių orbitos ir galvos vidus puikiausiai iš- 
sivalė patys, o raumenys ir kremzlės buvo taip gerai 
nugraužtos, jog apatinis žandikaulis atkrito nuo galvos, 
Penktadieniui vos ją palietus. Tai buvo labai kilni gilti- 
nė dramblio kaulo kaukole, stipriais žieduotais lyros 
formos juodais ragais; jis iškėlė ją ant rankos it kokį 
trofėjų. Suradęs smėlyje ryškiaspalvę virvelę, kuria bu- 
vo apvyniojęs žvėries kaklą, pririšo ją ragų apačioje, 
prie sustorėjimo, kurį sudarė suragėjusi makštis aplin- 
kui kaulinę ašį. 

— Andoaras dainuos! — paslaptingai pasakė jį ste- 
bėjusiam Robinzonui. 

Pradžioje išpjovė du nevienodo ilgio nedidelius fig- 
medžio skersinius. Ilgesniuoju, kurio galuose buvo iš- 
skobtos šoninės skylės, sujungė ragų viršūnes. Trum- 
pesniąją pritvirtino lygia greta pirmajai nuožulnumos 
viduryje. Maždaug kokiu coliu aukščiau, tarp orbitų, 
įspraudė eglinę lentelę, kurios viršutinėje briaunoje bu- 
vo dvylika siaurų vagučių. Pagaliau nukabino vis dar 
ant medžio karojusias Andoaro žarnas, saulės nurus- 
vintą ploną sudžiūvusią juostą, supjaustė jas maždaug 
trijų pėdų ilgio lygiais gabalais. 

Robinzonas žiūrėjo į jį vis dar nieko nesuvokdamas, 
tarsi būtų stebėjęs, kaip elgiasi sudėtingų ir žmogaus 
protui nesuvokiamų įpročių vabzdys. Daugiausia laiko 
Penktadienis nieko neveikdavo ir niekada nuobodulys 
netemdė jo begalinio ir naivaus tingumo padangės. 
Paskui, it koks lepidopteras, pavasario dvelksmo paža- 
dintas įsijungti į sudėtingą dauginimosi procesą, staiga 

kažkokios minties nutviekstas pasikeldavo ir pasiner- 
davo netrikdomas į darbą, kurio prasmė ilgai likdavo 
slėpininga, bet beveik visada kažkaip siejosi su oru. 
Tuomet jam būdavo nesvarbu vargas ir laikas, o kan- 
trybė ir rūpestis būdavo beribiai. Šitaip Robinzonas 
matė, kaip jis kelias dienas iš eilės pleištais tempė ant 
dviejų skersinių dvylika žarnų gabalų, turėjusių pa- 
puošti Andoaro ragus ir kaktą. Įgimtu muzikanto įsi- 
jautimu derino juos ne tercijomis arba kvintomis kaip 
paprastą instrumentą, 0 čia unisonu, čia oktavomis, 
kad galėtų skambėti drauge nesipjaudami. Kadangi tai 
nebuvo lyra ar kitara, kuria pats galėtų groti, o elemen- 
to instrumentas, Eolo arfa, kuria skambintų vien tiktai 
vėjas. Orbitos atstojo klausos angas rezonuojančioje 
kaukolės dėžėje. Kad stygas paliestų mažiausias 
dvelksmas, iš vienos ir kitos kaukolės pusės Penktadie- 
nis pritvirtino vanago sparnus, ir Robinzonas suko gal- 
vą, kur jis galėjo juos rasti, nes šie gyvūnai jam visada 
atrodė nepažeidžiami ir nemirtingi. Paskui Eolo arfa 
atsidūrė ant sudžiūvusio kipariso šakų, kurio skurdus 
siluetas kyšojo virš sangrūdos visų krypčių vėjams at- 
viroje vietoje. Beje, vos tenai įkelta, ji paskleidė pana- 
šų į fleitos cypiantį ir aimanuojantį garsą, nors oras tik- 
rai buvo visai ramus. Penktadienis ilgai klausėsi šios 
graudžios ir tyros muzikos. Galiausiai su nepasitenki- 
nimo grimasa pakėlė du pirštus, tuo norėdamas paro- 
dyti Robinzonui, jog vibravo tiktai dvi stygos. 
Penktadienis ilgoms savaitėms vėl grįžo prie savo 
pogulių, o Robinzonas — prie savo saulės pratimų, kai 
Andoaras pagaliau prabilo visu balsu. Vieną naktį at- 
ėjęs Penktadienis patraukė Robinzoną už kojos, kai šis 
gulėjo galų gale išsirinktoje buveinėje ant araukarijos 
šakų, kur įsitaisė prieglobstį po stogeliu iš medžių žie- 
vės. Kilo škvalas, savo dvelksmu nešdamas perkūnijos 

karštį, elektrinusį orą, tačiau nežadėjusį lietaus. Paki- 
busi danguje it diskas pro blyškių debesų skutus švie- 
tė pilnatis. Penktadienis nutempė Robinzoną prie 
nudžiūvusio kipariso skeleto. Dar gerokai prieš išvys- 
damas medį, Robinzonas manė girdįs dangišką orkest- 
rą, kuriame jungėsi fleitų ir smuikų garsai. Tai nebuvo 
melodija, kurios viena po kitos einančios gaidos įtrau- 
kia širdį į savąjį šokį ir suteikia jai savo polėkį. Tai bu- 
vo vienintelė gaida, tačiau sklidina begalinės harmoni- 
jos, galutinai užvaldančios sielą, nesuskaičiuojamų 
komponentų akordas, kurio nepailstanti galia turėjo 
kažkokio lemtingo ir nenumaldomo žavesio. Vėjas dvi- 
gubai sustiprėjo, kai du bičiuliai atsidūrė greta dainuo- 
jančio medžio. Trumpai pririštas prie aukščiausios ša- 
kos, aitvaras tratėjo it būgno oda, čia gausdamas ir 
virpėdamas vietoje, čia įnirtingai šuoliuodamas. Ando- 
aras skrajūnas persekiojo Andoarą daininką ir, regis, 
kartu jį saugojo ir jam grasino. Permainingoje mėnesie- 
nos šviesoje vanago sparnai mėšlungiškai išsiskleisda- 
vo ir vėl užsiverdavo abiejose kaukolės pusėse ir ji tap- 
davo panaši į audroje plastantį fantastišką padarą. 
Tačiau visų pirma girdėjosi toji bramaniška aimana, 
stipri ir melodinga, tikra elementų muzika, kuri sykiu 
buvo ir nežmoniška žemės muzika, ir dangiškųjų sferų 
harmonija, ir kimi didžiojo aukojamo ožio dejonė. Vie- 
nas prie kito prisispaudę kyšančios uolos prieglobsty- 
je, Robinzonas ir Penktadienis netrukus pamiršo pačius 
save, užburti tos didingos paslapties, kurioje bendravo 
pirmapradžiai elementai. Žemė, medis ir vėjas sutarti- 
nai šventė naktinę Andoaro apoteozę. 

Robinzono ir Penktadienio santykiai tapo šiltesni ir 
žmogiškesni, bet kartu ir sudėtingesni, ir nedaug trūko, 
kad būtų buvę be debesėlio. Kadaise — prieš sprogi- 
mą — tarp jų nebuvo jokių ginčų. Robinzonas buvo 
šeimininkas, Penktadienis privalėjo tiktai klausyti. Ro- 
binzonas galėjo jį barti ar net mušti. Dabar, kai Penk- 
tadienis buvo laisvas ir lygus su Robinzonu, jiedu ga- 
lėjo pyktis. 

Šitaip atėjo diena, kai Penktadienis didžiuliame 
kiaukute paruošė gyvatės ritinėlių su žiogų garnyru. 
Beje, jau kelias savaites jis erzino Robinzoną. Nieko nė- 
ra pavojingesnio už susierzinimą, kai privalai gyventi 
vienas su kažkuo kitu. Tai dinamitas, suskaldantis pa- 
čias tvirčiausias poras. Išvakarėse Robinzonui buvo su- 
trikęs virškinimas nuo vėžlio nugarinės su mėlynėmis. 
Ir štai Penktadienis jam kiša po nosimi šį pitono ir 
vabzdžių mišinį! Pasišlykštėjęs Robinzonas nuspyrė ko- 
ja didįjį kiaukutą, kuris su visu savo turiniu nusirito į 
smėlį. Įtūžęs Penktadienis jį pakėlė ir abiem rankom 
švystelėjo Robinzonui į galvą. Ar du draugai ims peš- 
tis? Ne! Penktadienis pabėgo. 

Už dviejų valandų Robinzonas pamatė jį grįžtant ir 
gan šiurkščiai velkant kažkokį manekeną. Jo galva bu- 
vo kokoso riešutas, rankos ir kojos — bambuko lazdos. 
O svarbiausia, jis buvo aprengtas senais Robinzono 
drabužiais it kokia kaliausė paukščiams baidyti. Ant 
kokoso riešuto, ant kurio buvo užmaukšlinta jūrininko 
kepurė, Penktadienis nupiešė savo buvusio šeimininko 
veidą. Jis pastatė manekeną priešais Robinzoną. 

— Pristatau tau Robinzoną Kruzą, Speranzos salos 
gubernatorių, — tarė jam. 

Po to pakėlė tuščią nešvarų, vis dar čia pat gulėjusį 
kiaukutą ir tėškė į kokoso riešutą, kuris sudužo į gaba- 
lus ir nukrito tarp sulūžusių bambuko tūtelių. Pagaliau 
pratrūko kvatotis ir priėjęs apkabino Robinzoną. 

Robinzonas suprato šios keistos komedijos pamoką. 
Vieną dieną, kai Penktadienis valgė gyvus stambius 
palmių kirminus, prieš tai išvoliotus skruzdžių kiauši- 
nėliuose, Robinzonas susinervinęs nuėjo į paplūdimį. 
Ant šlapio smėlio jis nulipdė savotišką statulą, gulinčią 
kniūpsčiomis, su plaukais iš dumblių. Veidas liko ne- 
matomas, paslėptas po sulenkta ranka, tačiau rudas 
nuogas kūnas buvo panašus į Penktadienio. Robinzo- 
nas buvo vos baigęs savo darbą, kai atėjo jo draugas, 
vis dar pilna burna palmių kirminų. 

— Pristatau tau Penktadienį, gyvačių ir kirminų val- 
gytoją, — tarė jam Robinzonas, rodydamas smėlio sta- 
tulą. 

Paskui paėmė lazdyno šaką, aplaužė šakeles, nusky- 
nė lapus ir ėmė čaižyti nugarą, užpakalį ir šlaunis nu- 
lipdytam Penktadieniui. 

Nuo šiol šaloje gyveno keturiese. Buvo tikrasis Ro- 
binzonas ir bambuko lėlė, tikrasis Penktadienis ir smė- 
lio statula. Ir visa, ką du draugai būtų galėję vienas ki- 
tam padaryti bloga — įžeisti, sumušti, užpykti — 
darydavo antrininkui. O viens su kitu jie elgėsi be ga- 
lo meiliai. 

Tačiau Penktadienis išrado dar ir kitokį žaidimą, la- 
biau uždegantį ir įdomesnį negu žaidimas antrininkais. 

Vieną popietę jis gan šiurkščiai pažadino po euka- 
liptu pogulio užmigusį Robinzoną. Buvo persirengęs, 
bet Robinzonas iškart nesuvokė šio persirengimo pra- 
smės. Kojas buvo apmuturiavęs skudurais, surištais 
kaip kelnės. Jo pečius dengė trumpa striukė. Buvo už- 

sidėjęs šiaudinę skrybėlę, bet ji nekliudė jam dar slėp- 
tis po palmių skėčiu. Bet svarbiausia prie skruostų 
buvo prisilipinęs rusvus palmių ašutų kuokštus ir pa- 
sidaręs dirbtinę barzdą. 

— Ar žinai, kas aš esu? — paklausė jis Robinzoną, 
didingai prieš jį stypčiodamas. 

— Ne. 

— Esu Robinzonas Kruzas iš Anglijos miesto Jorko, 
laukinio Penktadienio ponas! 

— O kas tada esu aš? — paklausė suglumęs Robin- 
zonas. 

— Atspėk! 

Dabar Robinzonas pernelyg gerai pažino savo drau- 
gą, kad nesuprastų iš pusės žodžio, ko šis nori. Jis at- 
sistojo ir dingo miške. 

Jeigu Penktadienis buvo Robinzonas, anų laikų ver- 
go Penktadienio ponas, Robinzonui neliko nieko kita, 
kaip tiktai tapti Penktadieniu, anų laikų vergu. Iš teisy- 
bės jis jau nebeturėjo kvadratinės barzdos ir trumpų 
plaukų kaip prieš sprogimą. Buvo taip panašus į Penk- 
tadienį, jog nebuvo sunku jį suvaidinti. Tad tiktai išsi- 
trynė veidą ir kūną riešuto sultimis, kad paruduotų, ir 
apsirišo klubus odos gabalu, kokį dėvėjo araukanai ir 
išsilaipinęs saloje Penktadienis. Paskui prisistatė Penk- 
tadieniui tardamas: 

— O štai aš esu Penktadienis! 

Tuomet Penktadienis pasistengė kalbėti tokiais ilgais 
sakiniais, kokius tik sugebėjo išvedžioti anglų kalba, o 
Robinzonas jam atsakė keliais araukaniškais žodžiais, 
kuriuos buvo išmokęs, kai Penktadienis visiškai nekal- 
bėjo angliškai. 

— Aš tave išgelbėjau nuo tavo gentainių, norėjusių 
tave paaukoti ir sunaikinti pražūtingąją tavo galią, — 
tarė Penktadienis. 

O Robinzonas atsiklaupė, nulenkė galvą iki pat že- 
mės, murmėdamas nerišlius padėkos žodžius. Galiau- 
siai paėmė Penktadienio koją ir uždėjo ją sau ant pa- 
kaušio. 

Dažnai jie žaisdavo šitą žaidimą. Būtent Penktadie- 
nis visada duodavo ženklą. Kai tiktai jis pasirodydavo 
su dirbtine barzda ir skėčiu, Robinzonas suvokdavo, 
kad priešais jį Robinzonas ir kad jis pats turi vaidinti 
Penktadienio vaidmenį. Beje, jie niekuomet nevaidin- 
davo išgalvotų scenų, o tiktai savo praeito gyvenimo 
epizodus, kai Penktadienis buvo įbaugintas vergas, o 
Robinzonas reiklus šeimininkas. Jie vaizduodavo ap- 
rengtų kaktusų, nusausintos ryžių plantacijos ir slap- 
čiomis rūkomos pypkės prie parako statinių istorijas. 
Bet jokia scena taip nepatikdavo Penktadieniui kaip 
pati pirmoji, kai jis bėgo nuo jį paaukoti norėjusių 
araukanų ir kai Robinzonas jį išgelbėjo. 

Robinzonas suprato, kad šis žaidimas buvo naudin- 
gas Penktadieniui todėl, kad išlaisvino jį nuo blogų pri- 
siminimų apie jo vergišką gyvenimą. Bet pačiam Ro- 
binzonui šis žaidimas irgi buvo naudingas, nes jis 
visuomet jausdavo šiokį tokį sąžinės graužimą dėl sa- 
vo praeities, kai buvo gubernatorium ir generolu. 


Praėjus kuriam laikui Robinzonas atsitiktinai vėl ap- 
tiko duobę, kurioje kadaise tiek dienų praleisdavo už- 
sidaręs ir lengvindavo savo sąžinę ir kuri, taip susi- 
klosčius aplinkybėms, virto savotiška raštine po atviru 
dangumi. Netgi nustebo po storu smėlio ir dulkių 

sluoksniu radęs užrašais ir pastabomis išmargintą bu- 
dėjimo žurnalo knygą ir du neprirašytus tomus. Raša- 
linę atstojusiame moliniam puodelyje diodono skystis 
jau buvo išdžiūvęs, o vanago plunksnos, kuriomis ra- 
šydavo, dingusios. Robinzonas manė, jog visa tai, kaip 
ir visa kita, buvo sunaikinta per gaisrą rezidencijoje. 
Savo atradimu jis pasidalino su Penktadieniu ir nutarė 
vėl imtis budėjimo žurnalo, įdomaus savo raidos liudi- 
ninko. Apie tai galvodavo kas dieną ir jau ryžosi eiti 
rinkti vanago plunksnų ir vykti žvejoti diodonų, kai 
Penktadienis išskleidė prieš jį rūpestingai nudrožtų al- 
batroso plunksnų puokštę ir mažytį puodelį mėlyno 
dažo, kurį gavo sutrynęs mėlžolės lapus. 

— Dabar, — paprasčiausiai jam tarė, — albatrosas 
geriau už vanagą, o mėlyna geriau už raudoną. 


DEŠIMTAS SKYRIUS 


Budėjimo žurnalas 

Šįryt, atsikėlęs prieš aušrą, skausmingo neri- 
mo iš guolio išguitas, klaidžiojau tarp per ilgai 
saulės nemačiusių nuniokotų daiktų. Iš blyškaus 
dangaus krintanti monotoniška pilka šviesa 
tirpdė reljefus, blausė spalvas. Pakilau į uolienų 
sangriuvos viršūnę, iš visų jėgų kovodamas su 
savo kūno silpnumu. Reikia nuo šiolei pasirū- 
pinti, kad pabusčiau prieš pat saulėtekį. Vien tik 
miegas padeda ištverti nakties tremtį, tokia, be 
abejo, jo svarbiausia paskirtis. 

Rytuose virš kopų kybančioje koplyčioje rau- 
donavo žara, ten slapčiomis buvo ruošiamos he- 
liofanijos iškilmės. Priklaupęs ant vieno kelio 
susikaupiau, sutelkdamas dėmesį ties manyje 
tunojusio šleikštulio virsmu ir mistiniu lauki- 
mu, kuriame dalyvavo žvėrys, augalai ir netgi 
akmenys. Kai pakėliau akis, žėrinti koplyčia bu- 
vo sprogusi, ir dabar tai buvo didžiulis sostas, 
nutvieskęs pusę dangaus skliauto auksu ir pur- 
puru trykštančia mase. Pirmasis spindulys su- 
spindo mano rusvuose plaukuose it elobojanti ir 
laiminanti tėvo ranka. Antrasis spindulys nu- 
skaidrino mano lūpas, kaip kadaise deginanti 
anglis apvalė pranašo Izaijo lūpas. Po to, kai du 

ugnies kalavijai palietė mano pečius, vėl atsisto- 
jau, jau tapęs saulės riteriu. Deginančių strėlių 
kruša tučtuojau pervėrė veidą, krūtinę ir ran- 
kas, o didingas ir prašmatnus įšventinimas bai- 
gėsi, kai tūkstančiai šviesos diademų ir skeptrų 
apvainikavo mano antžmogišką pavidalą. 


Budėjimo žurnalas 

Sėdėdamas ant uolos, jis kantriai laiko įmer- 
kęs valą į sūkuriuojančias bangas, gaudo tri- 
glius. Jo nuogos kojos, kurių tiktai kulnai re- 
miasi į uolą, sulenktais keliais kyburiuoja virš 
vandens. Įsivaizduoji išskleistus pelekus, ilgus 
ir plonus, derančius prie jo rudo tritono kūno. 
Pastebėjau, kad priešingai negu indėnų, kurių 
pėda maža ir stora blauzda, Penktadienio pėda 
ilga ir plona blauzda, kokia būdinga juodajai ra- 
sei. Galbūt tarp šių dviejų organų visada egzis- 
tuoja atvirkštinė proporcija? Blauzdos raumenys 
remiasi į kulno kaulą it į svirties petį. Tad kuo 
ilgesnė svirtis, tuo mažiau, valdydama pėdą, 
dirba blauzda. Šitaip paaiškinama geltonosios 
rasės žmonių tvirta blauzda ir maža pėda ir 
juodaodžių ilga pėda ir plona blauzda. 


Budėjimo žurnalas 

Saule, išlaisvink mane nuo svarumo. Išplauk 
iš mano kraujo tirštus skysčius, žinoma, apsau- 
gančius mane nuo išlaidumo ir lengvabūdišku- 
mo, bet gniuždančius mano jaunatvišką polėkį 
ir slopinančius mano gyvenimo džiaugsmą. Kai 
matau veidrodyje savo dramblotą ir liūdną šiau- 
rietišką veidą, suprantu, jog dviejų žodžių — 

gracija ir malonė — prasmės, taikomos šokėjui 
ir šventajam, gali susijungti po Ramiojo vande- 
mnyno padange. Išmokyk mane ironijos. Išmokyk 
mane lengvumo, parodyk, kaip galima juokiantis 
priimti šios dienos dovanas be apskaičiavimo, be 
padėkos, be baimės. 

Saule, padaryk mane panašų į Penktadienį. 
Suteik man Penktadienio veidą, nušviestą juoko, 
juokui sukurtą šią labai aukštą, bet nuotakią 
kaktą, apvainikuotą juodomis garbanomis. Šias 
akis, visada spindinčias pajuoka, ironiškai pri- 
merktas arba išplėstas dėl visko, ką mato, juo- 
kingumo. Šią išlenktą burną pakeltais kampu- 
čiais, gurmanišką ir gyvulišką. Šį galvos 
palenkimą ant peties, kad geriau juoktysi, kad 
geriau stebėtysi visų pasaulyje esančių daiktų 
juokingumu, kad geriau parodytų ir atmestų 
šias dvi ydas — kvailystę ir pyktį... 

Betgi jei mano draugas šitaip mane traukia, 
tai ar ne tam, kad nukreiptų į tave? Saule, ar 
esi manim patenkinta? Pažvelk į mane. Ar ma- 
no permaina pakankamai krypsta į tavo liepsną? 
Dingo mano barzda, kurios plaukai buvo palin- 
kę į žemę kaip daugumos geotropinių šakniavai- 
sių. Ir atvirkščiai, ugningos mano plaukų gar- 
banos tiesiasi į dangų it liepsnos liežuviai. 

Esu į tavo židinį sviesta strėlė, švytuoklė, 
vertikaliai apibrėžianti tavo viešpatavimą žemė- 
je, saulės ciferblatas, kuriame šešėlio rodyklė 
įrašo tavo kelią. 

Aš esu tavo liudininkas žemėje, it tavo lieps- 
non įbestas kardas. 

Budėjimo žurnalas 

Labiausiai mano gyvenime pakito laiko tėk- 
mė, jo greitis ir netgi jo kryptis. Kadaise kiek- 
viena diena, kiekviena minutė savotiškai krypo 
į kitą dieną, valandą, minutę, ir visos jos buvo 
įkvėptos sumanymų akimirkos, kurios laikinas 
nebuvimas kūrė tarsi kokį vakumą. Šitaip lai- 
kas praeidavo greitai ir naudingai, tuo greičiau, 
kuo naudingiau būdavo praleidžiamas, palikda- 
mas po savęs krūvą paminklų ir nuolaužų, va- 
dinamų mano istorija. Galbūt ši istorija, į kurią 
įsipainiojau, būtų pasibaigusi po tūkstančių pe- 
ripetijų savaime užsiskleisdama ir grįždama į 
savo pradžią. Bet šis laiko judėjimas ratu liko 
dievų paslaptimi, o mano trumpas gyvenimas 
buvo tiesialinijinis segmentas, kurio abu galai 
absurdiškai smigo begalybėn panašiai, kaip kelių 
arpanų darže niekas nerodo, jog žemė yra apva- 
li. Vis dėlto tam tikri simptomai liudija esant 
amžinybės raktų: pavyzdžiui, kalendorius, kurio 
metų laikai yra amžinas grįžimas prie žmogiš- 
kojo masto, ir netgi kuklus valandų ėjimas ratu. 

Nuo šiol man šis ciklas susitraukė į akimir- 
ką. Judėjimas ratu tapo toks greitas, jog nebesi- 
skiria nuo visiško nejudėjimo. Sakytumei, kad 
mano dienos išsitiesino ir nebevirsta viena ant 
kitos. Jos laikosi stačiai, vertikaliai, išdidžiai 
teigdamos savo vidinę vertę. O kadangi jos 
nebesiskiria vienas po kito einančiais vykdomo 
plano etapais, pasidarė tokios panašios, jog tiks- 
liai gula viena ant kitos mano atmintyje, regis, 
be atvangos atkuriančioje vis tą pačią dieną. Po 
to, kai sprogimas sunaikino. kalendoriaus stiebą, 
aš nepajutau poreikio skaičiuoti laiką. Šis at- 

mintinas įvykis ir visa, kas jį ruošė, liko mano 
atmintyje neišdildomai gyvas ir gaivus, ir tai 
dar sykį įrodo, jog laikas sustingo tą akimirką, 
kai į šukes subyrėjo klepsidras. Tad ar nuo šio- 
lei nieko daugiau nebėra amžinybėje, kurioje at- 
sidūrėme mes — Penktadienis ir aš? 

Dar nesilioviau jutęs visų šio keisto atradi- 
mo padarinių. Pirmučiausia reiktų prisiminti, 
kad ši revoliucija, kad ir kokia staigi ir — tie- 
siogine šio žodžio prasme — sprogstama būtų 
buvusi, ji buvo išpranašauta ir galbūt iš anks- 
to numatyta kai kurių pranašingų ženklų. Pa- 
vyzdžiui, kad ir mano įpročio, kurį įsigijau 
norėdamas išvengti administruojamos salos ka- 
lendoriaus tironijos, sustabdyti klepsidrą. Pir- 
mučiausia tai darydavau, kad nusileisčiau į 
salos vidurius taip, kaip pasineriama į belaikiš- 
kumą. Bet argi amžinybė nėra it gyvatė susiran- 
giusi gelmėse, kurią sprogimas išguja viršun ir 
kuri dabar skleidžia savo palaimą visose mūsų 
pakrantėse? Arba dar geriau — ar sprogimas 
nebuvo vulkaniškas prasiveržimas gelmių ramy- 
bės, kuri it užkasta sėkla buvo įkalinta uoloje, o 
dabar viešpatauja visoje saloje kaip didžiulis 
medis, skleidžiantis pavėsį vis plačiau ir pla- 
čiau? Kuo daugiau apie tai mąstau, tuo daugiau 
man atrodo, kad parako statinės, van Deiselio 
pypkė ir nelemtas Penktadienio nepaklusnumas 
yra tiktai atsitiktinis šydas, dengiantis fatališką 
būtinybę po „Virginijos“ sudužimo. 

Ir, pavyzdžiui, dar šie trumpi svaiguliai, kar- 
tais mane apimdavę ir kuriuos — ne be intuity- 
vaus įžvalgumo — vadinau savo „nekaltybės 
„akimirkomis“. Tuomet įsivaizdavau tiktai trum- 

pą akimirką matąs kitą salą, slypinčią po Spe- 
ranzą dengiančiais agrikultūriniais statiniais. 
Dabar esu persikėlęs į kitą Speranzą ir nuolat 
gyvenu „nekaltybės akimirkoje“. Speranza nebė- 
ra apleista sala, kurią reikia apvaisinti, Penkta- 
dienis nebe laukinis, kurį privalau barti. Tiek 
viena, tiek ir kitas reikalauja viso mano dėme- 
sio, stebėjimo, budrumo ir nuostabos, nes ma- 
nau — ne, esu tikras, — kad kiekvieną akimir- 
ką juos atrandu pirmąsyk, ir jų magiškas 
naujumas niekada nenublanks. 


Budėjimo žurnalas 

Šlapiame lagūnos veidrodyje matau prie ma- 
nęs ramiu vienodu žingsniu einantį Penktadie- 
nį, o aplink jį tvyro tokia milžiniška dangaus ir 
vandens platybė, jog visa tampa neišmatuojama 
ir atrodo, lyg Penktadienis būtų kokių trijų co- 
lių ir ranka pasiekiamas arba, priešingai, — še- 
šių sieksnių milžinas už kokios pusmylės... 

Štai jis. Ar kada nors galėsiu vaikščioti su 
tokiu pat įgimtu didingumu? Ar aš atrodysiu. 
juokingas, jei parašysiu, kad jis man regis apsi- 
siautęs nuogumu? Jis eina, nešdamas savąjį kū- 
ną, tarsi demonstruotų jo nepriklausomybę, ir 
žengia į priekį it kūniškoji ostija. Akivaizdus, 
brutalus grožis, tarsi kuriantis aplinkui save 
nebūtį. 

Jis palieka lagūną ir artėja prie manęs, sė- 
dinčio paplūdimyje. Kai tiktai ima klampoti su- 
trupintais kiaukutais nusėtu smėliu, kai tik pra- 
eina tarp šių rausvai violetinių dumblių kuokšto 
ir uolos ir įsilieja į pažįstamą kraštovaizdį, jo 
grožis pakinta — virsta gracija. Jis nusišypso 

man ir mosteli į dangų kaip kai kurie angelai 
religiniuose paveiksluose, be abejonės, kad paro- 
dytų, jog pietvakarių brizas gena per kelias 
dienas susikaupusius debesis ir kad ilgam nusi- 
stovės absoliuti saulės viešpatija. Jis vos paste- 
bimai šokteli, virpa kūno pilnatve ir atsipalaida- 
vimu. Prisiartinęs prie manęs, tylusis draugas 
nieko nesako. Atsisuka ir žiūri į lagūną, kuria 
neseniai perėjo. Besibaigiančią rūškaną dieną jo 
siela skrajoja gaubiančiuose ūkuose, palikdama 
įbestą smėlyje kūną išžergtomis kojomis. Sėdė- 
damas šalia jo, stebiu jo kojos dalį už kelio — 
pakinklį, jo perlamutrinį blyškumą, įsirėžusią 
didžiąją H. Išsipūtusi ir mėsinga, kai koja iš- 
tiesta, sulenkta ši mėsos kalvelė įdumba ir 
raukšlėjasi. 

Uždedu rankas jam ant kelių. Paverčiu savo 
rankas švelniais keliaraiščiais, kad pajusčiau ke- 
lių formą ir perimčiau jų gyvybę. Kelis, kurio 
kietumas ir sausumas skiria jį nuo šlaunies ir 
pakinklio, yra viso kūno statinio skliautinė spy- 
na, palaikanti jo gyvąją pusiausvyrą ir kelianti 
į aukštybes. Iš šių drungnų judrių akmenukų 
sklinda virpesiai, impulsai, svyravimai, sklinda 

"ir į juos grįžta. Per kelias minutes mano rankos 
sužino, kad mano draugo sustingimas nebuvo 
nei kaip akmens, nei kaip kelmo, bet visiškai 
priešingai — tai buvo nuolat tvardomas ir vėl 
atgimstantis visų raumenų veiklos ir atoveiks- 
mio žaismas. 


Budėjimo žurnalas 
Einu prietemoje pakraščiu pelkių, kurių 


kuokštai mirguliuoja kiek aprėpia akys, kai iš- 

vystu priešais atbindzinantį keturkojį, kuris iš 
tolo man rodos panašus į mūsų vargšelį Teną. 
Netrukus atpažįstu stambią agučio patelę. Vėjas 
pučia į mano pusę, tad gyvūnėlis, kuris, žino- 
ma, yra trumparegis, ramiai stumiasi į priekį, 
neįtardamas, jog netoliese esu aš. Virstu kelmu, 
uola, medžiu, vildamasis, kad prasilenks su ma- 
nimi ir nueis savo keliu. Betgi ne. Už penkių 
žingsnių jis sustingsta, pastatęs ausis, pasukęs 
galvą, ir stebi mane savo didžiule rūškana aki- 
mi. Paskui it žaibas apsisuka ir kaip pamišęs 
sprunka, bet ne į krūmus, kur galėtų tučtuojau 
pasislėpti, o tuo pat takeliu, kuriuo atėjo, pama- 
žu virsdamas šokinėjančiu šešėliu, tik aš dar 
girdžiu, kaip gremžia akmenis jo nagai. 
Bandau įsivaizduoti šio žvėriuko visatą, 
kurioje svarbiausią vaidmenį vaidina uoslė, to- 
kį patį, kokį žmogaus gyvenime vaidina regėji- 
mas. Žmogui taip mažai reiškianti vėjo kryptis 
ir jėga Čia atlieka pagrindinį vaidmenį. Gyvulys 
visąlaik yra tarp dviejų nevienodai pažinių, ar- 
ba, tariant žmonių kalba, nevienodai „apšvies- 
ty“ zonų. Viena skendi tirštesnėje tamsoje, nes 
kita — vėjo zona — gausesnė kvapais. Nesant 
vėjo, šios abi pasaulio pusės skendi neaiškioje 
prieblandoje, bet vos tiktai padvelkus nors ma- 
žiausiam vėjeliui viena iš jų nušvinta šviesos 
driekena, virstančia rašalo tamsa, kai pasiekia ir 
praeina pro žvėrį. Šios šviesios zonos kvapus 
skirianti grėsminga galia, prilygstanti žmogaus 
akies galiai, nustato iš didelio nuotolio, ar tai 
būtų koks medis, ar šernas, ar papūga, ar prie 
savo pipirmedžių grįžtantis Penktadienis, kram- 
snojantis araukarijos sėklą, ir daroma tai su jo- 

kiu kitu pažinimu nepalyginama uosle. Vėl re- 
giu mūsų vargšelį Teną, kai Penktadienis kasė 
duobes žemėje. Kiek galima giliau įkišęs nosį į 
grumstus, jis buvo tiesiog apsvaigęs, lekiojo ir 
šokinėjo aplinkui mano bičiulį, bailiai ir geidu- 
lingai amsėdamas. Taip aistringai buvo pasinė- 
ręs į šią kvapų medžioklę, jog nieks kitas pasau- 
lyje jam, regis, nebeegzistavo. 


Budėjimo žurnalas 

Kai apie tai susimąstau, visai nesistebiu, jog 
žiūriu į jį beveik kaip maniakas. Tiesiog neįtikė- 
tina, kad galėjau tiek ilgai su juo gyventi ir, 
taip sakant, jo nematyti. Kaipgi suprasti šitokį 
abejingumą, šitokį aklumą, kai jis yra man vie- 
nam individe įkūnyta visa žmonija, mano sūnus 
ir tėvas, mano brolis ir kaimynas, mano arti- 
mas, mano tolimas... Visus jausmus, žmogaus 
projektuojamus į šiuos arba šias aplinkui jį gy- 
venančius, privalėjau nukreipti į šį vienintelį 
„kitą“, antraip kas gi su jais būtų? Ką daryčiau 
su savo gailesčiu ir pykčiu, savo žavėjimusi ir 
baime, jeigu Penktadienis tuo pat metu nežadin- 
tų mano gailesčio, pykčio, žavėjimosi ir baimės? 
Beje, kerai, kuriuos jis siunčia, yra dažniausiai 
abipusiai, tuo daugelį sykių įsitikinau. Kaip tik 
užvakar, kai snūduriavau išsitiesęs pakrantėje, 
jis prisiartino prie manęs. Ilgai stovėjo žiūrėda- 
mas į mane, lankstus juodas siluetas švytinčio 
dangaus fone. Paskui atsiklaupė ir ėmė mane 
nepaprastai įsitempęs tyrinėti. Jo pirštai klai- 
džiojo mano veidu, čiupinėjo mano skruostus, 
lietė smakro išlenkimą, bandė, ar elastingas ma- 
no nosies galiukas. Pakėlė mano rankas virš gal- 

vos ir, palinkęs prie mano kūno, jį tyrinėjo co- 
lis po colio it atidus anatomas, besiruošiantis 
skrosti lavoną. Regis, pamiršo, kad matau, kvė- 
puoju, kad man gali kilti klausimų, kad galiu 
pasidaryti nekantrus. Bet pernelyg gerai suvo- 
kiau tą žmogiškumo troškulį, stūmusį jį prie 
manęs, todėl neprieštaravau ir jo nesustabdžiau. 
Galiausiai jis nusišypsojo tarsi pabudęs iš sap- 
no ir staiga pamatęs, kad esu čionai, paėmė ma- 
no riešą, uždėjo pirštą ant violetinės venos, kuri 
matėsi po perlamutrine oda, ir apsimesdamas, 
jog priekaištauja, tarė: „Žiūrėk! Aš matau tavo 
kraują!“ f 


Budėjimo žurnalas 

Ar aš esu begrįžtąs prie saulės kulto, būdin- 
go kai kuriems pagonims? Netikiu ir, beje, nie- 
ko tiksliai nežinau apie tikruosius tikėjimus ir 
ritualus ty legendinių „pagonių“, galbūt egzis- 
tavusių tiktai mūsų ganytojų vaizduotėje. Bet 
yra tikra, kad plūduriuodamas nepakeliamoje 
vienatvėje, leidusioje man pasirinkti tik beproty- 
bę arba savižudybę, instinktyviai ieškojau atra- 
mos taško, kurio nebegalėjo suteikti visuomenė. 
Tuo pat metu žlugo ir dingo visos struktūros, 
sukurtos ir ilgai saugojamos manyje bendrau- 
jant su panašiais į save. Šitaip pamažu apgrai- 
bomis ėmiau ieškoti išsigelbėjimo bendraudamas 
su elementais ir pats tapau elementinis. Speran- 
zos žemė man suteikė pirmą tvarų ir gyvybingą 
išganymą, nors netobulą ir pavojingą. Paskui 
netikėtai pasirodė Penktadienis ir, matyt, visiš- 
kai paklusdamas mano telūriniam viešpatavi- 
mui, jį griovė visomis savo būties galiomis. Vis 

dėlto būta išganymo kelio, nes jeigu Penktadie- 
nis visiškai nesiderino su žeme, nuo pat gimimo 
jis buvo nemažiau elementinis nei aš, tapęs to- 
kiu atsitiktinai. Jo veikiamas, po vienas paskui 
kitą man kirstų smūgių, žengiau ilgos ir skaus- 
mingos permainos keliu. Eoliškojo genijaus iš 
savo duobės išplėštas žemės žmogus pats nepa- 
virto eoliškuoju genijumi. Jo substancija buvo 
per tanki, jis buvo pernelyg sunkus ir lėtos 
brandos. Bet saulė palietė savo šviesos lazdele 
šią stambią baltą ir minkštą lervą, pasislėpusią 
požemių tamsoje, ir ji tapo naktiniu drugeliu 
metaliniu liemenėliu, aukso dulkėmis žvilgan- 
čiais sparneliais, saulės būtybe, kieta ir nekinta- 
ma, tačiau baisiai silpna, kai žvaigždės-dievo 
spinduliai nustoja ją maitinę. 


Budėjimo žurnalas 

Aš buvau Andoaras. Buvau tas senas vieni- 
šas užsispyrėlis patinas patriarcho barzda ir 
gašlumu trenkiančiais gaurais, telūrinis faunas, 
keturiomis šakotomis kanopomis tvirtai įaugęs 
savo akmens kalne. Penktadienis pajuto jam 
keistą draugiškumą, tarp jų prasidėjo žiaurus 
žaidimas. „Aš priversiu Andoarą skraidyti ir 
dainuoti“, — paslaptingai kartojo araukanas. 
Bet kokius išbandymus teko patirti jo išnarai, 
kad įvyktų eoliškoji seno ožio permaina! 

Eoliškoji arfa. Visada užsisklendęs dabarties 
akimirkoje, absoliučiai vengiąs kantraus darbo, 
kai vieną po kitos reikia atlikti sudėtines dalis, 
Penktadienis neklystama intuicija rado vieninte- 
lį savo prigimčiai artimą muzikos instrumentą. 
Nes eoliškoji arfa nėra vien elementinis instru- 

mentas, kuriuo groja visų krypčių vėjai. Tai yra 
taip pat vienintelis instrumentas, kurio muzikai 
nereikia laiko, jai visiškai užtenka akimirkos. Jis 
leidžia groti visomis stygomis ir kiekvienai jų 
skambėti kokia tiktai nori gaida. Šitaip kuriama 
akimirkos simfonija, kurios visos gaidos pasi- 
girsta iš karto, kai tiktai vėjas užgauna instru- 
mentą. 


Budėjimo žurnalas 

Žiūriu, kaip jis juokdamasis išnyra iš jį ska- 
laujančių bangų putų, ir man į galvą šauna vie- 
nintelis žodis: gracija. Penktadienio gracija. 
Nežinau, ką tiksliai reiškia šis gan retas daikta- 
vardis“, bet stebint tą žvilgantį ir tvirtą kūną, 
tuos vandens sulėtintus šokio judesius, tą natū- 
ralų ir linksmą grakštumą, šis žodis nenueina 
man nuo lūpų. 

Tai tėra tiktai viena gija reikšmių vijoje, 
kurios centras yra Penktadienis ir kurią sten- 
giuosi išnarplioti. Kita gija — tai Penktadienio 
vardo etimologinė prasmė. Penktadienis, jei ne- 
klystu, — tai Veneros diena'. Pridursiu, jog 
krikščionims tai yra Kristaus mirties diena. Ve- 
neros gimimas, Kristaus mirtis. Negaliu susi- 
tvardyti šioje, žinoma, atsitiktinėje paralelėje 
neįžvelgęs ženklo, kuris stebina ir baugina ma- 
nyje dar išlikusį dievobaimingą puritoną, koks 
anksčiau buvau. 


* Autoriaus vartojamas žodis vėnustė skamba panašiai kaip 
prancūziškas Veneros — Vėnus — vardas. Ši deivė, kaip pasakoja 
mitai, gimė iš jūros putos. 

" Prancūziškai penktadienis — Vendredi — pažodžiui reikštų: 
Veneros diena. 

us. M. Toumier 


Trečioji gija susijusi su prisiminimu Žmonių 
kalba pasakytų paskutinių žodžių, kuriuos man 
buvo skirta išgirsti prieš „Virginijos“ suduži- 
mą. Šie žodžiai — savotiški dvasiniai kelionpi- 
nigiai, įduoti žmonijos prieš paliekant mane ele- 
mentams, — turėjo būti ugnimi išdeginti mano 
atmintyje. Deja, prisimenu tiktai neaiškias ir 
nebaigtas nuotrupas! Ar tai nebuvo pranašavi- 
mai, kuriuos kapitonas Piteris van Deiselis skai- 
tė — arba apsimetė skaitąs — iš Taro kortų. Ta- 
čiau Veneros vardas buvo keliskart minimas 
šnekant apie tokius dalykus, kurie trikdė jau- 
nuolį, koks tada buvau. Ar jis neišpranašavo, 
kad tapęs atsiskyrėliu grotoje būsiu iš jos išplėš- 
tas staiga pasirodžiusios Veneros? Ar neprivalo 


- ši iš vandenų išnirusi būtybė virsti strėles į 


saulę siunčiančiu lankininku? Betgi ne šitai 
man yra svarbiausia. Vienoje kortoje neaiškiai 
matau du kūdikius — nekaltus dvynius, — jie 
laikosi susiėmę už rankų priešais Saulės miestą 
simbolizuojančią sieną. Aiškindamas šį paveiks- 
lėlį, van Deiselis kalbėjo apie užsisklendusį pa- 
čiame savyje cirkuliarinį seksualumą ir prisimi- 
nė savo uodegą įsikandusios gyvatės simbolį. 
Tačiau kai kalbu apie savo paties seksualumą, 
turiu pažymėti, jog Penktadienis nė karto nebu- 
vo man sužadinęs sodomiškos pagundos. Pirmu- 
čiausia todėl, kad per vėlai pasirodė: mano 
seksualumas jau buvo tapęs elementinis ir nu- 
kreiptas kaip tik į Speranzą. Bet, svarbiausia, 
todėl, kad Venera nebuvo išlipus iš vandenų ir 
nenaršė mano pakrantėse, norėdama mane suve- 
džioti, — ji tik troško jėga nusiųsti mane savo 
tėvui Uranui. Kalba buvo ne apie mano grįžimą 

į žmogišką meilę, o apie tai, kad, nepalikęs ele- 
mentų, vieną pakeisčiau kitu. Tai vyksta šian- 
dien. Mano meilė Speranzai daug kuo buvo 
stimuliuojama žmogiško pavyzdžio. Žodžiu, ap- 
vaisindavau šią žemę tarsi savo žmoną. Penk- 
tadienis mane privertė patirti radikalesnes 
permainas. Meilužio strėnas persmelkiantis gy- 
vuliškas geidulingumas man virto saldžiu džiū- 
gavimu, kuris apima mane, sujaudindamas nuo 
kojų iki galvos, ir trunka tol, kol žvaigždė-die- 
vas maudo mane savo spinduliuose. Nebėra kal- 
bos apie substancijos netekimą, keliantį gyvuliui 
liūdesį post coitum. Priešingai, mano uraniš- 
kosios meilės perpildo mane vitališka energija, 
teikiančia man jėgų visai dienai ir visai nakčiai. 
Jei būtinai reiktų šį lytinį aktą su saule perteikti 
žmonių kalba, tarčiau, kad mane derėtų api- 
būdinti kaip dangiškąją žmoną. Bet šis antro- 
pomorfiškumas yra nesąmonė. Iš tikrųjų aukš- 
čiausiame laipsnyje, kurį pasiekėme mes, 
Penktadienis ir aš, pakylama virš lyties, tad 
Penktadienis gali būti Venera tokiu mastu, ko- 
kiu žmonių kalba galima būtų teigti, jog aš 
atsiveriu, kad būčiau apvaisintas Didžiosios 
Žvaigždės. 


Budėjimo žurnalas 

Pilnatis šviečia taip aiškiai, kad galiu rašyti 
šias eilutes nesinaudodamas lempa. Penktadie- 
nis miega, susirietęs į kamuoliuką prie mano ko- 
jų. Nereali aplinka, visų pąžįstamų daiktų išny- 
kimas aplinkui mane, visas šis skurdas teikia 
mano mintims lengvumo, nepagrįstumo, kurį 
jos išperka savo nepastovumu. Šis meditavimas 

bus tiktai mėnulio vakarienė. Ave spiritu, mir- 
siančios mintys sveikina tave! 

Jo spinduliuose skendinčiu dangumi it milži- 
niškas gleivių lašas plaukia Didysis Šviesu- 
lys-Vaiduoklis. Jo geometrinė forma yra ne- 
priekaištinga, bet jo medžiaga juda verpetais, 
primenančiais intensyvų žarnyno darbą. It kiau- 
šinio baltyme ryškėja neaiškūs veidai, lėtai išsi- 
skaido, atskiros dalys susijungia, veidai trum- 
pam šypteli, paskui viskas ištirpsta pieno 
sūkuriuose. Netrukus verpetai ima suktis taip 
greit, jog, atrodo, visai nebejuda. Regis, mėnu- 
lio drebučiai virpčioja patys savaime. Pamažu 
juose ryškėjančios susipynusios linijos darosi 
tikslesnės. Du židiniai atsiduria priešinguose 
kiaušinio poliuose. Arabeskinis žaismas plinta 
nuo vieno iki kito. Židiniai virsta galvomis, o 
arabeska — dviem susijungusiais kūnais. Mė- 
nuo nėščias dviem panašiom būtybėm, jis tuojau 
pagimdys dvynius. Susirišę viens su kitu, jie 
juda iš lėto it nubusdami iš amžius trukusio 
sapno. Jų judesiai, pradžioje atrodę kaip svajin- 
gos švelnios glamonės, įgauna visiškai priešin- 
gą kryptį: dabar jie stengiasi vienas nuo kito at- 
siplėšti. Kiekvienas kovoja su savo šešėliu, 
nerangiu ir neatsikratomu, it kūdikis kovotų su 
drėgna motinos įsčių tamsa. Netrukus viens ki- 
to atsikratę, atsitiesia netverdami džiaugsmu, 
kad yra pagaliau nepriklausomi, ir vėl apgraibo- 
mis ieško broliško artumo. Jupiteriškos gulbės 


* Lotyniškų žodžių, kuriais mirčiai pasmerkti gladiatoriai 
sveikindavo imperatorius — Ave, caeser, morituri te salutant! 
(Sveikas, Cezari, mirsiantieji tave sveikina!) — perifrazė. 

apvaisintame Ledos kiaušinyje gimė Dioskurai, 
Saulės miesto dvyniai. Jie artimesni broliai 
negu žmogiškieji dvyniai, nes turi tą pačią sie- 
lą. Žmogiškieji dvyniai — daugiasieliai. Saulės 
miesto dvyniai — vienasieliai. Iš čia negirdėtas 
jų kūno tankis — dvigubai mažiau persmelktas 
dvasingumu, dvigubai mažiau porėtas, dvigubai 
sunkesnis ir kūniškesnis negu žmogiškųjų dvy- 
nių. Iš čia kyla ir jų amžina jaunystė, jų ne- 
žmoniškas grožis. Juose esama stiklo, metalo, 
žvilgančių lakuotų paviršių, negyvo blizgesio. 
Šitaip yra todėl, kad jie nėra iš kartos į kartą is- 
torijos vingiais pereinančių palikuonių grandys. 
Jie yra Dioskurai, it meteorai iš dangaus nukri- 
tusios būtybės, vertikalios, staiga pasibaigian- 
čios kartos vaikai. Juos laimina jų tėvas Saulė ir 
jos gaubianti liepsna teikia jiems amžinybę. 

Vakaruose kylantis debesėlis užtemdė Ledos 
kiaušinį. Penktadienis pakelia į mane paklaiku- 
sį veidą, nepaprasta greitakalbe ištaria kelias pa- 
drikas frazes, o paskui vėl įminga, išgąstingai 
pritraukęs kojas prie pilvo, vienoje ir kitoje juo- 
dos galvos pusėje sugniaužtais kumščiais. Vene- 
ra, Gulbė, Leda, Dioskurai... alegorijų miške ap- 
graibomis ieškau savęs. 


VIENUOLIKTAS SKYRIUS 


Penktadienis rinko mirtų žiedus, norėdamas iš jų 
pataisyti kvapnaus vandens, kai iš rytų pusės horizon- 
te pastebėjo baltą tašką. Tučtuojau šokinėdamas nuo 
šakos ant šakos nusirito žemėn ir nudūmė perspėti Ro- 
binzoną, kuris buvo bebaigiąs skustis barzdą. Jeigu ši 
naujiena Robinzoną nustebino, jis neišsidavė. 

— Turėsime svečių, — paprasčiausiai tarė, — tai dar 
viena priežastis baigti tvarkytis. 

Baisiausiai susijaudinęs Penktadienis užsikorė ant 
uolų sangrūdos viršaus. Buvo atsinešęs žiūronus, ku- 
riuos nukreipė į dabar jau aiškiai matomą laivą. Tai bu- 
vo nedidelis burlaivis keturkampiu viršutiniu formar- 
seliu, grakštus, dviem aukštais stiebais. Išskleistomis 
burėmis jis turėjo plaukti kokiu dvylikos arba trylikos 
mazgų greičiu, pučiant smarkiam pietryčių brizui, ku- 
ris sparčiai ginė jį pelkėtos Speranzos pakrantės link. 
Penktadienis pasiskubino pranešti šias patikslintas ži- 
nias Robinzonui, tvarkiusiam auksinius karčius stam- 
biomis vėžlio kiauto šukomis. Paskui vėl grįžo į savo 
stebėjimo punktą. Kapitonas privalėjo susivokti, jog iš 
šios pusės krantas neprieinamas, nes laivas keitė burių 
kryptį. Bombramselis sklaidėsi virš denio, o laivas nu- 
plaukė pasisukęs dešiniuoju bortu. Po to nuleido bures 
ir ėmė plaukti palei krantą. 

Penktadienis nuėjo įspėti Robinzoną, kad atvykėliai 
lenkia rytines kopas ir, labai galimas daiktas, nuleis in- 
karą Išsigelbėjimo Užtakyje. Pirmučiausia reikėjo suži- 
noti jų tautybę. Robinzonas su Penktadieniu nuėjo iki 
paskutinės medžių užkardos paplūdimio pakraštyje ir 
nutaikė žiūronus į laivą, kuris pasisuko šonu ir susto- 
jo iškėlęs prieš vėją paskuigalį, maždaug už kokių 
dviejų šimtų keturiasdešimties sieksnių nuo kranto. Po 
kelių akimirkų pasigirdo aiškus inkaro grandinės 
skimbčiojimas į dėžę. 

Robinzonui nebuvo žinomas šis laivo tipas, tikriau- 
siai nesenas, tačiau jis pažino savo tautiečius iš Jung- 
tinės Karalystės valstybinės vėliavos, iškeltos ant 
užpakalinio stiebo. Tuomet žengė kelis žingsnius pa- 
plūdimyje kaip dera suverenui, einančiam pasitikti jo 
žemėn atsilankiusių svetimšalių. Tenai apačioje, vaivo- 
rykštės spalvų dulksnoje, ant lynų galų sūpavosi pilna 
žmonių valtis, po to palietė vandenį. Paskui į bangas 
paniro irklai. 

Staiga Robinzonas pajuto nepaprastą reikšmę kelių 
akimirkų, skiriančių jį nuo momento, kai pirmagalyje 
sėdintis vyras savo kabliu užkabins uolas. It mirštanty- 
sis prieš paskutinį atodūsį vienu žvilgsniu aprėpė visą 
savo gyvenimą saloje, „Pabėgimą“, purviną pelkę, en- 
tuziastingą Speranzos pertvarkymą, grotą, daubą, neti- 
kėtą Penktadienio pasirodymą, ypač visą laiko platybę, 
kurios neįmanoma išmatuoti, kurios tykioje palaimoje 
įvyko jo soliarinė permaina. 

Valtyje matėsi krūvos statinaičių, kuriose turėjo bū- 
ti atgabenta gėlo vandens atsargų laivui, o užpakalyje 
stovėjo ginkluotas vyras aukštomis pušnimis, ant juo- 
dos barzdos pakreipta šiaudine skrybėle, tikriausiai ka- 
pitonas. Jis bus pirmas iš žmonių bendruomenės, kuris 
apgaubs Robinzoną savo kalbų ir gestų pinklėmis ir vėl 

privers jį įžengti į didžiąją sistemą. Ir visas vienišiaus 
kantriai ugdomas ir audžiamas pasaulis patirs baisų iš- 
bandymą tą akimirką, kai tiktai jo ranka palies žmoni- 
jos įgaliotinio ranką. 

Kažkas girgžtelėjo, ir prieš sustojant pakilo valties 
forpikas. Vyrai šoko į dūžtančias bangas ir ėmė temp- 
ti valtį toliau nuo kylančios jūros. Juodabarzdis pada- 
vė Robinzonui ranką. 

— Viljamas Hanteris iš Blekpulo, burlaivio „White- 
bird“ kapitonas. 

— Kuri šiandien diena? — paklausė jo Robinzonas. 

Šio klausimo nustebintas kapitonas atsigręžė į pas- 
kui jį ėjusį vyrą, tikriausiai jo padėjėją: 

— Kuri šiandien diena, Žozefai? 

— Trečiadienis, 1787 metų gruodžio 19-oji, sere, — 
atsakė šis. 

— Trečiadienis, 1787 metų gruodžio 19-oji, — pa- 
kartojo kapitonas, kreipdamasis į Robinzoną. 

Robinzono smegenys dirbo nepaprastai greitai. „Vir- 
ginija“ sudužo 1759 metų rugsėjo 30-ąją. Tiksliai prieš 
dvidedešimt aštuonerius metus, du mėnesius ir devy- 
niolika dienų. Kad ir kiek įvykių būtų nutikę, kad ir 
kokia gili būtų buvus jo patirta evoliucija jam būnant 
saloje, šis laiko tarpsnis Robinzonui pasirodė fantastiš- 
kas. Vis dėlto nebedrįso paprašyti padėjėjo, kad patvir- 
tintų datą, vis dar priklausančią jo tolimai ateičiai. 
Netgi nusprendė nuslėpti nuo atvykėlių „Virginijos“ 
sudužimo datą iš savotiško drovumo, iš baimės jų aky- 
se pasirodyti arba apgaviku, arba fenomenalia asme- 
nybe. 

— Buvau išmestas į šią pakrantę, kai plaukiojau 
burlaiviu „Virginija“, vadovaujamu kapitono van Dei- 
selio iš Flesingo. Esu vienintelis žmogus, išsigelbėjęs po 
katastrofos. Nelaimei, sukrėtimas ištrynė ne vieną pri- 

siminimą iš mano atminties, ypač niekad negalėjau at- 
kurti datos, kada įvyko nelaimė. 

— Niekada negirdėjau kalbant apie šį laivą jokiame 
uoste, o dar mažiau apie jo dingimą, — pasakė Hante- 
ris, — tačiau karas su Amerikomis aukštyn kojomis ap- 
vertė visus ryšius jūroje. 

Robinzonas nežinojo, apie kokį karą buvo kalbama, 
tačiau suvokė, kad privalo būti kiek įmanoma santū- 
resnis, jeigu nori nuslėpti, jog nieko nežino. 

Tuo metu Penktadienis padėjo vyrams iškrauti sta- 
tinaites, paskui drauge su jais pasuko prie artimiausio 
vandens telkinio. Robinzoną stulbino nepaprastas leng- 
vumas, su kokiu jis surado kontaktą su šiais nepažįsta- 
mais vyrais, tuo tarpu jis pats jautėsi toks tolimas ka- 
pitonui Hanteriui. Iš tikrųjų, jeigu Penktadienis buvo 
toks paslaugus jūreiviams, vadinasi, vylėsi kiek galima 
greičiau būti jų nugabentas į „Whitebird“. Jis pats ne- 
galėjo nuslėpti, jog netveria noru apsilankyti šiame 
lengvame burlaivyje, nuostabiai išlenktame, tarsi nulie- 
tame skrieti bangų paviršiumi. O apskritai šie žmonės 
ir jų atneštasis pasaulis kėlė jam nepakeliamą slogutį, 
kurį jis atkakliai stengėsi nugalėti. Jis tebebuvo gyvas. 
Savo vienatvės metais nugalėjo beprotybę. Pasiekė pu- 
siausvyrą — arba ištisą pusiausvyrų seriją, — kur Spe- 
ranza ir jis, po to Speranza, Penktadienis ir jis sudarė 
gyvybingą ir netgi itin laimingą vienovę. Jis kentėjo, 
perėjo pragaištingas krizes nuo tada, kai šalia jo buvo 
Penktadienis, jautėsi galįs nepaisyti laiko ir, tarsi į erd- 
vę be trinties išmesti meteorai, be galo skrieti savo tra- 
jektorija, niekada nepatirdamas nei kintančios įtampos, 
nei nuovargio. Vis dėlto susidūrimas su kitais žmonė- 
mis liko tolimesnę raidą galinčiu skatinti aukščiausiu 
išbandymu. Kažin ar grįžęs į Angliją Robinzonas nesu- 
gebėtų ne tiktai išsaugoti savo pasiektos soliarinės lai- 

mės, bet netgi suteikti jai aukščiausią galią žmonių gy- 
venamame mieste? Šitaip Zaratustra, ilgai grūdinęs sa- 
vo sielą dykumos saulėje, vėl paniro į nešvankų žmo- 
nių knibždėlyną, kad dalintų jiems savąją išmintį. 
Tuo tarpu pašnekesys su Hanteriu vyko sunkiai ir 
kiekvieną akimirką jam grėsė pavojus išblėsti slegian- 
čioje tyloje. Robinzonas pasišovė jį informuoti apie 
Speranzoje esančius medžiojamų paukščių, žvėrių ir 
šviežio maisto išteklius, galinčius apsaugoti nuo skor- 
buto, kaip antai pipirnė ir portulaka. Vyrai jau lipo 
šiurkščiais kamienais, kirto kardais palminius kopūs- 
tus, girdėjosi lakstančias ožkas besivaikančiųjų juokas. 
Ne be pasididžiavimo Robinzonas mąstė apie savo pa- 
tirtas kančias tuomet, kai užlaikė salą kaip miestą-so- 
dą, o dabar regėjo ją atiduotą šiai netašytai ir godžiai 
gaujai. Nes jeigu šių siautėjančių storžievių reginys ir 
buvo prikaustęs visą jo dėmesį, tai ne dėl kvailai nio- 
kojamų medžių, ne dėl atžagaria ranka žudomų žvė- 
rių, o dėl į jį panašių žmonių elgesio, kuris buvo tiek 
pažįstamas, tiek ir keistas. Vietoje, kurioje kadaise kilo 
Speranzos Bendroji iždinė, it šilkas šiugždėjo aukšta 
žolė. Vienas jūreivis tenai rado vieną po kitos dvi auk- 
so monetas. Jis tučtuojau garsiai šaukdamas sukurstė 
savo draugus, ir po įnirtingų ginčų buvo nutarta pa- 
degti visą pievą, kad būtų lengviau ieškoti. Robinzonui 
vos dingtelėjo mintis, jog, trumpai tariant, šis auksas 
priklauso jam ir kad žvėrys neteks vienintelės salos ga- 
nyklos, kuri niekada nevirsta pelkėmis net ir lietingu 
metu. Jį žavėjo kone dėl kiekvieno naujo radinio kelia- 
mos peštynės, tad gan išsiblaškęs klausėsi kapitono pa- 
sakojimų, kaip šis nugramzdino į dugną prancūzų da- 
linius, siunčiamus amerikiečių sukilėliams paremti. 
Padėjėjas savo ruožtu įniko į kalbas apie itin vaisingą 

prekybą Afrikos vergais, kuriuos galima iškeisti į med- 
vilnę, cukrų ir indigą, — idealų krovinį grįžtant atgal, 
pelningai parduodamą Europos uostuose. Nė vienas 
šių vyrų, užsiėmusių savo reikalais, net nemanė jį klau- 
sinėti apie visas po katastrofos išgyventas peripetijas. 
Netgi Penktadienio buvimas, regis, nekėlė jiems jokių 
klausimų. Ir Robinzonas žinojo, kad jis irgi panašus į 
tuos, kad elgėsi tų pačių paskatų — godumo, didybės, 
smurto, — vedinas ir kad dar ir dabar didžiąja savo 
esybės dalimi buvo su jais. Bet tuo pat metu jis juos 
matė iš tam tikro atstumo it entomologas, palinkęs ties 
vabzdžių, bičių ir skruzdėlių šeimyna arba įtartinu vė- 
darėlių sambūriu, kokį aptinki staiga pakėlęs akmenį. 

Kiekvienas šių vyrų buvo galimas, pakankamai logiš- 
kas pasaulis su savo vertybėmis, patrauklumo ir pasi- 
bjaurėjimo židiniais, svorio centru. Kad ir kokias skir- 
tingas, šias galimybes iš tikro jungė mažytis Speranzos 
vaizdas — toks glaustas ir paviršutiniškas! — aplink 
kurį jos grupavosi ir kurio viename kamputyje buvo iš 
sudužusio laivo išsigelbėjęs Robinzonas su savo meti- 
su tarnu. Bet kad ir labai bendras, šis vaizdas kiekvie- 
nam buvo pažymėtas laikinumo, efemeriškumo ženklu, 
pasmerktas netrukus grįžti į nebūtį, iš kurios ištrūko 
„Whitebird“ burlaiviui atsitiktinai išklydus iš kelio. Ir 
kiekvienas šių galimų pasaulių naiviai skelbė, kad jis 
yra realus. Tai ir buvo kiti žmonės, galimi, bet besisten- 
giantys atrodyti kaip tikri. Visas Robinzono auklėjimas 
įdiegė jam tai, kad būtų žiauru, egoistiška ir amoralu 
jų reikalavimus atmesti, bet dabar per vienatvės metus 
jis visa tai pamiršo ir suko galvą, ar jam kada nors pa- 
vyks vėl atgauti prarastus įpročius. Šie galimi pasau- 
liai, kurie siekė būti realūs, persipynė su kiekvieno jų 
užgožiamos ir išnykimui pasmerktos Speranzos vaiz- 

du, ir jam atrodė, kad pripažindamas šių žmonių rei- 
kalaujamą realumą, tuo pat metu pasmerkia nebūčiai 
Speranzą. 

Pirmą kartą valtis vėl grįžo į burlaivį, kad pargaben- 
tų ištisą vaisių, daržovių ir Žvėrienos krovinį, supan- 
čiotus ožiukus, o tuo tarpu vyrai laukė kapitono įsaky- 
mo vykti antrą kartą. 

— Jūs suteiktumėte man garbę, sutikdami atsisėsti 
už mano stalo, — tarė jis Robinzonui ir, nelaukdamas 
atsakymo, įsakė krauti gėlą vandenį, o grįžus pasiimti 
jį drauge su svečiu. Paskui, atsikratęs santūrumo, kurio 
laikėsi ką tiktai atvykęs į salą, ne be kartėlio ėmė kal- 
bėti apie savo pastarųjų ketverių metų gyvenimą. 

Jaunas Karališkojo laivyno karininkas su visu savo 
amžiui būdingu polėkiu puolė į Nepriklausomybės ka- 
rą. Tarnavo admirolo Hau laivyno įgulose ir pasižymė- 
jo mūšiuose ties Bruklinu bei paimant Niujorką. Niekas 
jo neparuošė negandoms, ištikusioms po šios pergalin- 
gos kampanijos. 

— Jauni karininkai iš anksto auklėjami svaiginančių 
pergalių dvasia, — tarė. — Būtų išmintingiau įdiegti 
jiems įsitikinimą, jog pirma jie pralaimės, mokyti juos 
be galo sunkaus meno atsitiesti ir vėl imtis kovos su 
dešimt kartų didesniu įkarščiu. Kautis atsitraukiant, 
pergrupuoti pabėgėlius, remontuoti priešo artilerijos iš 
rikiuotės pusiau išvestų laivų takelažus atviroje jūroje 
ir grįžti į mūšį — štai kas yra sunkiausia, o juk mano- 
ma, kad to yra gėdinga mokyti mūsų karininkus! Vis 
dėlto istorija mums pakankamai įrodo, jog pačios di- 
džiausios pergalės randasi iš pralaimėjimų, ir bet kuris 
arklininkas gerai žino, kad lenktynėse bėgantis arklys 
duodasi šukuojamas prieš startą. 

Pralaimėjimai Dominikoje ir Sent Liusi, paskui Toba- 
go netekimas apstulbino Hanterį ir įkvėpė jam didžią 

neapykantą prancūzams. Kapituliacija Saratogoje, vė- 
liau Jorktaune, paruošusios bailų metropolijos pasitrau- 
kimą iš paties gražiausio Anglijos karūnos žiedo, pakir- 
to aistringą garbės pojūtį, iki tol buvusį vienintele jo 
gyvenimo paskata. Tuoj po Versalio sutarties, galutinai 
patvirtinusios Anglijos pralaimėjimą, jis atidavė savo 
Karališkųjų karininkų korpuso uniformą ir įstojo į pre- 
kybos laivyną. 

Tačiau jis buvo išimtinai jūreiviškos prigimties, kad 
būtų galėjęs prisitaikyti prie vergiško amato, kurį ma- 
nė buvus laisvo Žmogaus amatu. Slėpti nuo laivų šei- 
mininkų savo panieką šiems godiems ir bailiems savi- 
ninkams, derėtis dėl nuomos kainos, pasirašinėti 
važtaraščius, ištverti muitininkų lankymąsi, susieti vi- 
są savo gyvenimą su maišais, pundais, statinėmis, viso 
to jam buvo per daug. Prie to prisidėjo duota priesai- 
ka niekada nekelti kojos į anglams priklausančią žemę 
ir tai, kad jis jautė tą pačią neapykantą tiek Jungtinėms 
Valstijoms, tiek ir Prancūzijai. Buvo nebetenkąs pasku- 
tinės vilties, kai nusišypsojo laimė — vienintelė jam 
duota likimo — tapti štai šio „Whitebird“ kapitonu, 
kurio nedidelis tūris ir ryškūs greičio privalumai lėmė 
menką jo krovinio apimtį — tai buvo arbata, priesko- 
niai, reti metalai, brangakmeniai arba opiumas, preky- 
ba kuriuo, beje, buvo susijusi su rizika ir paslaptingu- 
mu, atitikusiais jo avantiūrišką ir romantišką būdą. Be 
abejonės, prekyba vergais arba korsaro amatas dar 
daugiau būtų tikęs prie jo situacijos, bet dėl kariško iš- 
siauklėjimo jis jautė instinktyvų bjaurėjimąsi tokia 
prasto skonio veikla. 

Kai tiktai Robinzonas užšoko ant „Whitebird“ de- 
nio, jį pasitiko švytintis Penktadienis, kuris buvo atvy- 
kęs anksčiau plaukusia valtimi. Araukanas buvo mielai 
priimtas įgulos ir atrodė taip gerai pažįstąs laivą, tar- 
si jame būtų gimęs. Robinzonas turėjo progos paste- 
bėti, kad laukiniai žavisi tiktai tokiais žmogaus paga- 
mintais daiktais, kurie atitinka jų lygį — peiliais, 
drabužiais, daugių daugiausia valtimis. Bet aukščiau 
šio lygmens jiems visa prasprūsta pro akis ir jie nustoja 
žavėjęsi, tikriausiai manydami, jog rūmai arba laivas 
yra gamtos kūriniai, nė kiek nedaugiau ir nemažiau 
nuostabūs negu grota ar aisbergas. Tačiau su Penkta- 
dieniu buvo kitaip, ir Robinzonas pirmučiausia prisky- 
rė savo įtakai jo betarpišką laive parodytą nuovokumą. 
Paskui matė, kaip jis įsikabina į lynus, lipa į stiebą ir 
užkopęs skersinio laipteliais supasi penkiasdešimties 
pėdų aukštyje virš vandens garsiai juokdamasis iš lai- 
mės. Tuomet pagalvojo apie orinius atributus, kuriais 
paeiliui apsirūpino Penktadienis — strėlę, aitvarą, 
eoliškąją arfą — ir suvokė, jog toks grakštus ir šauniai 
įrengtas burlaivis yra tarsi šio eterio užkariavimo 
triumfas ir savotiška apoteozė. Suprato tai šiek tiek nu- 
liūdęs, tuo labiau kad jautė savyje augantį pasipriešini- 
mą šiam pasauliui, į kurį, regis, jį norėjo įtraukti prieš 
jo valią. 

Jo nerimas dar padidėjo, kai pamatė priekinio stie- 
bo apačioje pririštą mažytę Žmogišką būtybę, susiran- 
giusią ir pusnuogę. Tai buvo kokių dvylikos metų vai- 
kas, liesas it perkarusi katė. Jo veido nesimatė, bet 
plaukai krito vešlia raudona mase ant liesų pečių, ku- 
rie dėl to atrodė dar menkesni kaip ir tarytum angeliu- 

ko sparneliai atsikišusios mentės, raudonomis, dar 
kraujuojančiomis dėmėmis išraižyta nugara. 

— Tai Jaanas, mūsų junga, — tarė jam kapitonas. — 
Paskui atsisuko į padėjėją: — Ką dar jis iškrėtė? 

It iš dėžės iššokęs kipšas, kambuzo liuke tučtuojau 
kyštelėjo įraudęs snukis, virš kurio pūpsojo virėjo ke- 
purė. 

— Nieko negaliu su juo padaryti! Šįryt man sugadi- 
no vištienos paštetą, per neapdairumą įbėręs triskart 
daugiau druskos nei reikia. Įkirtau dvylika bizūnų. 
Gaus ir daugiau, jeigu nepasitaisys. 

Galva dingo taip pat staigiai, kaip buvo pasiro- 
džiusi. 
bus reikalingas kajutkompanijoje. 

Robinzonas pusryčiavo su kapitonu ir jo padėjėju. 
Negirdėjo daugiau kalbų apie Penktadienį, kuris tik- 
riausiai valgė su įgula. Jam nereikėjo stengtis palaiky- 
ti pokalbį. Šeimininkai, regis, buvo kartą visiems lai- 
kams nutarę, kad jis privaląs viską iš jų sužinoti, nieko 
nepasakodamas apie save patį ir Penktadienį. Jis gan 
gerai prisitaikė prie šio susitarimo, leidusio jam į valias 
stebėti ir mąstyti. Beje, tam tikra prasme jie buvo tei- 
sūs, kad jis turįs viską sužinoti arba jau bent viską asi- 
miliuoti ir suvirškinti, tačiau tai, ką girdėjo, buvo tiek 
pat sunku ir nevirškinama kaip patiekalai, mėsos su 
padažu jo lėkštėje, tad jis baiminosi, kad atmetimo re- 
fleksas nepriverstų jo staiga išvemti visą pasaulį ir 
įpročius, kuriuos pamažu ėmė pažinti. 

Tačiau iš esmės jį atstūmė visai ne šių civilizuotų ir 
didžiai gerbiamų Žmonių atvirai ir ramiai dėstomas 
žiaurumas, neapykanta ir godumas. Visada būtų ne- 
sunku jų vietoje įsivaizduoti — ir, žinoma, surasti — 
kitų, palankių, malonių ir kilniaširdžių žmonių. Blogis 

Robinzonui atrodė daug gilesnis. Jis atskleidė jį pats, 
perpratęs jų visų karštligiškai siekiamų tikslų sąlygišku- 
mą. Nes jų visų tikslas buvo kažką turėti, įsigyti — tur- 
tą, malonumą, pasitenkinimą, bet kam gi šis turėjimas, 
turtas, šis pasitenkinimas? Aišku, niekas to negalėjo pa- 
sakyti. Robinzonas be atvangos stengėsi įsivaizduoti 
dialogą, besibaigiantį jo ir vieno tokių žmonių, pavyz- 
džiui, kapitono, priešprieša. „Kam gyveni?“ — pa- 
klaustų jis. Hanteris tikriausiai nežinotų ką atsakyti, jo 
vienintelis išsigelbėjimas būtų to paties paklausti Vieni- 
šąjį. Tada Robinzonas jam parodytų Speranzos žemę 
kaire ranka, tuo tarpu dešinė būtų ištiesta į saulę. Aki- 
mirkai sutrikęs, kapitonas pratrūktų pašėlusiai kvatotis 
beprotybės juoku išminties akivaizdoje, nes kaipgi jis 
suvoks, kad Didžioji Žvaigždė nėra vien tik gigantiška 
ugnis, o turi dvasią ir galią spinduliuoti amžinybę 
tiems, kas jai geba atsiverti? 

Prie stalo patarnavo junga Jaanas, pusiau paskendęs 
didžiulėje baltoje prikyštėje. Jo strazdanų išmargintas 
prakaulus veidukas atrodė dar mažesnis po rusvų 
plaukų kuokštu, ir Robinzonas bergždžiai stengėsi 
pagauti žvilgsnį tokių šviesių akių, jog, regis, galėjai 
matyti šviesą pro jo galvą. Jis taip pat visai nekreipė 
dėmesio į sudužusio laivo keleivį, paniškai baiminda- 
masis padaryti kokią nors klaidą. Po kelių skubrių fra- 
zių, kuriose buvo jaučiamas tvardomas įkarštis, kapito- 
mas kaip paprastai kupinas priešiškumo ar paniekos 
nutildavo, ir Robinzonas vaizdavosi apgultąjį garnizo- 
ną, kuris, ilgai kentęs priešo užpuldinėjimus, pagaliau 
ryžtasi išeiti iš apsupties ir, pridaręs sunkių nuostolių 
priešui, vėl skuba užsidaryti savo tvirtovėje. Šią tylą 
užpildė nuolat tauškiantis jo padėjėjas Žozefas, visiškai 
pasinėręs į praktiškus gyvenimo reikalus bei į naujau- 
sius techninio lavininkystės vystymosi pasiekimus, aiš- 

kiai žiūrintis į savo viršininką su nuostaba, juo dides- 
ne, nes visiškai jo nesuprato. Po pusryčių būtent jis 
nusitempė Robinzoną ant tiltelio, kai kapitonas pasi- 
traukė į savo kajutę. Jis norėjo suteikti jam garbę supa- 
žindindamas su neseniai navigacijoje pradėtu naudoti 
instrumentu — sekstantu, kurio dvigubo atspindžio 
sistema buvo galima matuoti saulės aukštį virš hori- 
zonto nepalyginamai tiksliau nei tradicine nonijaus 
kvarta. Įdėmiai sekdamas entuziastingą ir vaizdingą 
Žozefo paskaitą ir su pasitenkinimu čiupinėdamas gra- 
žų vario, raudonmedžio ir dramblio kaulo daikčiuką, 
ištrauktą iš dėklo, Robinzonas žavėjosi visais kitais at- 
vejais tokio riboto žmogaus proto gyvumu. Jis įsitikino, 
jog protingumas ir kvailumas gali sugyventi vienoje 
galvoje, visiškai viens kito neveikdami, kaip vanduo ir 
alyva gula atskirais sluoksniais niekad nesusimaišyda- 
mi. Žozefas spinduliavo inteligencija, kalbėdamas apie 
alidadę, limbą, vernjerą ir veidrodžius. Ir vis dėlto bū- 
tent jis prieš akimirką merkdamas akį Jaano pusėn aiš- 
kino, jog berniukas neteisus skųsdamasis, kad gauna 
pylos, nes jo motina buvusi jūrininkų mergšė. 


Artinosi saulėlydis. Tai buvo valanda, kai Robinzo- 
nas buvo pratęs mėgautis saulės spinduliais, kad 
įsiurbtų visą jos karštą energiją prieš imant ilgėti šešė- 
liams ir jūros vėjui pradedant šiugždėti tarp paplūdi- 
mio eukaliptų. Žozefo pakviestas, išsitiesė vėjarodžio 
šešėlyje užpakalinio denio jute, ilgai žvelgdamas į sten- 
gos strėlę, rašančią nematomus ženklus žydrame dan- 
guje, kuriuo klaidžiojo plonytis pusmėnulis iš peršvie- 

čiamo porceliano. Šiek tiek pasukęs galvą matė Speran- 
zą, sulig vandens paviršiumi tysančią balkšvo smėlio 
liniją, kylančią žalumą ir uolienų chaosą. Būtent čia jis 
suvokė savyje nenumaldomai brendusį pasiryžimą leis- 
ti išplaukti „Whitebird“ ir likti saloje su Penktadieniu. 
Dar daugiau nei visa, kas jį skyrė nuo šio laivo vyrų, 
tam jį paskatino paniškas šlykštėjimasis verpetais sūku- 
riuojančiu laiku, degraduojančiu ir nešančiu mirtį, lai- 
ku, kurį jie skleidė aplinkui ir kuriame gyveno. 1787 
metų gruodžio devynioliktoji. Dvidešimt aštuoneri me- 
tai, du mėnesiai ir devyniolika dienų. Šie neginčijami 
skaičiai jį be atvangos trikdė. Vadinasi, jeigu laivas ne- 
būtų sudužęs ant Speranzos rifų, jam būtų beveik pen- 
kiasdešimt. Jo plaukai būtų žili, braškėtų sąnariai. O jo 
vaikai būtų senesni negu jis pats, kai juos paliko, gal- 
būt jis netgi būtų senelis. Nes nebūtų viso šito įvykę. 
Speranza stūksojo už kelių šimtų sieksnių nuo šio 
miazmų pilno laivo it švytintis viso šio niūraus degra- 
davimo paneigimas. Iš teisybės jis dabar buvo jaunes- 
nis už tą pamaldų ir šykštų jaunuolį, įsėdusį į „Virgini- 
ją“. Nes nebuvo jaunas biologine jaunyste, lengvai 
sudūlančia ir nešančia savyje senatvės karšatį. Buvo 
jaunas mineraline, dieviška, soliarine jaunyste. Kiekvie- 
nas rytas jam buvo pradžia, absoliuti pasaulio istorijos 
pradžia. Po dievu-saule Speranza pulsavo amžina da- 
bartimi, be praeities ir ateities. Jis nesitrauks iš šios 
amžinos akimirkos, laikančios pusiausvyrą tobulo pa- 
roksizmo viršūnėje, kad pasirinktų išsekusį, dulkėmis 
ir griuvėsiais nuklotą pasaulį! 

Kai jis pranešė apie pasiryžimą likti saloje, vien tik- 
tai Žozefas pasirodė nustebęs. Hanteris nusišypsojo le- 
dine šypsena. Gal širdies gilumoje jis apsidžiaugė, kad 
nereikės paimti dviejų papildomų keleivių į apskritai 
gana kuklų laivą, kuriame kiekviena vieta buvo griež- 

tai apskaičiuota. Jam užteko mandagumo įvertinti vis- 
ką, ką buvo pasikrovęs dieną, taip pat salos šeiminin- 
ko Robinzono dosnumą. Mainais jis dovanojo nedide- 
lį lengvai manevruojamą jolą, prie jo pridėjo dvi 
paprastas gelbėjimo valtis. Tai buvo lengvas ir gerai 
užlaikytas laivelis, idealus vienam arba dviem asme- 
nims plaukti ramiu ir netgi vidutinišku oru, puikiai pa- 
keisiantis senąją Penktadienio valtį. Kaip tik juo Robin- 
zonas ir jo draugas grįžo į salą stojus vakarui. 

Robinzono patirtas džiaugsmas vėl užvaldžius že- 
mę, kurią manė praradęs visiems laikams, tarsi susilie- 
jo su saulėlydžio žara. Jo palengvėjimas, žinoma, buvo 
begalinis, tačiau būta kažko gedulingo jį supusioje ra- 
mybėje. Jautėsi daugiau pasenęs nei užgautas, tarsi 
„Whitebird“ apsilankymas būtų paženklinęs labai ilgos 
ir laimingos jaunystės pabaigą. Bet kokią tai turėjo 
reikšmę? Tik prašvitus aušrai anglų laivas pakels inka- 
rą ir vėl ims klajoti, nešamas savo paslaptingo kapito- 
no užgaidų. Išsigelbėjimo Užtakio vandenys užvers 
vienintelio per dvidešimt aštuonerius metus prisiarti- 
nusio prie Speranzos laivo kilvaterį. Užuolankomis Ro- 
binzonas davė suprasti tikįs, jog šios salelės buvimo ir 
jos geografinės padėties „Whitebird“ įgula niekam ne- 
išduos. Šis pažadas pernelyg gerai atitiko paslaptingojo 
Hanterio būdą, kad šis jo nesilaikytų. Šitaip galutinai 
baigsis dvidešimt keturias valandas trukusi interliudi- 
ja, įnešusi į skaidrią Dioskurų amžinybę šitiek sąmyšio 
ir suirutės! 


DVYLIKTAS SKYRIUS 


Aušra dar buvo blyški, kai Robinzonas nulipo nuo 
araukarijos. Įprato miegoti iki paskutinių priešaušrio 
minučių, kad kiek galima sutrumpintų šį blausiausią ir 
skurdžiausią, nuo saulėtekio iki saulėlydžio ilgiausiai 
trunkantį laikotarpį. Bet neįprasti mėsiški valgiai, vy- 
nai, taip pat giliai jame tūnąs nerimas pavertė jo mie- 
gą karštligišku, pertraukiamu staigių pabudimų ir 
trumpos, bet sunkios nemigos akimirkų. Gulėdamas jį 
apgaubusioje tamsoje negalėjo atsiginti apsėdusių kan- 
kinančių ir įkyrių minčių. Tad skubėjo keltis, kad atsi- 
kratytų šių įsivaizduojamų šmėklų. 

Žengė keletą žingsnių paplūdimiu. Kaip ir laukė, 
„Whitebird“ buvo dingęs. Po bespalviu dangum tyvu- 
liavo pilkas vanduo. Apsunkę nuo gausios rasos linko 
augalai, liūdnu blizgesiu ašarodami blyškioje be spin- 
desio ir šešėlių šviesoje. Ledinėje tyloje nečiulbėjo 
paukščiai. Robinzonas juto savyje atsiveriančią nevilties 
prarają, skardžiai tvinksintį juodą kamuolį, iš kurio it 
nuodinga dvasia kilo tulžingomis seilėmis burną pripil- 
dantis šleikštulys. Žvyruotą krantą minkštai lyžtelėjo 
banga, šiek tiek pažaidė su negyvu krabu ir nusivylu- 
si atsitraukė. Už kelių minučių, daugiausiai už valan- 
dos pakils saulė, užtvindydama gyvybe ir džiaugsmu 
visus daiktus ir patį Robinzoną. Beliko tiktai išsilaiky- 
ti, atsispirti pagundai pažadinti Penktadienį. 

„Whitebird“ apsilankymas neginčijamai pažeidė tra- 
pią Robinzono-Penktadienio-Speranzos trikampio pu- 
siausvyrą. Speranzą užklojo aiškiai matomos, bet ap- 
skritai lengvos žaizdos, išnyksiančios po kelių mėnesių. 
Tačiau kiek laiko prireiks, kad Penktadienis pamirštų šį 
gražų jūrų kurtą, taip gracingai pasiduodantį visų vė- 
jų glamonėms? Robinzonas priekaištavo sau pačiam, 
kad nusprendė likti saloje, prieš tai nepasikalbėjęs su 
draugu. Tad nepraleis progos ir jau šįryt praneš jam 
apie Žozefo papasakotas pražūtingas prekybos juodu- 
kais aplinkybes ir jų likimą buvusiose Amerikos kolo- 
nijose. Šitaip sumažėtų jo apgailestavimai, jei tiktai jų 
turėtų. 

Galvodamas apie Penktadienį, automatiškai prisiar- 
tino prie dviejų pipirmedžių, tarp kurių metisas buvo 
ištempęs hamaką ir praleisdavo ten visas naktis bei 
tam tikrą dienos dalį. Jo, žinoma, nežadins, tiktai pa- 
žvelgs į jį miegantį, ir šis tykus bei nekaltas buvimas jį 
paguos. 

Hamakas buvo tuščias. O dar labiau stebino tai, kad 
dingo smulkūs daiktai, kuriais Penktadienis pagražin- 
davo savo pogulius — veidrodėliai, dūdelės, vamzde- 
liai, plunksnos ir t.t. It kumščio smūgis Robinzoną per- 
vėrė ūmus nerimas. Jis puolė į paplūdimį: jolas ir valtis 
buvo čia pat, ištempti į krantą. Jeigu Penktadienis bū- 
tų norėjęs priplaukti prie „Whitebird“, būtų pasiėmęs 
vieną iš dviejų laivų ir palikęs jį jūroje arba užkėlęs ant 
denio. Mažai įtikėtina, jog būtų drįsęs plaukti taip to- 
li be valties. 

Tuomet Robinzonas ėmė naršyti salą, šaukdamas 
nęs, jog ieško veltui, jis klupdamas ir rėkaudamas laks- 
tė nuo Pabėgimo Užtakio iki rytinių kopų, nuo vakari- 
nės pakrantės miško iki lagūnų rytuose. Nesuvokė, 

kaip Penktadienis galėjo jį išduoti, tačiau negalėjo ne- 
susitaikyti su akivaizdžia tiesa, jog liko vienas saloje 
kaip ir pirmomis dienomis. Šios paklaikusios paieškos 
jį palaužė. Jis užklydo į prisiminimų kupinas vietas, 
kuriose nesilankė jau daugelį metų. Juto po rankų pirš- 
tais byrančias rausvas „Pabėgimo“ trūnis, po kojomis 
slystantį pelkės dumblą. Rado miške savo suragėjusią 
Biblijos šagrenės odą. Visi lapai buvo sudegę, išskyrus 
Pirmosios Karalių knygos fragmentą, kurį perskaitė ap- 
spangęs iš silpnumo: 

„Karalius Dovydas, pasenęs ir turėdamas daug metų am- 
žiaus, nebesušildavo, nors jį apklodavo drabužiais. Tuomet 
jo tarnai jam tarė: Paieškokime mūsų valdovui karaliui jau- 
nos mergaitės: ji tebūna prie karaliaus, teglobia jį, temiega 
prie jo šono ir tešildo mūsų valdovą karalių“. 

Robinzonas suprato, kad šie dar išvakarėse neegzis- 
tavę dvidešimt aštuoneri metai užgulė jo pečius. „Whi- 
tebird“ juos atsinešė su savimi it ligos bacilas, o jis 
ūmai virto seniu. Taip pat suvokė, jog nėra didesnio 
prakeikimo seniui už vienatvę. „...ji tebūna prie kara- 
liaus, teglobia jį, temiega prie jo šono ir tešildo mūsų val- 
dovą karalių“. Iš teisybės jis drebėjo nuo šalčio ryto ra- 
soje, bet daugiau jau niekas niekad jo nebesušildys. 
Pirštais užčiuopė paskutinę relikviją: pelėsių suėstą Te- 
no antkaklį. Tad visi praėję metai, kurie, regis, buvo 
galutinai išblėsę, iškilo prieš jį purvinų ir sudūlėjusių 
liekanų pavidalu. Atrėmė galvą į kipariso kamieną. Vei- 
das mėšlungiškai susitraukė, bet juk seniai neverkia. 
Skrandyje kažkas pakilo, ir jis išvėmė į puvenas vynu 
atsiduodantį bjaurų maistą, suvalgytą Hanterio ir Žo- 
zefo akivaizdoje. Pakėlęs galvą, sutiko žvilgsnius mait- 
vanagių areopago, susibūrusio už kelių metrų ir stebin- 
čio jį mažytėmis rausvomis akutėmis. Tad ir jie, jie taip 
pat atėjo į šį pasimatymą su praeitimi! 

Argi vėl reikės viską pradėti iš naujo, veisti planta- 
cijas, auginti gyvulius, statyti, laukiant kol pasirodys 
kitas araukanas, visa nušluosiantis liepsnos dvelksmu 
ir priversiantis pakilti į aukštesnį lygmenį? Koks pasi- 
tyčiojimas! Iš tikrųjų buvo tiktai viena — laiko ir amži- 
nybės — alternatyva. Amžinas grįžimas, tiek vieno, 
tiek ir kito pavainikis, buvo tik kliedesys. Jam buvo tik 
vienas išsigelbėjimas: vėl susirasti šių belaikių ir nekal- 
tais žmonėmis apgyvendintų limbų kelią, kuriuo pama- 
žu kilo ir kurį pametė, kai apsilankė „Whitebird“. Ta- 
čiau kaip galės toks senas ir bejėgis vėl atgauti šią 
palaimingą būseną, kurios taip ilgai ir taip sunkiai sie- 
kė? Argi paprasčiausiai numirdamas? Ar tiktai nebus 
mirtis šioje saloje, kurios vienatvės, aišku, niekas nebe- 
trikdys ištisais dešimtmečiais, nuo šiol jam vienintelė 
derama amžinybės forma? Bet svarbu pergudrauti 
budrius maitvanagius, paslaptingai nuovokius ir pasi- 
ruošusius vykdyti savo niūrią pareigą. Jo griaučiai nu- 
bals po Speranzos akmenimis it žaisliniai kauliukai, 
kurių niekam nevalia liesti. Šitaip užsibaigs nepapras- 
ta ir nežinoma didžiojo Speranzos vienišiaus istorija. 

Jis iš lėto pasuko į uolienų sangriūvą, kylančią gro- 
tos vietoje. Buvo tikras rasiąs būdą, kaip prasisprausti 
tarp luitų pakankamai giliai, kad apsisaugotų nuo žvė- 
rių ir paukščių. Galbūt kantriai it vabzdys netgi galės 
prasibrauti iki įdubos. O ten tereikės susirangyti kaip 
gemalui ir užsimerkti, kad išblėstų gyvybė, nes buvo 
taip išsekęs, toks liūdesio sugniuždytas. 

Iš tikrųjų jis surado praėjimą, vienintelį, vos plates- 
nį už katės landą, bet jautėsi toks sumažėjęs, toks su- 
sitraukęs, kad neabejojo pro jį įsisprausiąs. Tyrinėjo jo 
tamsą, bandydamas nustatyti gylį, kai jam pasirodė, 
jog kažkas juda. Vidun nuriedėjęs akmuo atsitrenkė į 
kažką neaiškiai juoduojantį. Keliskart pasimuisčius, 

siaura anga atsilaisvino, ir štai priešais Robinzoną išdy- 
go berniukas. Sulenkta dešine ranka uždengė kaktą, 
gindamasis nuo saulės spindulių arba nuo galimo an- 
tausio. 

— Kas tu? Ką čia darai? — paklausė jo Robinzonas: 

— Esu „Whitebird“ junga, — atsakė vaikas. — No- 
rėjau pabėgti iš laivo, kuriame buvau nelaimingas. Va- 
kar, kai patarnavau kajutkompanijoje, žiūrėjote į mane 
tokiom gerom akim. Tad kai išgirdau, jog neišvyksite, 
nusprendžiau pasislėpti saloje ir pasilikti su jumis. Šią- 
nakt išsėlinau į denį ir jau norėjau šokti į vandenį, kad 
pasiekčiau paplūdimį, kai pamačiau į laivą iš valties li- 
pantį vyrą. Tai buvo jūsų tarnas metisas. Jis atstūmė 
koja valtį ir nuėjo pas padėjėją, kuris, regis, jo laukė. 
Supratau, jog liks laive. Tada priplaukiau prie valties ir 
įlipau į ją. Atsiyriau iki paplūdimio ir pasislėpiau tarp 
uolų. Dabar „Whitebird“ išplaukė be manęs, — baigė 
su balse juntama pergalinga gaida. 

— Eikš su manimi, — tarė jam Robinzonas. 

Jis paėmė vaiką už rankos ir, aplenkęs uolienos lui- 
tus, ėmė kopti šlaitu į uolos viršūnę, dominuojančią 
virš sangriūvos. Sustojo pusiaukelėje ir pažvelgė jam į 
veidą. Žalios akys baltomis albinoso blakstienomis at- 
sisuko į jį. Jas nušvietė blyški šypsena. Jis atgniaužė sa- 
vo ranką ir pažvelgė į tą, kuri buvo joje pasislėpusi. 
Jam suspaudė širdį, matant, kokia ji liesutė, silpnutė ir 
vis dėlto sudryžusi nuo visų darbų laive. 

— Aš tau kažką parodysiu, — pasakė, kad už- 
gniaužtų jaudulį, pats gerai nežinodamas, ką turi ome- 


nyje. 

Po jų kojomis plytinti sala vietomis skendėjo ūke, 
bet rytuose pilkas dangus ėmė liepsnoti. Paplūdimyje 
nuo plūstančių potvynio bangų pradėjo nelygiai siū- 
buoti jolas ir valtis. Šiaurėje į horizontą skriejo baltas 
taškelis. 

Robinzonas parodė į jį ranka. 

— Gerai įsižiūrėk, — pasakė. — Galbūt niekad dau- 
giau nuo Speranzos krantų nebeišvysi laivo atviroje jū- 
roje. 

Taškelis pamažu blėso. Galiausiai jį susiurbė tolis. 
Būtent tada saulė paleido pirmąsias strėles. Sučirškė ci- 
kada. Pasūkuriavusi ore, į vandenų veidrodį smigo žu- 
vėdra. Atšokusi nuo jo paviršiaus pakilo plačiai išsklei- 
dusi sparnus, nešdamasi snape sidabro žuvį. Akies 
blyksniu dangus pasidarė melsvas. Gėlės, palenkusios 
savo vainikėlius į vakarus, visos drauge pasisuko ant 
stiebų, atverdamos rytams savo žiedlapius. Erdvę pri- 
pildė vieningas paukščių ir vabzdžių koncertas. Robin- 
zonas pamiršo vaiką. Išsitiesęs visu aukštu ūgiu, be- 
veik skausmingai džiūgaudamas atsuko veidą saulės 
ekstazei. Jį gaubiąs spinduliavimas nuplovė pražūtingą 
vakarykščios dienos ir nakties bjaurastį. Į jį smigo ug- 
nies kalavijas, persmelkdamas visą jo būtį. Skaisti ir 
nepaliesta Speranza laisvinosi iš ūko skraisčių. Iš teisy- 
bės niekad nebuvo šios ilgos agonijos, šio juodo koš- 
maro. Vėl užplūstanti amžinybė užgožė šį pragaištingą 
ir menką laiko tarpą. Gilus įkvėpimas pripildė jį visiš- 
ko pasitenkinimo. It žalvario skydas išsipūtė krūtinė. 
Masyvios ir tarsi kolonos nepajudinamos kojos rėmėsi 
į uolą. Rusva šviesa papuošė jį amžinos jaunystės šar- 
vais ir nukalė nenumaldomą taisyklingą vario kaukę, 

kurioje kibirkščiavo deimanto akys. Galiausiai žvaigž- 
dė-dievas paskleidė visą savo raudonų plaukų karūną 
skambant cimbolų dūžiams ir šaižiems trimitams. Ant 
vaiko galvos blykčiojo metalo atspindžiai. 

— Kuo tu vardu? — paklausė jo Robinzonas. 

— Vadinuosi Jaanas Neljapajevas. Gimiau Estijo- 
je, — pridūrė, tarsi norėdamas atsiprašyti už tokį sun- 
kų vardą. 

— Nuo šiolei, — tarė jam Robinzonas, — vadinsies 
Ketvirtadieniu. — Tai Jupiterio, Dangaus dievo, diena. 
Tai taip pat vaikų šventė. 


MICHEL TOURNIER — MITŲ KŪRĖJAS 


Michel Tournier — vienas žymiausių Prancūzijos 
nūdienių prozininkų. Nepaisant reikšmingos filosofinės 
ir moralinės problematikos, jo romanai tapo bestsele- 
riais, yra išversti į daugelį pasaulio kalbų. Perdirbda- 
mas ir pritaikydamas XX amžiui mitinius ir klasikinės 
literatūros siužetus, jis įsilieja į postmodernizmo litera- 
tūrą, kuriai būdingas ironiškas senų motyvų ir temų 
įprasminimas. Tuo mus patraukia ir jo Žymiausias kū- 
rinys — romanas „Penktadienis, arba Ramiojo vande- 
nyno limbai“, — dar vienas Robinzono Kruzo mito va- 
riantas. 

Michel Tournier gimė 1924 metais Paryžiuje ir augo 
„germanistikos“ atmosferoje — jo abu tėvai studijavo 
germanistiką, dažnai su vaikais keliaudavo po Vokieti- 
ją, pas juos lankydavosi žymūs vokiečių kultūros ir li- 
teratūros atstovai. 1946 metais Michel Tournier išvyko 
į Tiubingeną studijuoti filosofijos, tačiau po studijų at- 
sisakė ankstesnės svajonės tapti filosofijos mokytoju ir 
pasirinko rašytojo kelią. | 

1967 metais pasirodęs romanas „Penktadienis, arba 
Ramiojo vandenyno limbai“ buvo apdovanotas Prancū- 
zų akademijos Grand Prix ir sulaukė didžiulio pasiseki- 
mo, išverčiamas į anglų, vokiečių, ispanų ir kt. kalbas. 
Netrukus žymus režisierius Antoine Vitez adaptuoja šį 
kūrinį teatrui, o pats autorius sukuria savo romano 

versiją jaunimui — „Penktadienis, arba laukinis gyve- 
nimas“. 1970 metais jo romanui „Girių karalius“ vien- 
balsiai skiriama Gonkūrų premija, o po dviejų metų jo 
autorius išrenkamas Gonkūrų akademijos nariu. Anks- 
čiau daug laiko skyręs darbui radijuje ir vertimams, 
nuo šiol Michel Tournier gali atsidėti vien literatūrai. 
Pasirodo romanai „Meteorai“ (1972), „Gasparas, Mel- 
chioras ir Baltazaras“ (1980), taip pat esė ir apsakymų 
rinkiniai „Vėjas Globėjas“ (1977), „Tetervinas“ (1978), 
kritinių straipsnių knyga „Vampyro skrydis“ (1981). 
Pats Michel Tournier vadina save metafizinių roma- 
nų autoriumi. Esė „Vėjas Globėjas“ jis kalba apie kiek- 
viename savo romane rutuliojamus ir naujai kuriamus 
mitus. „Penktadienis, arba Ramiojo vandenyno limbai“ 
vysto robinzonados, „Girių karalius“ — žmogėdros, 
„Meteorai“ — susidvejinimo arba dvyniškumo, „Gas- 
paras, Melchioras ir Baltazaras“ — Trijų Karalių mitą. 
Ne psichologija ar kokie kiti mechanizmai skatina įvy- 
kių ir herojaus poelgių raidą, o mitas ir jo simbolika. 
Tad robinzonados mitologijos šviesoje turėtume suvok- 
ti ir jo romaną „Penktadienis, arba Ramiojo vandenyno 
limbai“. Nors veiksmo laikas ir vieta yra tie patys kaip 
Danielio Defo romane „Robinzonas Kruzas“, Michelį 
Tournier domina ne konkrečios epochos ar tautos at- 
stovas, o žmogus apskritai. Jeigu Defo iškėlė savo am- 
žiaus Žmogaus gebėjimą susikurti civilizuotai būtybei 
tinkamas egzistavimo sąlygas negyvenamoje saloje, tai 
Tournier romane pabrėžiama, jog siekimas civilizuoti 
gamtą pražūtingas ne tik jai, bet ir pačiam žmogui, ku- 
ris turi mokytis iš gamtos kaip gyventi, o neprimesti jai 
svetimų dėsnių. Šia prasme itin svarbus Tournier roma- 
no finalas — jis atsisako grįžti į utilitariniais principais 
gyvenančią civilizuotą visuomenę, lieka savo saloje, 
kur jaučiasi esąs saulės, vėjo, oro ir vandens elementų 

dalimi. Tik Penktadieniui išsprogdinus maisto atsargų 
sandėlius, suniokojus ryžių plantacijas ir prijaukintų 
ožkų kaimenę, Robinzonas gali pasukti atsinaujinimo 
keliu. Turto kaupimas, nuolatinė materialinių išteklių 
gamyba, taip pat grynai fizinis-seksualinis ryšys su sa- 
la jo negali patenkinti. Pradėdamas nuo to, kas abst- 
raktu ir metafiziška, Tournier pereina prie konkrečiai 
apčiuopiamų dalykų, kuria materialios aplinkos daiktų 
vaizdus, įgalinančius pajusti jų skonį, kvapą, suvokti 
spalvas ir kontūrus, taip pat materializuojančius vei- 
kėjo pojūčius. Konkretaus ir abstraktaus, metafiziško, 
pradų sintezė — nepakartojamo Tournier stiliaus svar- 
biausias bruožas. Kad galėtų atkurti šią konkrečią ap- 
linką, prieš pradėdamas rašyti Tournier kruopščiai 
studijuoja istorinius, geografinius, navigacinius doku- 
mentus, ir šis paruošiamasis darbas artina jį su jo 
mėgstamiausiais rašytojais — Gustave'u Flaubert'u ir 
Thomu Mannu. Paskutiniais metais rašytojas daugiau- 
sia kuria romanus jaunimui, kuriuose stengiasi perteik- 
ti savo gyvenimo filosofijos ir moralinės doktrinos 
kvintesenciją. 

„Penktadienis, arba Ramiojo vandenyno limbai“ — 
ironiška Danielio Defo sukurto mito interpretacija. M. 
Tournier herojus nueina ištisą žmogiškojo pažinimo ke- 
lią nuo gyvuliškos egzistencijos baloje iki aukštesnių ir 
galiausiai iki pačių aukščiausių pažinimo pakopų, suta- 
patindamas savo būtį su elementine visata. 

